
της Ιερειας 

και του Λυκόυ 


Μια Ιστορία από το 
Θρυμματισμένο Σόμπαν 





© Κώστας Βουλαζέρης 

Ηίίρ://νννννν.ί : 3ηί35ίίΙ<050ΓΪΖ0ηί35·^Γ/Ι<05ί35ν0υΐ3Ζ6ΓΪ5 

Ι 5 ΒΝ: 978-618-5031-37-4 

Γ ια τα πνευματικά δικαιώματα αυτού του κειμένου ισχύουν οι όροι του 
0Γ63ίίνθ ΟοιτίΓηοπε - Ηίίρ://€Γ63ίιν6θοιηιηοη5·θΓ§;/1ι'θ6η565/βγ-ηο- 
ηά/3·0/§Γ/ 

• Επιτρέπεται να το διανέμετε ελεύθερα, στην παρούσα του μορφή 
και μόνο. 

• Δεν επιτρέπεται να το τροποποιήσετε ή να το αλλοιώσετε με οιον- 
δήποτε τρόπο. 

• Δεν επιτρέπεται να το χρησιμοποιήσετε για διαφημιστικούς ή εμπο- 
ρικούς λόγους. 


Αυτό το βιβλίο είναι λογοτεχνικό. Όλα τα ονόματα, τα πρόσωπα, και οι 
καταστάσεις είναι φανταστικά ή χρησιμοποιούνται με φανταστικό, 
λογοτεχνικό τρόπο. Οποιαδήποτε ομοιότητα με αληθινά ονόματα, 
πρόσωπα, ή καταστάσεις είναι καθαρά συμπτωματική. 


ΚΩΣΤΑΣ 


ΒΟΥΛΑΖΕΡΗΣ 


Η Κόρη 

της Ιέρειας 

και του Λύκου 


Μια ιστορία από το Θρυμματισμένο Σόμπαν 




Η ΚΟΡΗ ΤΗΣ ΙΕΡΕΙΑΣ ΚΑΙ ΤΟΥ ΛΥΚΟΥ 


Η ΜΙΚΡΗ ΛΥΚΑΙΝΑ 


Έμοιαζε στον πατέρα της· ήταν πασιφανές. Και όσο μεγάλωνε, του 
έμοιαζε ολοένα και περισσότερο. 

Είχε δέρμα λευκό με απόχρωση του ροζ, όπως εκείνος, και πλούσια 
μαύρα μαλλιά. Τα μάτια της ήταν άγρια, και ήταν ατίθαση σαν κόρη 
της Λόρκης. Ορισμένοι, μάλιστα, είχαν αρχίσει από νωρίς να την απο- 
καλούν Κόρη της Λόρκης, όπως μερικές φορές αποκαλούσαν τον πα- 
τέρα της Γ ιο της Λόρκης. 

Αυτό η μητέρα της, η Αριστέα, το θεωρούσε, το λιγότερο, προσβλη- 
τικό και είχε κατσαδιάσει συχνά ανθρώπους που είχε ακούσει να το 
λένε. Μια ιέρεια της Αρτάλης σαν εκείνη δεν ανεχόταν κάποιοι να 
φωνάζουν την κόρη της «Κόρη της Λόρκης» - της Ακατονόμαστης. Η 
Αριστέα προόριζε την κόρη της για να γίνει κι αυτή ιέρεια της Αρτά- 
λης, στον ναό που η ίδια είχε φτιάξει στο Απλωμα. 

Αλλά η Βατράνια δεν δεχόταν εύκολα την κατήχηση του ιερατείου. 
Δεν ήταν μόνο παιδί της Αριστέας· ήταν και παιδί του Βασνάρου, του 
Τρελού Λύκου της Μέλβερηθ: πράγμα που όλοι έβλεπαν ξεκάθαρα. 
Και η Αριστέα το έβλεπε. Αλλά δεν ήθελε να παραδεχτεί ότι δεν μπο- 
ρούσε να τη μυήσει σωστά στα μυστήρια της Μεγάλης Μητέρας του 
Ήλιου. 

Η Βατράνια, από μικρή κιόλας, το έσκαγε από τον Ναό και τριγύριζε 
στο Απλωμα και στις συνοικίες γύρω του - στη Σκιστή, στη Μαρμα- 
ρωτή· ακόμα και πέρα από τις σιδηροδρομικές γραμμές, στο Σιδερά- 
δικο, στους Συλλέκτες· ακόμα και προς τα νότια, στις παρυφές της 
Μέλβερηθ, όπου η πόλη τελείωνε. Η μητέρα της γινόταν έξω φρένων 
φοβόταν για εκείνη· κι επιπλέον, δεν ήταν αυτός τρόπος για να συ- 
μπεριφέρεται μια δόκιμη της Αρτάλης! 

«Εσύ φταις,» είπε στον Βασνάρο. «Εσύ φταις που πάει και τριγυρί- 
ζει!» 

Κώστας Βουλαζέρης 


«Δεν της είπα εγώ να τριγυρίζει, Αριστέα. Της λέω να μη στεναχωρεί 
τη μητέρα της - μ’έχεις ακούσει.» 

«Ναι αλλά ξέρει ποιος είσαι. Της λένε τις ιστορίες για σένα - για τον 
Τρελό Λύκο της Μέλβερηθ, για τον Αγωνιστή των Δρόμων, για τον - 
τον... Γ ιο της Λόρκης, μα το Φως της Αρτάλης!» 

«Δε μπορώ ν’αλλάξω το παρελθόν μου. Και κάποτε δεν είχες πρό- 
βλημα που ήμουν ο Γ ιος της Λόρκης, όταν έπρεπε να κρυβόμαστε από 
τους πράκτορες της Παντοκράτειρας και-» 

«Ξέρεις πόσα χρόνια έχουν περάσει από τότε;» 

«Δεν ξεχνάω τόσο εύκολα.» 

Βρίσκονταν στα προσωπικά δωμάτια της Αριστέας, στην πίσω με- 
ριά του Ναού της Αρτάλης, καθώς μιλούσαν, και κανείς απ’τους δυο 
τους δεν καθόταν. 

Η Αριστέα αναστέναξε. Τον αγκάλιασε σφιχτά. «Ορισμένες φορές,» 
είπε, με το πρόσωπό της πιεσμένο στον ώμο του, «τα θυμάμαι σαν να 
ήταν χτες. Ορισμένες φορές... με πιάνει ακόμα και μια νοσταλγία 
γι’αυτά.» Γέλασε. 

«Ναι, κι εμένα,» αποκρίθηκε ο Βασνάρος, γελώντας κι αυτός, χαϊ- 
δεύοντας τα μαλλιά της, που τα περισσότερα πλέον ήταν άσπρα. Ή- 
ταν πενήντα-εννιά χρονών, δυο χρόνια μεγαλύτερη από εκείνον. «Αλ- 
λά μην είσαι τόσο σκληρή με τη μικρή. Είναι μόνο δώδεκα ακόμα.» 

Η Αριστέα τον άφησε από την αγκαλιά της. «Δώδεκα χρονών και 
τριγυρίζει σαν αλήτισσα,» είπε δυσαρεστημένα. «Δε θέλει να μείνει 
στον ναό.» 

«Μου είχες πει πως δεν εξαναγκάζετε τις κόρες σας να γίνουν ιέρειες, 
αν δεν το επιθυμούν οι ίδιες.» 

«Δεν την 'εξαναγκάζω’, μα την Αρτάλη! Αλλά είναι, ούτως ή άλλως, 
πολύ μικρή για να ξέρει ακόμα τι πραγματικά θέλει!» 

«Ασ’ τη, λοιπόν, να το βρει μόνη της.» 

«Τα θηλυκά παιδιά ανήκουν στον ναό - σ’το είπα - το ξέρεις. Μην 
προσπαθείς να τη στρέψεις αλλού-» 

«Δεν προσπαθώ να κάνω τίποτα.» 

«Αλλά εξαιτίας σου τριγυρίζει και φέρεται σαν αλήτισσα. Δεν της 
λένε ιστορίες για σένα μόνο οι άλλοι που συναντά - κι εσύ τής λες ι- 
στορίες από το παρελθόν σου!» 

«Πατέρας της είμαι - τι να κάνω; να μην της πω ιστορίες, όταν μου το 
ζητά;» 

«Πες της... πες της τα λιγάκι αλλαγμένα.» 

«Δε θα της πω ψέματα, Αριστέα.» 

Η Αριστέα χτύπησε, οργισμένα, το πόδι της στο πάτωμα. «Την ε- 
ντυπωσιάζεις, δεν το καταλαβαίνεις;» 

«Δεν το κάνω επίτηδες.» 

Η Αριστέα ήταν θυμωμένη μαζί του, και θύμωσε ακόμα περισσότε- 
ρο όταν, μετά από τρία χρόνια, η Βατράνια έμπλεξε σ’έναν πολύ ά- 
σχημο καβγά με συμμορίες στα νότια άκρα του Απλώματος. Την έφε- 
ραν μελανιασμένη και ματωμένη στον ναό. Το αριστερό της μάτι ήταν 
πρησμένο και κλειστό, τα χείλη της σπασμένα - ο αριστερός της ώμος 
ήταν τραυματισμένος από μαχαιριά - κούτσαινε από τα δεξιά, έχοντας 
δεχτεί ροπαλιά στο γόνατο. 

Η Αριστέα τρομοκρατήθηκε όταν τους είδε να τη φέρνουν έτσι στα 
σκαλοπάτια μπροστά στην είσοδο του ναού, μες στη νύχτα. Κάλεσε 
τηλεπικοινωνιακά μια γιατρό την οποία ειδοποιούσαν οι ιέρειες όταν 
είχαν προβλήματα. 

Προτού έρθει η γιατρός, ο Βασνάρος ήταν εκεί, κατεβαίνοντας από 
το διαμέρισμα του δεύτερου ορόφου όπου έμενε, απέναντι απ’τον 
ναό (γιατί δεν επιτρεπόταν, σύμφωνα με τον νομοκάνονα της Αρτά- 
λης, να κατοικούν άντρες στον ναό μαζί με τις ιέρειες, παρά μόνο σε 
μεγάλη ανάγκη). «Είσαι καλά, μικρή;» ρώτησε τη Βατράνια, γονατίζο- 
ντας δίπλα της καθώς εκείνη ήταν καθισμένη στα σκαλοπάτια του 
ναού. 

«Ναι,» αποκρίθηκε η κόρη του. «Έπρεπε να δεις τους άλλους τι έπα- 
θαν, μπαμπά.» 

Ο Βασνάρος σκούπισε, μ’ένα μαντήλι, το αίμα από τα χείλη της - και 
τα πίεσε προς τα πάνω ελαφρώς, για να δει τα δόντια της: δεν έμοια- 
ζαν σπασμένα. 

Η Αριστέα τον αγριοκοίταζε, στεκόμενη παραδίπλα με τα χέρια της 
στη μέση. 

Ο Βασνάρος στράφηκε στους τρεις που είχαν φέρει την κόρη του 
εδώ: δυο νεαρούς κι έναν μεγαλύτερο άντρα τον οποίο γνώριζε· ονο- 
μαζόταν Μωρίλλος κι ανήκε σε μια μικρή συμμορία του Απλώματος - 
τα Ελατήρια. «Ποιοι το έκαναν αυτό;» 

«Ήταν μπλεγμένοι πολλοί στη φασαρία, Βασνάρε,» αποκρίθηκε ο 
Μωρίλλος. «Μέλη των Σιγοκούδουνων ήταν που τη χτύπησαν, νομί- 
ζω.» 

«Ναι, αυτοί ήταν,» είπε ο ένας απ’τους δυο νεαρούς - γεροδεμένος 
και γαλανόδερμος. «Τους κάναμε να φτύσουν αίμα,» πρόσθεσε, κοι- 
τάζοντας τον Βασνάρο όπως κανείς θα κοίταζε έναν ζωντανό μύθο. 

«Αλλά ήταν κι άλλες συμμορίες εκεί,» είπε ο δεύτερος νεαρός. 

«Γιατί έγινε η φασαρία;» ρώτησε ο Βασνάρος. 

Αργότερα, όταν η γιατρός είχε έρθει, είχε κοιτάξει τη Βατράνια (λέ- 
γοντας πως δεν είχε πάθει τίποτα το σοβαρό), και η Βατράνια πλέον 
κοιμόταν μέσα στον Ναό της Αρτάλης, η Αριστέα τσακώθηκε άγρια με 
τον Βασνάρο στο διαμέρισμά του στον δεύτερο όροφο της αντικρινής 
πολυκατοικίας. 

«Βλέπεις τι έχεις κάνει; Παραλίγο να τη σκοτώσουν!» φώναξε, χτυ- 
πώντας το χέρι της πάνω στο τραπέζι. 

«Είναι πιο δυνατή απ’ό,τι νομίζεις, Αριστέα-» 

«Τι μαλαχίες είν' αυτές που μου λες;» Σπάνια μιλούσε έτσι - σήμαινε 
ότι ήταν εκτός εαυτού. «Σκοπεύεις να την κάνεις σαν εσένα; Δεν είμα- 
στε στην εποχή της Συμπαντικής Παντοκρατορίας! Δε θα την αφήσω 
να σκοτωθεί! Ούτε να γίνει αλήτισσα!» 

«Μιλάς σαν εγώ να την έστειλα σ’αυτό τον καβγά!» Ο Βασνάρος είχε 
αρχίσει να τσαντίζεται. 

«Της λες αυτές τις κωλοϊστορίες σου!» 

«Οι ιστορίες μου δεν είναι αρκετές για να καθορίσουν την προσωπι- 
κότητά κάποιου, Αριστέα!» 

«Δε θα τριγύριζε από δω κι από κει αν δεν ήταν κόρη σου! Οα έμενε 
στο ναό, όπως οφείλει μια δόκιμη-» 

«Δεν είναι δικό μου φταίξιμο που είναι κόρη μου - είναι και δικό σου 
επίσης.» 

Τα μάτια της Αριστέας ήταν γεμάτα οργή καθώς τον αντίκριζε, με το 
τραπέζι ανάμεσά τους. Στην αρχή ήταν σιωπηλή· μετά είπε: «Μίλησε 
της, τότε. Πες της να μην τριγυρίζει· να μην κάνει παρέα με αλήτες· να 
μην φεύγει σαν κλέφτρα μέσα απ’τον ναό!» 

Ο Βασνάρος δεν αποκρίθηκε. 

«Δε θα της μιλήσεις;» 

«Εντάξει,» είπε, «θα της μιλήσω.» 

«Το υπόσχεσαι; Θα της πεις να-;» 

«Σου είπα: θα της μιλήσω. Αρκετά, τώρα!» 

Η Αριστέα αναστέναξε. «Εντάξει,» είπε και, γυρίζοντας, έφυγε από 
το διαμέρισμα. 

Ο Βασνάρος, πηγαίνοντας στο μπαλκόνι, την είδε να βγαίνει από 
την είσοδο της πολυκατοικίας και να βαδίζει προς τον Ναό της Αρτά- 
λης απέναντι. Ούτε εκείνου τού άρεσε που η Βατράνια είχε χτυπηθεί 
έτσι. Φοβόταν γι’αυτήν, φυσικά. Και, επανειλημμένως, της είχε τονί- 
σει να προσέχει με ποιους έμπλεκε και πάντα να σκέφτεται δυο φο- 
ρές προτού κάνει κάτι. Μόνο έτσι μένεις ζωντανός, της είχε πει. Νομί- 
ζεις ότι εγώ θα ήμουν τώρα εδώ αν πάντα δεν σκεφτόμουν κάτι δυο φο- 
ρές προτού το πάνω; Αν και ήξερε πως δεν ήταν ακριβώς αλήθεια αυ- 
τό: συχνά είχε δράσει παρορμητικά στη ζωή του. Το γεγονός ότι ήταν 
ακόμα ζωντανός ίσως να σήμαινε απλά πως ήταν τυχερός. Ή Γιος της 
Λόρκης. Ωστόσο, ήθελε να κάνει τη μικρή να προσέχει, γιατί, παρότι 
οι καιροί δεν ήταν τώρα τόσο επικίνδυνοι όσο όταν οι πράκτορες της 
Παντοκράτειρας αλώνιζαν τη Σεργήλη, εξακολουθούσαν να είναι αρ- 
κετά επικίνδυνοι. 

Αλλά δεν θα την κρατούσε και μαντρωμένη, τη Βατράνια - δεν θα 
την κρατούσε κλεισμένη σ’ένα κλουβί, όταν εκείνη ήθελε να βγει και 
να εξερευνήσει την πόλη. Τ ι είδους γονιός θα ήταν αν το έκανε αυτό; 

Τώρα, όμως, θα της μιλούσε αφού το είχε υποσχεθεί στην Αριστέα. 
Δεν ήταν παράλογο που η Αριστέα ανησυχούσε. Η Βατράνια θα μπο- 
ρούσε νάχε πάθει και χειρότερα - πολύ χειρότερα - σ’έναν καβγά α- 

νάμεσα σε τόσες συμμορίες. Δεν θάπρεπε να είχε μπλέξει ποτέ σε κά- 
τι τέτοιο. 

«Η γιατρός είπε ότι δεν είναι τίποτα σοβαρό,» του είπε η κόρη του, την 
άλλη μέρα, ενώ συζητούσαν καθισμένοι σ’ένα παγκάκι στο Κέντρο 
της Μέλβερηθ, μακριά από τα Απλώματα. Της είχε αγοράσει ένα με- 
γάλο παγωτό, το οποίο η Βατράνια κρατούσε με τα δύο χέρια και κά- 
θε τόσο έγλειφε. Ήταν οι πρώτες ημέρες του καλοκαιριού, έκανε ζέ- 
στη, και στο Κέντρο είχε κίνηση: κόσμος βάδιζε, οχήματα περνούσαν 
βουίζοντας και μουγκρίζοντας, γρυποκαβαλάρηδες πετούσαν ανάμε- 
σα και πάνω από τις ψηλές πολυκατοικίες φτεροκοπώντας. 

«Θα μπορούσε, όμως, να ήταν σοβαρό,» αποκρίθηκε ο Βασνάρος. 
«Πρέπει να προσέχεις, Βατράνια. Δεν είχες καμία δουλειά να μπλέξεις 
μ’αυτούς. Το θέμα ήταν μεταξύ τους· άσχετο μ’εσένα.» 

«Ο Ρίβης ήταν εκεί.» 

Ο Βασνάρος ήξερε σε ποιον Ρίβη αναφερόταν. Έναν τύπο της συμ- 
μορίας των Τρεχάμενων. Ήταν δεκαπέντε χρόνια μεγαλύτερος από 
τη Βατράνια. Της άρεσε, δεν υπήρχε αμφιβολία. Αλλά ο ίδιος, παρότι 
ευγενικός μαζί της, δεν την προσέγγιζε για τίποτα περισσότερο· ήξερε 
ότι ήταν κόρη του Γιου της Λόρκης, και δεν ήθελε προβλήματα μαζί 
του. Και πολύ καλά έκανε· αν ο Βασνάρος καταλάβαινε πως εκμεταλ- 
λευόταν την κόρη του, θα τον κρεμούσε. 

«Και λοιπόν;» ρώτησε τη Βατράνια. 

«Απλά...» ανασήκωσε τους ώμους της, «ήθελα να βοηθήσω.» 

«Ο Ρίβης είναι τριάντα χρονών. Μπορεί να βοηθήσει τον εαυτό του, 
μικρή.» 

Η Βατράνια έγλειφε το παγωτό της χωρίς να μιλά. 

Ο Βασνάρος αναστέναξε κι αγκάλιασε τους ώμους της με προσοχή, 
γιατί ο αριστερός ήταν τραυματισμένος και επιδεμένος. «Μην το ξα- 
νακάνεις, εντάξει; Και να είσαι περισσότερο στον ναό με τη μητέρα 
σου. Σε θέλει εκεί. Να την ακούς.» 

Η Βατράνια τον λοξοκοίταξε. «Εκείνη σ’έβαλε να μου το πεις αυτό;» 
Τα χείλη της ήταν όλο παγωτό. 

Ο Βασνάρος δεν μπόρεσε παρά να γελάσει. Είναι πολύ έξυπνη, γαμώ 
τα πόδια της Λόρκης! σκέφτηκε. Δε μπορείς να την ξεγελάσεις. 

«Μη γελάς, μπαμπά - μιλάω σοβαρά.» 

«Κι εγώ. Να την ακούς τη μαμά σου. Σε αγαπά, και θέλει μόνο το κα- 
λό σου.» 

Ύστερα από μερικές στιγμές σιωπής, η Βατράνια είπε: «Δε θέλω να 
γίνω ιέρεια της Αρτάλης.» 

«Αυτή η απόφαση είναι δική σου. Δες, σκέψου, και πράξε. Αλλά μη 
φεύγεις κρυφά από τον ναό και μην μπλέκεις σε καβγάδες ανάμεσα 
σε συμμορίες. Σύμφωνοι;» 

«Ναι,» αποκρίθηκε η Βατράνια, αποφεύγοντας όμως το βλέμμα του. 

«Πάρε κι αυτό το βιβλίο να διαβάζεις όταν βαριέσαι.» Έβγαλε ένα 
βιβλίο από τον σάκο του. Ο τίτλος έγραφε Ένα Ταξίδι στο Πορφυρό 
Κενό - και από πάνω, στην κορυφή του εξωφύλλου: Νιρμόδος Καλοφυ- 
σίτης. 

«Τα βαριέμαι τα βιβλία, μπαμπά.» 

«Αυτό είναι το μεγαλύτερο σου ελάττωμα,» είπε ο Βασνάρος, που 
λάτρευε τα βιβλία - πάντα κουβαλούσε κάποιο μαζί του. «Αλλά το συ- 
γκεκριμένο αμφιβάλλω ότι θα το βαρεθείς. Επιπλέον, είναι συλλεκτι- 
κό. Το θέλω πίσω: να το προσέχεις.» Το άφησε στα γόνατά της. 

Η Βατράνια τού έδωσε το παγωτό της, σκούπισε τα χέρια της σ’ένα 
μαντήλι, και άνοιξε το βιβλίο, ξεφυλλίζοντάς το. Κοίταξε τις εικόνες 
με ενδιαφέρον. 

«Φωτογραφίες από το Πορφυρό Κενό,» της είπε ο Βασνάρος, «στα 
νότια, μακριά από εδώ, όπου η Σεργήλη τελειώνει.» 

«Και το πιστεύεις ότι καράβια πετάνε εκεί;» Η Βατράνια κοίταζε μια 
φωτογραφία που έδειχνε μια κατακόκκινη απεραντοσύνη μέσα στην 
οποία αιωρείτο ένα πλοίο με πανιά και από πάνω και από κάτω. 

«Είναι αλήθεια.» 

«Είναι όπως τα αεροπλάνα;» 

«Δε νομίζω ότι αεροπλάνα πετάνε στο Πορφυρό Κενό. Οι φυσικοί 
νόμοι του είναι διαφορετικοί. Διάβασε το βιβλίο και θα μάθεις κι άλ- 
λα.» 

Κώστας Βουλαζέρης 


Ένας γρυποκαβαλάρης αερομεταφορέας, που τυχαίνει να περνά 
χωρίς πελάτη στη σέλα του γρυπά του, πέταξε λιγάκι πιο χαμηλά και 
ύψωσε το χέρι προς τον Βασνάρο. Εκείνος αντιχαιρέτησε, και ο αερο- 
μεταφορέας έφυγε. 

«Ποιος ήταν αυτός;» ρώτησε η Βατράνια. 

«Ένας γνωστός.» 

Η Βατράνια χαμογέλασε. «Τους ξέρεις όλους στη Μέλβερηθ;» 

«Ξέρω πολλούς. Αλλά οι περισσότεροι μού είναι, ομολογουμένως, 
άγνωστοι.» 

Η κόρη του γέλασε. 

Το βιβλίο δεν την κράτησε μακριά από τις περιπλανήσεις της στην 
πόλη. Όταν τα τραύματά της θεραπεύτηκαν, άρχισε πάλι να ξεγλι- 
στρά από τον Ναό της Αρτάλης και να περιφέρεται, αγνοώντας τα 
καθήκοντα που της ανέθετε η μητέρα της. Και τώρα απομακρυνόταν 
περισσότερο από πριν. Έφτανε ώς το Κέντρο της Μέλβερηθ. Της άρε- 
σε να βλέπει τα μεγάλα τρένα να πηγαινόρχονται στον Σταθμό από 
τα τέσσερα σημεία του ορίζοντα. Είχε ακούσει πως ήταν ο μεγαλύτε- 
ρος σιδηροδρομικός σταθμός σ’ολάκερη τη Σεργήλη! 

Η ΚΟΡΗ ΤΗΣ ΙΕΡΕΙΑΣ ΚΑΙ ΤΟΥ ΛΥΚΟΥ 


Ο ΚΟΣΜΟΣ ΠΕΡΑ ΑΠΟ ΤΟΝ ΝΑΟ 


Τρία χρόνια αργότερα. 

Η μητέρα της ήταν θυμωμένη μαζί της ξανά, επειδή παραμελούσε 
τα καθήκοντα της, επειδή έφευγε όποτε της κατέβαινε από τον ναό. 
«Μην περιμένεις ότι θα γίνεις ποτέ ιέρεια της Αρτάλης έτσι!» της είπε, 
ενώ οι δυο τους βρίσκονταν στον κοιτώνα της Βατράνιας, στην πίσω 
μεριά του ναού. «Αν δεν ήσουν κόρη μου, θα είχες από καιρό διωχτεί. 
Κάποια από τις άλλες ιέρειες, μάλιστα, μου το έχει προτείνει να σε 
διώξω.» 

Η Βατράνια καθόταν στην άκρη του κρεβατιού της. «Ποια;» ρώτησε, 
αν και υποπτευόταν ότι ήταν αυτή η στριμμένη η Ισμήνη, που ποτέ 
δεν τη συμπαθούσε. 

«Δεν έχει σημασία ποια!» αντιγύρισε αυστηρά η Αριστέα, που στε- 
κόταν αντίκρυ της. «Σημασία έχει ότι, ουσιαστικά, είχε δίκιο. Παρα- 
βιάζεις συνεχώς το τυπικό που πρέπει ν’ακολουθεί μια δόκιμη, δεν 
κάνεις τίποτα όπως πρέπει να το κάνεις. Κανονικά, θα ήσουν ήδη ιέ- 
ρεια, Βατράνια - είσαι πια δεκαοχτώ χρονών, και εκπαιδεύεσαι από 
τα οκτώ! - αλλά δεν μπορώ να σε χρίσω ιέρεια, έτσι όπως φέρεσαι. 
Αυτά πρέπει να σταματήσουν. Μέσα στα επόμενα δύο χρόνια, πρέπει 
να-» 

«Δε θέλω να γίνω ιέρεια, μαμά,» τη διέκοψε η Βατράνια. «Το έχω 
αποφασίσει. Δεν είναι για μένα.» 

Τα μάτια της Αριστέας στένεψαν. «Δεν ξέρεις τι λες!» 

«Ξέρω πολύ καλά τι λέω. Δε μπορώ να φανταστώ τον εαυτό μου ιέ- 
ρεια της Αρτάλης - και ούτε εσύ μπορείς. Δε μου ταιριάζει.» Σηκώθηκε 
όρθια, αντίκρυ στη μητέρα της. 

«Εκπαιδεύεσαι από οκτώ χρονών,» της θύμισε η Αριστέα. 

«Δε με ρώτησες ποτέ.» 

Κώστας Βουλαζέρης 


«Τι να σε ρωτήσω;» φώναξε η Αριστέα. «Είσαι κόρη μου! Ανήκεις 
στον ναό. Όλα τα θηλυκά παιδιά των ιερειών της Αρτάλης εκπαιδεύ- 
ονται ως ιέρειες. Ούτε αυτό δεν έχεις μάθει;» 

Η Βατράνια κούνησε το κεφάλι, νιώθοντας αμήχανα. Πάντα ένιωθε 
αμήχανα μπροστά στον θυμό της μητέρας της. Πάντα η μητέρα της 
της έδινε την εντύπωση ότι ήταν κάτι το πολύ ιερό: από τότε που η 
Βατράνια ήταν μικρή και την έβλεπε να κάνει αυτές τις τελετές ντυ- 
μένη στα άσπρα, περιτριγυρισμένη από άλλες ιέρειες και δόκιμες μέ- 
σα στον σηκό του ναού. Η μητέρα της ήταν σαν κάποια σταλμένη από 
αλλού, από ένα πολύ πιο αγνό μέρος, μακριά από την πόλη της Μέλ- 
βερηθ. Και όταν θύμωνε, αυτό σόκαρε τη Βατράνια· νόμιζε πως, για 
να θυμώνει η Αριστέα μαζί της, έπρεπε να είχε κάνει κάτι το πολύ ά- 
σχημο. 

Ακόμα και σήμερα, που ήταν πλέον αρκετά μεγάλη, δεν μπορούσε 
να μην αισθάνεται έτσι εν μέρει. Αν και καταλάβαινε ότι ήταν λάθος 
που αισθανόταν έτσι. 

«Δε θέλω να γίνω ιέρεια. Σταμάτα πια. Το έχω αποφασίσει.» 

Η Αριστέα την ατένιζε σαν να μη μπορούσε να πιστέψει αυτό που 
άκουγε. «Και η εκπαίδευσή σου; Όλα-» 

«Εσύ η ίδια το λες, μαμά: ποτέ δεν εκπαιδεύτηκα σωστά. Δεν ξέρω 
ούτε τα μισά απ’ό,τι θα έπρεπε να ξέρω. Και... και δεν μπορώ να είμαι 
στον ναό-» 

«Σου έχουν κλέψει το μυαλό αυτές οι ιστορίες που ακούς για τον 
πατέρα σου-» 

«Μην ανακατεύεις τον μπαμπά! Γιατί πάντα ανακατεύεις τον μπα- 
μπά; Η απόφαση είναι δίκη μου. Εκείνος ποτέ δεν θα μου έλεγε να 
φύγω από τον ναό, το ξέρεις αυτό. 

»Το έχω αποφασίσει. Δεν θα γίνω ιέρεια της Αρτάλης.» 

Η Αριστέα αναστέναξε καθώς έκλεινε τα βλέφαρά της και, προς 
στιγμή, φάνηκε πολύ γριά στη Βατράνια. Τα μαλλιά της ήταν κατά- 
λευκα πλέον, στα εξήντα-πέντε της χρόνια, όπως και το δέρμα της. 
Και ο χιτώνας της ήταν επίσης λευκός. Πολλές φορές, η Αρχιέρεια του 
ναού έμοιαζε με μια ολόλευκη σκιά: κάτι πέρα από τούτο τον κόσμο: 
κάτι το πολύ αρχαίο. 

Η ΚΟΡΗ ΤΗΣ ΙΕΡΕΙΑΣ ΚΑΙ ΤΟΥ ΛΥΚΟΥ 


Μετά από μερικά δευτερόλεπτα, άνοιξε πάλι τα βλέφαρά της, και 
τα μάτια της ήταν οργισμένα και σκληρά. «Τότε φύγε,» είπε. «Φύγε 
από τον ναό. Απόψε.» 

Η Βατράνια ξαφνιάστηκε. Κόμπιασε, μην ξέροντας τι ν’αποκριθεί. 
Τελικά είπε: «Πού να πάω;» Όλη της τη ζωή στον Ναό της Αρτάλης 
έμενε. Εδώ κοιμόταν, εδώ έτρωγε· δεν είχε ποτέ της δουλέψει παρά 
μόνο μέσα στον ναό, όπως όλες οι δόκιμες. (Ο νομοκάνονας απαγό- 
ρευε στις ιέρειες της Αρτάλης να κάνουν χειρονακτικές εργασίες, οπό- 
τε τις αναλάμβαναν εξολοκλήρου οι δόκιμες.) 

«Δεν ξέρω,» της απάντησε η Αριστέα. «Αφού παίρνεις όλο αποφά- 
σεις σήμερα, θα έπρεπε νατό έχεις αποφασίσει κι αυτό. Μέχρι τη δύση 
του ήλιου, ο κοιτώνας σου θέλω να είναι άδειος.» Και, στρεφόμενη, 
έφυγε κλείνοντας την πόρτα πίσω της. 

Η Βατράνια ήταν μουδιασμένη για μερικές στιγμές, ακίνητη. Ύστερα 
κάθισε πάνω στο κρεβάτι, οκλαδόν. Η μητέρα της σίγουρα αστειευό- 
ταν. Ήθελε να την τρομάξει. Δε μπορεί να μιλούσε σοβαρά. Δε μπορεί 
να την έδιωχνε από τον ναό έτσι. Ο ναός ήταν το σπίτι της. 

Η Βατράνια έβγαλε κάτω από το στρώμα της μια μικρή συσκευή 
αναπαραγωγής ήχου και έβαλε τα ακουστικά στ’αφτιά της. Πάτησε 
το κουμπί κι άρχισε ν’ακούει το Στης Ερήμου τα Μονοπάτια, των Ε- 
λασσόνων Ανεμοβούβαλων. Κλασικό. 

Τη συσκευή την είχε κρυμμένη κάτω από το κρεβάτι της γιατί ήταν 
απαγορευμένη, φυσικά, στο στάδιο της ιερατικής εκπαίδευσης που 
υποτίθεται πως η Βατράνια βρισκόταν. Στον κοιτώνα της δεν έπρεπε 
ν’ακούει μουσική· έπρεπε να προσεύχεται σύμφωνα με συγκεκριμέ- 
νες οδηγίες. 

Κανονικά, η Βατράνια όφειλε να το έχει περάσει τούτο το στάδιο, 
όμως την είχαν ήδη πιάσει μία φορά να ακούει μουσική και αυτό σή- 
μαινε ότι ή έπρεπε να τη διώξουν ή έπρεπε να αρχίσει το στάδιο από 
την αρχή αλλά επαυξημένο - δηλαδή, διαρκώντας περισσότερο καιρό. 

Το Στης Ερήμου τα Μονοπάτια τελείωσε· ακολούθησε το Κάτω από 
των Θεών τα Μάτια - Ελάσσονες Ανεμοβούβαλοι, επίσης. 

«Τι κάνεις εδώ;» 

Κώστας Βουλαζέρης 


Η Αριστέα είχε έρθει στον κοιτώνα της με τη δύση του ήλιου και την 
είχε βρει μισοξαπλωμένη στο κρεβάτι, να διαβάζει ένα βιβλίο που της 
είχε δώσει ο πατέρας της: Μηχανορραφίες στις Σκιές της Άντχορκ, της 
παλιάς σειράς Σκοτεινά Μυστήρια σε Φωτεινές Πόλεις, όπου πάντα έ- 
λυνε τα μυστήρια μια ηρωίδα με το όνομα Πανούργα Βερενίκη. Η Βα- 
τράνια δεν είχε διάθεση να βγει· είχε την απορία να δει τι θα γινόταν 
ώς το βράδυ. 

Έστρεψε το βλέμμα στη μητέρα της. «Διαβάζω.» 

Η Αριστέα έβαλε το ένα της χέρι στη μέση. «Η απόφασή σου άλλαξε; 
Θα καθίσεις να εκπαιδευτείς σωστά;» 

«Δε θέλω να γίνω ιέρεια, μαμά - σ’το είπα.» 

«Τότε πρέπει να φύγεις, τώρα.» 

Η Βατράνια τινάχτηκε παίρνοντας καθιστή θέση στο κρεβάτι. «Και 
πού να πάω;» 

«Βρες κάπου και πήγαινε!» απάντησε απότομα η Αριστέα. «Δε μπο- 
ρείς να μένεις στον ναό αν δεν είσαι ιέρεια ή δόκιμη! Μάζεψε όλα αυ- 
τά» - έδειξε τα πράγματα που ήταν απλωμένα τριγύρω - «και φύγε. 
Αν δεν τα πάρεις μαζί σου, θα τα βάλουμε στην αποθήκη.» 

«Δε θέλω να φύγω απ’το δωμάτιό μου!» 

«Θα φέρω τους φύλακες να σε πετάξουν έξω αν δεν φύγεις με το 
καλό,» την προειδοποίησε η Αριστέα. 

Η Βατράνια ποτέ ξανά δεν την είχε ακούσει τόσο απόλυτη, ούτε τό- 
σο θυμωμένη μαζί της. Αλλά είπε, προκλητικά: «Δε θα τους φέρεις.» 

«Μη με βάζεις σε πειρασμό, Βατράνια. Μάζεψε τα πράγματά σου 
και φύγε.» Σταύρωσε τα χέρια της μπροστά της. «Θα περιμένω.» 

Σοβαρολογούσε. Η Βατράνια δεν μπορούσε να το πιστέψει ότι σο- 
βαρολογούσε. Αλλά σοβαρολογούσε. Η μαλακισμένη! «Σε μισώ,» της 
είπε, αγριοκοιτάζοντάς την, νιώθοντας δάκρυα να έρχονται στα μά- 
τια της. 

Η Αριστέα δεν αποκρίθηκε, ούτε η όψη της άλλαξε στο ελάχιστο. 

Η Βατράνια σηκώθηκε απ’το κρεβάτι, φόρεσε τις μπότες της, έδεσε 
τη ζώνη της γύρω από τη μέση της, πήρε την κοντή κάπα της από την 
κρεμάστρα, και βγήκε από το δωμάτιο. 

Η ΚΟΡΗ ΤΗΣ ΙΕΡΕΙΑΣ ΚΑΙ ΤΟΥ ΛΥΚΟΥ 


Διασχίζοντας τους διαδρόμους του ναού δεν μίλησε σε καμία από 
τις ιέρειες ή τις δόκιμες, αλλά είδε αρκετές να την κοιτάζουν και να 
ψιθυρίζουν αναμεταξύ τους. Κάποιες θα χαίρονταν που έφευγε, ήταν 
σίγουρη η Βατράνια. Ειδικά κάποιες από τις δόκιμες. Η Βατράνια είχε 
κρυφακούσει να λένε ότι ήταν άχρηστη στον ναό, ότι την κρατούσαν 
απλά και μόνο επειδή η Αρχιέρεια ήταν μάνα της. 

Υπήρχαν δόκιμες που είχαν ξεκινήσει τη μαθητεία τους μετά από τη 
Βατράνια και την είχαν πλέον τελειώσει, είχαν γίνει ιέρειες. Μία ήταν 
εδώ, στον ναό στο Άπλωμα - μια άλλη είχε φύγει για να πάει στον Ναό 
της Αρτάλης στην Ομοιότυπη, στα δυτικά της Μέλβερηθ, επειδή εκεί 
είχαν έλλειψη. 

Η Βατράνια δεν χαιρέτησε καμία τους ούτε με το ύψωμα του χεριού. 
Βγήκε από τη μεγάλη είσοδο του ναού περνώντας ανάμεσα από τα 
βλέμματα των φυλάκων, νιώθοντας τα μάτια τους σαν μαχαίρια επά- 
νω της. 

«Φυσικά και μπορείς να μείνεις εδώ,» της είπε ο πατέρας της, όταν της 
άνοιξε την πόρτα και την άφησε να μπει στο διαμέρισμά του. 

«Οσο θέλω;» 

«Οσο θέλεις. Αλλά πες μου γιατί έφυγες από τον ναό-» 

«Μ’έδιωξε η μαλακισμένη!» 

«Ε!» φώναξε ο Βασνάρος και η όψη του ξαφνικά αγρίεψε. «Μη μιλάς 
έτσι για τη μητέρα σου!» Γιατί δεν είχε αμφιβολία ότι στην Αριστέα 
αναφερόταν ποια άλλη μπορεί να την είχε διώξει; «Πες μου τι έγινε. 
Τσακωθήκατε;» 

Η Βατράνια μόρφασε. «Και ναι και όχι.» Κάθισε στον καναπέ. «Δεν 
ξέρω τι την έπιασε.» 

Ο Βασνάρος κάθισε δίπλα της. «Δε μπορεί να σ’έδιωξε μες στα καλά 
καθούμενα. Τι της έκανες;» 

«Τίποτα δεν της έκανα!» αποκρίθηκε αμέσως η Βατράνια, αμυντικά. 

Ο Βασνάρος την περίμενε να συνεχίσει. Ήταν βέβαιος ότι αποκλείε- 
ται η Αριστέα να την είχε διώξει απ’τον ναό χωρίς καλό λόγο. 

Κώστας Βουλαζέρης 


«Της είπα ότι δεν θέλω να γίνω ιέρεια,» εξήγησε η Βατράνια. «Της εί- 
πα ότι είμαι μεγάλη πια, και ότι το έχω αποφασίσει. Και με πέταξε 
στον δρόμο, η μαλακισμένη!» 

«Μη μιλάς έτσι για τη μητέρα σου,» την προειδοποίησε πάλι ο Βασ- 
νάρος. «Αν σε ξανακούσω, θα φύγεις κι από δω!» 

«Μα, με πέταξε στο δρόμο!» 

«Δε σε πέταξε στο δρόμο - το ήξερε ότι θα ερχόσουν σε μένα-» 

«Δε μου είπε 'Πήγαινε στον πατέρα σου’ - μου είπε “Φύγε απ’τον ναό 
μου’!» 

Ο Βατράνος γέλασε. «Και πού θα πήγαινες, μικρή; Εδώ θα ερχόσουν, 
φυσικά. Το ήξερε.» 

Η Βατράνια ήταν μουτρωμένη, και πολύ θυμωμένη με τη μητέρα 
της. «Εμένα δεν μου φάνηκε να το ήξερε.» 

«Σ’αγαπάει, Βατράνια-» 

«Μαλακίες!» 

«Σ’ αγαπάει,» επέμεινε ο Βασνάρος - «μην το αμφιβάλλεις. Αλλά σκέ- 
ψου τη θέση της. Δε φέρεσαι σαν δόκιμη μέσα στον ναό - οι πάντες το 
γνωρίζουν. Τι θα λένε οι άλλες ιέρειες για την Αρχιέρεια, αν συνεχίζει 
να σε κρατά εκεί χωρίς ούτε να εκπαιδεύεσαι ούτε να είσαι ιέρεια;» 

Η Βατράνια κοίταζε το σαλόνι γύρω-γύρω. «Δε μου το είπε έτσι. Μου 
είπε να φύγω.» 

«Την είχες θυμώσει.» 

«Κι εγώ έχω θυμώσει.» 

«Μείνε εδώ μέχρι να ξεθυμώσεις.» 

«Δεν πρόκειται να με ξαναδεχτεί στον ναό της.» 

«Μείνε εδώ όσο νομίζεις πως θέλεις να μείνεις. Δεν έχω πρόβλημα.» 
Σηκώθηκε, πήγε στην κουζίνα, πήρε απ’το ψυγείο ένα μπουκαλάκι 
Κρύο Ουρανό, και, ανοίγοντάς το, επέστρεψε στο σαλόνι και το άφη- 
σε στο τραπεζάκι μπροστά στον καναπέ όπου καθόταν η κόρη του. 
«Τα πράγματά σου δεν τα πήρες απ’τον ναό;» 

«Τα ξέχασα,» αποκρίθηκε η Βατράνια δίχως να τον ατενίζει ευθέως. 
Έπιασε το μπουκαλάκι και ήπιε μια μεγάλη γουλιά. 

Ο Βασνάρος αναστέναξε κουνώντας το κεφάλι. Φόρεσε τα παπού- 
τσια του και έφυγε απ’το διαμέρισμα. 

Η Βατράνια τον περίμενε να επιστρέφει. Είχε μια υποψία πού πήγαι- 
νε. 

Σηκώθηκε απ’τον καναπέ, έπιασε τα τσιγάρα του από το τραπέζι, 
και άναψε ένα. Πλάι στο πακέτο ήταν αφημένο ένα μυθιστόρημα με 
τίτλο Οι Χαμένοι Δρόμοι των Φέρνιλγκαν. Πρέπει να ήταν καινούργιο. 
Το εξώφυλλο γυάλιζε. 

Όταν ο Βασνάρος επέστρεψε είχε μαζί του δύο σάκους. «Τα πράγ- 
ματά σου,» είπε, καιτ’άφησε πλάι στον καναπέ. Της φαινόταν θυμω- 
μένος. 

«Μαλώσατε;» 

«Όχι.» 

«Μαλακίες.» Η Βατράνια ήταν καθισμένη σε μια από τις καρέκλες 
του τραπεζιού, έχοντας σβήσει το τσιγάρο στο τασάκι. 

Ο Βασνάρος την αγριοκοίταξε. «Μη με τσαντίζεις κι εσύ, μικρή 
Γλώσσα της Λόρκης! Κανονικά θάπρεπε να ήσουν ιέρεια τώρα, όχι 
νάρχεσαι εδώ!» 

«Δε με ρώτησε ποτέ αν η'θελα να γίνω ιέρεια.» 

Ο Βασνάρος κάθισε στον καναπέ. «Αυτό είναι το τυπικό του ιερα- 
τείου της Αρτάλης. Είσαι κόρη της.» 

«Δε με νοιάζει για το τυπικό τους, θέλω να ζήσω όπως θέλω.» 

Ο Βασνάρος ήταν για λίγο σιωπηλός. Ύστερα ρώτησε: «Τι σκέφτε- 
σαι να κάνεις;» 

Η Βατράνια αρχικά δεν τον κατάλαβε. «Θα μείνω εδώ. Μου είπες ό- 
τι-» 

«Δεν εννοώ αυτό. Εννοώ, τι σκέφτεσαι να κάνεις τώρα που δεν θα 
γίνεις ιέρεια. Τι θα κάνεις με τη ζωή σου.» 

«Α...» 

Ο Βασνάρος περίμενε απάντηση. 

Της Βατράνιας δεν της άρεσε αυτό. Ήταν περίεργο. Τράβηξε ακόμα 
ένα τσιγάρο απ’το πακέτο και το άναψε με τον ενεργειακό αναπτήρα 
του πατέρα της. Ρούφηξε καπνό, τον έβγαλε απ’τα ρουθούνια. «Ό,τι 
κάνεις κι εσύ,» είπε τελικά. 

«Δε μπορείς να συγκρίνεις τη ζωή μου με τη δική σου.» 

«Γιατί όχι;» 

«Γιατί ζεις σ’άλλη εποχή, Βατράνια. Εγώ... Σου είπα τι έγινε με τους 
γονείς μου, δεν σου είπα;» 

Η Βατράνια ένευσε σιωπηλά. Της είχε πει. Και το ήξερε πως ήταν κά- 
τι το οποίο δεν έλεγε στον καθένα - προτιμούσε να το κρατά κρυφό. 
Την οικογένειά του την είχαν σκοτώσει οι Παντοκρατορικοί. Κι εκεί- 
νος είχε βγει στους δρόμους της Μέλβερηθ, πολεμώντας τους με ό,τι 
μέσα μπορούσε, πάντοτε μόνος. Συνεργαζόταν κάπου-κάπου με την 
Επανάσταση, αλλά ποτέ δεν ήταν μέλος της Επανάστασης ουσιαστι- 
κά. 

«Καταλαβαίνεις;» είπε ο Βασνάρος. «Άλλη εποχή, μικρή. Εμείς είχαμε 
πράκτορες της Παντοκράτειρας να αντιμετωπίσουμε - να τους διώ- 
ξουμε από τη Σεργήλη ώστε τώρα εσείς να είστε ελεύθεροι και να κά- 
νετε ό,τι γουστάρετε, χωρίς εξωδιαστασιακούς ελεγκτές πάνω απ’τα 
κεφάλια σας. Δε μπορείς να ζήσεις 'σαν εμένα’, γιατί δεν είναι ίδιες οι 
συνθήκες. Καταλαβαίνεις;» 

Η Βατράνια ένευσε ξανά. «Ναι,» είπε. «Αλλά και πάλι... μπορώ να... 
Μ’αρέσουν οι δρόμοιτης Μέλβερηθ.» 

«Όμως δεν θέλεις να ζεις στους δρόμους. Και ούτε είσαι παιδί της 
πέτρας.» 

«Δεν εννοώ να μένω εκεί! Αλλά...» Κόμπιασε. 

«Καταλαβαίνω τι εννοείς. Όμως πρέπει να βρεις κάτι συγκεκριμένο 
να κάνεις. Αν είχες μεγαλώσεις αλλιώς, όχι μέσα στον Ναό της Αρτά- 
λης, θα το είχες ήδη βρει. Τώρα... τώρα είναι σαν να είσαι δέκα χρο- 
νών, βασικά, αλλά έχοντας το ανάστημα, τις δυνάμεις, και την ομορ- 
φιά δεκαοκτάχρονης.» 

Η Βατράνια μειδίασε. Της άρεσε όπως το είχε πει αυτό ο πατέρας 
της. Ήταν γαμάτος, πολύ συχνά. 

«Νομίζεις ότι σου κάνω πλάκα;» τη ρώτησε. 

Η Βατράνια κούνησε το κεφάλι αρνητικά, καπνίζοντας. 

«Ωραία,» είπε ο Βασνάρος, «γιατί δεν κάνω πλάκα.» 

«Και τώρα;» τον ρώτησε ύστερα από λίγο. 

«Όα μένεις εδώ μέχρι που να ανακαλύψεις τι θέλεις να κάνεις με τη 
ζωή σου.» 

Την προβλημάτιζαν τα λόγια του. Της άρεσε, βασικά, να τριγυρίζει 
στους δρόμους της Μέλβερηθ και να γνωρίζει κόσμο, και να... μπλέ- 
κεται σε υποθέσεις. Αλλά, μάλλον, αυτό ο πατέρας της δεν το θεω- 
ρούσε κάτι το σοβαρό. 

Έσβησε το τσιγάρο της στο τασάκι, μισοτελειωμένο. «Αν δεν ήμουν 
ιέρεια, τι νομίζεις ότι θα έκανα;» 

«Δεν είμαι μάντης, μικρή. Μπορώ να σου βρω μια οποιαδήποτε 
δουλειά, αν θέλεις μια οποιαδήποτε δουλειά. Σ’ενδιαφέρει να δουλέ- 
ψεις ως σερβιτόρα;» 

«Όχι.» 

«Να μάθεις να οδηγείς επιβατηγό όχημα;» 

«Όχι.» 

«Όες να γίνεις μισθοφόρος;» 

«Τους μισώ τους μισθοφόρους. Κυνηγάνε κόσμο.» 

«Όες να εκπαιδευτείς ως γρυποκαβαλάρισσα; Να γίνεις αερομετα- 
φορέας;» 

«Για λίγο, ίσως νάχε πλάκα. Αλλά για συνέχεια θα το βαρεθώ, είμαι 
σίγουρη.» 

«Εντάξει,» είπε ο Βασνάρος, «άσ’ το. Θα βρεις τον δρόμο σου. Σκέ- 
ψου το.» 

ΦΙΛΕΣ ΤΩΝ ΔΡΟΜΩΝ 


Εκείνη τη νύχτα την πέρασε στο σπίτι του πατέρα της (όπως και πολ- 
λές ακόμα που θα ακολουθούσαν). Το πρωί ξύπνησε νωρίς και σκέ- 
φτηκε ότι όφειλε, τουλάχιστον, να ευχαριστήσει τον μπαμπά της που 
ήταν τόσο καλός μαζί της. Όταν ο Βασνάρος σηκώθηκε, τη βρήκε να 
φτιάχνει πρωινό. Είχε σχεδόν τελειώσει. 

«Τι κάνεις εδώ, μικρή; Λεηλατείς την κουζίνα μου;» 

Η Βατράνια χαμογέλασε. «Φτιάχνω το πρωινό που μου είχες δείξει 
όταν είχαμε πάει βόλτα προς τα νότια, με το τρένο - προς τις ερή- 
μους. Θυμάσαι;» 

«Ναι,» αποκρίθηκε ο Βασνάρος, καθίζοντας στο τραπέζι. 

Η Βατράνια σύντομα έφερε εκεί καφέ, παξιμάδια με βούτυρο και 
μέλι, και δύο κομμένα μήλα. 

Αφού έφαγαν, ρώτησε τον πατέρα της αν είχε καμία δουλειά 
γι’αυτήν. Αν ήθελε να του κάνει τίποτα. Είχε συνηθίσει από τη ζωή 
στον ναό· πάντα υπήρχαν δουλειές για μια δόκιμη. 

Αλλά ο Βασνάρος απλά σήκωσε τους ώμους, μορφάζοντας. «Δεν 
έχω κάτι συγκεκριμένο. Κάνε ό,τι θέλεις. Εγώ θα πάω να συναντήσω 
κάποιους ανθρώπους τώρα σε λίγο.» 

«Τι ανθρώπους;» 

«Με εμπόριο ασχολούνται. Φέρνουν πράγματα από την Αγκένροβ - 
τα παίρνουν από άλλους που τα φέρνουν από τα Φέρνιλγκαν.» 

«Νάρθω μαζί;» 

Ο Βασνάρος κούνησε το κεφάλι. «Όχι. Βρες κάτι άλλο 
ν’απασχοληθείς εδώ.» Σηκώθηκε από το τραπέζι και πήγε να ετοιμα- 
στεί. 

Μετά από λίγη ώρα, έφυγε από το σπίτι λέγοντάς της να είναι φρό- 
νιμη. 

Η Βατράνια αναστέναξε, βηματίζοντας ξυπόλυτη πέρα-δώθε μες 
στο διαμέρισμα. Βγήκε στο μπαλκόνι και ατένισε απέναντι τον Ναό 
της Αρτάλης. Είδε μια δόκιμη, την οποία γνώριζε, να σκουπίζει τα 
σκαλοπάτια, και νόμιζε πως κι εκείνη την είδε· αλλά δεν τη χαιρέτησε. 
Ούτε η Βατράνια τη χαιρέτησε. Μπήκε πάλι στο εσωτερικό του δια- 
μερίσματος και άνοιξε τον τηλεοπτικό δέκτη, συντονισμένο στον I- 
διόπλητο. Μια έντονα βαμμένη γυναίκα έλεγε τις ειδήσεις. Κάτι για 
προβλήματα με τους αχθοφόρους στον μεγάλο σιδηροδρομικό 
σταθμό στο Κέντρο. Η Βατράνια βαρέθηκε σύντομα και έκλεισε την 
οθόνη. 

Φόρεσε τις μπότες της, έριξε την κοντή κάπα της στους ώμους, έ- 
κρυψε μες στα ρούχα της ένα στιλέτο κι ένα μικρό πιστόλι, και έφυγε 
από το διαμέρισμα του πατέρα της. Προτού βγει από την είσοδο της 
πολυκατοικίας, είχε σηκώσει και την κουκούλα της στο κεφάλι - κα- 
λύτερα να μην τη μπάνιζε καμία απ’τον ναό, ή κανένας απ’τους 
φρουρούς. Δεν ήθελε να σφυρίξουν στη μητέρα της ότι είχε φύγει 
απ’το σπίτι του μπαμπά. 

Η Βατράνια πήγε να βρει κάτι φίλες της που σύχναζαν σε μια γειτο- 
νιά στα δυτικά άκρα του Απλώματος, κοντά στην Ειρηνόβιου, τη λε- 
ωφόρο που χώριζε το Απλωμα από τη Σκιστή. Τις συνάντησε εκεί ό- 
που περίμενε. Η Καρνάση κρατούσε στα χέρια της ένα μαύρο σκυλά- 
κι, και η Τζίνα τού έδενε το δεξί μπροστινό πόδι μ’ένα πανί. Το ζώο 
έμοιαζε τραυματισμένο. 

«Τιγίνετ’ εδώ;» είπε η Βατράνια πλησιάζοντας. 

Χαμογέλασαν που την είδαν. «Βρήκαμε αυτό τον τύπο χτυπημένο 
από ένα φορτηγό που περνούσε,» απάντησε η Καρνάση. Ήταν κι οι 
δυο τους παιδιά της πέτρας· είχαν μεγαλώσει στους δρόμους της 
Μέλβερηθ, χωρίς οικογένειες. Η Τζίνα ήξερε ότι οι γονείς της την είχαν 
παρατήσει έξω από ένα πανδοχείο στο Απλωμα, όταν ήταν πολύ μι- 
κρή, και είχαν φύγει από την πόλη. Η Καρνάση δεν είχε ιδέα πώς α- 
κριβώς είχε βρεθεί στους δρόμους· κάτι ζητιάνοι του Απλώματος την 
είχαν μεγαλώσει. Ήταν δυο χρόνια μικρότερη από τη Βατράνια, ενώ η 
Τζίνα ήταν ένα χρόνο μικρότερή της (αν δεν είχαν μπερδέψει την ηλι- 
κία τους - πράγμα όχι απίθανο). Κυρίως έκλεβαν και έκαναν διάφορα 

θελήματα για να ζουν. Η Βατράνια τις είχε γνωρίσει μέσω κάτι ατό- 
μων που έκαναν επίσης θελήματα, μερικές φορές, για τον πατέρα της 
και για άλλους. 

«Τον πάτησε;» ρώτησε τώρα, κοιτάζοντας το σκυλάκι. 

«Ευτυχώς όχι,» είπε η Τζίνα τελειώνοντας με το δέσιμο του μικρού 
ποδιού - «θα τον είχε διαλύσει. Απλά τον κοπάνησε με το πλάι.» 

«Εδώ, στην Ειρηνόβιου;» 

«Στη Σκιστού,» είπε η Καρνάση. «Κάποιος μέθυσος του Κάρτωλακ 
που ερχόταν έξω απ’την πόλη, μάλλον.» 

«Πού είν’ η άλλη;» ρώτησε η Βατράνια, αναφερόμενη στην Ανθινη, 
που δεν ήταν παιδί της πέτρας, είχε οικογένεια εδώ, στη Μέλβερηθ, 
αλλά έκανε παρέα μαζί τους. Ήταν ένα χρόνο μεγαλύτερη από τη Βα- 
τράνια. 

«Με τον γκόμενο, μάλλον,» μειδίασε η Τζίνα, κλείνοντας το μάτι. 

«Έχει δουλειές στο Σιδεράδικο σήμερα, μου είπε,» απάντησε η Καρ- 
νάση. Οι γονείς της Ανθινης έμεναν στην Παραγκούπολη, στα βορει- 
οανατολικά άκρα της Μέλβερηθ. Ήταν μια περιοχή που είχε δημιουρ- 
γηθεί την περίοδο που οι Παντοκρατορικοί πρωτοήρθαν στη Σεργή- 
λη, είχε πει στη Βατράνια ο πατέρας της, από τους πρόσφυγες που 
μαζεύονταν εκεί εξαιτίας των καταστροφών σε μικρότερες πόλεις και 
χωριά. Στην αρχή ήταν όλο σκηνές και παραπήγματα. Ύστερα είχε 
βελτιωθεί κάπως - δεν είχε μόνο σκηνές και παραπήγματα - και τώρα 
πια ήταν αρκετά καλύτερη. Αλλά εξακολουθούσαν να τη λένε Παρα- 
γκούπολη, και εξακολουθούσε να είναι μια από τις συνοικίες όπου 
έμεναν όσοι δεν μπορούσαν να μείνουν σε πλουσιότερο μέρος της 
Μέλβερηθ. Ακόμα και το Σιδεράδικο ήταν, για τους περισσότερους, 
προτιμότερο από την Παραγκούπολη. 

«Τι κάνεις εσύ;» ρώτησε η Καρνάση τη Βατράνια. «Τέτοιες πρωινές 
ώρες δεν είσαι στο ναό συνήθως;» 

«Η μάνα μου μ’έδιωξε.» Η Βατράνια κλότσησε μια πέτρα, στέλνο- 
ντάς τη σε μια γωνία του σοκακιού όπου στέκονταν οι τρεις τους. 

«Γιατί;» 

«Της είπα ότι δεν θέλω να γίνω ιέρεια της Αρτάλης.» 

Η Τζίνα σχολίασε: «Εδώ που τα λέμε δεν σου πάει»· και της έκλεισε 
πάλι το μάτι - το συνήθιζε. 

«Πού μένεις τώρα;» ρώτησε η Καρνάση. 

«Με τον πατέρα μου.» 

Τα δυο παιδιά της πέτρας έβγαλαν μακρόσυρτα σφυρίγματα. «Πώς 
είναι να μένεις με τον Τρελό Λύκο της Μέλβερηθ;» ρώτησε η Τζίνα. 
«Γίνεται χαμός στο σπίτι του;» 

Η Βατράνια γέλασε. «Ήσυχα είναι.» 

«Πόσο χρονών είναι ο πατέρας σου, Βατράνια;» ρώτησε η Καρνάση. 
«Είναι πολύ μεγάλος πια, όπως λένε;» 

«Πόσο μεγάλος λένε ότι είναι;» 

«Μεγάλος...» μόρφασε η Καρνάση. 

«Εξήντα χρονών είναι. Τα έχει περάσει, βασικά. Αλλά δεν του φαίνε- 
ται.» 

«Ο Τρελός Λύκος ακόμα κυνηγά κρυμμένους πράκτορες της Παντο- 
κράτειρας,» είπε η Τζίνα. 

«Μη λες βλακείες,» της είπε η Καρνάση· «δεν υπάρχουν πια πράκτο- 
ρες της Παντοκράτειρας.» 

«Υπάρχουν. Τι ήταν εκείνοι οι τύποι που μας παρακολουθούσαν α- 
ντιπροχθές τη νύχτα, ε;» 

Η Βατράνια ρώτησε: «Ποιοι σας παρακολουθούσαν;» 

«Κάτι αλήτες ήταν,» της είπε η Καρνάση. «Η Τζίνα φαντάζεται-» 

«Δε φαντάζομαι! Και δεν ήταν αλήτες. Κοστούμια φορούσαν τους 
είδα καλά εγώ, εσύ δεν τους είδες καλά.» 

«Επειδή φορούσαν κοστούμια δεν πάει να πει πως δεν ήταν αλή- 
τες.» 

«Πράκτορες ήταν,» επέμεινε η Τζίνα. 

Η Καρνάση κοίταξε τη Βατράνια, αναποδογυρίζοντας τα μάτια, 
μορφάζοντας. 

«Μη με κοροϊδεύεις εμένα!» Η Τζίνα έκανε να την αρπάξει απ’τη μύ- 
τη, δυνατά, με δύο δάχτυλα, αλλά η Καρνάση τινάχτηκε πίσω εγκαί- 
ρως. Στην αγκαλιά της ακόμα κρατούσε το τραυματισμένο σκυλάκι, 
το οποίο έβγαλε ένα ξαφνιασμένο γάβγισμα. 

«Εντάξει,» είπε η Βατράνια. «Αφήστε το. Πάμε καμία βόλτα ώς το 
Κέντρο;» 

«Πάμε,» συμφώνησε η Τζίνα. «Ακόυσα ότι σήμερα θα γίνει χαμός 
εκεί.» 

«Γιατί;» 

«Οι αχθοφόροι του Σταθμού διαμαρτύρονται για τους μισθούς.» 

«Ο καινούργιος Πολιτειάρχης λένε πως έκανε κάτι περίεργες συμ- 
φωνίες με επιχειρηματίες,» πρόσθεσε η Καρνάση. 

«Πώς νομίζεις ότι γίνονται οι Πολιτειάρχες;» της είπε η Τζίνα. «Έτσι 
γίνονται. Κάνουν περίεργες συμφωνίες, και μετά ο κόσμος που έχει 
ταυτότητες πάει και τους ψηφίζει.» Οι δυο τους δεν είχαν ταυτότητες· 
ήταν παιδιά της πέτρας. 

Ύστερα, η Βατράνια, η Τζίνα, και η Καρνάση έφυγαν από το Απλω- 
μα· πέρασαν κάθετα την Ειρηνόβιου (προσέχοντας μην τις χτυπήσει 
κανένα ερχόμενο όχημα) και άρχισαν να διασχίζουν τη Σκιστή προς 
τα δυτικά, κατευθυνόμενες στο Κέντρο. 

Αλλά προτού φτάσουν εκεί η Βατράνια είπε στις δύο φίλες της: 
«Έρχεται τρένο και είμαστε κοντά στο άνοιγμα! Ελάτε! Ελάτε!» κι έ- 
τρεξε προς τις σιδηροδρομικές γραμμές, στο σημείο όπου είχε βρει, 
πριν από δυο μήνες, ένα σπάσιμο στο κιγκλίδωμα. 

Η Καρνάση και η Τζίνα την ακολούθησαν. «Ε, στάσου!» φώναξε η 
πρώτη. 

«Θέλει να πηδήσει στο τρένο η τρελή,» είπε η δεύτερη. 

«Κόρη του Λύκου είναι· τι περιμένεις;» 

Η Βατράνια έφτασε εγκαίρως στο άνοιγμα. Το τρένο ερχόταν από 
τα ανατολικά, βροντώντας επάνω στις ράγες, πελώριο και επιβλητι- 
κό, με τη βαφή του ξεθωριασμένη από δω κι από κει. Η Βατράνια πέ- 
ρασε από το κιγκλίδωμα και στάθηκε κοντά στις γραμμές. «Ελάτε!» 
φώναξε στις φίλες της. «Θα πηδήσετε κι εσείς, εντάξει;» 

Η Καρνάση και η Τζίνα την κοίταζαν πέρα από το κιγκλίδωμα, φα- 
νερά κωλώνοντας. 

«Μην κωλώνετε!» τους φώναξε η Βατράνια, γελώντας. «Ελάτε! Ελά- 
τε! Έρχεται!» 

Το τρένο πλησίαζε. 

Η Βατράνια συσπειρώθηκε, περιμένοντας, έχοντας τώρα μάτια μό- 
νο για την αμαξοστοιχία, ψάχνοντας για χειρολαβές. 

Το τρένο έφτασε, φέρνοντας μαζί του σκόνες, θόρυβο, άσχημες μυ- 
ρωδιές, τραντάζοντας τη γη ολόγυρά του. Η Βατράνια είδε αυτό που 
έψαχνε- τινάχτηκε, πηδώντας- 

-καιτα χέρια της αρπάχτηκαν από μια εξωτερική σκάλα της αμαξο- 
στοιχία. Τα είχε καταφέρει, γι’ακόμα μια φορά! 

Κοίταξε προς τα πίσω, για να δει αν είχαν έρθει κι οι φίλες της. 

Οι ανόητες είχαν μείνει πίσω. Είχαν κωλώσει. 

Η Βατράνια γέλασε, και συνέχισε να κρατιέται πάνω στο τρένο. 

Σε λίγο ήταν στον Σταθμό. Καθώς η αμαξοστοιχία σταματούσε, η 
Βατράνια πήδησε κάτω, πέρα από τις γραμμές, τρέχοντας να φύγει 
από τους φρουρούς που την είχαν δει και πλησίαζαν για να την κυνη- 
γήσουν. 

Η Βατράνια μισούσε τους μισθοφόρους. Ολο κόσμο κυνηγούσαν. 
Δεν είχαν τίποτ’ άλλο να κάνουν, οι μπάσταρδοι; 

Στο Κέντρο γινόταν φασαρία, όπως είχε πει η Τζίνα. Ένα μεγάλο 
πλήθος ήταν συγκεντρωμένο, κι ένας άντρας μιλούσε με μεγάφωνο, 
ανεβασμένος πάνω σε δύο ψηλά κιβώτια. Κάτι έλεγε εναντίον του 
Πολιτειάρχη. 

Η Βατράνια περίμενε την Καρνάση και την Τζίνα να έρθουν, και δεν 
άργησε να τις συναντήσει μπροστά από μια καφετέρια που άρεσε σε 
όλες τους και πήγαιναν εκεί μερικές φορές. 

«Κωλώσατε!» τις πείραξε. 

«Είσαι τρελή,» της είπε η Τζίνα. 

«Σας το είχα πει ότι είχα πιαστεί δυο φορές στο τρένο και είχα φτά- 
σει στον Σταθμό, αλλά δε με πιστεύατε.» 

«Κόρη του Τρελού Λύκου είναι- τι περιμένεις;» είπε η Καρνάση στη 
Τζίνα. 

Για κάποιες μέρες η Βατράνια έμενε στο διαμέρισμα του πατέρα της 
και τριγύριζε στους δρόμους της Μέλβερηθ. Τον Ναό της Αρτάλης δεν 
τον πλησίαζε, και μια φορά που η μητέρα της ήρθε στο σπίτι του 
Βασνάρου για να τη δει, εκείνη κλείστηκε στην τουαλέτα αρνούμενη 

να της μιλήσει. Τελικά η Αριστέα έφυγε· αλλά, προτού φύγει, η Βα- 
τράνια την άκουσε να κατηγορεί τον Βασνάρο για τη συμπεριφορά 
της κόρης τους. Γιατί πάντα έμπλεκε τον μπαμπά; Εκείνη δεν την είχε 
πετάξει στο δρόμο; Τι έφταιγε ο μπαμπάς; Θέλει και να της μιλάω α- 
φού μ'έδιωξε απ'το δωμάτιό μου; αναρωτιόταν η Βατράνια, τσαντι- 
σμένη μαζί της. 

Ένα απόγευμα, ενώ καθόταν με τον πατέρα της κι έβλεπε μια παλιά 
ταινία - Τα Άγρια Λουλούδια της Θαχέρχοβ - ο Βασνάρος τής είπε: «Ξέ- 
ρεις τι μου σφύριξε ένα γατί το πρωί;» 

Η Βατράνια τον λοξοκοίταξε, έχοντας μια κακή αίσθηση. «Τι;» 

«Ότι σε μπάνισαν να κρατιέσαι πάνω στο τρένο και να πηδάς κάτω 
όταν αυτό έφτασε στον Σταθμό. Αληθεύει;» Πατώντας ένα κουμπί 
στο τηλεχειριστήριο έβαλε την ταινία στην παύση. 

Η Βατράνια μόρφασε. «Ίσως...» 

«Θα σε σκοτώσω, μικρή, προτού πέσεις από το τρένο και σκοτωθείς 
από μόνη σου! Μην το ξανακάνεις αυτό, συνεννοηθήκαμε;» 

«Εντάξει.» 

«Αν το ξανακάνεις, βρες να μείνεις αλλού.» Πάτησε το ίδιο κουμπί 
στο τηλεχειριστήριο, αφήνοντας την ταινία να συνεχίσει. 

Η Βατράνια αναστέναξε κι έβαλε λίγο ακόμα σκαστό καλαμπόκι στο 
στόμα της. Ορισμένες φορές ο πατέρας της ήταν σαν τη μητέρα της! 
συλλογίστηκε θυμωμένα. 

Όταν τελείωσε η ταινία, ο Βασνάρος τη ρώτησε αν είχε αρχίσει να 
σκέφτεται τι ήθελε να κάνει στη ζωή της, εκτός απ’το να περιφέρεται 
στους δρόμους και να πηδά πάνω σε τρένα. Η Βατράνια δεν είχε απά- 
ντηση να δώσει. Του είπε ότι ακόμα ήταν μπερδεμένη. 

Μια βραδιά, η Βατράνια, η Καρνάση, η Τζίνα, και η Ανθινη, έχοντας 
μαζέψει κάμποσα λεφτά, πήγαν στον Γ αργαλέμπορα, όπως τον έλε- 
γαν οι υποψιασμένες. Ήταν ένας πορνογραφικός κινηματογράφος 
για γυναίκες, στους Συλλέκτες, σ’έναν δρόμο παράλληλο της Κερκο- 
φόρου. Κατέβαινες κάτι σκαλιά κι έφτανες στην πόρτα του. Παρακο- 
λουθούσες όσες παραστάσεις ήθελες - το εισιτήριο ήταν για όλη τη 
νύχτα - και μετά μπορούσες να πας σε κάποιο από τα παράπλευρα 

ιδιωτικά δωμάτια και να χρησιμοποιήσεις τα περίεργα μπιχλιμπίδια 
που είχαν εκεί για προσωπική ικανοποίηση. 

Η Βατράνια και οι φίλες της γελούσαν σαν τρελαμένες όσο παρακο- 
λουθούσαν τη μεγάλη οθόνη, μέχρι που ένας φύλακας ήρθε και τους 
έκανε παρατήρηση, ότι ενοχλούσαν τις άλλες κυρίες, οπότε και μέ- 
τριασαν τη φασαρία τους. Ύστερα, πήγαν στα παράπλευρα δωμάτια. 
Η Βατράνια κάθισε στο στρογγυλό, πολύ μαλακό κρεβάτι που ανεβο- 
κατέβαζε σαν νάχε ζωντανούς οργανισμούς από κάτω του. Χασκο- 
γελώντας, κοίταξε τα εργαλεία που ήταν πάνω στο κομοδίνο δίπλα 
στο κρεβάτι. Μα τα κωλομέρια της Λόρκης, όλα τα είχαν σκεφτεί αυ- 
τοί οι απατεώνες! 

Στους τοίχους του δωματίου και στο ταβάνι υπήρχαν προβολικές 
αφίσες που μπορούσες να τις αλλάξεις με το πάτημα των κουμπιών 
σε μια μικρή κονσόλα πλάι στο κομοδίνο. Η Βατράνια άλλαξε κάμπο- 
σες απ’αυτές, από περιέργεια. Ήταν όλες πολύ τολμηρές: όμορφοι, 
γυμνασμένοι άντρες που έκρυβαν μόνο το επίμαχο σημείο τους μ’ένα 
στενό πανί, ένα ξιφίδιο, ή ένα πιστόλι· άντρες που είχαν το κεφάλι 
τους σκυμμένο ανάμεσα στα πόδια γυναικών άντρες που, καθιστοί, 
ξαπλωτοί, ή όρθιοι, άγγιζαν το ορθωμένο μόριό τους· δύο άντρες που 
«περιποιούνταν» μία γυναίκα· ένας άντρας που έγλειφε τα πέλματα 
μιας γυναίκας. Αλλά υπήρχαν και κάποιες εικόνες που ήταν ουδέτε- 
ρες: ένα λιβάδι - ψηλά βουνά - μια έρημος - σιδηροδρομικές γραμμές 
που διέσχιζαν μια πεδιάδα με βουνά στο βάθος. Η Βατράνια αναρω- 
τήθηκε αν κάποιες την έβρισκαν με τέτοιες εικόνες. 

Ύστερα έβγαλε τα ρούχα της και, ξαπλωμένη στο κρεβάτι, χρησι- 
μοποίησε τα μπιχλιμπίδια που είχαν στο κομοδίνο, ενώ από το ηχο- 
σύστημα του δωματίου άκουγε, κατά σειρά, Με τις Ουρές στον Αέρα 
και τα Μάτια στη Γ η (Κραυγαλέες Αλεπούδες), Στις Οχθες Ξένων Ποτα- 
μών (Ακακοι Γρύπες), Ουρλιαχτά στο Λυκόφως (Λυκοδαίμονες των 
Φέρνιλγκαν), Κτηνωδία Τροχών (Ελάσσονες Ανεμοβούβαλοι). 

Όταν τελείωσε, έκλεισε τη μουσική και κάθισε λίγο να ξεκουραστεί. 
Μετά ντύθηκε και βγήκε απ’το δωμάτιο. Δεν θα διανυκτέρευε στον 
Γαργαλέμπορα· ο πατέρας της της είχε πει να είναι πάντα στο σπίτι τα 
βράδια. Περίμενε κανένα δεκάλεπτο στον διάδρομο μέχρι που και η 

Ανθινη βγήκε απ’το δωμάτιό της και την κοίταξε μειδιώντας, με τα 
γαλανόδερμα μάγουλά της να έχουν σκουρύνει. 

«Οι φήμες είναι αληθινές,» είπε. 

Η Βατράνια ένευσε. «Σ’το λέγαμε, δεν σ’το λέγαμε;» Είχε ξανάρθει 
εδώ, σ’αντίθεση με την Ανθινη. 

Οι δυο τους έφυγαν από τον Γ αργαλέμπορα, αφήνοντας την Καρνά- 
ση και τη Τζίνα στα δωμάτιά τους. Αυτές θα έμεναν ως το πρωί. Εγώ 
δεν φεύγω μέχρι να με διώξουν, είχε πει η Τζίνα. Πλήρωσα , δεν πλη'ρω- 
σα; 

Η Βατράνια και η Ανθινη βγήκαν στους νυχτερινούς δρόμους των 
Συλλεκτών, έχοντας το νου τους για κλέφτες και άλλους παλιανθρώ- 
πους, αν και ετούτη η συνοικία της Μέλβερηθ δεν ήταν και τόσο ά- 
γρια. Η Βατράνια είχε, φυσικά, το μικρό της πιστόλι μαζί, για καλό και 
κακό, καθώς και το στιλέτο της. Δεν είχε ρωτήσει την Ανθινη αν κι 
εκείνη κουβαλούσε κανένα όπλο. 

Αφήνοντας πίσω τους τους μικρότερους δρόμους, έπιασαν την Κερ- 
κοφόρου κι άρχισαν να την ακολουθούν προς τα νότια. Στη διασταύ- 
ρωσε με την Ακριανή, η Ανθινη είπε: «Εδώ σε χαιρετάω, Βατράνια.» 

«Θάρθω μαζί σου ώς το σπίτι σου.» Η Παραγκούπολη ήταν πιο επι- 
κίνδυνη από τους Συλλέκτες. 

«Δε χρειάζεται.» 

«Δεν πειράζει. Μετά θα πάρω κάποιο επιβατηγό για να φτάσω στο 
Απλωμα.» Η Βατράνια είχε λεφτά για επιβατηγό - η Ανθινη μάλλον δεν 
είχε: έπρεπε να διανύσει πάνω από πέντε χιλιόμετρα από εδώ ώς το 
σπίτι της στην Παραγκούπολη. 

«Εντάξει. Αν δεν σε κουράζω.» 

Βάδισαν πάνω στην Ακριανή, προς τα ανατολικά. Η κίνηση ήταν ε- 
λάχιστη, και όσοι γύριζαν για να τις κοιτάξουν έμοιαζαν, το λιγότερο, 
ύποπτοι. Ένας καβαλάρης επάνω σε καφετί άλογο πέρασε σφυρίζο- 
ντάς τους προκλητικά. Εκείνες τον αγνόησαν και σύντομα εξαφανί- 
στηκε μέσα σ’έναν παράπλευρο δρόμο. 

Περπατώντας γρήγορα - είχαν μάθει να διασχίζουν με τα πόδια με- 
γάλες αποστάσεις μέσα στη Μέλβερηθ - έφτασαν σε λιγότερο από 

μια ώρα έξω από την πολυκατοικία της Ανθινης, στην Παραγκούπο- 
λη, όπου η ρυμοτομία ήταν μια ιδέα φανταστική. 

«Καληνύχτα, Βατράνια.» 

«Καληνύχτα.» 

Φιλήθηκαν στα μάγουλα, και η Ανθινη πέρασε την είσοδο της πολυ- 
κατοικίας για ν’ανεβεί στο διαμέρισμα της οικογένειας της. 

Η Βατράνια έφυγε, αρχίζοντας να επιστρέφει προς τα εκεί απ’όπου 
είχαν έρθει. 

Ήταν βαθιά νύχτα πλέον. 

Και δεν είχε καταλάβει ακόμα ότι την παρακολουθούσαν... 

01 ΕΚΔΙΚΗΤΕΣ ΤΗΣ ΝΥΧΤΑΣ 


«Σας το είπα, δε σας το είπα; Αυτή είναι!» είπε ένας απ’αυτους που την 
παρακολουθούσαν από τις σκιές των δρόμων που ήταν κάθετοι στην 
Ακριανή. «Η κόρη του Λύκου!» 

«Είσαι σίγουρος;» ρώτησε μια άλλη. 

«Αυτή είναι,» είπε ένας τρίτος. «Η κόρη του Λύκου - δεν υπάρχει αμ- 
φιβολία.» 

«Τι λέτε, ήρθε η ώρα να κάνουμε τον Τρελό Λύκο να μετανιώσει πι- 
κρά;» ρώτησε ο άντρας που είχε μιλήσει πρώτος. 

Οι άλλοι ένευσαν μέσα από τις σκιές. «Ήρθε η ώρα,» μούγκρισε ένας 
ψηλός και φαρδύς άντρας, κατάμαυρος στο δέρμα, μοιάζοντας ένα με 
το σκοτάδι. Τα μάτια του γυάλιζαν σαν πέτρες που ζητούσαν εκδίκη- 
ση. 

Ο άντρας που είχε μιλήσει πρώτος γέλασε και πήδησε πάνω στο 
καφετί άλογό του. «Πάμε!» 

Η Βατράνια τούς είδε να βγαίνουν από τα σκοτάδια δεξιά της Ακρια- 
νής και να έρχονται αμέσως για να την κυκλώσουν - εφτά τουλάχι- 
στον - οχτώ! Και δύο ήταν πάνω σ’άλογα, τροχάζοντας. Ο ένας ήταν 
ο ίδιος μαλάκας που είχε σφυρίξει σ’εκείνη και την Ανθινη πιο πριν - η 
Βατράνια ήταν σίγουρη. Το άλογό του ήταν καφετί. Η δεύτερη καβα- 
λάρισσα ήταν μια γυναίκα χρυσόδερμη και πρασινομάλλα, και το δικό 
της άλογο ήταν μαύρο σαν τη νύχτα. 

Το χέρι της Βατράνιας πήγε στο μικρό πιστόλι μέσα στα ρούχα της, 
το απασφάλισε. «Τι θέλετε;» τους φώναξε, ενώ εκείνοι απλώνονταν 
γύρω της κι άρχιζαν να πλησιάζουν. Το καφετί άλογο χρεμέτισε, ανα- 
σηκώθηκε στα δύο πισινά πόδια. Το μαύρο άλογο ήταν πιο ήρεμο, 
αλλά φάνταζε πιο άγριο. 

«Τι θέλετε;» φώναξε ξανά η Βατράνια, σφίγγοντας τη λαβή του μι- 
κρού πιστολιού μες στα ρούχα της. 

«Εσένα,» αποκρίθηκε ένας από τους πεζούς που κρατούσε ρόπαλο. 

«Και ίσως να σε κάνουμε δώρο στον μπαμπά σου όταν τελειώσουμε 
μαζί σου,» πρόσθεσε ένας άλλος, ψηλός και πελώριος, κατάμαυρος 
στο δέρμα, με κεφάλι ξυρισμένο. Τρομαχτικός, και όχι μόνο επειδή 
βάδιζε περίεργα από τη δεξιά μεριά σαν κάτι να μην πήγαινε καλά με 
το πόδι του. Δεν κρατούσε όπλο, αλλά τα χέρια του έμοιαζαν τα ίδια 
με όπλα. 

«Όταν ο πατέρας μου σας βρει, την έχετε γαμήσει!» τους απείλησε η 
Βατράνια, ελπίζοντας να τους τρομάξει. 

Αλλά δεν έπιασε. Συνέχισαν να πλησιάζουν. Και ο κατάμαυρος γίγα- 
ντας είπε: «Το βλέπεις αυτό, πουτανάκι της Λόρκης;» δείχνοντας το 
δεξί του γόνατο. «Ο πατέρας σου φταίει γι’αυτό! Τώρα θα τον ξεπλη- 
ρώσω.» 

Η Βατράνια τράβηξε το πιστόλι μέσα από τα ρούχα της, σημαδεύο- 
ντάς τους. «Μείνετε μακριά!» 

Ένας από τους κακοποιούς ξεθηκάρωσε ένα δικό του πιστόλι. 
«Χρησιμοποίησέ το αυτό και δε θα συνέλθεις ποτέ απ’ό,τι θα πάθεις,» 
την προειδοποίησε. 

«Ρίξ’ το κάτω, τώρα!» την πρόσταξε η χρυσόδερμη καβαλάρισσα, η 
οποία είχε ξεδιπλώσει ένα μακρύ μαστίγιο από τη ζώνη της. 

«Μείνετε μακριά μου!» φώναξε πάλι η Βατράνια, βλέποντάς τους να 
πλησιάζουν και, τρομαγμένη, πυροβόλησε τον μαυρόδερμο γίγαντα 
στο αριστερό πόδι - από εκεί που δεν κούτσαινε. Ο άντρας έπεσε 
κραυγάζοντας σαν θηρίο. 

«Πάνω της!» γκάριξε ο καβαλάρης τραβώντας σπαθί. 

Και όλοι μαζί τής χίμησαν, ενώ κάποιος απειλούσε: «Μην τολμήσεις 
να ξαναρίξεις!» 

Η Βατράνια ξαναπάτησε τη σκανδάλη, κι ακόμα ένας σωριάστηκε, 
ουρλιάζοντας. 

Η καβαλάρισσα τίναξε το μαστίγιό της, κι αυτό τυλίχτηκε επώδυνα 
γύρω απ’τον καρπό της Βατράνιας που κρατούσε το πιστόλι· τον 
τράβηξε απότομα, προσπαθώντας να της πετάξει το όπλο, αλλά η 

Βατράνια αισθάνθηκε σαν να προσπαθούσε να της ξεριζώσει τον α- 
γκώνα. Το πυροβόλο τινάχτηκε απ’τα δάχτυλά της ενώ μια κραυγή 
έβγαινε απ’τα χείλη της. 

«Την έχεις γαμήσει τώρα, μαλακισμένη!» είπε ένας από τους κακο- 
ποιούς και την κοπάνησε στην κοιλιά με το ρόπαλό του, κόβοντάς της 
την αναπνοή. 

«Και τα σκυλιά μας θα σε γαμήσουν!» της γρύλισε ένας άλλος τρα- 
βώντας τα μαλλιά της προς τα πίσω. 

«Αααα.'» κραύγασε ο καβαλάρης, απρόσμενα, κι έπεσε απ’τη σέλα 
του αλόγου του μ’ένα ξιφίδιο καρφωμένο στη ράχη. 

Απαντες στράφηκαν να δουν από πού είχε έρθει η επίθεση, κι αντί- 
κρισαν έναν νεαρό άντρα να στέκεται απέναντι τους, γαλανόδερμος, 
με μαύρα μαλλιά μακριά ώς τους ώμους, ντυμένος με γκρίζο πέτσινο 
πανωφόρι και καφετί παντελόνι. Στο ένα χέρι κρατούσε πιστόλι. 

«Αφήστε την κοπέλα και πάρτε δρόμο!» είπε. 

«Δεν είναι δική σου δουλειά, τσουτσέκι,» του απάντησε ένας από 
τους κακοποιούς, λευκόδερμος και ξανθός. «Και κανονικά θα σου λέ- 
γαμε να πας να γαμηθείς, κι εκεί θα τελείωνε το θέμα. Αλλά τώρα, 
γαμιόλη, που μας χτύπησες...» Ύψωσε το πιστόλι του, ενώ κι άλλοι 
δύο τραβούσαν τα δικά τους. 

Η Βατράνια κλότσησε δυνατά, χτυπώντας τον ξανθό άντρα στην 
πλάτη και κάνοντάς τον να παραπατήσει. Ο σπασμωδικός πυροβολι- 
σμός του βρήκε μόνο τον αέρα. 

Ο γαλανόδερμος νεαρός πυροβόλησε, πετυχαίνοντας τον έναν από 
τους άλλους δύο που είχαν κάνει να τραβήξουν πιστόλια και σωριά- 
ζοντάς τον. 

Η καβαλάρισσα τίναξε το μαστίγιό της καταπάνω του, τροχάζοντας· 
το τύλιξε γύρω απ’το πόδι του και τον τράβηξε, ρίχνοντάς τον στο 
πλακόστρωτο. 

Εκτός απ’αυτήν, τρεις ήταν μονάχα όρθιοι πλέον, κι ο ένας κρατού- 
σε τη Βατράνια από το μπράτσο. Εκείνη τράβηξε το στιλέτο κάτω 
από την κοντή κάπα της και το κάρφωσε στα πλευρά του. Ο κακο- 
ποιός κραύγασε, παραπατώντας. 

Ο ξανθός - κρατώντας τώρα έναν μπαλτά στο χέρι, υψωμένο - ορ- 
μούσε καταπάνω στον πεσμένο νεαρό. Εκείνος, μην έχοντας χάσει τη 
μαχητικότητά του παρά την πτώση του, τον κλότσησε στα πόδια, 
ρίχνοντάς τον κι αυτόν στο πλακόστρωτο. 

Ο άντρας πλάι στη Βατράνια έπιασε με το ένα χέρι τα τραυματισμέ- 
να πλευρά του ενώ με το άλλο ύψωνε το πιστόλι του προς το μέρος 
της. Αλλά εκείνη δεν έμεινε ακίνητη· αρπάζοντας το όπλο του, έ- 
στρεψε την κάννη προς τα δίπλα, και ο πυροβολισμός χτύπησε έναν 
τοίχο. Το στιλέτο της καρφώθηκε στον πήχη του άντρα, η κλοτσιά 
της τον βρήκε στην κοιλιά. Ο κακοποιός οπισθοχώρησε, τρεκλίζο- 
ντας, αιμόφυρτος. 

Ένας ακόμα πυροβολισμός. Η Βατράνια στράφηκε και είδε την κα- 
βαλάρισσα να φεύγει καθώς ο γαλανόδερμος νεαρός τής έριχνε με το 
πιστόλι του. Ο ξανθός άντρας, όμως, σηκωνόταν πάλι, κρατώντας 
τώρα πιστόλι, όχι μπαλτά. 

«Φίλε, πρόσεχε πίσω σου!» φώναξε η Βατράνια καθώς απέφευγε το 
ρόπαλο του τελευταίου κακοποιού που ήταν κοντά της. 

Ο γαλανόδερμος νεαρός στράφηκε, κλοτσώντας, χτυπώντας το πι- 
στόλι του άντρα και πετώντας το απ’το χέρι του. Εκείνος τού χίμησε, 
γρυλίζοντας, κι άρχισαν να παλεύουν. Ο νεαρός ακόμα κρατούσε το 
δικό του πιστόλι, μα δεν μπορούσε να το χρησιμοποιήσει καθώς ο 
αντίπαλός του του είχε πιάσει τον καρπό. 

«Έκανες το τελευταίο λάθος της ζωής σου που ήρθες εδώ, τσουτσέ- 
κι!» άκουσε η Βατράνια τον κακοποιό να μουγκρίζει, ενώ εκείνη απέ- 
φευγε ξανά το ρόπαλο του εχθρού της και τον κάρφωνε στον λαιμό 
με το στιλέτο της. 

Αυτός που η Βατράνια είχε πυροβολήσει στην αρχή - όχι ο μαυρό- 
δερμος γίγαντας, ο άλλος - σηκωνόταν τώρα, κρατώντας τον ώμο 
του. Η Βατράνια άρπαξε ένα πιστόλι από κάτω και τον πυροβόλησε 
ξανά, αφήνοντάς τον τελείως ακίνητο αυτή τη φορά. 

Ο γαλανόδερμος νεαρός εξακολουθούσε να παλεύει με τον ξανθό 
άντρα, και η Βατράνια δεν τολμούσε να πυροβολήσει τον δεύτερο, 
φοβούμενη ότι ίσως να χτυπούσε τον πρώτο. Έτσι, όρμησε καταπά- 
νω στον κακοποιό με το στιλέτο της στο χέρι. Τον κλότσησε από πί- 

σω, στην κλείδωση του ποδιού, κι εκείνος κραύγασε κι έχασε την ι- 
σορροπία του: ο νεαρός εύκολα τον πέταξε κάτω. Ο κακοποιός έκανε 
να σηκωθεί, αλλά η Βατράνια τον κλότσησε στο πρόσωπο, σπάζο- 
ντας δόντια και τινάζοντας αίμα, αναισθητοποιώντας τον. 

Μια θηριώδης κραυγή αντήχησε μες στον δρόμο. Ο μαυρόδερμος 
γίγαντας είχε ανασηκωθεί, και είχε ένα πιστόλι υψωμένο και στραμ- 
μένο προς τη Βατράνια και τον γαλανόδερμο νεαρό. 

Έτρεξαν καθώς πυροβολισμοί αντηχούσαν πίσω τους και λάμψεις 
έσκιζαν τη νύχτα. Βγήκαν από την Ακριανή, προς τα νότια, μπαίνο- 
ντας στο Σιδεράδικο, και συνέχισαν να τρέχουν. Γύρω τους ήταν κλει- 
στά εργαστήρια και μαγαζιά που πουλούσαν σιδερικά. Το πλακό- 
στρωτο ήταν γεμάτο στάχτη και χώματα. 

Μετά από λίγο, ακόμα μες στο Σιδεράδικο, πλάι σε μια μάντρα με πα- 
λιά κομμάτια οχημάτων που φάνταζαν εφιαλτικά στο σκοτάδι της 
νύχτας, σταμάτησαν να τρέχουν γιατί κανείς δεν τους κυνηγούσε ού- 
τως ή άλλως. Οι κακοποιοί που είχαν αφήσει πίσω τους δεν ήταν σε 
κατάσταση να τους καταδιώξουν. 

Η Βατράνια χαμογέλασε. «Μου θυμίζεις τον πατέρα μου. Αν και δεν 
μοιάζεις, ξέρεις, φατσικώς.» 

«Ναι; Ποιος είν’ ο πατέρας σου;» Ο νεαρός δεν μπορεί να ήταν πολύ 
πιο μεγάλος από εκείνη. Ίσως καμία πενταετία, υπέθετε η Βατράνια. 
Το πρόσωπό του ήταν μακρύ, τα μαύρα μάτια του σπιρτόζα, αξύρι- 
στος για τρεις -τέσσερις μέρες σίγουρα. 

«Ο Βασνάρος.» 

Ο γαλανόδερμος νεαρός ανασήκωσε τους ώμους. «Δεν τον ξέρω.» 

«Ο Τρελός Λύκος της Μέλβερηθ;» 

Ο νεαρός συνοφρυώθηκε. «Τι; Είσαι κόρη του Βασνάρου του Τρελού 
Λύκου της Μέλβερηθ;» 

Χαμογέλασε ξανά. «Ναι.» Του έδωσε το χέρι της. «Βατράνια. Και 
σ’ευχαριστώ.» 

Ο νεαρός έσφιξε το χέρι της μουδιασμένα. «Δε με δουλεύεις, έτσι;» 

«Όχι. Πώς σε λένε;» 

«Θόα.» 

«Αν δε με είχες βοηθήσει... ήμουν σε πολύ δύσκολη κατάσταση...» 

«Το κατάλαβα. Γι’αυτό μπήκα στη μέση. Τι ήθελαν από σένα; Σου ε- 
πιτέθηκαν εξαιτίας του πατέρα σου;» 

«Νομίζω πως ναι. Αλλά δεν έχει ξανασυμβεί ως τώρα. Ποιοι ήταν 
αυτοί οι λεχρίτες; Τους ξέρεις;» 

Ο Θόας ένευσε. «Τους έχω μπανίσει κι άλλες φορές σε τούτα τα μέ- 
ρη. Μερικοί είναι παλιά μέλη των Ανατολικών Φρουρών. Και λένε πως 
ο πατέρας σου βοήθησε να χάσουν οι Ανατολικοί Φρουροί τη δύναμή 
τους.» 

«Μου το έχει πει,» αποκρίθηκε η Βατράνια. «Τους έδιωξε από το 
Απλωμα. Παλιά είχαν επιρροή στην Παραγκούπολη, στο Παζάρι της 
Παραγκούπολης, στο Σιδεράδικο, στο Απλωμα· ζητούσαν λεφτά από 
τους μαγαζάτορες και τους εμπόρους, για προστασία δήθεν, αλλά 
ουσιαστικά για να μην τους κάνουν προβλήματα. Τώρα πια οι Ανατο- 
λικοί Φρουροί δεν έχουν επιρροή πουθενά, όμως· νόμιζα ότι είχαν ε- 
ξαφανιστεί.» 

«Η συμμορία, ναι, έχει εξαφανιστεί, αλλά όχι και τα μέλη της.» 

«Τι κάνεις εσύ εδώ; Εδώ μένεις;» 

Ο Θόας κούνησε το κεφάλι αρνητικά. «Σ’ένα μπαρ ήμουν και, έχο- 
ντας βγει για να βαδίσω προς το σπίτι μου, άκουσα τη φασαρία - τους 
πυροβολισμούς, βασικά - κι έτρεξα, κι αυτό που είδα δεν μου άρεσε.» 

«Κάπου κοντά μένεις, δηλαδή...» 

«Στους Συλλέκτες. Και καλύτερα να πηγαίνουμε τώρα.» 

Αρχισαν να βαδίζουν, διασχίζοντας το Σιδεράδικο προς τα δυτικά, 
για να φτάσουν στην Κερκοφόρου. 

«Εσύ τι έκανες μόνη σου εδώ πέρα;» 

«Είχα συνοδέψει μια φίλη μου στο σπίτι της στην Παραγκούπολη. 
Γύριζα για να πάρω κάνα επιβατηγό. Στο Απλωμα μένω, με τον μπα- 
μπά μου.» 

«Τον Τρελό Λύκο; Μα τα κέρατα του Κάρτωλακ...» Ο Θόας γέλασε. 
«Δεν το πιστεύω αυτό.» 

Η Βατράνια μειδίασε. «Θες να τον γνωρίσεις;» 

«Όχι, όχι...» 

«Γιατί όχι; Θα χαρεί να σε συναντήσει. Μοιάζετε. Μόνο εκείνος θα 
έκανε κάτι τέτοιο - θα ορμούσε σε τόσους λεχρίτες για να ξεμπλέξει 
μια άγνωστη.» 

«Ο καθένας θα το έκανε-» 

Η Βατράνια γέλασε. «Δε μπορεί νάσαι τόσο άβγαλτος!» 

«Εντάξει,» παραδέχτηκε ο Θόας, «λίγοι θα το έκαναν. Είμαι ριψοκίν- 
δυνος κάπου-κάπου· η αδελφή μου πάντα μου το λέει.» 

Βγήκαν στην Κερκοφόρου. 

«Πάμε, τουλάχιστον, να σε κεράσω ένα ποτό,» είπε η Βατράνια. 
«Σ’το χρωστάω.» 

«Πρέπει να γυρίσω σπίτι· η αδελφή μου θ’ανησυχήσει αλλιώς.» 

«Με την αδελφή σου μένεις;» 

«Ναι. Δεν είναι μακριά από δω.» Έδειξε την αντικρινή μεριά της 
Κερκοφόρου, όπου ξεκινούσαν οι Συλλέκτες. «Μπορούμε να συνα- 
ντηθούμε αύριο, αν θέλεις.» 

«Εντάξει,» είπε η Βατράνια, και συμφώνησαν να βρεθούν σ’ένα μέ- 
ρος στο Κέντρο, το μεσημέρι. 

Ύστερα, ο Θόας πέρασε στην άλλη μεριά της Κερκοφόρου και η Βα- 
τράνια έκανε νόημα σ’ένα επιβατηγό όχημα που διέσχιζε τη λεωφό- 
ρο. 

Όταν επέστρεψε στο σπίτι του Βασνάρου, τον βρήκε ξύπνιο, καθι- 
σμένο σε μια πολυθρόνα, να διαβάζει ένα βιβλίο. 

«Γιατί άργησες τόσο;» τη ρώτησε. 

«Μου επιτέθηκαν.» 

Το βιβλίο έκλεισε απότομα. «Πού; Ποιοι;» 

Η Βατράνια έβγαλε την κάπα της και κάθισε στον καναπέ. «Κάποιοι 
που ήταν, παλιά, μέλη των Ανατολικών Φρουρών.» 

«Μα τα πόδια της Λόρκης, μικρή! Πού τριγύριζες;» 

Η Βατράνια τού είπε τι είχε συμβεί και πώς. Και ρώτησε: «Ποιος ήταν 
αυτός που κούτσαινε; Έλεγε αλήθεια για σένα;» 

«Ο Σκυλοπνίχτης. Ναι, εγώ τον έκανα κουτσό. Είσαι τυχερή που 
βρέθηκε εκείνος ο νεαρός και σε βοήθησε.» 

«Το ξέρω.» 

Ο Βασνάρος άναψε τσιγάρο, φύσηξε καπνό προς τα κάτω. Αισθα- 
νόταν εν μέρει υπεύθυνος για ό,τι είχε συμβεί. Ήθελαν να με εκδικη- 
θούν αυτά τα καθάρματα , και η Βατράνια παραλίγο να το πληρώσει... 

«Σου μοιάζει,» είπε η κόρη του, μειδιώντας. 

Την κοίταξε συνοφρυωμένος. 

«Ο Θόας. Σου μοιάζει. Όχι φατσικώς, δηλαδή· αλλά είναι σαν εσένα. 
Μόνο εσύ θα ορμούσες σ’αυτούς τους λεχρίτες με τέτοιο τρόπο.» 

Ο Βασνάρος αναστέναξε. «Να προσέχεις τις περιοχές όπου πηγαί- 
νεις. Ειδικά τη νύχτα.» 

«Πρώτη φορά μού έχουν επιτεθεί επειδή είμαι κόρη σου.» 

«Δε με συμπαθούν όλοι οι άνθρωποι των δρόμων σε τούτη την πό- 
λη,» την προειδοποίησε ο Βασνάρος. «Νατόχεις υπόψη σου.» 

Την άλλη μέρα συνάντησε τον Θόα σε μια καφετέρια στο Κέντρο, και 
τον κέρασε καφέ και κουλουράκια. 

«Κανονικά εγώ θάπρεπε να σε κερνάω.» 

«Τι λες, ρε! Εσύ ήρθες και με βοήθησες.» 

«Ναι αλλά είσαι η κόρη του Βασνάρου, μα τους θεούς!» 

«Και λοιπόν;» 

Αυτή ήταν μια από τις λίγες φορές που η Βατράνια είχε ντυθεί με τα 
ρούχα που θεωρούσε «καλά» της και είχε βαφτεί. Ήταν ντυμένη μ’ένα 
κίτρινο φόρεμα με τιράντες το οποίο έπεφτε ώς τα γόνατα, γεμάτο 
πτυχώσεις προς το τέλος. Από μέσα φορούσε μια λευκή, βαμβακερή 
μπλούζα με ξεκούμπωτα τα τρία ξύλινα κουμπάκια στον λαιμό. Γ ύρω 
από τη μέση της ήταν τυλιγμένη μια φαρδιά, μαύρη ζώνη. Στους ώ- 
μους της, όταν ήρθε στην καφετέρια, ήταν μια κάπα γαλανή απέξω, 
μαύρη από μέσα, η οποία τώρα κρεμόταν στην πίσω μεριά της καρέ- 
κλας της. Στα πόδια της φορούσε ένα ζευγάρι καφετιά μποτάκια με 
σταυρωτά λουριά. Τα μάγουλα του λευκόδερμου προσώπου της ήταν 
διακριτικά βαμμένα με μια γαλανή σκιά, το ίδιο και τα βλέφαρά της. 
Τα χείλη της ήταν βαμμένα κόκκινα. Τα μελαχρινά μαλλιά της ήταν 
καλοχτενισμένα - πράγμα σπάνιο· τα χτένιζε ώρα για να τα ξεμπλέξει 
- και γυαλιστερά. 

Ήθελε να είναι όμορφη όταν θα συναντούσε τον Θόα. Και το βλέμ- 
μα που της έριξε όταν την αντίκρισε, της μαρτυρούσε ότι, ναι, μάλλον 
την έβρισκε όμορφη. 

Τώρα, της είπε: «Τι 'και λοιπόν’; Ο άνθρωπος είναι μύθος στους 
δρόμους της Μέλβερηθ.» 

«Σου είπα να έρθεις να τον γνωρίσεις, άμα θέλεις,» αποκρίθηκε η 
Βατράνια, ενώ αναρωτιόταν αν την έβρισκε τόσο όμορφη ώστε τώρα 
να είναι καυλωμένος μες στο παντελόνι του, όπως εκείνοι οι τύποι 
στις προβολικές αφίσες του Γ αργαλέμπορα. 

«Δεν κάνει, δεν είναι σωστό. Ποιος είμαι εγώ; Ένας αλήτης.» 

Η Βατράνια χαμογελούσε. «Το ίδιο έλεγαν πάντα και για τον πατέρα 
μου.» Μετά ρώτησε: «Το μόνο που κάνεις κι εσύ είναι να τριγυρίζεις, 
όπως εγώ;» 

«Για την ώρα, ναι. Μ’έχουν διώξει από τρεις δουλειές μέχρι τώρα. 
Συνέχεια με διώχνουν. Είμαι πολύ αντιδραστικός, λένε.» 

«Τι ανοησίες...» Αλλά μετά, βέβαια, σκέφτηκε: ποιος μη αντιδραστι- 
κός άνθρωπος θα ορμούσε σε τόσους οπλισμένους κακοποιούς για να 
τη βοηθήσει; 

«Και η αδελφή σου το ίδιο αντιδραστική είναι;» τον ρώτησε. 

Ο Θόας τής εξήγησε πως η αδελφή του, η Χριστίνα, δούλευε ως μη- 
χανικός τηλεπικοινωνιών, και μέχρι στιγμής δεν την είχαν διώξει από 
τη δουλειά της. Όχι, δεν ήταν «αντιδραστική». 

«Οι γονείς σας; Δεν είναι στην πόλη;» 

«Οι γονείς μας... κάνουν δουλειές έξω.» 

«Έξω;» Η Βατράνια ήπιε μια γουλιά απ’τον καφέ της. 

«Δεν το λέω σε όλους αυτό... αλλά, βασικά, κάνουν δουλειές που 
έχουν σχέση με παρακολουθήσεις και συλλογή πληροφοριών.» 

«Κατάσκοποι;» 

«Μπορείς να τους πεις κι έτσι. Ή ιδιωτικούς ερευνητές. Ή... εξειδι- 
κευμένους ανθρώπους. Η μητέρα μου είναι μάγισσα του τάγματος 
των Τεχνομαθών. 

»Η δική σου μητέρα, αλήθεια, ποια είναι, Βατράνια;» Φαινόταν να 
τον ενδιαφέρει πολύ με ποια την είχε κάνει ο Τρελός Λύκος της Μέλ- 
βερηθ. 

Η Βατράνια δεν ήθελε να μιλά για τη μητέρα της τώρα, αλλά ο Θόας 
τής είχε πει για τους δικούς του γονείς - άρα... «Μια ιέρεια της Αρτάλης 
είναι.» 

«Ιέρεια της Αρτάλης;» απόρησε ο Θόας. «Μια ιέρεια της Αρτάλης και 
ο Τρελός Λύκος της Μέλβερηθ...;» 

Η Βατράνια χαμογέλασε, αν και λίγο βεβιασμένα. «Ναι - περίεργο, ε;» 

«Όχι, δεν ήθελα να πω αυτό... Απλώς... ξέρεις... γενικά...» Γέλασε, 
ήπιε μια γουλιά απ’τον καφέ του. 

«Ναι,» είπε η Βατράνια, «είναι περίεργο. Κι εγώ αναρωτιέμαι ώρες- 
ώρεςτιτης βρήκε.» 

Ο Θόας την κοίταξε παραξενεμένος. Μάλλον δεν περίμενε 
ν’ακούσει κάτι τέτοιο. Η έκφρασή του είχε πλάκα! νόμιζε η Βατράνια. 

Μειδίασε. «Ήθελε να με κάνει κι εμένα ιέρεια,» του είπε. «Με φα- 
ντάζεσαι ιέρεια;» 

ΑΥΤΟΙ ΠΟΥ ΑΦΟΥΓΚΡΑΖΟΝΤΑΙ 


Μετά από τέσσερις μέρες... 

Από εκείνη την πρώτη νύχτα που του πρότεινε να τον κερώσει ένα 
ποτό, ο Θόας υποπτεύθηκε ότι τον ήθελε, αλλά δεν μπορούσε νάναι 
σίγουρος. Έγινε πιο σίγουρος, όμως, την άλλη μέρα όταν συναντήθη- 
καν στην καφετέρια στο Κέντρο. Και τις επόμενες η βεβαιότητα μεγά- 
λωσε, γιατί ξανασυναντήθηκαν, και δεν μιλούσαν μόνο: αγγίζονταν 
κιόλας, και προτού το καταλάβει φιλιόνταν. Μα την ανωμαλία της 
Λόρκης! η κόρη του Βασνάρου, του Τρελού Λύκου της Μέλβερηθ, του 
Αγωνιστή των Δρόμων, τον γούσταρε! Ήταν απόλυτα σίγουρο πια, 
δεν υπήρχε αμφιβολία. Αλλά ο Θόας ψιλοκώλωνε κιόλας, έχοντας 
ακούσει τις ιστορίες για τον Βασνάρο (πολλές από τις οποίες η ίδια η 
Βατράνια τον είχε διαβεβαιώσει ότι ήταν αληθινές!)· μπορεί ο Τρελός 
Λύκος να τσαντιζόταν που αυτός, ένας αλητοδιαβάτης της Μέλβερηθ, 
χούφτωνε την κόρη του - μπορεί να τον καθάριζε. «Ο πατέρας σου 
μπορεί να με καθαρίσει τώρα, ε;» της είπε ύστερα από τα πρώτα τους 
φιλιά. Οπότε η Βατράνια γέλασε και του αποκρίθηκε: «Τι μαλακίες 
που λες! Πρέπει νάρθεις να τον συναντήσεις· πραγματικά πρέπει νάρ- 
θεις να τον συναντήσεις. Του έχω πει για σένα.» Αλλά ο Θόας δεν νό- 
μιζε ότι ήταν έτοιμος να δει τον Τρελό Λύκο της Μέλβερηθ από κοντά. 

Ομως τη Βατράνια την κάλεσε σήμερα το πρωί στο σπίτι του στους 
Συλλέκτες. Η αδελφή του του είχε πει ότι θα έλειπε οπωσδήποτε, 
άρα όλος ο χώρος θα ήταν δικός τους. «Θα έρθεις;» Η Βατράνια δέ- 
χτηκε χωρίς δεύτερη σκέψη, με μια ενθουσιώδη γυαλάδα στα μάτια 
της που ήταν βέβαιος ότι ήταν παρόμοια με τη δική του. Και τώρα οι 
δυο τους ήταν εκεί, στο δωμάτιο του Θόα. Το είχαν ήδη κάνει μία φο- 
ρά, και ήταν σαν όνειρο. Η λύκαινα είχε πολύ πεινασμένα δόντια. Εί- 
χαν τελειώσει καθισμένοι στην άκρη του κρεβατιού του, με τα ρούχα 
τους πεταμένα ολόγυρα. 

Κάπνισαν δυο τσιγάρα μαζί, το ένα μετά το άλλο, αλλάζοντάς τα 
από το στόμα του στο στόμα της και πάλι στο στόμα του, αγκαλια- 
σμένοι, με τα χέρια και τα πόδια τους ακόμα μπερδεμένα, χαμογελώ- 
ντας σαν να είχαν πάρει τίποτα το παραισθησιογόνο. 

«Έχεις πολύ ωραίο δωμάτιο,» σχολίασε η Βατράνια. 

«Ναι; Σ’αρέσει;» 

«Ναι.» Κοίταζε τις αφίσες των Ελασσόνων Ανεμοβούβαλων στον 
τοίχο. «Αυτά είναι από πολύ παλιές συναυλίες. Πού τα βρήκες;» 

Ο Θόας γέλασε. «Στο Χαμηλό Παζάρι, φυσικά.» 

«Στο Χαμηλό Παζάρι; Στις δυτικές άκρες;» 

«Ναι.» 

«Δεν πολυπηγαίνω από κει...» 

«Βρίσκεις κάτι τελείως τρελά πράγματα στο Χαμηλό Παζάρι, κατά 
περιόδους. Είναι ένα υπόγειο κατάστημα στην Οδό Γυρισμένης που 
φέρνει ό,τι παλιά αφίσα από συγκροτήματα μπορείς να φανταστείς. 
Το κέρατο του Κάρτωλακ. Κυριολεκτικά.» 

Η Βατράνια γελούσε. 

Και μετά από λίγο, το έκαναν ξανά. Αυτή τη φορά πιο πονηρά. Εκεί- 
νη στα τέσσερα, πιασμένη στα κάγκελα του κρεβατιού του, εκείνος 
από πάνω της, πιέζοντας τον εαυτό του μέσα της, σκύβοντας και φι- 
λώντας τους ώμους, την πλάτη, τα μαλλιά της - η οσμή της τον τρέ- 
λαινε - διατρέχοντας τα χέρια του επάνω της, από τα στήθη ώς τους 
γοφούς - το σώμα της του έμοιαζε να έχει φτιαχτεί γι’αυτόν, να έχει 
ακριβώς τα σημεία που ήθελε για να πιάσει. 

Το αισθανόταν, πλησίαζε πάλι στην κορύφωσή του, ενώ άκουγε μι- 
κρές, πνιχτές φωνές να βγαίνουν απ’τον λαιμό της- 

Αλλοι ήχοι, απρόσμενα - το γκαράζ του σπιτιού άνοιγε, μηχανή ο- 
χήματος, μεταλλικοί τροχοί που κινούνταν! 

Ο Θόας τραβήχτηκε πίσω. «Γαμώτο...» έκανε ξέπνοα. 

«Ωωω... τι;» είπε η Βατράνια, γυρίζοντας το κεφάλι για να τον κοιτά- 
ξει. «Τι;» 

«Η αδελφή μου!» Ο Θόας σηκώθηκε απ’το κρεβάτι, φορώντας γρή- 
γορα το εσώρουχό του. «Πρέπει να φύγεις, τώρα! Τώρα!» 

Η Βατράνια, έχοντας αφήσει τα κάγκελα, στάθηκε στα γόνατα πά- 
νω στο κρεβάτι, νιώθοντας σαν να την είχαν διακόψει στη μέση ενός 
καταπληκτικού ονείρου και να της χρωστούσαν να το συνεχίσουν. 
«Γ ιατί; Δε μπορώ να τη γνωρίσω;» 

«Δεν της έχω πει τίποτα για σένα, Βατράνια» - έβαζε το παντελόνι 
του - «και θα τσαντιστεί. Είναι περίεργη. Αντε, πήγαινε - πήγαινε! 
Πρέπει να φύγεις! Δεν το ήξερε ότι θάφερνα παρέα τώρα. Πήγαινε, 
πήγαινε!» Έπιασε τα ρούχα της από κάτω και της τα έδωσε στα χέρια, 
σ’ένα κουβάρι. «Γρήγορα! Από δω!» Πετάχτηκε κοντά στο παράθυρο, 
άνοιξε το πατζούρι. 

Η Βατράνια, κατεβαίνοντας απ’το κρεβάτι, φόρεσε την περισκελίδα 
της, έδεσε τον στηθόδεσμο της. «Δεν ξέρω τι σχέση είν’ αυτή που έχε- 
τε, αλλά δεν είναι καλό να φοβάσαι τόσο την αδελφή σου-» 

«Έλα, γρήγορα τώρα! Δε θέλω να γίνει ιστορία μαζί της, σε παρακα- 
λώ!» Πιάνοντας τη Βατράνια από τη μέση, την τράβηξε ώς το παρά- 
θυρο, ενώ εκείνη είχε ακόμα τα ρούχα της στα χέρια. 

«Τι κάνεις, παιδάκι μου; Ήρεμα! Τα μποτάκια μου!» 

«Συγνώμη.» Αρπαξε τα μποτάκια της από κάτω και της τα έδωσε κι 
αυτά. «Πήγαινε τώρα! Πήγαινε!» Τη φίλησε βιαστικά στα χείλη. Την 
ώθησε προς το παράθυρο. 

Μα τα βυζιά της Λόρκης, σκέφτηκε η Βατράνια, δεν είχε ακόμα 
προλάβει να φορέσει ούτε το παντελόνι της! «Κανονικά θάπρεπε να 
τσαντιστώ μαζί σου,» του είπε, κι ύστερα πήδησε έξω απ’το παράθυ- 
ρο και βρέθηκε στον μικρό κήπο του σπιτιού. 

Το σπίτι όπου έμενε ο Θόας μαζί με την αδελφή του, τη Χριστίνα, 
ήταν μονοκατοικία. Όχι και τόσο σπουδαία, αλλά ήταν όλη δική τους. 
Ένα μικρό οικοδόμημα στριμωγμένο ανάμεσα στις πολυκατοικίες και 
σε μερικές άλλες μονοκατοικίες. 

Η Βατράνια είδε κάποιον να βγαίνει από το γκαράζ, κι αμέσως κρύ- 
φτηκε πίσω από έναν θάμνο. Τον μοναδικό φουντωτό θάμνο εδώ, 
βασικά. Οι άλλοι ήταν πολύ μικροί για να την κρύψουν και κατά τα 
άλλα η αυλή ήταν γεμάτη χόρτα και λουλούδια - όχι και τόσο καλά 
περιποιημένα όλ’ αυτά. 

Το άτομο που είχε βγει από το γκαράζ, και πλησίαζε τώρα την εξώ- 
πορτα του σπιτιού, ήταν μια γυναίκα με δέρμα γαλανό όπως του Θόα 
και μαλλιά μαύρα, δεμένα χαλαρά πίσω απ’το κεφάλι της. Ντυμένη με 
γκρίζο ταγέρ κι έχοντας μια μεγάλη τσάντα περασμένη στον ώμο. 
Φορούσε μακρόστενα γυαλιά όρασης. Πίσω της ερχόταν ένας άντρας 
χρυσόδερμος, καστανομάλλης, μουσάτος, με πουκάμισο και γιλέκο. 
Ποιος ήταν αυτός; Φίλος της Χριστίνας; Φέρνει γκόμενο στο σπίτι αλλά 
έχει πρόβλημα αν κάνει το ίδιο ο αδελφός της; Ή μήπως αυτός ο τύπος 
ήταν εδώ για δουλειές; 

Η Χριστίνα, πάντως, ήταν αναμφίβολα μεγαλύτερη απ’τον Θόα. 
Τουλάχιστον πέντε χρόνια, υπολόγιζε η Βατράνια έτσι όπως την έ- 
βλεπε τώρα. Δηλαδή, δέκα χρόνια μεγαλύτερη από μένα. Τριαντάρα, 
σίγουρα. 

Μόλις η Χριστίνα κι ο άγνωστος μπήκαν στο σπίτι, κλείνοντας πίσω 
τους, η Βατράνια σηκώθηκε κι έκανε να τρέξει προς την αυλόπορτα- 
Χτύπησε κάπου το πόδι της - πόνος διαπέρασε τα δάχτυλά της - σκό- 
νταψε, παραπάτησε, κατάφερε να μην πέσει. «Γ αμήσου!» σύριξε, και 
είδε ότι είχε χτυπήσει πάνω σε μια χελώνα μισοκρυμμένη μες στα 
χόρτα. «Θα σε περιποιηθώ εσένα την άλλη φορά που θάμαι εδώ!» υ- 
ποσχέθηκε στο βραδυκίνητο ερπετό που είχε, τρομαγμένο, χωθεί μες 
στο καβούκι του. 

Η Βατράνια έφυγε απ’τη μονοκατοικία του Θόα με τα ρούχα της 
στα χέρια. Κρύφτηκε μέσα σ’ένα σοκάκι εκεί κοντά και, βιαστικά, 
ντύθηκε. Το μικρό δάχτυλο του ποδιού της ακόμα πονούσε. Αυτή η 
καταραμένη χελώνα θα το μετάνιωνε! 

Γιατί φοβάται τόσο την αδελφή του; σκεφτόταν η Βατράνια καθώς 
απομακρυνόταν βαδίζοντας ήρεμα τώρα, καπνίζοντας ένα τσιγάρο. 
Δεν είναι φυσιολογικό να φοβάται τόσο την αδελφή του! Τι 9α του κάνει, 
9α τον δείρει; 

Προς στιγμή, πέρασε απ’το μυαλό της ότι ίσως να της είχε πει ψέμα- 
τα ο Θόας. Θτι ίσως η Χριστίνα να μην ήταν αδελφή του, αλλά κάτι 
άλλο. Τι να ήταν, όμως; Γυναίκα του; Η Βατράνια δεν το νόμιζε. Και 
γιατί, άλλωστε, να της έλεγε ψέματα; Ήθελε τόσο πολύ να απατήσει 
τη γυναίκα του μαζί της; 

Μαλαχίες. Αποκλείεται. 

Ύστερα σκέφτηκε: Πού ν’ακούοονν γι'αυτό το περιστατικό η Καρνά- 
ση και η Τζίνα! Θα γελάνε οι ανώμαλες για καμία ώρα! Χαμογελούσε κι η 
ίδια τώρα. Ήταν αστείο, όταν το έβλεπες από κάποια απόσταση. 

Πεταξε το μισοτελειωμένο τσιγάρο της μες στη σχάρα ενός υπονό- 
μου. Μετά απ’τα τσιγάρα που είχε μοιραστεί με τον Θόα, το έβρισκε 
βαρετό να καπνίζει μόνη. 

Στο σπίτι, ο πατέρας της καθόταν και διάβαζε ένα βιβλίο. Όλο βιβλία 
διάβαζε. Πότε έκαναν έρωτα με τη μαμά, αλήθεια; Η Βατράνια είχε 
κάμποσες φορές αναρωτηθεί γι’αυτό. Δεν τους είχε πιάσει ποτέ να 
κάνουν έρωτα. Ή μήπως δεν έκαναν έρωτα πλέον; 

Ο Βασνάρος γύρισε μια σελίδα. «Φοράς τη μπλούζα σου ανάποδα, 
μικρή.» 

Η Βατράνια ξαφνιάστηκε. Κοίταξε τον εαυτό της. Πράγματι, μες στη 
φούρια της να ντυθεί στο σοκάκι, είχε βάλει το μέσα έξω. «Γαμώτο...» 
είπε. 

«Πεινάς;» Έκλεισε το βιβλίο. 

Η Βατράνια το εκτίμησε που δεν τη ρώτησε πού ήταν, ή γιατί φο- 
ρούσε τη μπλούζα της ανάποδα. Ο μπαμπάς της ήταν πολύ εντάξει. 
«Ναι. Έχει φαγητό;» 

«Έχει.» Σηκώθηκε απ’την πολυθρόνα του και βάδισε προς την κου- 
ζίνα. 

«Πάω ν’αλλάξω κι έρχομαι.» 

Όταν έβγαλε τα ρούχα της για να φορέσει μια ρόμπα, τον συνάντη- 
σε στην κουζίνα και κάθισε στο τραπέζι. Ο Βασνάρος είχε ήδη απλώ- 
σει εκεί φαγητά και κάποια αναψυκτικά. 

«Από ένα εστιατόριο μιας φίλης,» είπε. «Θα ήθελες να δουλέψεις 
γι’αυτήν;» 

«Τι να κάνω;» 

«Θα μπορούσες να βοηθάς στην αποθήκη. Ή να πλένεις πιάτα. Ή να 
σερβίρεις - αν μάθεις πώς να μην τρομάζεις τους πελάτες.» 

Η Βατράνια χαμογέλασε. Ο μπαμπάς της τα έλεγε ωραία, πάντα. 
«Όχι,» είπε. «Ή... δεν ξέρω, θα το σκεφτώ.» 

«Σκέφτεσαι πολύ. Πάρα πολύ.» Ο Βασνάρος άρχισε να τρώει, τυλί- 
γοντας ζυμαρικά γύρω απ’το πιρούνι του. 

Η Βατράνια τον μιμήθηκε. «Έχουν όντως ανάγκη από κάποιον στο 
εστιατόριο;» 

«Τι πάει να πει αυτό;» 

«Μπορεί ο Θόας να θέλει να δουλέψει εκεί.» 

«Δεν ξέρω για τον Θόα, αλλά για σένα θα έβρισκαν μια θέση αν τους 
το ζητούσα· είμαι σίγουρος.» 

«Και ο Θόας ψάχνει δουλειά.» 

«Ο Θόας δεν είναι γιος μου.» 

«Κωλώνει να σε γνωρίσει,» του είπε η Βατράνια ύστερα από μια 
στιγμή, μειδιώντας, με τα χείλη της λερωμένα από τη σάλτσα του 
κοκκινιστού κρέατος. 

«Φοβάται ότι δαγκώνω;» 

«Ίσως.» 

«Πες του ότι δεν δαγκώνω-» 

«Του το είπα.» 

«-και θα ήθελα να γνωρίσω αυτόν που βοήθησε την κόρη μου σε 
μια πολύ δύσκολη στιγμή.» 

Μετά από λίγο, ενώ είχαν μισοτελειώσει το φαγητό τους, τη ρώτη- 
σε: «Δε μου λες, μικρή, συμβαίνει και τίποτ’ άλλο μ’εσένα και τον Θόα, 
εκτός απ’το ότι σε βοήθησε εκείνη τη νύχτα;» 

«Ναι, λιγάκι, συμβαίνει,» αποκρίθηκε η Βατράνια, νιώθοντας κάπως 
αμήχανα. Ήπιε μια γουλιά απ’το αναψυκτικό της. «Πειράζει;» 

«Όχι. Απλώς ρωτάω.» 

Ναι, ο μπαμπάς της ήταν πάντα εντάξει. Τελικά, καλύτερα που την 
είχε διώξει αυτή η στριμμένη απ’τον ναό, σκέφτηκε η Βατράνια - και 
συνέχισε ανέμελα το φαγητό της. 

Μετά το μεσημεριανό, ξάπλωσε να κοιμηθεί - και, ύστερα από κάποια 
ώρα, ένα έντονο κουδούνισμα την ξύπνησε. 

Τι οκατά κάνει έτσι; αναρωτήθηκε καθώς γύριζε ανάσκελα. Την εί- 
χαν διακόψει ξανά πάνω στο καλύτερο σημείο του ονείρου: έβλεπε 

στον ύπνο της ότι ήταν με τον Θόα κι ότι αυτή τη φορά δεν ερχόταν η 
αδελφή του. 

Το κουδούνισμα συνεχιζόταν, και η Βατράνια κατάλαβε τι ήταν. Ο 
τηλεπικοινωνιακός πομπός του μπαμπά της. Τον είχε ξανακούσει όσο 
βρισκόταν εδώ. Μερικά άτομα τον καλούσαν στον πομπό και μόνο 
στον πομπό - απέφευγαν να τον καλεσουν στον επικοινωνιακό δίαυλο 
του διαμερίσματος σαν να φοβόνταν ότι ίσως να παρακολουθείτο 
από κάποιους που δεν έπρεπε να παρακολουθείται - ή, τουλάχιστον, 
αυτή η εντύπωση τής είχε δοθεί. 

Η Βατράνια σηκώθηκε απ’το κρεβάτι και βάδισε προς τη μισάνοιχτη 
πόρτα, για να ειδοποιήσει τον πατέρα της που μάλλον κι αυτός κοι- 
μόταν. Αλλά, προτού περάσει το κατώφλι, προτού καν σπρώξει την 
πόρτα για να την ανοίξει τελείως, τον είδε να έρχεται στο καθιστικό 
του διαμερίσματος, να πιάνει τον πομπό από το τραπέζι, και να τον 
φέρνει στ’αφτί του. 

«Μάλιστα;» τον άκουσε να λέει. Και μετά: «Ποια κλοτσιά της Λόρκης 
σε πέταξε εσένα εδώ;» γελώντας. Και μετά: «Ναι... Τι είναι; Τίποτα το 
επικίνδυνο;» (...) «Από πότε εσύ ανακατεύεσαι με “πολιτικά θέματα’, 
Σκαρλάτε;» (...) «Εντάξει, θα τα πούμε από κοντά. Απόψε θέλεις;» (...) 
«Εντάξει, στον Σοβαρό, στις οκτώ και μισή.» (...) «Τι λες, ρε; Θάναι κι 
άλλοι παλιοί επαναστάτες μαζί σου;» (...) «Μάλιστα. Ωραία - θα τα 
πούμε τότε.» (...) «Γεια.» 

Παίρνοντας τον τηλεπικοινωνιακό πομπό μαζί του, έφυγε απ’το 
καθιστικό κατευθυνόμενος προς το δωμάτιό του. 

Η Βατράνια στεκόταν ακόμα πίσω από τη μισάνοιχτη πόρτα του δι- 
κού της δωματίου. Παλιοί επαναστάτες; σκεφτόταν. Παλιοί επαναστά- 
τες; Ποιος ήταν αυτός που είχε καλέσει τον πατέρα της; Ο Βασνάρος 
δεν της είχε πει ποτέ για κανέναν Σκαρλάτο - αλλά πρέπει να ήταν πα- 
λιός επαναστάτης κι αυτός, έτσι όπως ακουγόταν το πράγμα, σωστά; 
Ένας από τους ήρωες που είχαν πολεμήσει εναντίον των πρακτόρων, 
των μαχητών, και των μάγων της Συμπαντικής Παντοκράτειρας! Και 
όχι μόνος του. 

Και είχε έρθει για πολιτικά θέματα - έτσι δεν είχε πει ο πατέρας της; 
Από πότε εσύ ανακατεύεσαι με “πολιτικά θέματα', Σκαρλάτε; Ναι, έτσι 

είχε πει. Τι πολιτικό θέμα μπορεί να ήταν; Κάτι που αφορούσε ολάκε- 
ρη τη Μέλβερηθ; Ή μήπως οι τρελές φήμες ότι υπήρχαν ακόμα πρά- 
κτορες της Παντοκράτειρας ήταν αληθινές; 

Η Βατράνια ήθελε κι εκείνη να πάει σ’αυτή τη συνάντηση! Οπωσδή- 
ποτε. 

Θα την έπαιρνε, άραγε, ο πατέρας της μαζί του; 

Κοίταξε το ρολόι στο κομοδίνο της. Ήταν έξι και είκοσι-έξι. Σε δυο 
ώρες, ο Βασνάρος, ο Σκαρλάτος, και οι υπόλοιποι επαναστάτες θα 
συναντιόνταν στον Σοβαρό. Η Βατράνια ήξερε τι ήταν ο Σοβαρός - μια 
καφετέρια-μπαρ - καθώς και πού ήταν - στη βορειοανατολική μεριά 
του Κέντρου. Αρκετά ακριβό μαγαζί, ανοιχτό πρωί-βράδυ. 

Η Βατράνια φοβόταν να πει στον πατέρα της ότι τον είχε κρυφα- 
κούσει. Δεν ήθελε να νομίζει ότι τον κατασκόπευε συστηματικά - γιατί 
δεν το έκανε, φυσικά: απλά τώρα είχε τύχει ν’ακούσει τη συνομιλία 
του. 

Το σκέφτηκε για λίγο, καθισμένη στην άκρη του κρεβατιού της. Και 
κατέληξε. Θα ήταν έτοιμη και, μόλις ο Βασνάρος έκανε να φύγει 
απ’το σπίτι, θα τον ρωτούσε πού πήγαινε και... θα έβλεπε τι θα της 
απαντούσε. 

Σηκώθηκε και ντύθηκε, αλλά δεν έβαλε τις μπότες της ούτε την κο- 
ντή κάπα της, για να μη φανεί ύποπτη στον πατέρα της όταν θα του 
μιλούσε. 

Τον περίμενε να βγει από το δωμάτιό του. Μάλλον θα έπαιρνε το 
τετράκυκλο όχημά του για να πάει στο Κέντρο, άρα δεν θα έφευγε 
νωρίς. Παλιά ο Τρελός Λύκος της Μέλβερηθ δεν χρησιμοποιούσε στα- 
θερό όχημα, αλλά τώρα... τώρα ίσως να είχε γεράσει λιγάκι, όφειλε να 
παραδεχτεί η Βατράνια για τον πατέρα της. Του χρειαζόταν να έχει 
σταθερό όχημα. Και τώρα, επίσης, πρέπει να είχε περισσότερα λεφτά 
από ποτέ άλλοτε στη ζωή του. 

Βγήκε απ’το δωμάτιό της κατά τις εφτά και μισή, κάθισε στον κα- 
ναπέ, κι έκανε ότι διάβαζε ένα τεύχος του Σεργη'λιο Φωτογράφου - ένα 
περιοδικό που εκδιδόταν στην Άντχορκ, τη μεγαλύτερη πόλη της 
Σεργήλης, αλλά κυκλοφορούσε και σε άλλες μεγάλες πόλεις, όπως τη 
Μέλβερηθ. 

Η πόρτα του δωματίου του Βασνάρου άνοιξε στις οχτώ, και ο πατέ- 
ρας της βγήκε ντυμένος, φανερά έτοιμος για αναχώρηση. 

«Πού πας, μπαμπά;» 

«Έχω μια δουλειά.» Ο Βασνάρος έπιασε την καπαρντίνα του απ’την 
κρεμάστρα και τη φόρεσε. 

«Τι δουλειά;» 

«Θα συναντήσω κάτι ανθρώπους. Γιατί τέτοιο ενδιαφέρον, μικρή;» 

«Να μην ξέρω πού είναι ο μπαμπάς μου;» 

Ο Βασνάρος γέλασε. «Θα προσέχω να μη χαθώ, μικρή, το υπόσχο- 
μαι.» 

Η Βατράνια χαμογέλασε. «Να έρθω κι εγώ;» 

«Δεν έχεις τίποτα καλύτερο να κάνεις απόψε;» είπε μονάχα ο Βασ- 
νάρος, κι έφυγε από το διαμέρισμα. 

Η Βατράνια αναστέναξε, ρίχνοντας το περιοδικό παραδίπλα. Γαμώ- 
το· τώρα θα έπρεπε να τον ακολουθήσει. Κι εκείνη δεν είχε δικό της 
όχημα. Και ο Σοβαρός ήταν μακριά από εδώ: καμία δεκαριά χιλιόμε- 
τρα. Θα χρειαζόταν να πάρει επιβατηγό. 

Σηκώθηκε απ’τον καναπέ, πήγε στο δωμάτιό της, φόρεσε τις μπό- 
τες και την κάπα της, έδεσε τη μικρή τσάντα της στη ζώνη της, έκρυ- 
ψε ένα στιλέτο κι ένα μικρό πιστόλι επάνω της, και πλησίασε την ε- 
ξώπορτα του διαμερίσματος. Την άνοιξε με επιφύλαξη, σαν να περί- 
μενε ο πατέρας της να στεκόταν απέξω. Πράγμα που δεν θα απέκλειε· 
ήταν πολύ υποψιασμένος, και ίσως να την είχε καταλάβει. Αλλά ο 
διάδρομος ήταν άδειος. 

Η Βατράνια βγήκε απ’το διαμέρισμα του δεύτερου ορόφου και κα- 
τέβηκε γρήγορα τις σκάλες. Καθώς έφευγε από την πολυκατοικία είχε 
την κουκούλα της κάπας της σηκωμένη, για να μην τη μπανίσει καμία 
απ’αυτές τις παράξενες στο ναό απέναντι. Πολύ πιθανόν η μητέρα της 
- τέτοια που ήταν - να τους είχε ζητήσει να την κατασκοπεύουν όπο- 
τε μπορούσαν και να της αναφέρουν τις κινήσεις της. 

Ενώ απομακρυνόταν από το σπίτι του πατέρα της, διασχίζοντας 
τους δρόμους του Απλώματος, είδε μια γνώριμη μορφή να έρχεται 
προς το μέρος της, κάτω από τα φώτα των δημόσιων λαμπών. Στα- 
μάτησε, ξαφνιασμένη. Κατέβασε την κουκούλα της. 

«Βατράνια!» είπε ο Θόας, χαμογελώντας. «Το κατάλαβα ότι μάλλον 
εσύ ήσουν.» 

Τον πλησίασε, πιάνοντας τη μπροστινή μεριά του πουκαμίσου του 
μέσα από το πανωφόρι. «Τι κάνεις εδώ;» 

«Ερχόμουν να σε βρω. Αισθανόμουν... άσχημα, έτσι όπως σ’έδιωξα 
το πρωί.» 

«Έλα, βρε, μην είσαι χαζός,» είπε η Βατράνια και τον φίλησε βιαστι- 
κά - «δεν πειράζει. Αλλά γιατί δεν με καλούσες τηλεπικοινωνιακά στο 
σπίτι; Σ’τον έχω δώσει τον κώδικα.» 

«Ε τώρα δεν καταλαβαίνεις; Μπορεί ν’απαντούσε ο πατέρας σου-» 

Το γέλιο της τον διέκοψε. «Και λοιπόν;» 

«Ε δεν μπορώ τώρα να καλέσω στο σπίτι του Τρελού Λύκου της 
Μ ελ-» 

«Ξέρεις τι; Βιάζομαι.» 

«Α.» 

«Αλλά μπορείς νάρθεις μαζί μου. Ακολουθώ τον πατέρα μου,» του 
είπε ενθουσιωδώς, «σ’ένα μέρος που θα συναντήσει παλιούς επανα- 
στάτες! Δε θες νάρθεις;» 

«Παλιούς επαναστάτες;» 

«Ναι.» 

«Και τον κατασκοπεύεις;» 

Η Βατράνια γέλασε. «Εντάξει, κόρη του είμαι! Δεν είναι 'κατασκοπί- 
α’. Και του ζήτησα να πάω μαζί του αλλά είπε όχι.» Αρχισε να βαδίζει 
και ο Θόας την ακολούθησε. «Τι να έκανα; Δεν είχα άλλη επιλογή. Τον 
είχα ακούσει να μιλά τηλεπικοινωνιακά μ’έναν τύπο που λέγεται 
Σκαρλάτος - δεν ξέρω ποιος είναι - και έλεγαν ότι θα συναντηθούν 
στον Σοβαρό για κάποιο πολιτικό θέμα. Ξέρεις πού είναι ο Σοβαρός;» 

«Το μαγαζί στο Κέντρο;» 

«Ναι. Εκεί πάω τώρα. Ο πατέρας μου θα τους συναντήσει στις οκτώ 
και μισή. Έχει ήδη φύγει, με το όχημά του.» 

«Και προσπαθείς να τον προλάβεις με τα πόδια;» απόρησε ο Θόας, 
ενώ βάδιζαν βιαστικά. 

«Θχι, ανόητε! Θα πάρω επιβατηγό, φυσικά. Θα έρθεις, λοιπόν, ή 
κωλώνεις;» 

0 Θόας γέλασε. «Θα έρθω. Και είμαι σίγουρος ότι θα μας δουν και θα 
φάω ξύλο-» 

«Μα τι ανοησίες που λες, γαμώτο!» 

«-αλλά θα αξίζει γιατί θα είμαι μαζί σου.» Τύλιξε το χέρι του γύρω 
από τη μέση της. 

Η Βατράνια γύρισε απότομα και τον φίλησε βαθιά, σφίγγοντάς τον 
κοντά της. Ο Θόας ίσως τελικά να ήταν ακόμα πιο γαμάτος από τον 
πατέρα της! 

Ο άντρας που καθόταν στη γωνία του μπαρ, σ’ένα τραπεζάκι, ανακά- 
τεψε ξανά την Τράπουλα της Πανούργου Κυράς μέσα στα χέρια του 
με αξιοσημείωτη επιδεξιότητα. Απλωσε τα χαρτιά γι’ακόμα μια φορά 
μπροστά του. Τα κοίταξε προβληματισμένος. 

Ήπιε μια γουλιά απ’τη μπίρα του. 

Μάζεψε τα χαρτιά, τα έβαλε στη θήκη τους, τα έκρυψε στην τσέπη 
του. Ακουμπώντας ένα νόμισμα για τη μπίρα πάνω στο τραπεζάκι, 
έφυγε από το μπαρ. 

Θ’άφηνε την Κυρά του να τον καθοδηγήσει. Δε θα ήταν η πρώτη 
φορά που τον πήγαινε στο σωστό μέρος. Ούτε η τελευταία, αναμφί- 
βολα. 

ΠΟΛΙΤΙΚΑ ΘΕΜΑΤΑ 


Ο Βασνάρος σταμάτησε το όχημά του σ’ένα γκαράζ στο Κέντρο. Δεν 
του φαινόταν πια περίεργο να οδηγεί δικό του όχημα· είχαν περάσει 
κάμποσα χρόνια που το είχε για να εξυπηρετείται. Δεν ήταν πλέον 
εκείνος που ήταν. Ο Αγωνιστής των Δρόμων ήταν παρελθόν. Ο Βασ- 
νάρος πολλές φορές τον σκεφτόταν σαν να ήταν άλλος άνθρωπος. 
Κάποιος που είχε υπάρξει κάποτε κι απλά τύχαινε να του μοιάζει. 
Μάλλον σου συνέβαινε αυτό όταν περνούσες τα εξήντα, υπέθετε. 

Βγήκε από το όχημα και από το γκαράζ και βάδισε μέσα στους νυ- 
χτερινούς δρόμους του Κέντρου. Εδώ η κίνηση ποτέ δεν έπαυε· τη 
βαθιά νύχτα απλώς ελαττωνόταν λιγάκι. Και τώρα δεν ήταν βαθιά 
νύχτα· πλησίαζε οχτώ και μισή. Οχήματα κυλούσαν πάνω στις οδούς· 
καβαλάρηδες ίππευαν τα άλογά τους, βαδίζοντας ή τροχάζοντας· πε- 
ζοί γέμιζαν τους πεζόδρομους· γρυποκαβαλάρηδες φτεροκοπούσαν 
στον ουρανό. Ο ήχος των τρένων ακουγόταν πίσω από τους άλλους 
θορύβους της πόλης. 

Ο Βασνάρος πλησίασε τον Σοβαρό , μια αρκετά μεγάλη καφετέρια- 
μπαρ που ακολουθούσε το ωράριο του Κέντρου: έκλεινε μονάχα τη 
βαθιά νύχτα. Ολόκληρη η μπροστινή της μεριά ήταν μια πελώρια 
τζαμαρία - κόσμος φαινόταν να κάθεται στα τραπέζια, μέσα στο φως 
τεχνητών λαμπών. Δίπλα από την είσοδο ήταν το ολόγραμμα ενός 
κυρίου με πελώρια μουστάκια και πούρο: μια μάλλον κωμική φιγού- 
ρα που θα μπορούσε κανείς μόνο να υποθέσει ότι ειρωνευόταν τη 
φωτεινή πινακίδα από πάνω της, η οποία έγραφε Ο ΣΟΒΑΡΟΣ. 

Ο Βασνάρος έσπρωξε τη διπλή τζαμένια πόρτα και μπήκε στο μα- 
γαζί. Τ’αφτιά του γέμισαν αμέσως με τη μουρμούρα του κόσμου, τα 
ρουθούνια του με τις οσμές καπνών, ποτών, και γλυκών. Αισθανό- 
σουν σπιτικά εδώ μέσα ερχόμενος από τον δρόμο, όπου η ψύχρα ή- 
ταν έντονη λόγω φθινοπώρου. 

0 Βασνάρος κοίταξε ανάμεσα στους πελάτες, ψάχνοντας για τον 
Σκαρλάτο και τη Σερφάντια. Τη δεύτερη δεν την είχε δει πολλές φο- 
ρές αλλά ήταν χαρακτηριστική φιγούρα. 

Ένα χέρι υψώθηκε από ένα τραπέζι. 

Ο Βασνάρος μειδίασε καθώς πλησίαζε τον Σκαρλάτο διασχίζοντας 
τον λαβύρινθο από τραπεζάκια. Ο Σκαρλάτος και η Σερφάντια σηκώ- 
θηκαν, και οι δύο άντρες αντάλλαξαν μια χειραψία. 

«Ακόμα ζωντανός ο Τρελός Λύκος;» είπε ο Σκαρλάτος, χαμογελώ- 
ντας. Ήταν στο ύψος του Βασνάρου, χρυσόδερμος, μαυρομάλλης 
μ’αρκετές γκρίζες τούφες. Καμία δεκαετία μικρότερος από τον Βασ- 
νάρο. Παλιά, δουλεύοντας για την Επανάσταση, μετέφερε μηνύματα 
σ’ολάκερη τη Σεργήλη, μεταμφιεσμένος συνήθως. Τότε τον είχε πρω- 
τογνωρίσει ο Βασνάρος. 

«Θα ζήσω περισσότερο από σένα, πάω στοίχημα, μαντατοφόρε,» 
αποκρίθηκε τώρα στον Σκαρλάτο, γελώντας. Και μετά πήρε το χέρι 
της Σερφάντιας, η οποία απλώς χαμογέλασε, σιωπηλή. Ήταν μια γυ- 
ναίκα χρυσόδερμη, μικρόσωμη, με μαλλιά κοντά και κόκκινα - ίσως 
βαμμένα, ίσως όχι. Πρέπει να ήταν καμία πενηνταριά χρονών πλέον. 
Της έλειπε το μισό μικρό δάχτυλο του αριστερού χεριού. Ήταν από τις 
Μαύρες Δράκαινες - ένα ειδικό πολεμικό τάγμα θηλέων από τις πιο 
θανατηφόρες πολεμίστριες που είχε δει ποτέ του ο Βασνάρος - οι ο- 
ποίες, πριν από χρόνια, είχαν προδώσει την Παντοκράτειρα και είχαν 
πάει με την Επανάσταση. 

Τη Σερφάντια ο Βασνάρος δεν την ήξερε καλά. Παρότι η καταγωγή 
της ήταν, όπως είχε μάθει αργότερα, από τη Μέλβερηθ, είχε πολεμή- 
σει στη Θακέρκοβ κυρίως, την περίοδο που αντιμετώπιζαν τις δυνά- 
μεις της Συμπαντικής Παντοκρατορίας. 

«Τι κάνεις, Σερφάντια;» 

«Καλά.» 

«Παντρευτήκαμε,» είπε ο Σκαρλάτος καθώς κάθονταν κι οι τρεις 
τους γύρω απ’το τραπέζι. 

Η Σερφάντια μειδίασε. «Πρέπει πάντα να είναι το πρώτο πράγμα 
που λέει σε όποιον συναντάμε!» 

«Ε να μην το ξέρει; Έχουμε καιρό να τον δούμε.» 

«Δε με καλέσατε στον γάμο σας,» είπε ο Βασνάρος. «Θάπρεπε να 
θυμώσω μαζί σας.» 

«Μην το παίρνεις προσωπικά,» αποκρίθηκε ο Σκαρλάτος· «πολύ λί- 
γοι ήταν στον γάμο μας. Επιπλέον, δεν παντρευτήκαμε εδώ, στη 
Μέλβερηθ, αλλά νότια, στις πόλεις αρκετά κοντά στις ερήμους.» 

«Στην Ύγκρας;» 

«Λίγο πιο βόρεια.» 

Ένας σερβιτόρος πλησίασε, τότε, το τραπέζι τους έχοντας μάλλον 
δει ότι κάποιος καινούργιος είχε καθίσει εκεί. «Τ ι θα πάρετε, κύριε;» 

«Σάρντλιο καφέ,» παράγγειλε ο Βασνάρος. 

«Τίποτ’ άλλο;» 

«Όχι.» 

Ο σερβιτόρος έφυγε. Επάνω στο τραπέζι ήταν ήδη ένα φλιτζάνι με 
τσάι μπροστά στη Σερφάντια κι ένα ποτήρι με Κρύο Ουρανό μπροστά 
στον Σκαρλάτο. Ανάμεσά τους ήταν ένα πιάτο με γλυκό κυδώνι. 

«Τι γίνεται, λοιπόν;» ρώτησε ο Βασνάρος. «Έτσι όπως μου μίλησες 
πιο πριν, μου ακούστηκε σαν να συμβαίνει κάτι το πολύ σοβαρό.» 

«Είναι αρκετά σοβαρό,» αποκρίθηκε ο Σκαρλάτος, κι αντάλλαξε ένα 
βλέμμα με τη Σερφάντια. Ύστερα έστρεψε τη ματιά του αποκλειστικά 
στον Βασνάρο. «Θα χρειαστούμε και τη δική σου βοήθεια.» 

«Ζητάς βοήθεια από γέρους, μαντατοφόρε.» 

«Δεν είσαι και τόσο γέρος. Νόμιζα ότι ο Τρελός Λύκος της Μέλβερηθ 
δεν γερνά ποτέ. Επιπλέον, το γεγονός ότι είσαι λιγάκι μεγάλος μάς 
βολεύει όλους.» 

Ο Βασνάρος τον κοίταξε ερωτηματικά καθώς άναβε τσιγάρο. 

«Χρειαζόμαστε τις διασυνδέσεις σου, βασικά,» εξήγησε ο Σκαρλά- 
τος. «Δεν υπάρχει άνθρωπος των δρόμων που να μην ξέρεις στη Μέλ- 
βερηθ.» 

«Θες νάρθεις σε επαφή με τον υπόκοσμο;» 

«Με τον υπόκοσμο, με τις συμμορίες, με τους πάντες. Με τον Πολι- 
τειάρχη μπορώ να μιλήσω επίσημα - μ’αυτούς δεν μπορώ. Δεν ξέρω 
καν πώς να τους προσεγγίσω τους περισσότερους.» 

«Μα τα πόδια της Λόρκης, μαντατοφόρε, μ’έχεις μπερδέψει τελεί- 
ως! Δεν έχω ιδέα τι μπορεί νάχεις στο μυαλό σου. Ούτε καν μπορώ να 

υποθέσω γιατί έχεις τη δυνατότητα να μιλάς επισήμως με τον Πολι- 
τειάρχη. Εγώ σίγουρα δεν την έχω αυτή τη δυνατότητα.» 

«Είμαι διπλωματικός αντιπρόσωπος της Αρχόντισσας της Ύγκρας,» 
εξήγησε ο Σκαρλάτος. 

«Από πότε;» 

«Λοιπόν,» είπε ο Σκαρλάτος. «Ας αρχίσουμε από την αρχή.» 

Ο σερβιτόρος επέστρεψε, διακόπτοντάς τους. «Ο καφές σας, κύριε.» 

«Ευχαριστώ,» είπε ο Βασνάρος, κι ο άντρας έφυγε αφού ακούμπησε 
το φλιτζάνι μπροστά του. 

Ο Σκαρλάτος είπε: «Τα τελευταία χρόνια ήμουν νότια, κοντά στις 
ερήμους, με τη Σερφάντια. Η Αρχόντισσα Καρλάνη της Ύγκρας, όπως 
ίσως νάχεις ακούσει, ήταν Πρόμαχος της Επανάστασης κάποτε. Είχα- 
με, έτσι, κάμποσες συναναστροφές μαζί της. Τη βοηθούσαμε να λύνει 
και κάποια προβλήματα. Αυτές οι περιοχές όλο προβλήματα είναι. 

»Η πολιτική κατάσταση, όμως, στη Σεργήλη έχει τώρα αρχίσει 
ν’αλλάζει, φίλε μου. Δεν τόχεις ακούσει;» 

Ο Βασνάρος ήπιε μια γουλιά καφέ εισαγμένο από τη διάσταση της 
Σάρντλι. «Να έχω ακούσει τι ακριβώς;» 

«Για τις ομοσπονδίες που βρίσκονται στα σκαριά.» 

«Μα τα κέρατα του Κάρτωλακ, σε τι πράγμα αναφέρεσαι, μαντα- 
τοφόρε;» 

«Δεν έχουν διαρρεύσει πολλά πέρα από συγκεκριμένους κύκλους,» 
του είπε η Σερφάντια. 

«Ναι,» ένευσε ο Σκαρλάτος κοιτάζοντας τον Βασνάρο. «Κυρίως όσοι 
ασχολούνται άμεσα με την πολιτική έχουν ακούσει κάτι. Απλώς υπέ- 
θεσα ότι ίσως - ίσως - και ο Τρελός Λύκος να γνώριζε.» 

«Ο Τρελός Λύκος δεν γνωρίζει, μαντατοφόρε,» είπε ο Βασνάρος, 
«αλλά περιμένει να σ’ακούσει να εξηγείς. Τ ι ομοσπονδίες είναι αυτές;» 

«Δεν είναι κανείς βέβαιος ποιος το ξεκίνησε. Ή, τουλάχιστον, εγώ, η 
Σερφάντια, και η Αρχόντισσα Καρλάνη δεν είμαστε βέβαιοι. Πάντως, 
ξεκίνησε από τα βόρεια. Η Νέσριβεκ έχει αρχίσει να ετοιμάζει τη δια- 
μόρφωση μιας ομοσπονδίας γύρω της. Το ίδιο και η Αντχορκ. Το ίδιο 
και οι περιοχές κοντά στα Φέρνιλγκαν.» 

«Και τι ακριβώς θα είναι αυτό, δηλαδή;» 

«Θα υπάρχει ενιαίος νόμος και ενιαία αρχή για όλες τις πόλεις 
σ’εκείνα τα εδάφη. Και δεν μιλάω για την περιοχή που είναι άμεσα 
γύρω από τις μεγάλες πόλεις - αυτό ισχύει ήδη. Μιλάω για την ευρύ- 
τερη περιοχή. Σαν να λέμε ότι ολόκληρη η βορειοδυτική άκρη της 
Σεργήλης θα είναι μία ενωμένη πολιτική οντότητα - και όλα τα εδάφη 
γύρω από την Άντχορκ - μετρώντας σε εκατοντάδες χιλιόμετρα - θα 
είναι ακόμα μία ενωμένη πολιτική οντότητα - και ούτω καθεξής. Κα- 
ταλαβαίνεις;» 

«Ναι...» αποκρίθηκε σκεπτικά ο Βασνάρος. «Κι αυτό υποτίθεται πως 
θα είναι... καλό ή κακό;» 

«Εξαρτάται από ποια σκοπιά το βλέπει ο καθένας-» 

«Δεν είναι κάτι σαν τη Συμπαντική Παντοκρατορία...» 

«Όχι, δεν είναι κάτι σαν τη Συμπαντική Παντοκρατορία, σίγουρα. 
Όμως παίζονται πολλά συμφέροντα αυτή τη στιγμή. Όλοι οι πολιτι- 
κοί της Σεργήλης είναι σε αναβρασμό. Ο Πολιτειάρχης εδώ στη Μέλ- 
βερηθ γνωρίζει την κατάσταση, φυσικά.» 

«Και σε τι χρειάζομαι εγώ; Είμαι τελείως άσχετος μ’αυτά τα πράγμα- 
τα. Ούτε οι συμμορίες ή οι άνθρωποι των δρόμων έχουν καμία σχέ- 
ση.» 

«Δεν έχεις δίκιο, φίλε μου. Περίμενε - άκουσέ με. 

»Η Αρχόντισσα Καρλάνη, αρχικά, δεν ήξερε για τις ομοσπονδίες που 
ετοιμάζονται. Η Ύγκρας είναι πολύ μακριά από τη Νέσριβεκ και την 
Αντχορκ, όπου λέγεται πως ξεκίνησαν αυτά τα πολιτικά παιχνίδια. 
Αλλά οι φήμες δεν άργησαν να φτάσουν και στις νότιες ερήμους, κα- 
θώς πολλοί είχαν αρχίσει να ανησυχούν για διάφορα θέματα - έμπο- 
ροι, μισθοφόροι, άρχοντες μικρών πόλεων και περιοχών. Όπως κα- 
ταλαβαίνεις, αν κάπου δημιουργηθούν τόσο ισχυρές συμμαχίες, πρέ- 
πει παντού να δημιουργηθούν τόσο ισχυρές συμμαχίες, αλλιώς θα υ- 
πάρξει τρομερή αστάθεια.» 

«Οι περιοχές γύρω απ’την Αγκένροβ, στα ανατολικά; Είναι κι αυτές 
στο παιχνίδι;» 

«Θα μπουν πολύ σύντομα, αν δεν είναι.» 

«Τι εννοείς; Δεν ξέρεις;» 

Η Σερφάντια είπε: «Εμείς, κυρίως, με την Αρχόντισσα Καρλάνη συ- 
νεργαζόμαστε τώρα - δεν γνωρίζουμε και πολλά για το τι συμβαίνει 
απ’την άλλη μεριά της Ραχοκοκαλιάς.» 

«Οι περιοχές, πάντως, δυτικά της Ύγκρας,» είπε ο Σκαρλάτος, «έ- 
χουν ήδη ξεκινήσει να σχεδιάζουν ομοσπονδία. Φοβούνται ότι θα μεί- 
νουν ανίσχυρες με την αλλαγή της πανδιαστασιακής πολιτικής κατά- 
στασης.» 

Ο Βασνάρος αναστέναξε τρίβοντας το μέτωπό του. Ολ’ αυτά άρχι- 
ζαν να του θυμίζουν το φανταστικό μυθιστόρημα Καταιγίδες Πολέ- 
μου. «Και γιατί είσαι τώρα εσύ εδώ, Σκαρλάτε; Θέλεις να βάλεις τον 
Πολιτειάρχη της Μέλβερηθ να συμμαχήσει με την Αρχόντισσα της 
Ύγκρας;» 

«Όχι ακριβώς. Η Μέλβερηθ είναι πολύ ισχυρή πόλη από μόνη της. 
Θα μπορούσε να αποτελέσει κεντρικό σημείο της δίκης της ομοσπον- 
δίας.» 

«Σίγουρα...» 

«Η Αντχορκ, όμως, έχει άλλη άποψη. Ή, μάλλον, ένας συγκεκριμέ- 
νος άνθρωπος που εργάζεται μανιωδώς για τη δημιουργία της ομο- 
σπονδίας της...» 

Καθώς ο Σκαρλάτος μιλούσε, οι άκριες των ματιών του Βασνάρου 
είχαν πιάσει μια κίνηση από τα δεξιά την οποία το μυαλό του, για κά- 
ποιο λόγο, εκλάμβανε ως περίεργη. Ένας άντρας είχε σηκωθεί, φεύ- 
γοντας κι αφήνοντας πάνω στο τραπεζάκι του ένα μαύρο κουτί. Τα 
λόγια του Σκαρλάτου έγιναν ξαφνικά ασήμαντα για τον Βασνάρο. Αλ- 
λά γιατί; Γύρισε προς το τραπεζάκι στα δεξιά. Αδειο ήταν, εκτός από 
ένα εγκαταλειμμένο ποτήρι, μερικά χρήματα, κι αυτό το μαύρο κουτί. 

Τι μαύρο κουτί ήταν αυτό; Δε μπορεί να το είχε ξεχάσει ο άντρας 
που έφυγε. 

Η Σερφάντια, ξαφνικά, πετάχτηκε όρθια πιάνοντας το τραπέζι τους 
από τις άκριες και ανατρέποντάς το, ρίχνοντάς το στο πλάι. «Καλυφ- 
θείτε!» σύριξε. «Βόμβα!» 

Ο Βασνάρος και ο Σκαρλάτος δεν χρειάζονταν και δεύτερη προει- 
δοποίηση· ήταν κι οι δύο όλη τους τη ζωή ετοιμοπόλεμοι. Έσκυψαν 

αμέσως πίσω από το τραπέζι που ήταν ριγμένο στο πάτωμα σαν α- 
σπίδα - και η Σερφάντια είχε φυσικά σκύψει ήδη. 

Η βόμβα στο διπλανό τραπέζι - το μαύρο κουτί - εξερράγη. 

Ο θόρυβος ήταν τρομερός - κρότος ανάμικτος με ουρλιαχτά και 
πράγματα που σπάνε, γυαλιά που θρυμματίζονται. Ο Βασνάρος αι- 
σθάνθηκε μια μεγάλη δύναμη να στέλνει το τραπέζι καταπάνω του, 
σπρώχνοντάς τον μαζί με τη Σερφάντια και τον Σκαρλάτο. 

Καθώς δεν βρίσκονταν μακριά από τη τζαμαρία στη μπροστινή με- 
ριά του καταστήματος, πετάχτηκαν έξω, όπως κι άλλοι άνθρωποι, 
τραπέζια, καρέκλες, διαλυμένα αντικείμενα. Η δύναμη που τους είχε 
χτυπήσει ήταν σαν πανίσχυρος άνεμος. Κατρακύλησαν στο πλακό- 
στρωτο - ο Βασνάρος αισθάνθηκε έναν έντονο πόνο τον ώμο του. Κα- 
ταλάβαινε, όμως, ότι ήταν κι οι τρεις τους τυχεροί - πολύ τυχεροί - 
χάρη στη Μαύρη Δράκαινα. Οι άνθρωποι που έβλεπε να κατρακυλάνε 
δίπλα του ήταν φριχτά καμένοι και τραυματισμένοι: πρόσωπα διαλυ- 
μένα, μέλη κομμένα, ρούχα κουρελιασμένα, σάρκες σκισμένες. 

«Τι στο μουνί της Λόρκης;» γρύλισε ο Βασνάρος καθώς σηκωνόταν 
στο ένα γόνατο. Ο αέρας ήταν καυτός ολόγυρά του. Φωτιές φαίνο- 
νταν μέσα στο σμπαραλιασμένο κατάστημα - ουρλιαχτά και κραυγές 
αντηχούσαν - άνθρωποι έτρεχαν - οι σκιές ήταν απειλητικές σαν ψυχο- 
βόροι δαίμονες. Το ολόγραμμα πλάι στην κατεστραμμένη είσοδο είχε 
σβήσει, αλλά η πινακίδα από πάνω του ακόμα κρεμόταν φωτεινή σαν 
παρωδία. 

«Ο Νορβάλης’μορ...» είπε ξέπνοα ο Σκαρλάτος. 

Ο Βασνάρος στράφηκε να τον κοιτάξει - ήταν κι αυτός γονατισμέ- 
νος, με όψη αγριεμένη. «Ο ποιος;» 

Η Σερφάντια είπε: «Πρέπει να φύγουμε. Πιθανώς νάχει κι άλλους 
εδώ.» 

Ο Βασνάρος είδε κάποιους να βγαίνουν από ένα τετράκυκλο όχημα, 
βαστώντας πιστόλια στα χέρια, κι ο ένας τούς έδειχνε. Σίγουρα δεν 
ήταν άνθρωποι της Χωροφυλακής της Μέλβερηθ. Τους πράκτορες της 
Παντοκράτειρας τού θύμιζαν ξαφνικά, γαμώ τα πόδια της Λόρκης! - 
αν και δεν μπορεί να ήταν τέτοιοι. 

«Σ’αυτούς αναφέρεσαι;» είπε δείχνοντάς τους. 

Η Σερφάντιαπετάχτηκε όρθια. «Τρέξτε!» 

Ο Σκαρλάτος κι ο Βασνάρος την ακολούθησαν, ενώ οι εχθροί, κατα- 
διώκοντας τους, ύψωσαν τα πιστόλια τους κι άρχισαν να πυροβο- 
λούν. Σφαίρες χτυπούσαν το πλακόστρωτο πίσω τους. Ο Βασνάρος 
άκουσε μία να σφυρίζει πλάι στ’αφτίτου. 

«Ποιοι είν’ αυτοί οι καριόληδες;» ρώτησε, καθώς έμπαιναν σ’έναν 
στενό δρόμο ανάμεσα από τις πολυκατοικίες του Κέντρου. 

Ο Σκαρλάτος κοίταξε πάνω απ’τον ώμο του, προς τα πίσω. «Συνεχί- 
ζουν, γαμώτο!» 

«Περίμενες να τα παρατήσουν τόσο εύκολα;» είπε η Σερφάντια. 

«Ποιοι είν’ αυτοί οι καριόληδες;» επέμεινε ο Βασνάρος, τραβώντας 
το πιστόλι μέσα από την καπαρντίνα του. 

«Ανθρωποι του Νορβάλη’μορ,» είπε ο Σκαρλάτος· «δεν υπάρχει άλ- 
λη εξήγηση.» 

Ο στενός δρόμος περνούσε γύρω τους σαν ταινία που τη γυρίζεις 
γρήγορα για να δεις τι θα γίνει παρακάτω. Πυροβολισμοί αντηχούσαν 
πίσω τους. Ο Βασνάρος στράφηκε προς στιγμή και πυροβόλησε κι 
εκείνος με το πιστόλι του. Δεν πέτυχε κανέναν από τους τουλάχιστον 
έξι διώκτες τους, και το γεγονός ότι κάποιος τούς επιτέθηκε δεν φά- 
νηκε να τους πτοεί στο ελάχιστο. 

ΟΡΚΙΣΜΕΝΟΙ ΜΑΧΗΤΕΣ 


Αργησαν λίγο να βρουν επιβατηγό όχημα. Ή, τουλάχιστον, τους πήρε 
περισσότερο χρόνο απ’ό,τι η Βατράνια θα ήθελε. Ο πατέρας της ίσως 
ήδη να είχε φτάσει στον Σοβαρό όταν ένα τετράκυκλο σταμάτησε 
μπροστά τους και ο οδηγός ρώτησε από το παράθυρο: «Πού πηγαίνε- 
τε, κοπελιά;» 

«Στο Κέντρο. Στον Σοβαρό. Ξέρετε πού είναι;» 

«Ναι, αλλά πρώτα θα πετάξω τον κύριο» - έδειξε με τον αντίχειρά 
του τον επιβάτη που καθόταν στο πρώτο από τα δύο μακρόστενα 
πισινά καθίσματα - «στη Χαραυγή. Εντάξει;» 

«Εντάξει,» είπε η Βατράνια, παρότι αυτό δεν της άρεσε και τόσο. Αν 
όμως περίμεναν κι άλλο, θα έχαναν περισσότερο χρόνο. Ανοιξαν μια 
πόρτα του οχήματος και μπήκαν στο δεύτερο από τα μακρόστενα 
καθίσματα. 

Ο οδηγός έβαλε τους τροχούς σε κίνηση και σύντομα έπιασαν τη 
Λεωφόρο Σκιστού, ακολουθώντας την προς τα δυτικά. Πέρασαν ανά- 
μεσα από τη Μαρμαρωτή και τη Σκιστή, συνάντησαν λίγη κίνηση στη 
μεγάλη διασταύρωση κοντά στην Πολυκλινική Σκιστού, και μετά έ- 
στριψαν νότια μπαίνοντας στη Χαραυγή. Στα μέσα περίπου της εν λό- 
γω συνοικίας, ο πελάτης που καθόταν μπροστά τους είπε στον οδηγό 
να σταματήσει, τον πλήρωσε, και κατέβηκε από το όχημα. 

Ο οδηγός ξεκίνησε πάλι, στρίβοντας σ’έναν δρόμο που πήγαινε 
προς τα βόρεια. «Λοιπόν. Στο Κέντρο, είπαμε, έτσι; Στον Σοβαρό .» 

«Ναι,» αποκρίθηκε η Βατράνια, νιώθοντας εκνευρισμένη. 

«Μην αγχώνεσαι, κοπελιά· αμέσως θα φτάσουμε. Δεν είναι μακριά.» 

Ο Θόας έμοιαζε να απολαμβάνει τη βόλτα. Μάλλον δεν τον ενδιέ- 
φερε και τόσο αν θα έβρισκαν τον Βασνάρο και τους παλιούς επανα- 
στάτες στον Σοβαρό, νόμιζε η Βατράνια· του αρκούσε που ήταν μαζί 
της. Αυτό την κολάκευε και τη θύμωνε ταυτόχρονα. 

Βγήκαν από τη Χαραυγή, διέσχισαν (με προσοχή) κάθετα τη Σκι- 
στού, και μπήκαν στο Κέντρο. Αλλά δεν βρίσκονταν ακόμα κοντά 
στον προορισμό τους· ο Σοβαρός ήταν στα βορειοανατολικά, κι αυτοί 
ήταν στα νοτιοανατολικά τώρα. Οδηγώντας μέσα από αρκετή κίνηση, 
έφτασαν σε μια σήραγγα που περνούσε κάτω από τις σιδηροδρομικές 
γραμμές· τη διέσχισαν ενώ ένα τρένο έτρεχε από πάνω, με τα μέταλ- 
λα και τις μηχανές του να μουγκρίζουν, ζυγώνοντας τον Σταθμό. Από 
την άλλη μεριά της σήραγγας ξεκινούσε η βορειοανατολική περιφέ- 
ρεια του Κέντρου, και ο οδηγός τούς πήγε κατευθείαν προς τον Σοβα- 
ρό. Αλλά προτού φτάσουν είπε: 

«Κάτι δεν πάει καλά εδώ. Κάτι συμβαίνει...» 

Το έβλεπε και η Βατράνια. Οχήματα της Χωροφυλακής είχαν μαζευ- 
τεί, και νοσοκομειακά - και κόσμος ήταν συγκεντρωμένος σε πλήθη 
από δω κι από κει. Γρυποκαβαλάρηδες φτερούγιζαν ανάμεσα από τα 
οικοδομήματα. Καπνός είχε σηκωθεί. 

«Προσπεράστε τους,» είπε η Βατράνια επιτακτικά. «Βιαζόμαστε.» 

«Πολύ φοβάμαι ότι κάπου κοντά πρέπει νάχει γίνει το πρόβλημα,» 
αποκρίθηκε ήρεμα ο οδηγός, και λίγο παρακάτω σταμάτησε τους 
τροχούς του οχήματος του. 

Αντίκρυ τους ήταν ο Σοβαρός, αλλά όχι όπως η Βατράνια τον θυμό- 
ταν. Το μαγαζί ήταν διαλυμένο, η τζαμαρία του κομματιασμένη. Πυ- 
ροσβέστες το χτυπούσαν με μάνικες, για να σβήσουν τις φωτιές. Νο- 
σοκόμοι και γιατροί περιέθαλπαν χτυπημένους ανθρώπους. Χωρο- 
φύλακες ήταν παντού. 

«Ο πατέρας μου!» αναφώνησε η Βατράνια, κι ανοίγοντας την πόρτα 
πλάι της πετάχτηκε έξω απ’το όχημα, τρέχοντας. Απομακρύνθηκε. 

«Ε, κοπελιά!» φώναξε ο οδηγός. «Πρέπει να με πληρώσεις!» 

Ο Θόας, που ξαφνιασμένος είχε μείνει πίσω, του είπε: «Θα σας πλη- 
ρώσω εγώ. Πόσο είναι;» 

«Δέκα ακτίνια.» 

Ο Θόας τού έδωσε δυο πεντακτίνια και βγήκε από το όχημα, βλέπο- 
ντας πως η Βατράνια ήταν ήδη μακριά. Της φώναξε να περιμένει, κι 
εκείνη στράφηκε και τον περίμενε. 

«Ο πατέρας μου,» είπε. «Πρέπει να δω αν είναι ανάμεσα στους 
τραυματίες.» Η όψη της ήταν γεμάτη φόβο και ανησυχία. 

Εκείνος ένευσε σιωπηλά, μην ξέροντας τι να πει, κι άρχισαν να ψά- 
χνουν να βρουν τον Βασνάρο. Ο Θόας δεν μπορούσε να το πιστέψει 
ότι ήταν δυνατόν ο Τρελός Λύκος της Μέλβερηθ να είχε σκοτωθεί έ- 
τσι, σε μια τυχαία φωτιά. Ούτε καν να είχε τραυματιστεί. 

Αλλά, αλήθεια, τι είχε γίνει εδώ; 

Πολύ σύντομα άκουσε να το λένε: Έκρηξη. Κάποιος είχε βάλει βόμβα 
μες στο κατάστημα. Κανείς όμως δεν φαινόταν να ξέρει γιατί. 

Τη Βατράνια την ενδιέφερε μόνο να βρει τον πατέρα της. Κοίταζε 
τους τραυματισμένους, μα δεν τον έβλεπε πουθενά. Ρωτούσε νοσο- 
κόμους και χωροφύλακες και τυχαίους ανθρώπους, όμως κανείς δεν 
της έλεγε ότι τον είχε δει. 

Ο Βασνάρος παραπάτησε, νιώθοντας την αναπνοή του κομμένη. Αρ- 
πάχτηκε από μια γωνία του δρόμου για να μην πέσει. 

Ο Σκαρλάτος τον έπιασε στηρίζοντάς τον. «Είσαι καλά;» ρώτησε, 
αγκομαχώντας κι εκείνος. 

Η Σερφάντια στράφηκε προς τα πίσω, τραβώντας δυο πιστόλια μέ- 
σα από το πανωφόρι της κι αρχίζοντας να ρίχνει στους διώκτες τους. 

Ο Βασνάρος σκέφτηκε, καθώς καλυπτόταν πίσω από τη γωνία: Εί- 
μαι πια πολύ γέρος για τέτοια κυνηγητά , γαμώ τα κέρατα του Κάρτωλακ 
γαμώ! Είχαν τρέξει αρκετά - βρίσκονταν πλέον μακριά από τον Σοβα- 
ρό. «Καλά είμαι,» είπε στον Σκαρλάτο, ο οποίος τράβηξε το πιστόλι 
του. 

Η Σερφάντια ήταν γονατισμένη στο ένα γόνατο, κοντά στον τοίχο, 
και συνέχιζε να πυροβολεί και με τα δύο δικά της πιστόλια. Οι ριπές 
της είχαν ανακόψει την πορεία των διωκτών τους. Οι Μαύρες Δρά- 
καινες δεν αστειεύονταν, ακόμα και στα πενήντα τους, παρατήρησε ο 
Βασνάρος, και χαμογέλασε άγρια. 

Ο Σκαρλάτος πυροβόλησε πίσω από τη γωνία. 

Οι διώκτες τους είχαν, αρχικά, ξαφνιαστεί από την απότομη αλλαγή 
δράσης των θηραμάτων τους, αλλά τώρα συνέρχονταν, και ανταπέ- 
διδαν τα πυρά. Λάμψεις πετάγονταν από τις κάννες των πιστολιών 

τους, κρότοι αντηχούσαν, σφαίρες σφύριζαν στον αέρα, χτυπούσαν 
σε τοίχους και στο πλακόστρωτο, τινάζοντας θραύσματα και σκόνες. 
Ένα τζάμι έσπασε. 

«Γαμώ τα κωλομέρια της Λόρκης,» είπε ο Σκαρλάτος· «δεν υπάρχει 
γαμημένη Χωροφυλακή πουθενά σ’αυτή τη γαμημένη πόλη;» 

«Προσπαθεί ν’αποφεύγει τις επικίνδυνες καταστάσεις,» αποκρίθηκε 
ο Βασνάρος, ξέπνοα, μισογελώντας· κι άρχισε να πυροβολεί κι εκεί- 
νος. 

«Πρέπει νάρθεις στην Ύγκρας, Τρελέ Λύκε· έχουμε καλύτερους φύ- 
λακες εκεί.» 

«Με πειράζει η ζέστη της ερήμου, μαντατοφόρε· βγάζω σπυράκια.» 

Κρύφτηκαν πάλι πίσω από τη γωνία καθώς οι ριπές των εχθρών 
τους ξαφνικά πολλαπλασιάστηκαν. «Πόσοι είναι, οι πούστηδες;» γρύ- 
λισε ο Βασνάρος. «Δεν έχω πάρει δεύτερο γεμιστήρα μαζί μου.» 

«Φύγετε,» τους είπε η Σερφάντια, που εκείνη τη στιγμή άλλαζε γεμι- 
στήρα στο ένα από τα πιστόλια της με αξιοθαύμαστη σβελτάδα. «Θα 
τους καθυστερήσω-» 

«Όχι-» είπε ο Σκαρλάτος. 

«Ασε τις μαλακίες, αγάπη μου.» Η Μαύρη Δράκαινα άρχισε να πυρο- 
βολεί ξανά, και με τα δύο πιστόλια. «Μπορώ να τους κρατήσω - το 
ξέρεις. Θα συναντηθούμε αργότερα, δεν θα χαθούμε - έχουμε πο- 
μπούς. Φύγετε - πηγαίνετε να πάρετε τ’όχημά μας. Μην καθυστερείτε 
άλλο, γαμώτο!» 

Ο Σκαρλάτος αναστέναξε. 

«Δε μπορούμε να σ’αφήσουμε,» της είπε ο Βασνάρος. 

«Όχι,» είπε ο Σκαρλάτος· «έχει δίκιο. Πάμε. Πάμε!» Κι έτρεξε. 

Ο Βασνάρος τον ακολούθησε. 

Η Σερφάντια έμεινε μόνη, γονατισμένη στο ένα γόνατο, με την πλά- 
τη στον τοίχο και με κάτι σκουπιδοτενεκέδες μπροστά της για κάλυ- 
ψη. Τα πιστόλια της βρυχιόνταν το ένα μετά το άλλο, ή και τα δύο 
συγχρόνως. Είχε ήδη τραυματίσει κάποιους από τους εχθρούς τους. 
Είχε σκοτώσει και δύο, νόμιζε: είχαν πέσει και δεν είχαν ξανασηκωθεί. 
Αλλά πρέπει να ήταν κάμποσοι. Μες στη νύχτα δεν μπορούσε να δια- 
κρίνει πόσοι ακριβώς. 

Σαν τις παλιές, κακές μέρες, σκέφτηκε, νιώθοντας λες και πολεμούσε 
πάλι με πράκτορες της Παντοκράτειρας. Προς στιγμή είχε την αίσθη- 
ση ότι ο Αλλάνδρης βρισκόταν ξανά κοντά της, πλάι της, αντιμετωπί- 
ζοντας τους Παντοκρατορικούς μαζί της. Ο Αλλάνδρης... 

Οι εχθροί προσπαθούσαν να προχωρήσουν, να βγουν από τις κρυ- 
ψώνες τους και να πλησιάσουν, ενώ γέμιζαν τον αέρα με σφαίρες. Η 
Σερφάντια καλύφτηκε όσο καλύτερα μπορούσε, χωρίς να πάψει ούτε 
στιγμή να τους πυροβολεί. Χτύπησε μία στα πόδια, σωριάζοντάς την. 
Χτύπησε έναν στον ώμο, ρίχνοντάς τον κάτω κι αυτόν. 

Μετά, όμως, πετάχτηκε κάποιος μέσα απ’τα σκοτάδια βαστώντας 
όχι πιστόλι αλλά κοντό τουφέκι, πολύ γρήγορο, εξαπολύοντας μια 
λαίλαπα καταστροφής. Η Σερφάντια κύλησε στο πλακόστρωτο κα- 
θώς ο σκουπιδοτενεκές μπροστά της τρυπιόταν και έπεφτε· έκανε 
τούμπα προσπαθώντας ν’αποφύγει τις ριπές· αλλά μάταια. Χτυπήθη- 
κε. Μια σφαίρα στον δεξή γοφό, μια σφαίρα στον αριστερό ώμο. Κα- 
τέληξε πεσμένη ανάσκελα, γρυλίζοντας από πόνο, μισοτυφλωμένη 
από σκοτοδίνες. 

Γ αμώτο... γαμώτο! Η εκπαίδευσή της ήταν ακόμα όπως παλιά, αλλά 
το σώμα της όχι. Δεν ήταν το ίδιο γρήγορη όσο τότε, ούτε το ίδιο αν- 
θεκτική. 

Και ξαφνικά είχε πολύ πιο έντονη την αίσθηση του Αλλάνδρη κοντά 
της. Σαν ο παλιός της εραστής, που είχε σκοτωθεί πολύ προτού γνω- 
ρίσει τον Σκαρλάτο, να ήταν πάλι στο πλευρό της. Ή σαν να την κα- 
λούσε να έρθει πλάι του, πέρα από τούτη τη διάσταση, πέρα από όλες 
τις γνωστές και άγνωστες διαστάσεις του σύμπαντος... 

«Μην τη σκοτώσεις, ανόητε!» αντήχησε μια αντρική φωνή. «Μπορεί 
οι άλλοι νάχουν φύγει και να ξέρει πού είναι!» 

Η Σερφάντια προσπάθησε να ανασηκωθεί πάνω στο πλακόστρωτο, 
συνειδητοποιώντας πως είχε χάσει τα πιστόλια της, καθώς σκιερές 
φιγούρες συγκεντρώνονταν γύρω της. Ή, μάλλον, όχι αντικειμενικά 
σκιερές· σκιερές μόνο επειδή σκοτοδίνες σκέπαζαν την όρασή της. Η 
Μαύρη Δράκαινα βλεφάρισε παλεύοντας να δει πιο καθαρά. 

Ο Αλλάνδρης... Νόμιζε πως το χέρι του χάιδευε τα μαλλιά της ξανά... 

0 Αλλάνδρης... Είχε σκοτωθεί από τους πράκτορες της Παντοκρά- 
τειρας λίγο προτού η Σεργήλη απελευθερωθεί, και τώρα κι εκείνη με 
τον ίδιο τρόπο θα πέθαινε- 

Όχι! Αυτοί δεν ήταν Παντοκρατορικοί, και ο Σκαρλάτος τη χρειαζό- 
ταν! 

Η Σερφάντια είδε το ένα από τα δύο πιστόλια της πεσμένο παραδί- 
πλα. Άπλωσε το χέρι της και το άρπαξε- 

Ένα μποτοφορεμένο πόδι κλότσησε άγρια τον καρπό της, μουδιά- 
ζοντας τα δάχτυλά της, και το όπλο έπεσε ξανά. 

«Ακίνητη!» απείλησε κάποιος. «Ακίνητη, αλλιώς είσαι νεκρή!» 

Τα μάτια της είχαν αρχίσει να καθαρίζουν διέκρινε τους εχθρούς 
της πολύ καλύτερα τώρα. Ντυμένοι σαν ταξιδιώτες, αλλά αναμφίβο- 
λα δεν ήταν απλοί ταξιδιώτες. Μισθοφόροι ήταν. Άνθρωποι του Νορ- 
βάλη’μορ. Τους είχαν, άραγε, ακολουθήσει από την Ύγκρας; Ή τους 
είχαν εντοπίσει εδώ, στη Μέλβερηθ; 

Μια γυναίκα ξεπρόβαλε ανάμεσα από τους μισθοφόρους. Δέρμα 
λευκό με απόχρωση του ροζ, μαύρα μακριά μαλλιά δεμένα σφιχτό 
κότσο πίσω απ’το κεφάλι της· ντυμένη με γκρίζο παντελόνι, γαλανά 
παπούτσια, μακριά μαύρη μπλούζα, μαύρη κάπα με αργυρό σιρίτι. 

Η Σερφάντια την αναγνώριζε. «Χαρίκλεια...» 

«Σερφάντια,» αποκρίθηκε ουδέτερα η μάγισσα, παρατηρώντας την. 

«Πολέμησες την Παντοκράτειρα... Ήσουν στην Επανάσταση... και 
τώρα είσαι με τον Νορβάλη’μορ, μα τη Λόρκη;» 

«Γιατί όχι; Ξέρεις κανέναν καλύτερο σύμμαχο στη Σεργήλη;» 

«Ήσουν μαζί μας.» 

«Μην αρχίσεις κι εσύ να μου λες τις ίδιες σαχλαμάρες που έχω α- 
κούσει κι από άλλους πρώην επαναστάτες,» είπε η Χαρίκλεια’σαρ. 
«Επειδή κάποτε ήμασταν όλοι στην Επανάσταση, αυτό δεν μας δένει 
με κανέναν τρόπο σήμερα. Οι καιροί έχουν αλλάξει.» Τράβηξε ένα πι- 
στόλι μέσα από την κάπα της, σημαδεύοντας τη Σερφάντια. Τα μάτια 
της ήταν ψυχρά. 

«Σκοτώνεις τους παλιούς σου συντρόφους, λοιπόν...» Ο Αλλάνδρης 
είχε δίκιο που ερχόταν κοντά, τελικά. Σύντομα η Σερφάντια θα βρι- 
σκόταν και πάλι στην αγκαλιά του. Αλλά αισθανόταν άσχημα που 

θ’άφηνε μόνο του τον Σκαρλάτο. Μάλλον θα χρειαζόταν τη βοήθειά 
της στο άμεσο μέλλον. 

«Δεν ήμασταν ποτέ 'συντρόφισσες’, Σερφάντια - απλά θέλαμε όλοι 
να διώξουμε τους κατακτητές-» 

«Σταθείτε, κυρία,» παρενέβη ένας από τους μισθοφόρους. «Μπορεί 
να ξέρει πού έχουν πάει οι άλλοι.» 

Η Χαρίκλεια’σαρ τράβηξε τη σκανδάλη. 

Αίματα, μυαλά, και κομματάκια από κόκαλα πετάχτηκαν στο πλα- 
κόστρωτο. Το μικροκαμωμένο, χρυσόδερμο σώμα της Σερφάντιας 
έμεινε ακίνητο. 

Η Χαρίκλεια’σαρ είπε στον μισθοφόρο: «Αυτή η γυναίκα ήταν Μαύ- 
ρη Δράκαινα. Αποκλείεται ποτέ να μας έλεγε τίποτα. Ξέρεις τι ήταν οι 
Μαύρες Δράκαινες;» 

«Έχω ακούσει κάποιες φήμες, κυρία... Αλλά τώρα... οι άλλοι έχουν 
φύγει. Τους έχουμε χάσει.» 

«Δε μπορεί νάχουν πάει μακριά,» αποκρίθηκε η μάγισσα και, θηκα- 
ρώνοντας το πιστόλι της στην πίσω μεριά της ζώνης της, έβγαλε το 
μικρό, στρογγυλό καθρεφτάκι από την τσάντα που κρεμόταν επάνω 
στον γοφό της. 

Το άνοιξε. Είδε ότι το δεξί της φρύδι πετούσε και, βιαστικά, το έ- 
φτιαξε. Ύστερα υποτονθόρυσε τα λόγια για ένα Ξόρκι Ανιχνεύσεως, 
φέρνοντας στο νου της την όψη του Σκαρλάτου. 

Μια κόκκινη κουκίδα παρουσιάστηκε πάνω στο καθρεφτάκι. 

Η Χαρίκλεια’σαρ μειδίασε. «Τους βρήκα,» είπε. 

Αμέσως έφυγαν, τρέχοντας. 

Τα σχήματά τους δεν ήταν μακριά από τούτα τα στενορύμια. 

Ο Σκαρλάτος είπε: «Το όχημά μας δεν είναι μακριά από δω. Στο γκα- 
ράζ, μετά απ’αυτή τη στροφή.» 

Ο Βασνάρος δεν έβλεπε κανέναν να τους ακολουθεί τώρα. Σίγουρα 
τούς είχαν χάσει. Η Μαύρη Δράκαινα τούς είχε κρατήσει μακριά, όπως 
είχε υποσχεθεί. Αλλά ο Βασνάρος ανησυχούσε για εκείνη. Μπορεί να 
ήταν από τις καλύτερες φόνισσες στο Γνωστό Σύμπαν, αλλά ήταν πε- 
νήντα χρονώ γυναίκα - κι ακόμα κι οι Μαύρες Δράκαινες δεν ήταν α- 

θάνατες. Γ ια να μας είπε , όμως , να φύγουμε , μάλλον ήξερε π έκανε. Δε 
θ’αυτοχτονούσε τώρα, ύστερα από τόσες αναμετρήσεις με τους ανθρώ- 
πους της Παντοκράτειρας. Ο Βασνάρος δεν τη γνώριζε καλά τη Σερφά- 
ντια, αλλά είχε ακούσει διάφορα γι’αυτήν. Ήταν με τον Πρόμαχο Έ- 
κτορα, στη Θακέρκοβ, και εκεί γίνονταν πολλά - πάρα πολλά - ίσως 
περισσότερα απ’ό,τι στη Μέλβερηθ, κατά την περίοδο της Παντοκρα- 
τορικής Κατοχής. 

Πλησίαζαν τη στροφή για την οποία είχε μιλήσει ο Σκαρλάτος, όταν 
απρόσμενα ένα τετράκυκλο όχημα σταμάτησε μπροστά τους, γυρί- 
ζοντας στο πλάι, με τους τροχούς του να τρίζουν και να γρυλίζουν. Τα 
παράθυρά του, συγχρόνως, άνοιγαν και οι κάννες πυροβόλων φαίνο- 
νταν από μέσα. 

«Από δω!» Ο Βασνάρος άρπαξε τον Σκαρλάτο απ’τον ώμο και τον 
τράβηξε προς ένα σοκάκι, ενώ κρότοι αντηχούσαν και σφαίρες έσχι- 
ζαν τον αέρα γι’ακόμα μια φορά. 

Οι δυο άντρες μπήκαν στο στενορύμι κι έτρεξαν. Πίσω τους βήματα 
ακούστηκαν να έρχονται. 

Πάλι τα ίδια! γρύλισε εσωτερικά ο Βασνάρος. Αν ήμουν πιο νέος, θα 
τους είχα γαμήσε ι τους καρ ιόληδες· αλλά τα πνευμόνια μου δεν αντέχουν 
όπως παλιά! Γνώριζε, όμως, πού έβγαζε αυτό το σοκάκι. 

Έσπρωξε την ξύλινη πόρτα και μπήκε σε μια αυλή ανάμεσα στα ψη- 
λά οικοδομήματα του Κέντρου. Διάφορα άτομα κάθονταν εδώ, ορι- 
σμένα κρατούσαν όπλα. «Ε!» είπε ένας. «Τι-;» 

«Εγώ είμαι, Ουρανέ· στραβός είσαι;» τον διέκοψε ξέπνοα ο Βασνά- 
ρος. 

«Τι τρέχει, Λύκε αδελφέ μου;» 

«Κάποιοι γαμιόληδες μάς κυνηγάνε. Καθυστερήστε τους χωρίς να 
τους φέρετε αντίσταση,» είπε ο Βασνάρος ενώ, μαζί με τον Σκαρλάτο, 
διέσχιζε την αυλή, πήγαινε προς τα εκεί όπου τα δέντρα έκρυβαν μια 
από τις εξόδους της. 

«Ε!» φώναξε ο Ουρανός. «Πώς θα το κάνουμ’ αυτό, ρε;» 

Ο Βασνάρος πέρασε ανάμεσα από τα δέντρα με τον Σκαρλάτο στο 
κατόπι του και βγήκαν σ’έναν μεγαλύτερο δρόμο με τις σιδηροδρομι- 
κές γραμμές αντίκρυ τους. Μια γέφυρα που περνούσε πάνω από τις 

γραμμές δεν ήταν καθόλου μακριά τους· κι από κάτω της ανοιγόταν 
μια σήραγγα, η οποία ήταν παλιότερη από τη γέφυρα. Η τελευταία 
είχε πρόσφατα οικοδομηθεί. 

Πίσω τους πυροβολισμοί αντήχησαν, και κραυγές. 

«Τους έβαλες σε μπελάδες τους φίλους σου,» είπε ο Σκαρλάτος. 

«Θάχουν ήδη κρυφτεί στις τρύπες τους.» 

Από τα δεξιά, από το βάθος του δρόμου, τα φώτα ενός τετράκυ- 
κλου οχήματος φάνηκαν ξαφνικά. Κι ερχόταν καταπάνω τους. 

Ο Βασνάρος κι ο Σκαρλάτος έτρεξαν προς τη γέφυρα, ο πρώτος ρί- 
χνοντας μερικές πιστολιές πίσω τους. Αυτοί μέσα στο όχημα ανταπέ- 
δωσαν τα πυρά. 

Ακόμα ένα όχημα παρουσιάστηκε, από την άλλη μεριά του δρόμου, 
λίγο αφού οι δύο κυνηγημένοι άντρες είχαν ανεβεί στη γέφυρα. Γύρω 
τους ο κόσμος έτρεχε να φύγει, φοβισμένος από τους πυροβολισμούς 
και την καταδίωξη. 

Πώς οκατά μάς βρήκαν έτσι; απόρησε ο Βασνάρος. Μάγο έχουν μαζί 
τους, οι μπάσταρδοι πούστηδες τηςΛόρκης; 

Δεν υπήρχε τρόπος να ξεφύγουν από τα οχήματα που έρχονταν πί- 
σω τους τώρα· η γέφυρα ήταν φαρδιά. Θα τους πατούσαν κάτω 
απ’τους μεταλλικούς τροχούς τους. 

Αλλά ο Τρελός Λύκος της Μέλβερηθ είδε γι’ακόμα μια φορά τη Λόρ- 
κη να του δείχνει τα βυζιά της: Μια αμαξοστοιχία περνούσε ακριβώς 
αυτή τη στιγμή κάτω από τη γέφυρα, τραντάζοντάς την. 

«Πήδα!» κατάφερε να πει στον Σκαρλάτο, αγκομαχώντας. Τον άρ- 
παξε απ’τον ώμο και τον τράβηξε προς την άκρη της γέφυρας. Σκαρ- 
φάλωσε στα κάγκελά σαν αίλουρος της πόλης - και πήδησε. 

Ο Σκαρλάτος δίχως δισταγμό τον ακολούθησε. 

Τα δύο οχήματα σταμάτησαν πάνω στη γέφυρα, με τους τροχούς 
τους να τρίζουν και τις μηχανές τους να μουγκρίζουν. Πόρτες άνοιξαν 
και οπλισμένοι άντρες και γυναίκες βγήκαν. Τα θηράματά τους τους 
είχαν ξεφύγει για μερικές στιγμές. Οι μισθοφόροι πυροβόλησαν προς 
το τρένο που περνούσε γρήγορα από κάτω τους, αλλά ήταν ήδη πολύ 
αργά - δεν μπορούσαν να πετύχουν τις δύο σκιερές φιγούρες που φαί- 

νονταν γαντζωμένες πάνω σ’ένα βαγόνι και απομακρύνονταν με τα- 
χύ ρυθμό, γίνονταν ολοένα και μικρότεροι στόχοι. 

Η Χαρίκλεια’σαρ βγήκε από το όχημά της με την κουκούλα της κά- 
πας της στο κεφάλι. «Τα κατάφεραν;» ρώτησε. «Πήδησαν πάνω στο 
τρένο; Δεν έπεσαν στις γραμμές;» 

«Δεν έπεσαν, κυρία,» αποκρίθηκε ένας μισθοφόρος. «Πιάστηκαν.» 

Τα μάτια της γυάλισαν οργισμένα μέσα απ’το σκοτάδι της κουκού- 
λας της. Αναστέναξε. «Τώρα, λοιπόν, έχουμε ένα καταραμένο τρένο 
να κυνηγήσουμε.» Καλύτερα, ίσως, πρόσθεσε νοερά. Έξω από την πόλη 
θα είναι πιο εύκολο να τους εξολοθρεύσουμε και τους δύο. «Πάμε να 
φύγουμε από δω προτού μαζευτεί η Χωροφυλακή της Μέλβερηθ.» 

Επέστρεψαν στα σχήματά τους κι εξαφανίστηκαν μες στη νύχτα. 

Όταν άκουσε τον δυνατό κρότο και είδε τους καπνούς δεν είχε την 
παραμικρή αμφιβολία ότι προς τα εκεί τον οδηγούσε η Κυρά της Τύ- 
χης. Αλλωστε, η μεγάλη αναταραχή θα ξεκινούσε από μια έκρηξη: 
από καπνό: από φωτιά. Και εκεί θα χρειαζόταν να προσφέρει, ίσως, 
τη βοήθειά του. Η τράπουλα τού το είχε δείξει, όπως επίσης και τόσες 
πολλές παράξενες συμπτώσεις αυτές τις τελευταίες ημέρες. 

Κάτι μεγάλο άρχιζε στη Σεργήλη. Κάτι επικίνδυνο. Και κάποιων ση- 
μαντικών προσώπων η ζωή κινδύνευε. 

Ο Αργύριος βάδισε γρήγορα προς τα εκεί όπου είχε γίνει η έκρηξη. 
Ήταν μια καφετέρια-μπαρ του Κέντρου, αρκετά ακριβή, αρκετά γνω- 
στή: Ο Σοβαρός. Τώρα ήταν διαλυμένη τελείως, καπνοί την τύλιγαν και 
φωτιές χόρευαν μέσα τους. Ανθρωποι ήταν τραυματισμένοι και σκο- 
τωμένοι. Ποιος το είχε κάνει αυτό; 

Ο Αργύριος έμεινε ακίνητος, παρατηρώντας, καθώς σύντομα οχή- 
ματα και γρυποκαβαλάρηδες της Χωροφυλακής έρχονταν, μαζί με 
νοσοκομειακά κι ένα όχημα με υδραντλία της Πυροσβεστικής. 

Γ ιατί είμαι εδώ; αναρωτήθηκε ο Αργύριος. Πού είναι το τρένο; Ήταν 
σίγουρος ότι κάποιο τρένο θα έπαιζε σημαντικό ρόλο σ’ετούτη την 
ιστορία. 

Ύστερα είδε την κοπέλα. Λευκόδερμη, μελαχρινή. Βάδιζε ανάμεσα 
στον κόσμο μαζί μ’έναν νεαρό, και ξεχώριζε έντονα στα μάτια του 

Αργυρίου, όχι επειδή καταφανώς έμοιαζε να αναζητά κάποιον αλλά 
επειδή του θύμιζε το φύλλο του Ορκισμένου Μαχητή. Η στάση της... 
του έφερνε στο μυαλό την εικόνα του Ορκισμένου Μαχητή στο τρα- 
πουλόχαρτο. Αυτή ήταν. Αυτή ήταν ο Ορκισμένος Μαχητής που έψα- 
χνε ο Αργύριος. 

Και ο Ορκισμένος Μαχητής, στη συγκεκριμένη περίπτωση, ήταν 
στενά δεμένος με το Δώδεκα του Πάθους - που σήμαινε ότι ήθελε να 
βοηθήσει κάποιον. 

Ο Αργύριος, αφού την παρατήρησε για λίγο ακόμα, βάδισε προς το 
μέρος της. 

ΠΑΝΩ ΣΤΟ ΤΡΕΝΟ 


Η Βατράνια είδε έναν άγνωστο να έρχεται προς το μέρος της σαν να 
την είχε ξεχωρίσει μέσα από το πλήθος των ανθρώπων μπροστά από 
τον διαλυμένο Σοβαρό. Ήταν ψηλός και γαλανόδερμος, ντυμένος με 
κάπα και ταξιδιωτικά ρούχα. Της έμοιαζε για περιπλανώμενος. Το 
πρόσωπό του ήταν μακρύ, τα μαλλιά του σγουρά και γκρίζα κι έπε- 
φταν ως τους ώμους. Τα μάτια του είχαν κάτι που έκανε προς στιγμή 
τις τρίχες της να σηκωθούν. 

Μήπως ήξερε τον πατέρα της; Μήπως ήξερε πού βρισκόταν; 

Ο Θόας, δίπλα στη Βατράνια, μουρμούρισε: «Τι θέλει αυτός ο τύ- 
πος;» 

Η Βατράνια, όμως, δεν δίστασε να βαδίσει προς τον άγνωστο καθώς 
κι ο άγνωστος βάδιζε προς εκείνη. «Συγνώμη,» του είπε, «με ξέρετε;» 

Ο γαλανόδερμος άντρας συνοφρυώθηκε. «Από μια άποψη μόνο. 
Αλλά, όχι, όχι όπως νομίζεις...» Χαμογέλασε αχνά και... φιλικά, νόμιζε 
η Βατράνια. Ποιος είναι; 

«Γνωρίζετε τον πατέρα μου; Τον ψάχνω εδώ, αλλά κανείς δεν φαί- 
νεται να ξέρει πού είναι. Και ανησυχώ. Ίσως να χτυπήθηκε από την 
έκρηξη.» 

«Ποιος είναι ο πατέρας σου;» 

Η Βατράνια παραξενεύτηκε. Αν δεν ήξερε τον πατέρα της - αν δεν 
την είχε δει ποτέ του, ούτε καν από μακριά - τότε γιατί είχε έρθει 
προς το μέρος της; Του απάντησε, ωστόσο: «Ο Βασνάρος. Γνωρίζετε 
τον Βασνάρο; αυτόν που λένε Τρελό Λύκο της Μέλβερηθ; αυτόν που 
λένε Αγωνιστή των Δρόμων; αυτόν που λένε Γ ιο της Λόρκης;» 

Ο άγνωστος αποκρίθηκε, συλλογισμένα: «Δεν τον έχω ποτέ συνα- 
ντήσει, μα έχω ακούσει το όνομά του. Και από μια άποψη είναι σαν κι 
αυτόν να τον ξέρω. Πολλές φορές έχω την αίσθηση ότι τον γνωρίζω... 


7 ° 



Η ΚΟΡΗ ΤΗΣ ΙΕΡΕΙΑΣ ΚΑΙ ΤΟΥ ΛΥΚΟΥ 


μέσα από κάποιο όνειρο... Ήταν εδώ; Ήταν στον Σοβαρό όταν έγινε η 
έκρηξη;» 

Ο Θόας ψιθύρισε στ’αφτί της Βατράνιας: «Πάμε να φύγουμε· ο τύ- 
πος είναι σαλεμένος!» 

Ο άγνωστος τον κοίταξε χαμογελώντας. «Καταλαβαίνω τι νομίζεις 
για μένα, φίλε μου. Αλλά δεν είμαι τρελός.» 

«Απλώς έλεγα στη Βατράνια να συνεχίσουμε την αναζήτησή μας,» 
αποκρίθηκε αμέσως ο Θόας. «Ο πατέρας της μπορεί να βρίσκεται σε 
κίνδυνο. Κι αφού εσείς δεν ξέρετε πού είναι....» Ο τύπος τον φρίκαρε· 
καλύτερα να έφευγαν μακριά του, γρήγορα. Δε μπορεί να ήταν καλά 
στα μυαλά του· ευνόητο απ’αυτάπου έλεγε. 

«Ναι,» είπε η Βατράνια, «πάμε-» 

«Περίμενε,» την πρόλαβε ο άγνωστος. «Περίμενε. Μπορώ να σε βο- 
ηθήσω να βρεις τον πατέρα σου - τον Βασνάρο - τον Τρελό Λύκο της 
Μέλβερηθ.» 

Η Βατράνια είχε αρχίσει να τσαντίζεται μ’αυτό το περίεργο άτομο. 
«Τον έχεις δει ή δεν τον έχεις δει;» ρώτησε απότομα. 

«Δεν τον έχω δει εδώ, αλλά ξέρω ότι κάτι μεγάλο ξεκινά στη Σεργή- 
λη τώρα, και ότι πρέπει να βοηθήσω κάποιον που κινδυνεύει και που 
θα μπορούσε να ήταν μια αντανάκλαση του εαυτού μου. Ωστόσο, δεν 
μπορώ να τον βοηθήσω μόνος· χρειάζομαι εσένα.» 

Ο Θόας τής ψιθύρισε έντονα: «Σου λέω, ο τύπος είναι σαλεμένος· 
πάμε να φύγουμε γρήγορα!» πιάνοντας τον καρπό της. 

Η Βατράνια, όμως, δεν κινήθηκε. Σαλεμένος ή όχι, αν αυτός ο περί- 
εργος γνώριζε οτιδήποτε για το πού μπορεί να βρισκόταν ο πατέρας 
της, ήθελε να το μάθει. «Τι εννοείς ότι κάτι μεγάλο ξεκινά στη Σεργή- 
λη; Ξέρεις πού μπορεί να είναι τώρα ο πατέρας μου, ή δεν ξέρεις; Μη 
με καθυστερείς άσκοπα!» 

Ο άγνωστος είπε: «Το μόνο που ξέρω είναι ότι πρέπει 
ν’ακολουθήσω εσένα για να σώσουμε κάποιον που θα παίξει σημα- 
ντικό ρόλο στις αλλαγές που θ’ακολουθήσουν στη Σεργήλη-» 

«Δεν καταλαβαίνω!» φώναξε η Βατράνια, χάνοντας την υπομονή 
της. «Τι σκατά είσαι; Μάντης;» 

0 άγνωστος γέλασε. «Θα μπορούσες να πεις ότι είμαι κάτι σαν μά- 
ντης. Αλλά, όχι, δεν είμαι μάντης ακριβώς. Αφήνω απλώς την Κυρά 
μου να με καθοδηγεί στη ζωή, εδώ και πολλά χρόνια.» 

Η Βατράνια ατένισε την όψη του ερευνητικά. Ο τύπος ίσως να ήταν 
στην ηλικία του πατέρα της, ή λιγάκι πιο μικρός. «Ποια Κυρά σου;» 

«Την Κυρά της Τύχης, τη Λόρκη.» 

«Ιερέας της Λόρκης;» πετάχτηκε ο Θόας. «Πήγαινε αλλού!» 

«Δεν είμαι ιερέας-» 

«Πήγαινε αλλού, άνθρωπέ μου!» Ο Θόας τον άρπαξε από τον γιακά, 
σπρώχνοντάς τον πίσω. 

Εκείνος έφερε αντίσταση, έμεινε στη θέση του, και ξαφνικά ο Θόας 
αισθάνθηκε μια αιχμή να πιέζει τα πλευρά του. Κοίταξε κάτω και είδε 
ένα ξιφίδιο στο χέρι του αγνώστου. «Δεν είμαι εχθρός σας,» είπε ο ά- 
γνωστος, «ακόμα κι αν σας φαίνομαι παράξενος.» 

«Εντάξει,» είπε η Βατράνια. «Θόα, άφησέ τον.» 

Ο Θόας τον άφησε, αν και δεν του άρεσε καθόλου που είχε τραβήξει 
όπλο έτσι ύπουλα. 

Το ξιφίδιο εξαφανίστηκε μες στην κάπα του αγνώστου, ο οποίος εί- 
πε: «Το όνομά μου είναι Αργύριος, και είμαι ο Μπαλαντέρ της Λόρ- 
κης.» 

«Ιερέας...» μούγκρισε ο Θόας. 

«Όχι ιερέας, φίλε μου. Ο Μπαλαντέρ της Λόρκης.» 

«Τι ανοησίες είν’ αυτές!» αναφώνησε ο Θόας. «Πάμε να φύγουμε, 
Βατράνια.» 

Εκείνη έριξε μια ματιά ολόγυρα. Όπως και τις άλλες φορές, πάλι 
πουθενά δεν έβλεπε τον πατέρα της. Έστρεψε ξανά το βλέμμα της 
στον άγνωστο - στον Αργύριο, τον Μπαλαντέρ της Λόρκης. «Μπορείς 
να με βοηθήσεις να βρω τον πατέρα μου;» 

«Νομίζω πως ναι.» 

«Πώς;» 

«Έχω την υποψία ότι βρίσκεται πάνω-» 

Ακριβώς εκείνη τη στιγμή μια φωνή από δίπλα τον διέκοψε, μια 
φωνή που δεν απευθυνόταν σ’εκείνον - κάποιος μιλούσε σε κάποιον 

άλλο καθώς περνούσαν βαδίζοντας βιαστικά: «Ε πήγαινε τον στο τρέ- 
νο, τότε!» Και τα υπόλοιπα χάθηκαν μες στη γενική βαβούρα. 

«Νομίζω ότι βρίσκεται πάνω σε τρένο,» είπε ο Αργύριος στη Βατρά- 
νια. 

«Τι; Γιατί να βρίσκεται πάνω σε τρένο; Ερχόταν εδώ, στον Σοβαρό, 
για να συναντήσει κάτι άλλους - για να μιλήσουν για κάποιο πολιτικό 
θέμα - δεν ξέρω για τι ακριβώς.» 

Ο Αργύριος ένευσε. «Πολιτικό θέμα... ναι, κάτι αλλάζει στη Σεργή- 
λη...» 

«Γιατί να βρίσκεται πάνω σε τρένο;» επέμεινε η Βατράνια. 

«Δεν ξέρω γιατί. Αλλά κάποιο τρένο είναι αναμιγμένο σ’ετούτη την 
υπόθεση. Ένα τρένο που πηγαίνει προς τα βόρεια.» 

Ο Θόας αναστέναξε. «Βατράνια, πάμε να φύγουμε. Δεν πρόκειται να 
βγάλεις άκρη.» Δε βλέπεις ότι είναι τρελός, ο γαμημένος; πρόσθεσε νο- 
ερά, μη θέλοντας να το πει φωναχτά και να γίνει τίποτα δυσάρεστο 
με τον άγνωστο. 

Η Βατράνια είπε στον Αργύριο: «Αποκλείεται ο πατέρας μου νάναι 
πάνω σε τρένο! Κάπου εδώ γύρω πρέπει να βρίσκεται. Ή ίσως νάχει 
πάει σπίτι, αν και... τόσο γρήγορα...» 

Ο Μπαλαντέρ της Λόρκης έβγαλε έναν τηλεπικοινωνιακό πομπό 
από τον σάκο του. «Χρησιμοποίησέ τον, αν θέλεις,» είπε τείνοντάς 
τον προς το μέρος της. 

Η Βατράνια συνοφρυώθηκε, διστάζοντας προς στιγμή. Ύστερα πή- 
ρε τη συσκευή απ’το χέρι του. 

«Γαμώτο!» γρύλισε ο Βασνάρος, γαντζωμένος δυνατά πάνω στο βα- 
γόνι της αμαξοστοιχίας που έτρεχε, πεσμένος μπρούμυτα και μη νο- 
μίζοντας ότι θα ήταν καθόλου εύκολο να σηκωθεί, ούτε και ακίνδυνο. 
«Είμαι πια πολύ γέρος για τέτοιες μαλακίες!» 

Ο Σκαρλάτος, πιασμένος παραδίπλα, κατάφερε να γελάσει. «Πολύ 
γέρος; Νομίζεις ότι υπάρχει κανένας που να είναι αρκετά νέος για να 
πηδά πάνω σε τρένα;» 

«Ναι,» είπε ο Βασνάρος χαμογελώντας σαν λύκος, «το νομίζω.» 

Ο Σκαρλάτος τού έριξε ένα παραξενεμένο βλέμμα. 

«Η κόρη μου,» γέλασε ο Βασνάρος. 

«Θα με τρελάνεις, Τρελέ Λύκε! Αλλά μάλλον θάπρεπε τώρα να 
σ’ευχαριστήσω. Αν δεν με είχες τραβήξει προς την άκρη της γέφυρας 
θα ήμουν νεκρός.» 

«Μη χαίρεσαι ακόμα. Μπορεί, όντως, κι οι δύο να καταλήξουμε νε- 
κροί.» 

Το τρένο έτρεχε προς τα βορειοανατολικά, διασχίζοντας το αστικό 
τοπίο της Μέλβερηθ, πλησιάζοντας το πέρας του. 

«Προς Θακέρκοβ πάμε, έτσι;» είπε ο Σκαρλάτος. 

«Ναι. Αλλά κάνει κι άλλες στάσεις στο ενδιάμεσο. Ετοιμάσου για 
αποβίβαση κάπου στους πρόποδες της Ραχοκοκαλιάς. Και μέχρι τότε 
κρατήσου γερά.» Ο Βασνάρος ήδη αισθανόταν τα χέρια του νάχουν 
αρχίσει να μουδιάζουν. 

«Στην Καρδιά της Πόλης , γρήγορα!» πρόσταζε η Χαρίκλεια’σαρ, καθι- 
σμένη στη θέση του συνοδηγού. Ο οδηγός του τετράκυκλου οχήμα- 
τος, έχοντας αφήσει τη γέφυρα πίσω του, έστριψε μέσα στους δρό- 
μους του Κέντρου και σύντομα έφτασε σε μια άλλη γέφυρα η οποία 
περνούσε πάνω από τις σιδηροδρομικές γραμμές που πήγαιναν προς 
τα βορειοδυτικά. Την καβάλησε κι αυτήν και δεν άργησε να βγει από 
την άλλη μεριά της. Το δεύτερο όχημα με τους μισθοφόρους ακολου- 
θούσε το τετράκυκλο της Χαρίκλειας. 

Η μάγισσα άνοιξε τον τηλεπικοινωνιακό πομπό της, καλώντας τους 
μισθοφόρους που είχε αφήσει πίσω, προτού χάσουν τον Σκαρλάτο 
και τον Βασνάρο. Τους είπε: «Οι στόχοι διέφυγαν. Είναι πιασμένοι πά- 
νω στο τρένο που κατευθύνεται τώρα προς τα βορειοανατολικά, 
προς Θακέρκοβ.» 

«Τι θα κάνουμε, κυρία;» 

«Πηγαίνω στο ξενοδοχείο μου. Θα τους ακολουθήσω από αέρος, με 
όσους μπορώ να πάρω μαζί μου. Οι άλλοι ελάτε από ξηράς.» 

«Τα μονοπάτια είναι πολύ δύσκολα προς τα εκεί όπου κατευθύνεται το 
τρένο, κυρία.» 

«Δε μ’ενδιαφέρει· βρείτε έναν τρόπο να έρθετε!» Η Χαρίκλεια τερ- 
μάτισε την τηλεπικοινωνία, δίπλωσε τον πομπό, και τον γάντζωσε 

ξανά στη ζώνη της. «Πιο γρήγορα,» είπε στον οδηγό, που έστριβε μες 
στους δρόμους του Κέντρου πηγαίνοντας προς το Σταυροδρόμι και 
την Καρδιά της Πόλης. 

Η Βατράνια κάλεσε τον πατέρα της στον τηλεπικοινωνιακό πομπό 
του· ήταν βέβαιη πως θα τον είχε πάρει μαζί του. Ακούσε τη συσκευή 
να κουδουνίζει, αλλά κανείς δεν απαντούσε. Ανησύχησε. Τερμάτισε 
την κλήση. Κάλεσε τον επικοινωνιακό δίαυλο του διαμερίσματος του 
πατέρας της. Τον άκουσε κι αυτόν να κουδουνίζει, αλλά πάλι κανείς 
δεν απαντούσε. 

«Δε μπορεί,» είπε. Και κάλεσε τον Βασνάρο γι’ακόμα μια φορά στον 
πομπό του. «Έλα... έλα... απάντησέ μου...» μουρμούρισε. 

Γαντζωμένος πάνω στο τρένο, ο Βασνάρος αισθάνθηκε τον τηλεπι- 
κοινωνιακό πομπό να δονείται μέσα στην τσέπη της καπαρντίνας 
του. Ποιος ήταν δυνατόν να τον καλούσε τέτοια ώρα; 

Ύστερα σκέφτηκε: Η Σερφάντια. Δε μπορεί να ήταν κανείς άλλος. 

Η αμαξοστοιχία άφησε πίσω της τη Μέλβερηθ' έτρεχε τώρα στα πε- 
ρίχωρά της. Σύντομα θα βρισκόταν τόσο μακριά από την πόλη ώστε 
τα τηλεπικοινωνιακά σήματα να μη φτάνουν. 

Ο πομπός σταμάτησε να δονείται. Γ αμήσου! 

Ο Βασνάρος αναρωτήθηκε, όμως, γιατί η Σερφάντια καλούσε αυτόν 
αντί για τον Σκαρλάτο. Ή μήπως καλούσε και τον Σκαρλάτο αλλά ε- 
κείνος δεν μπορούσε ν’απαντήσει; Ή δεν είχε καν καταλάβει ότι ο 
πομπός του τον ειδοποιούσε; 

Ο πομπός του Βασνάρου άρχισε να δονείται ξανά. Πρέπει να τον 
πιάσω προτού απομακρυνθούμε κι άλλο. Με όλη του τη δύναμη, κρα- 
τήθηκε με το δεξί χέρι από το τρένο και, με το αριστερό, τράβηξε τον 
πομπό από την τσέπη του. Τον έφερε στ’αφτίτου, αποδεχόμενος την 
κλήση. «Ναι;» φώναξε για ν’ακουστείπάνω από τον θόρυβο του αέρα 
που σφύριζε και του τρένου που βροντούσε πάνω στις ράγες. 

«Μπαμπά;» 

«Τι...; Ποιος- Ποια είσαι;» 

«Η Βατράνια είμαι, μπαμπά! Πού είσαι; Είμαι έξω απ'τον Σοβαρό. Πού 
είσαι, γαμώ τα κωλομέρία της Λόρκης; Σε ψάχνω!» 

«Πώς βρέθηκες εκεί, μικρή;» 0 Βασνάρος αισθανόταν το δεξί χέρι 
του ν’αρχίζει να τον προδίδει: έτρεμε, μετά δυσκολίας κρατιόταν πά- 
νω στο βαγόνι. 

«Πού είσαμ Τι είν' αυτό που ακούγετα ι;» 

«Φύγε από κει, Βατράνια! Μ’ακούς; Φύγε από τον Σοβαρό! Πήγαινε- 
πήγαινε- Μην πας σπίτι. Πήγαινε κάπου αλλού. Πήγαινε στου Θόα. 
Πήγαινε-» Αναγκάστηκε ν’αφήσει απότομα τον πομπό για να πιαστεί 
και με το δεύτερο χέρι απ’το βαγόνι. «Γ αμήσου!» γρύλισε, βλέποντας 
τη μικρή τηλεπικοινωνιακή συσκευή να τινάζεται μακριά από το τρέ- 
νο. «Γαμήσου...» 

Η Βατράνια είχε τον πομπό του Αργύριου ρυθμισμένο στη μέγιστη 
ένταση ώστε να μπορούν ν’ακούνε κι οι τρεις τους ενώ τον κρατούσε 
μπροστά της, όχι κοντά στ’αφτί της. Και τώρα όλοι τους είχαν απο- 
ρημένες όψεις απ’αυτά που είχε πει ο Βασνάρος, καθώς κι από τον 
τρόπο με τον οποίο είχε διακοπεί η επικοινωνία. 

«Μπαμπά;» είπε η Βατράνια. «Μπαμπά! Μ’ακούς;» 

Καμία απάντηση, όμως, δεν ερχόταν. Μονάχα παράσιτα. 

Η Βατράνια έκλεισε τον πομπό και ξανακάλεσε τον πατέρα της. Τώ- 
ρα δεν μπορούσε να τον πιάσει καθόλου, σαν ο δικός του πομπός να 
μην υπήρχε. , 

«Κάτι κακό τού συμβαίνει...» είπε με αδύναμη φωνή, κοιτάζοντας 
μια τον Θόα μια τον Αργύριο. 

«Επάνω σε τρένο είναι,» είπε ο Μπαλαντέρ της Λόρκης. 

«Δε μπορεί...» μουρμούρισε ο Θόας. 

«Επάνω σε τρένο είναι,» επανέλαβε, με βεβαιότητα, ο Μπαλαντέρ 
της Λόρκης. «Δεν ακούγατε εκείνο τον θόρυβο; Τι άλλο μπορεί να έ- 
κανε έτσι; Πάνω σε τρένο είναι, πηγαίνοντας προς τα βόρεια - προς 
Θακέρκοβ.» 

«Πώς το ξέρεις;» έκανε απότομα ο Θόας. 

«Η Λόρκη μού το έχει πει,» απάντησε ο Αργύριος, κι ο Θόας αισθάν- 
θηκε τις τρίχες του να ορθώνονται. Ο τύπος ήταν τρελός για εκείνον 

δεν μπορεί να ήταν με τα καλά του - αποκλείεται. Αλλά πώς είχε μα- 
ντέψει σωστά για το τρένο; Όντως σαν τρένο ακουγόταν μέσα απ’τον 
πομπό... 

«Κάπου έχει μπλέξει,» είπε η Βατράνια. Και προς τον Μπαλαντέρ της 
Λόρκης: «Έχεις δίκιο - δεν ξέρω πώς, αλλά έχεις δίκιο. Έχεις όχημα κά- 
που εδώ, για να τον ακολουθήσουμε;» 

«Δεν έχω όχημα. Έχω μόνο το άλογό μου, τον Ανεμοπόδη, σταβλι- 
σμένο σ-» 

«Τι να το κάνουμε το άλογο; Χρειαζόμαστε όχημα - και γρήγορο ό- 
χημα!» 

Ο Αργύριος, για πρώτη φορά, δεν είχε απάντηση να δώσει, ούτε καν 
αινιγματική. Έμοιαζε προβληματισμένος. 

Ο Θόας ρώτησε: «Εσύ δεν έχεις όχημα, Βατράνια;» 

«Λες να σ’το έκρυβα;» 

«Ο πατέρας σου δεν-;» 

«Ο πατέρας μου το είχε πάρει μαζί του για νάρθει εδώ - σ’το είπα, 
γαμώτο! - αλλά δεν ξέρω πού το έχει αφήσει τώρα. Κι ακόμα κι αν 
ήξερα, δεν έχω τα κλειδιά.» 

Ο Θόας δάγκωσε το χείλος του, σκεπτικός. 

Η Βατράνια είπε: «Πρέπει να κλέψουμε ένα.» Και το βλέμμα της πήγε 
προς ένα από τα οχήματα της Χωροφυλακής που ήταν εγκαταλειμμέ- 
νο όχι και τόσο μακριά τους. 

«Θα μας κυνηγήσουν,» την προειδοποίησε ο Αργύριος. «Ο Βασνάρος 
κάπου είναι μπλεγμένος - δε χρειάζεται να του φέρουμε κι άλλους 
μπελάδες.» 

Ο Θόας είπε, αν και διατακτικά: «Το όχημα της αδελφής μου... και 
είναι και καλό για την ύπαιθρο, όχι μόνο για την πόλη.» 

Η Βατράνια στράφηκε να τον κοιτάξει. «Θα μας το δώσει;» 

«Σίγουρα όχι. Αλλά μπορούμε να το πάρουμε χωρίς να τη ρωτήσου- 
με.» 

«Θα το κάνεις αυτό;» είπε η Βατράνια, που θυμόταν πόσο έδειχνε να 
φοβάται την αδελφή του. 

Ο Θόας αναστέναξε. «Αν είναι όντως σημαντική υπόθεση...» 

«Η υπόθεση είναι σημαντική,» τους διαβεβαίωσε ο Μπαλαντέρ της 
Λόρκης. 

«...και μιλάμε για τον Τρελό Λύκο της Μέλβερηθ, όχι για τον καθέ- 
να...» συνέχισε ο Θόας, αγνοώντας τον Αργύριο. «Και...» κοίταξε τη 
Βατράνια, «εντάξει, πάμε. Πάμε γρήγορα στο σπίτι μου.» 

Ο Αργύριος είδε έναν αερομεταφορέα να προσγειώνεται παραδίπλα 
για να κατεβάσει κάποιον πελάτη. Είπε στον Θόα: «Ίσως να 
σ’ενδιέφερε να πετάξεις ώς το σπίτι σου,» δείχνοντας τον γρυποκα- 
βαλάρη. 

Ο Θόας ρουθούνισε. «Θα με γδύσει ο καριόλης.» Οι αερομεταφορείς 
ήταν γνωστό ότι έπαιρναν πολύ περισσότερα λεφτά από τους οδη- 
γούς επιβατηγών οχημάτων. 

Ο Αργύριος τού έδωσε ένα χαρτονόμισμα των δέκα ήλιων. 

Τα μάτια του Θόα γούρλωσαν. Το ποσό δεν ήταν μικρό· δεν το πε- 
τούσες έτσι. 

«Η Κυρά της Τύχης μεριμνά για όλους μας,» είπε ο Μπαλαντέρ της 
Λόρκης. «Τρέξε τώρα, φίλε μου. Θα σε περιμένουμε εδώ.» 

Ο Θόας άρπαξε το χαρτονόμισμα κι έτρεξε προς τον γρυποκαβαλά- 
ρη προτού εκείνος φύγει. «Περιμένετε!» του φώναξε. «Περιμένετε!» 

Τα φτερά του γρύπα ήταν ήδη απλωμένα. Ο άντρας που καθόταν 
στη διπλή σέλα ρώτησε: «Πού πηγαίνεις;» 

«Στους Συλλέκτες.» 

«Έλα, ανέβα.» 

Ο Θόας πήδησε στη δεύτερη θέση της σέλας, πίσω από τον αερομε- 
ταφορέα. 

Ο γρύπας χτύπησε τις φτερούγες του, που θύμιζαν υπερμεγέθη 
φτερά αετού, και το αιλουροειδές σώμα του υψώθηκε από το οδό- 
στρωμα. Μια σύντομη, διαπεραστική κραυγή βγήκε από το ράμφος 
του αετόμορφου κεφαλιού του, και μετά πετούσε προς τα ανατολικά, 
προς τους Συλλέκτες, περνώντας ανάμεσα και πάνω απ’τα ψηλά οι- 
κοδομήματα της Μέλβερηθ. 

Η Βατράνια, αγχωμένη, κοίταξε τον Αργύριο. «Ελπίζω να έχεις δίκι- 
ο.» 

«Ακόμα αμφιβάλλεις ότι ο πατέρας σου είναι πάνω σε τρένο;» 

«Μιλούσα για το αν πηγαίνει προς τα βορειοανατολικά.» 

«Βορειοανατολικά πηγαίνει,» τη διαβεβαίωσε ο Μπαλαντέρ της 
Λόρκης, και πρόσθεσε με χαμηλωμένη φωνή, σαν να μονολογούσε, 
σαν να προσπαθούσε να αποκωδικοποιήσει μες στο μυαλό του κά- 
ποιο πρόσφατο όνειρο: «Από ένα μεγάλο αστικό κέντρο προς ένα ε- 
ξίσου μεγάλο αστικό κέντρο...» 

Η Βατράνια ευχόταν αυτός ο μυστηριώδης άνθρωπος να ήταν πιο 
αξιόπιστος απ’ό,τι φαινόταν, και όχι τρελός. Τον ρώτησε: «Νομίζεις 
ότι η έκρηξη εδώ έγινε για να σκοτώσουν τον πατέρα μου;» 

«Είμαι σίγουρος γι’αυτό,» αποκρίθηκε στωικά ο Μπαλαντέρ της 
Λόρκης. 

«Ποιοι; Γιατί;» 

«Δε γνωρίζω λεπτομέρειες. Αλλά όλα έχουν σχέση με κάποιες μεγά- 
λες αλλαγές που σύντομα θ’ακολουθήσουν στη Σεργήλη.» 

«Σ’ολάκερη τη Σεργήλη;» 

«Ναι.» 

«Πολιτικές αλλαγές;» 

«Μάλλον.» 

ΑΠΟ ΞΗΡΑ ΚΑΙ ΑΠΟ ΑΕΡΑ 


Το Σταυροδρόμι ήταν μια μεγάλη διασταύρωση στο Κέντρο της Μέλ- 
βερηθ. Εκεί ήταν συγκεντρωμένα πολλά καταστήματα, και εκεί βρι- 
σκόταν και ο ένας από τους δύο τηλεοπτικούς σταθμούς της πόλης ο 
οποίος άκουγε στο όνομα Διέξοδος. Το μεγάλο ξενοδοχείο «Η Καρδιά 
της Πόλης» ήταν επίσης στο Σταυροδρόμι, και τώρα το όχημα που με- 
τέφερε τη Χαρίκλεια’σαρ το πλησίαζε. Το άλλο όχημα με τους μισθο- 
φόρους είχε ήδη φύγει. Είχαν συμφωνήσει, τηλεπικοινωνιακά, όλοι οι 
μισθοφόροι να κατευθυνθούν προς τα μονοπάτια στα βορειοανατο- 
λικά. 

Ο οδηγός του οχήματος της Χαρίκλειας το κατέβασε στο υπόγειο 
γκαράζ του ξενοδοχείου, αφού η μάγισσα έδειξε την κάρτα της στον 
φύλακα. Προχώρησε με μειωμένη ταχύτητα ανάμεσα στα υπόλοιπα 
σταθμευμένα οχήματα και, τελικά, σταμάτησε πλάι στο δεύτερο τε- 
τράκυκλο της Χαρίκλειας - το μεταβαλλόμενο. 

Η μάγισσα και οι μισθοφόροι βγήκαν από το ένα τροχοφόρο και 
μπήκαν στο άλλο, που ήταν ελαφρώς μεγαλύτερο, με πιο ψηλούς 
τροχούς, και καλύτερα θωρακισμένο. Η Χαρίκλεια’σαρ κάθισε στην 
πίσω μεριά, στο κέντρο ισχύος του οχήματος, ακουμπώντας τις πα- 
λάμες των χεριών της και τον αυχένα της στους ειδικούς αισθητήρες 
του καθίσματος. Στα πόδια της ήταν ένας λάκκος γεμάτος κυκλώμα- 
τα και καλώδια ο οποίος άρχισε να εκπέμπει πράσινο φως μόλις ο 
ένας από τους μισθοφόρους ενεργοποίησε τα βασικά συστήματα του 
οχήματος. 

Η Χαρίκλεια’σαρ έκλεισε τα μάτια και μουρμούρισε τα λόγια για τη 
Μαγγανεία Κινήσεως, αφήνοντας το νευρικό της σύστημα να έρθει σε 
επαφή με την ενεργειακή ροή του μεταβαλλόμενου οχήματος, την 
οποία άρχισε μετά να κατευθύνει με το μυαλό της. «Ξεκινάμε,» είπε 
στους μισθοφόρους ανοίγοντας πάλι τα βλέφαρά της ενώ συγχρό- 

νως, αυτοσυγκεντρωμένη, έλεγχε νοητικά την ενέργεια του μηχανι- 
σμού. Χωρίς τη βοήθεια μάγου που γνώριζε τη Μαγγανεία Κινήσεως, 
ήταν αυτοκτονικό να βάλεις σε λειτουργία τις μηχανές μεταβαλλόμε- 
νου οχήματος· ήταν πολύ περίπλοκες: μπορεί ακόμα και να γινόταν 
έκρηξη. 

Ο οδηγός πάτησε το πετάλι και οι τέσσερις τροχοί άρχισαν να περι- 
στρέφονται. Οδήγησε το όχημα έξω απ’το γκαράζ, στους νυχτερινούς 
δρόμους της Μέλβερηθ. 

Η Χαρίκλεια’σαρ πάτησε ένα κουμπί πλάι στον δεξί βραχίονα του 
καθίσματος της και ένας φακός ήρθε μπροστά στο αριστερό της μάτι. 
Από εκεί μπορούσε να δει ό,τι έβλεπε ο κρυφός τηλεοπτικός πομπός 
στην εμπρόσθια μεριά του οχήματος, χωρίς η μάγισσα να χρειάζεται 
να τεντώνεται πάνω στο κάθισμά της για να κοιτάζει από το μπρο- 
στινό τζάμι. Ήταν σημαντικό να μένει ακίνητη και συγκεντρωμένη 
για να διατηρεί τη Μαγγανεία Κινήσεως. 

«Βόρεια,» είπε. «Γ ρήγορα. Έξω από την πόλη.» 

Και ο οδηγός οδήγησε προς τα εκεί, τρέχοντας όσο πιο γρήγορα 
τολμούσε μέσα στους νυχτερινούς δρόμους της Μέλβερηθ. Αφησαν 
πίσω τους το Σταυροδρόμι, πέρασαν από μια γέφυρα που δρασκέλιζε 
τις βορειοδυτικές σιδηροδρομικές γραμμές, διέσχισαν κι άλλους δρό- 
μους, και βγήκαν τελικά από την πόλη, βρέθηκαν σε σημείο όπου η 
Χαρίκλεια μπορούσε, μέσω του τηλεοπτικού φακού της, να δει τον 
Αερολιμένα της Μέλβερηθ μες στη νύχτα. Τα φώτα του τον πρόδιδαν 
αμέσως. 

«Σταμάτα στο πλάι του δρόμου, ν’αλλάξουμε,» πρόσταζε τον οδη- 
γό, κι εκείνος έβγαλε το όχημα από τον δρόμο, σταθμεύοντας ομαλά. 
Γύρω τους τώρα δεν υπήρχαν παρά ελάχιστα οικοδομήματα - βρίσκο- 
νταν στα περίχωρα της Μέλβερηθ. 

Η Χαρίκλεια’σαρ άρθρωσε τα λόγια για το Ξόρκι Μηχανικής Μετα- 
βλητότητος, διατάζοντας το όχημα με το μυαλό της να πάρει τη δεύ- 
τερή του μορφή. Αν κάποιος το κοίταζε από έξω, θα έβλεπε το σχήμα 
του να αλλάζει, να γίνεται αεροδυναμικό, φτερά να ξεφυτρώνουν 
από τα πλάγια του σαν να ήταν από ρευστά μέταλλα, προωθητήρες 
να εμφανίζονται στην πίσω μεριά του, ενώ οι τροχοί του βυθίζονταν 

μέσα στο σώμα του και λιγνά, μεταλλικά πόδια ξεπρόβαλλαν. Στο 
εσωτερικό, η Χαρίκλεια έβλεπε πολύ λιγότερες μεταβολές, αλλά ο 
χώρος άλλαζε αναμφίβολα. Οι δυο από τους τέσσερις μισθοφόρους 
που ήταν μαζί της έμοιαζαν νευρικοί, έτσι όπως το περιβάλλον ανα- 
δευόταν ολόγυρά τους, σαν να ήταν ζωντανό, ή σαν να βρίσκονταν 
μέσα σε όνειρο. 

«Ολοκληρώθηκε,» είπε ο οδηγός, παρατηρώντας τις ενδείξεις στην 
κονσόλα μπροστά του. 

«Ναι,» αποκρίθηκε η Χαρίκλεια’σαρ. «Πάμε για το τρένο.» 

Το αεροσκάφος, γυρίζοντας τους προωθητήρες του κάθετα, υψώ- 
θηκε στον αέρα σηκώνοντας καπνούς από κάτω του. Ύστερα έστρε- 
ψε τους προωθητήρες του οριζόντια και πέταξε προς τα βορειοανα- 
τολικά, κινούμενο με άνεση πάνω στα δυνατά ρεύματα του αέρα, 
σχεδόν αόρατο μες στη νύχτα, βαμμένο μαύρο καθώς ήταν. 

Ο Θόας δυσκολεύτηκε λίγο να εντοπίσει το σπίτι του από τον αέρα. 
Μετά είπε στον αερομεταφορέα, δείχνοντας: «Εκεί! Εκεί δίπλα 
μ’αφήνετε.» 

Ο γρύπας προσγειώθηκε σε μια διασταύρωση λίγο πριν από τη μο- 
νοκατοικία του Θόα και της Χριστίνας. «Δεκαπέντε ακτίνια,» είπε. 

Ο Θόας έκανε αμέσως, μέσα στο μυαλό του, τη σύγκριση αυτής της 
απόστασης - από τα βορειοανατολικά του Κέντρου ώς τους Συλλέ- 
κτες - με την απόσταση που τους είχε, πιο πριν, μεταφέρει ο οδηγός 
του επιβατηγού οχήματος - από το Άπλωμα ώς τα βορειοανατολικά 
του Κέντρου. Η δεύτερη απόσταση ήταν τουλάχιστον διπλάσια, και ο 
οδηγός είχε πάρει μόνο δέκα ακτίνια. Οι αερομεταφορείς ήταν γδάρ- 
τες. 

Αλλά ο Θόας δεν είχε πρόβλημα. Εκείνος ο τρελός που έλεγε πως 
ήταν ο Μπαλαντέρ της Λόρκης - ό,τι κι αν σήμαινε αυτό - του είχε 
δώσει ένα χαρτονόμισμα των δέκα ήλιων. Αμφέβαλλε αν ο αερομε- 
ταφορέας θα είχε ρέστα από ένα τόσο ισχυρό νόμισμα, έτσι δεν το 
χρησιμοποίησε. Μέτρησε δεκαπέντε ακτίνια από το πορτοφόλι του - 
ένα δεκακτίνιο και μερικά άλλα νομίσματα - και του τα έδωσε. 

«Ευχαριστώ,» είπε ο γρυποκαβαλάρης, καθώς ο Θόας πηδούσε από 
τη σέλα κι έτρεχε προς τη μονοκατοικία του. 

Κοίταξε το ρολόι στον καρπό του. Πλησίαζε εννιά. Η Χριστίνα σί- 
γουρα θα ήταν εδώ, και ξύπνια. Αισθανόταν άσχημα που θα της έ- 
παιρνε έτσι το όχημα - αναμφίβολα θα εξαγριωνόταν - αλλά δεν γι- 
νόταν αλλιώς. Αποκλείεται να συμφωνούσε να το δώσει, και ο Βασ- 
νάρος κινδύνευε - ο ίδιος ο Τρελός Λύκος της Μέλβερηθ! Ποιος θα το 
φανταζόταν ότι ο Αγωνιστής των Δρόμων θα χρειαζόταν τη βοήθεια 
ενός αλητοδιαβάτη όπως του Θόα; Ο Θόας αισθανόταν σπουδαίος. 
Επίσης, ήθελε να κάνει αυτή τη χάρη για τη Βατράνια. Θα την έκανε, 
ίσως, για τη Βατράνια ακόμα κι αν ο πατέρας της δεν ήταν μπλεγμέ- 
νος σε τούτη την υπόθεση. Τον είχε ξετρελάνει. Το ήξερε, αλλά δεν 
έφερνε αντίσταση. Το ήθελε. 

Ανοιξε την αυλόπορτα της μονοκατοικίας, απέφυγε τη χελώνα που 
περιφερόταν ύπουλα μες στα χόρτα, ξεκλείδωσε την πόρτα του σπι- 
τιού, και μπήκε στο χολ, όπου η Χριστίνα άφηνε συνήθως τα κλειδιά 
του οχήματος. 

Τα φώτα του σπιτιού ήταν αναμμένα· η αδελφή του, όπως το περί- 
μενε, ήταν εδώ. Στην κουζίνα, απ’ό,τι ακουγόταν. Στο σαλόνι δεν 
φαινόταν κανείς. 

Ο Θόας άνοιξε το συρτάρι κάτω απ’τον καθρέφτη του χολ και είδε 
μέσα τα κλειδιά του οχήματος. Αισθάνθηκε να διστάζει προς στιγμή. 
Μετά όμως τα πήρε και βγήκε ξανά απ’το σπίτι. Πήγε στο γκαράζ, δί- 
πλα, ξεκλείδωσε την πόρτα του οχήματος, ανέβηκε στη θέση του ο- 
δηγού, ξεκλείδωσε τη μηχανή, και την ενεργοποίησε. Πατώντας ήπια 
το πετάλι, έβγαλε το όχημα από το γκαράζ. Πίεσε το κουμπί στην 
κονσόλα το οποίο έδινε σήμα στην πλευρική πόρτα της αυλής, κι αυ- 
τή άνοιξε αυτόματα, συρόμενη. 

Ο Θόας οδήγησε προς το Κέντρο της Μέλβερηθ, ενώ αναρωτιόταν τι 
δικαιολογία να έλεγε στη Χριστίνα όταν της επέστρεφε το όχημα. Α- 
ποκλείεται να μην τον είχε ακούσει να το παίρνει από το γκαράζ· 
μούγκριζε σαν θηρίο. 

Ίσως έπρεπε να της είχα αφήσει κάποιο σημείωμα τουλάχιστον. Τώρα 
μπορεί να νομίζει ότι κανένας κλέφτης το βούτηξε. 

Είσαι βλάκας! κατηγόρησε τον εαυτό του. 

Αλλά δεν είχε χρόνο τώρα για να επιστρέφει. 

Η Χαρίκλεια’σαρ κοίταζε κάτω από το μικρό αεροπλάνο μέσω του 
φακού μπροστά από το αριστερό της μάτι και του τηλεοπτικού πο- 
μπού στην εμπρόσθια μεριά του σκάφους. Έψαχνε για το τρένο. Δε 
μπορεί παραπάνω από ένα να είχε φύγει για Θακέρκοβ μέσα σε τόσο 
μικρό χρονικό διάστημα, και το αεροπλάνο της ήταν πολύ πιο γρήγο- 
ρο από την υπεραστική αμαξοστοιχία. 

Δεν άργησε να τη δει αντίκρυ της. Και προσπάθησε να διακρίνει τον 
Βασνάρο και τον Σκαρλάτο επάνω στα βαγόνια. Αλλά δεν μπορούσε. 
Είχαν, κάπως, καταφέρει να μπουν μέσα στο τρένο, ή τους έκρυβε το 
σκοτάδι της νύχτας; 

«Αυτό πρέπει να είναι, κυρία,» είπε ο πιλότος. «Τι κάνουμε τώρα;» 

«Το ακολουθούμε,» απάντησε η Χαρίκλεια’σαρ. «Λογικά, θα κατε- 
βούν στον πρώτο σταθμό.» 

«Κι αν όχι;» 

«Θα βεβαιωθούμε γι’αυτό, μόλις το τρένο κάνει την πρώτη του 
στάση,» είπε η μάγισσα, εξακολουθώντας να ελέγχει την ενεργειακή 
ροή του αεροσκάφους μ’ένα μέρος του μυαλού της. 

Η Βατράνια είχε αρχίσει να εκνευρίζεται· χτυπούσε το πόδι της στο 
πλακόστρωτο. Πού ήταν ο Θόας; Εννιά η ώρα ήταν, της έλεγε το ρο- 
λόι της. Και το τρένο απομακρυνόταν με κάθε λεπτό που περνούσε. 

Δεν περίμενε, βέβαια, ότι θα το προλάβαιναν με το όχημα της α- 
δελφής του Θόα, όσο γρήγορο κι αν ήταν, αλλά μάλλον ο πατέρας της 
θα κατέβαινε στον πρώτο σταθμό έξω από τη Μέλβερηθ. Πρέπει να 
είχε πηδήσει πάνω στο τρένο επειδή κάποιοι τον κυνηγούσαν, για να 
τους ξεφύγει. 

Η Βατράνια χαμογέλασε. Έκανε εκείνο που, πριν από μερικές μέρες, 
μου έλεγε να μην κάνω εγώ! Ο παλιάνθρωπος! Τον αγαπούσε πολύ τον 
πατέρα της. Θα τον βοηθούσε με οποιονδήποτε τρόπο. 

Παραδίπλα, ο Αργύριος περίμενε στωικά, παρατηρώντας το περι- 
βάλλον: τους ανθρώπους που ακόμα περιποιούνταν τραυματίες και 

μάζευαν συντρίμμια μπροστά από τον Σοβαρό. Η Βατράνια αναρωτή- 
θηκε γιατί κοίταζε τόσο παρατηρητικά. 

Αλλά δεν ήταν αυτό που τον ρώτησε. «Γιατί σε λένε ο Μπαλαντέρ 
της Λόρκης;» 

«Μεγάλη ιστορία για τώρα. Θα σας την αφηγηθώ, ίσως, καθώς θα 
πηγαίνουμε προς τα βόρεια. Για τον δρόμο δεν θα είναι καθόλου με- 
γάλη.» 

Ένα τετράκυκλο όχημα τούς πλησίασε ξαφνικά, σταματώντας δί- 
πλα τους. Οι τροχοί του ήταν ψηλοί και ατρακτοειδείς, από αυτούς 
που είναι καλοί για την ύπαιθρο. Οι προβολείς του ήταν μεγάλοι. Το 
χρώμα του ήταν γκρίζο με έντονες πράσινες λωρίδες απ’τη μια άκρη 
ώς την άλλη. 

Από το παράθυρο ο Θόας τούς είπε: «Ελάτε!» 

«Επιτέλους!» Η Βατράνια άνοιξε την πόρτα της θέσης του συνοδη- 
γού κι ανέβηκε δίπλα του. 

«Τι 'επιτέλους’; Δεν ήταν δυνατόν νάρθω πιο γρήγορα - κι έκανα και 
μαλακία, γαμώτο!» 

Ο Αργύριος άνοιξε μια από τις πίσω πόρτες, μπαίνοντας στην πισινή 
μεριά του οχήματος που είχε δύο αντικριστά καθίσματα κι ανάμεσά 
τους υπήρχε χώρος για να βάζεις πράγματα. Κάμποσα αντικείμενα 
βρίσκονταν τώρα εκεί. 

«Τι μαλακία;» ρώτησε η Βατράνια καθώς ο Οόας έβαζε ξανά τους 
τροχούς σε κίνηση, στρίβοντας βόρεια. 

«Δεν της άφησα ούτε ένα σημείωμα· ίσως να νομίζει τώρα ότι έκλε- 
ψαν το όχημά της.» 

«Για την αδελφή σου μιλάς;» 

«Ναι. Βιάστηκα-» 

«Καλά έκανες και βιάστηκες· δεν έχουμε χρόνο.» 

Ο Οόας αναστέναξε. «Τέλος πάντων τώρα έγινε.» 

Έφτασαν σε μια σήραγγα που περνούσε κάτω από τις ράγες του 
τρένου· τη διέσχισαν και βγήκαν στην αντικρινή μεριά. Διέσχισαν κι 
άλλους δρόμους, και η Βατράνια παρατήρησε: «Οδηγείς καλά.» 

«Ευχαριστώ,» είπε ο Θόας. 

«Το παίρνεις συχνά το όχημα της αδελφής σου;» 

«Μπα, δε μ’αφήνει. Φοβάται μην της το σπάσω.» 

Η Βατράνια μπόρεσε να γελάσει παρά το άγχος για τον πατέρα της. 
«Και πώς έχεις μάθει να οδηγείς έτσι;» 

«Από δω κι από κει... Λοιπόν,» είπε, «θα βγω από τη μεριά του Αερο- 
λιμένα, εντάξει;» 

«Ναι.» 

«Τα ξέρεις τα μέρη από εκεί; Γιατί εγώ δεν τα ξέρω.» 

«Τα ξέρω εγώ,» παρενέβη ο Αργύριος. 

«Καιγαμώ...» μουρμούρισε ο Θόας. 

Η Βατράνια είπε: «Τότε τα ξέρει ένας από εμάς, ευτυχώς.» 

Σε κανένα δεκάλεπτο είχαν βγει από τη Μέλβερηθ και βρίσκονταν 
στους επαρχιακούς χωματόδρομους πέρα από το αεροδρόμιό της. Οι 
δυνατοί προβολείς του οχήματος της Χριστίνας έσκιζαν τα σκοτάδια 
της νύχτας. Το τοπίο έμοιαζε ολοένα και πιο άγριο γύρω τους. Ακόμα 
και ληστές μπορούσες να συναντήσεις εδώ, όπως ήξερε η Βατράνια. 
Έβγαλε το πιστόλι της, για να το έχει έτοιμο. 

«Πόσο μακριά είναι ο πρώτος σταθμός του τρένου;» ρώτησε ο Θόας. 

«Γύρω στα εκατό χιλιόμετρα,» αποκρίθηκε ο Αργύριος, «σε μια πόλη 
που λέγεται Χαμηλόνεφη, στους πρόποδες της Ραχοκοκαλιάς.» 

«Μεγάλη πόλη;» 

«Μικρή, αλλιώς δεν θα την είχες ακούσει;» 

«Ξέρω γω;...» Ο Θόας ακολουθούσε τα μονοπάτια με δυσκολία, 
προσπαθώντας να μη χάσει τις σιδηροδρομικές γραμμές που πήγαι- 
ναν προς τα βορειοανατολικά. 

«Δεν έχεις ταξιδέψει ποτέ προς τη Θακέρκοβ με τρένο;» 

«Όχι.» 

«Ούτε εγώ,» είπε η Βατράνια. «Νότια είχαμε πάει με τον πατέρα 
μου, μια φορά, προς τις ερήμους. Γ ια βόλτα.» 

«Τα μέρη είναι επικίνδυνα από εδώ;» ρώτησε ο Θόας τον Αργύριο. 

«Αρκετά. Ειδικά αν τα διασχίζεις μέσα σε όχημα, ή έφιππος, ή - α- 
κόμα χειρότερα - οδοιπορώντας.» 

«Δεν καταλαβαίνω, πάντως, γιατί εσένα σ’ενδιαφέρει για τον πατέ- 
ρα της Βατράνιας,» είπε ο Θόας, αλλάζοντας θέμα απότομα. 

Ο Αργύριος δεν αποκρίθηκε· κοίταζε έξω από το μπροστινό τζάμι, 
ανάμεσα από τα καθίσματα του Θόα και της Βατράνιας. 

Η τελευταία τού θύμισε: «Μου είπες ότι θα μας έλεγες γιατί σε λένε 
Μπαλαντέρ της Λόρκης...» 

«Πριν από χρόνια,» διηγήθηκε ο Αργύριος, «όταν ήμουν στην ηλικία 
του Θόα περίπου, ήθελα να γίνω ιερέας της Λόρκης. Ο δάσκαλός μου 
μου έβαλε κάποιες δοκιμασίες. Όταν τις τελείωσα, ήταν φανερό και 
στους δυο μας ότι η Κυρά της Τύχης δεν επιθυμούσε να γίνω ιερέας 
της γιατί ήμουν ήδη ο Μπαλαντέρ της.» 

«Δηλαδή;» είπε η Βατράνια. 

Ο Αργύριος τράβηξε μια τράπουλα μέσα από τα ρούχα του, και μέσα 
από την τράπουλα ένα χαρτί. Το έστρεψε προς το μέρος της. Η Βα- 
τράνια το κοίταξε συνοφρυωμένη. Έδειχνε έναν γαλανόδερμο άντρα 
με κάπα και μακριά μαύρα μαλλιά ο οποίος κρατούσε στον αέρα, με 
το δεξί χέρι, ένα περιδέραιο. Θα μπορούσε, ίσως, να ειπωθεί ότι έ- 
μοιαζε κάπως στον Αργύριο - αν ο Αργύριος ήταν πολύ πιο νέος. Επά- 
νω στο τραπουλόχαρτο, επίσης, έγραφε: ο μπαλαντέρ της λόρκης. 

«Αυτή είναι η Τράπουλα της Πανούργου Κυράς, έτσι δεν είναι;» είπε 
η Βατράνια. 

Ο Αργύριος κατένευσε κι έκρυψε το χαρτί ανάμεσα στα υπόλοιπα. 

«Δεν καταλαβαίνω,» είπε η Βατράνια· και γέλασε, ρωτώντας: «Θες 
να πεις ότι βγήκες μέσα από ένα τραπουλόχαρτο;» 

«Ή το τραπουλόχαρτο βγήκε από εμένα.» 

«Η Τράπουλα της Πανούργου Κυράς είναι πολύ παλιά! Σίγουρα πιο 
παλιά από εσένα.» 

«Τι σημασία έχει αυτό; Τώρα τυχαίνει εγώ να είμαι ο Μπαλαντέρ της 
Λόρκης. Όπως εσύ τυχαίνει να είσαι ο Ορκισμένος Μαχητής.» Ο Αργύ- 
ριος τράβηξε ένα άλλο χαρτί και το έστρεψε προς το μέρος της. Απει- 
κόνιζε έναν νεαρό άντρα με πιστόλι και ξιφίδιο στα χέρια - δύο σκέλε- 
θρα ήταν πεσμένα στα πόδια του - πίσω του φαίνονταν γκρίζα σύν- 
νεφα. 

«Δε νομίζω,» είπε η Βατράνια. 

«Κι όμως, τώρα είσαι ο Ορκισμένος Μαχητής. Έτσι σε βρήκα. Έτσι 
σε αναγνώρισα ανάμεσα στο πλήθος μπροστά στον Σοβαρό.» 

«Μα αυτός είναι άντρας, κατά πρώτον!» 

Ο Αργύριος γέλασε, μοιάζοντας πραγματικά διασκεδασμένος. «Ά- 
ντρας, γυναίκα - δεν έχει σημασία. Αυτές είναι συμβολικές δυνάμεις, 
Βατράνια. Όταν σε είδα εκεί, έτσι όπως στεκόσουν, θυμήθηκα αμέσως 
τον Ορκισμένο Μαχητή, ο οποίος τελευταία συνεχώς παρουσιαζόταν 
μπροστά μου, έχοντας πάντα το Δώδεκα του Πάθους κοντά του. Ο 
Ορκισμένος Μαχητής προσπαθεί να σώσει κάποιον, με όλες του τις 
δυνάμεις. Κι αυτός ο κάποιος είναι πρόσωπο σημαντικό για όσα θα 
ακολουθήσουν στο μέλλον της Σεργήλης.» 

«Εγώ,» είπε ο Θόας, που οδηγούσε χωρίς να έχει γυρίσει να κοιτάξει 
τα τραπουλόχαρτα, «δεν τα πιστεύω αυτά τα τούρμεκ-κούρμεκ,» α- 
ναφερόμενος σε ένα είδος μυστικισμού των νομάδων της νότιας ερή- 
μου το οποίο οι περισσότεροι στη Μέλβερηθ θεωρούσαν ότι δεν ήταν 
τίποτα περισσότερο από δεισιδαιμονίες και αγυρτείες. 

«Δε με εκπλήσσει καθόλου,» αποκρίθηκε ο Αργύριος, κρύβοντας ξα- 
νά τον Ορκισμένο Μαχητή μες στην τράπουλά του. 

«Και γιατί μας βοηθάς;» ρώτησε ξανά ο Θόας. «Ακόμα δεν μας είπες. 
Επειδή είσαι Μπαλαντέρ της Λόρκης πρέπει να βοηθάς όποιον τύχει;» 

«Επειδή είμαι ο Μπαλαντέρ της Λόρκης, ζω ακολουθώντας τον 
δρόμο που μου αποκαλύπτει η Κυρά της Τύχης με κάθε μου βήμα.» 

«Κι αυτό σημαίνει ότι βοηθάς όποιον τύχει;» επέμεινε ο Θόας. 

«Η Λόρκη με οδήγησε σ’εσάς. Αν δεν ήμουν εγώ, τώρα δεν θα γνω- 
ρίζατε πού να πάτε για να βρείτε τον Βασνάρο.» 

«Ξέρεις τι;» είπε ο Θόας. «Ορισμένοι άνθρωποι θα φρίκαραν άμα 
τους έλεγες ότι η Λόρκη είναι στο πλευρό τους.» 

Ο Αργύριος μειδίασε αχνά. «Είναι γνωστό αυτό, φίλε μου. Ο κόσμος 
είναι προκατειλημμένος με την Κυρά της Τύχης.» 

«Θεά της Απάτης την αποκαλούν οι περισσότεροι.» 

«Τόσα ξέρουν τόσα λένε.» 

Η Βατράνια, μετά από λίγο, είπε: «Αν ο πατέρας μου πήδησε πάνω 
στο τρένο επειδή κάποιοι τον κυνηγούσαν, τότε ίσως να μην είμαστε 
οι μόνοι που ακολουθούμε τώρα το τρένο... έτσι;» Και στράφηκε πάλι 
για να κοιτάξει τον Αργύριο. 

Εκείνος ένευσε. «Πολύ πιθανόν.» 

«Δεν είσαι σίγουρος αν αληθεύει ή όχι;» 

«Δεν είμαι παντογνώστης, Βατράνια,» αποκρίθηκε ενώ κοίταζε έξω, 
το νυχτερινό τοπίο, σαν να αναζητούσε κάτι εκεί. 


δ 9 

ΣΗΜΑΔΙΑ ΣΤΗΝ ΟΜΙΧΛΗ 


«Αεροσκάφος!» φώναξε ο Σκαρλάτος για ν’ακουστεί πίσω από τον 
θόρυβο του τρένου και του αέρα. 

«Τι;» είπε ο Βασνάρος. 

«Αεροπλάνο. Ίσα που φαίνεται. Και δε νομίζω νάναι τυχαία εδώ.» 

Ο Βασνάρος έστρεψε το βλέμμα του στον ουρανό, ενώ συνέχιζε να 
κρατιέται μπρούμυτα πάνω στο βαγόνι. Για λίγο, υπέθεσε ότι ο Σκαρ- 
λάτος ίσως να είχε σφάλει. Μετά, όμως, είδε κι εκείνος το αεροπλάνο. 
Με το ζόρι διακρινόταν, κατάμαυρο καθώς ήταν μες στον νυχτερινό 
ουρανό. Το μόνο που το φανέρωνε προς στιγμή ήταν η αντανάκλαση 
του φωτός του μεγάλου φεγγαριού της Σεργήλης πάνω στα μέταλλά 
του. 

«Δε μπορεί νάναι τυχαία εδώ!» φώναξε πάλι ο Σκαρλάτος. 

«Ναι,» συμφώνησε ο Βασνάρος. Το αεροπλάνο έμενε εσκεμμένα κο- 
ντά στο τρένο· ήταν καταφανές. Θα μπορούσε άνετα να το είχε προ- 
σπεράσει αν πήγαινε προς τα βόρεια· ή αν πήγαινε προς άλλη κατεύ- 
θυνση θα είχε ήδη εξαφανιστεί. «Μείνε ακίνητος,» είπε ο Βασνάρος 
στον Σκαρλάτο, «και ξαπλωμένος. Μες στη νύχτα δεν πρέπει να μπο- 
ρούν να μας διακρίνουν.» 

«Σωστός, Λύκε.» 

«Και μετά θα μου πεις ποιος γαμημένος καριόλης είν’ αυτός ο Νορ- 
βάλης’μορ που έχει να στέλνει αεροπλάνα να μας κυνηγάνε!» 

«Ναι, μετά.» 

Ο θόρυβος του τρένου και του ανέμου δεν τους άφηνε να πιάσουν 
κουβέντα. Επιπλέον, έπρεπε κι οι δύο να καταβάλλουν αξιοσημείωτη 
προσπάθεια για να κρατιούνται πάνω στο βαγόνι. Κανείς τους δεν 
ήταν νέος. Ο Σκαρλάτος ήταν δέκα χρόνια μικρότερος από τον Βασ- 
νάρο - πράγμα που σήμαινε ότι είχε περάσει τα πενήντα. Δυο γέρο ι 
πιασμένοι πάνω σ’ένα γαμημένο τρένο που τρέχει προς τη Θακέρκοβ , 


90 



Η ΚΟΡΗ ΤΗΣ ΙΕΡΕΙΑΣ ΚΑΙ ΤΟΥ ΛΥΚΟΥ 


γαμώ τα μπούτια της Λόρκης γαμώ! γρύλισε εσωτερικά ο Βασνάρος, 
έχοντας τα μάτια μισόκλειστα για να μην τον ενοχλεί ο άνεμος. Ή, 
μάλλον, για να τον ενοχλεί όσο το δυνατόν λιγότερο. Αισθανόταν σαν 
παγερές βελόνες να χτυπάνε τους οφθαλμούς του. 

Και μετά έλεγα στην κόρη μου να μην πιάνεται πάνω σε τρένα για την 
πλάκα της... Αν είναι να το κάνεις, καλύτερα να το κάνεις όσο είσαι ακό- 
μα νέος! 

Ο πρώτος σιδηροδρομικός σταθμός ύστερα από τη Μέλβερηθ ήταν 
σε μια μικρή πόλη που ονομαζόταν Χαμηλόνεφη, στους πρόποδες της 
Ραχοκοκαλιάς. Ο Βασνάρος είχε πάει μια φορά εκεί, πολύ παλιότερα· 
δεν την ήξερε καλά την περιοχή, αλλά γνώριζε ότι το τρένο έκανε κα- 
μία ώρα μέχρι να φτάσει. Η απόσταση ήταν γύρω στα εκατό χιλιόμε- 
τρα από τη Μελβερηθ. Και πόση ώρα είναι που κρατιόμαστε εδώ πάνω, 
γαμώ τα κέρατα του Κάρτωλακ; Ο Βασνάρος δεν είχε το κουράγιο να 
κοιτάξει το ρολόι του. Ή 9α τα καταφέρω να κρατιέμαι μέχρι τη Χαμη- 
λόνεφη ή θα πέσω και αυτό θα είναι το τε'λος μου. Δε χρειάζονταν άλλες 
σκέψεις. 

Αλλά, καθώς συνέχιζε να κρατιέται στο βαγόνι, το μυαλό του δεν 
μπορούσε να ησυχάσει. Όχι επειδή ανησυχούσε για τον εαυτό του - 
είχε ήδη ζήσει πολλά χρόνια στη Σεργήλη και δεν περίμενε ποτέ ο θά- 
νατός του να είναι ήρεμη υπόθεση, επάνω στον καναπέ παρέα μ’ένα 
καλό βιβλίο - αλλά επειδή ανησυχούσε για την κόρη του. Τι δουλειά 
είχε η μικρή στον Σοβαρό; Και από πού τον είχε καλέσει; Η ίδια δεν 
κουβαλούσε τηλεπικοινωνιακό πομπό συνήθως. Ο Βασνάρος τής είχε 
αγοράσει έναν αλλά ποτέ δεν τον έπαιρνε μαζί της - δήθεν ότι τον 
ξεχνούσε! Πρέπει, κυρίως, να ήθελε να αποφεύγει την Αριστέα. Αν 
και, μάλλον, γενικά δεν της άρεσε να μπορούν να τη βρουν εκεί όπου 
τριγύριζε. Ο Βασνάρος είχε σκεφτεί να τσακωθεί μαζί της σχετικά 
μ’αυτό - ειδικά ύστερα από την επίθεση που είχε δεχτεί από τα παλιά 
μέλη των Ανατολικών Φρουρών - όμως δεν ήθελε να τη στεναχωρή- 
σει. Η Βατράνια ήδη αισθανόταν άσχημα με τη μητέρα της· δεν χρεια- 
ζόταν να την κάνει να αισθάνεται άσχημα και μ’εκείνον. 

Αλλά από πού τον είχε καλέσει τώρα; Είχε τύχει να έχει τον πομπό 
μαζί της; Του φαινόταν περίεργο. Και τι δουλειά μπορεί να είχε κοντά 

στον Σοβαρό ούτως ή άλλως; Μόνο μία απάντηση ερχόταν στο μυαλό 
του Βασνάρου: Τον είχε ακολουθήσει ως εκεί. Πρέπει να τον είχε 
κρυφακούσει να μιλά με τον Σκαρλάτο και, μετά, να τον είχε ακολου- 
θήσει. 

Ο Βασνάρος ευχόταν η κόρη του να μη γινόταν στόχος των ανθρώ- 
πων αυτού του Νορβάλη’μορ, όποιος κι αν ήταν. 

Το βλέμμα του, κάθε τόσο, πήγαινε προς τον ουρανό, για να δει αν 
το αεροπλάνο εξακολουθούσε να βρίσκεται εκεί: και πάντα εκεί το 
έβρισκε. Με κάποια δυσκολία το διέκρινε μέσα στη νύχτα. Πρέπει να 
περιμένουν να κατεβούμε... και. κατά πάσα πιθανότητα έχουν μάγο μαζί 
τους ο οποίος μπορεί να μας ανιχνεύσει. Αλλιώς, πώς μας έβρισκαν τόσο 
εύκολα στη Μέλβερηθ; 

Τα χέρια του είχαν μουδιάσει πλέον, όταν η αμαξοστοιχία έφτασε 
στους πρόποδες της Ραχοκοκαλιάς και στο σταθμό της Χαμηλόνεφης. 
Η μικρή πόλη ήταν τυλιγμένη σε αραιή ομίχλη. Δεν είχε πάρει τυχαία 
το όνομά της· συχνά ομίχλες σκέπαζαν ετούτα τα μέρη. Πράγμα που 
μας συμφέρει , σκέφτηκε ο Βασνάρος, έτσι όπως είναι η κατάσταση τώ- 
ρα. 

«Εδώ κατεβαίνουμε,» είπε στον Σκαρλάτο, καθώς το τρένο σταμα- 
τούσε. 

«Την ξέρω αυτή την πόλη,» παρατήρησε ο Σκαρλάτος. «Η Χαμηλό- 
νεφη.» 

Τον Βασνάρο δεν τον ξάφνιαζε τούτο· ο Σκαρλάτος είχε ταξιδέψει 
σε πολλά μέρη της Σεργήλης δουλεύοντας για την Επανάσταση, με- 
ταφέροντας μηνύματα, φορώντας τόσες πολλές μεταμφιέσεις που 
πρέπει να κινδύνευε να ξεχάσει την πραγματική του εμφάνιση. 

«Ναι,» είπε ο Βασνάρος και ξεγάντζωσε τα δάχτυλά του από εκεί 
όπου ήταν πιασμένα, παίρνοντας γονατιστή θέση πάνω στο βαγόνι. 
Τα χέρια του πονούσαν ύστερα από μια ώρα ακινησίας. Ολόκληρο το 
σώμα του πονούσε. 

Ρίχνοντας μια ματιά στο πλάι, πήδησε απ’το βαγόνι, και ο Σκαρλά- 
τος τον ακολούθησε, μέσα στο σκοτάδι και στην αραιή ομίχλη. 

«Ε, εσείς!» αντήχησε μια φωνή από κάπου - κάποιος φύλακας του 
σταθμού, μάλλον, τους είχε δει. Δεν ήταν συνηθισμένο οι επιβάτες 

του τρένου να αποβιβάζονται πηδώντας απ’την οροφή των βαγο- 
νιών. 

Ο Βασνάρος κι ο Σκαρλάτος έτρεξαν. 

«Περιμέντε, ρε πούστηδες! Περιμέντε!» φώναξε ο φύλακας - και 
κρίνοντας απ’τη φωνή του δεν πρέπει ούτε αυτός να ήταν πολύ νέος. 
Για λίγο ακούστηκε να τους κυνηγά, αλλά σύντομα εγκατέλειψε την 
καταδίωξη. 

Ο Βασνάρος και ο Σκαρλάτος βρίσκονταν τώρα στο εσωτερικό της 
μικρής πόλης. Γύρω τους τα οικοδομήματα ήταν χαμηλά - δεν έμοια- 
ζαν ούτε κατά διάνοια με τις ψηλές πολυκατοικίες της Μέλβερηθ. Και 
το πλακόστρωτο κάτω από τα πόδια τους ήταν πολύ διαφορετικό 
από αυτό που σκέπαζε τους δρόμους της μεγάλης πόλης οι οποίοι ή- 
ταν φτιαγμένοι για τη συνεχή διέλευση οχημάτων. 

«Για γέροι,» είπε ο Σκαρλάτος, λαχανιασμένα, «είμαστε ακόμα αρκε- 
τά ευέλικτοι, ε, Λύκε;» 

Ο Βασνάρος γέλασε. «Να μιλάς για τον εαυτό σου, μαντατοφόρε.» 

Ο Σκαρλάτος έβγαλε τον τηλεπικοινωνιακό πομπό του. «Αν θυμά- 
μαι καλά, τα τηλεπικοινωνιακά σήματα δεν φτάνουν από εδώ ώς τη 
Μέλβερηθ. Κάνω λάθος;» 

«Δεν είμαι σίγουρος. Αλλά μπορείς να δοκιμάσεις. Θες να καλέσεις 
τη Σερφάντια;» 

«Ναι. Εσένα ποιος σε κάλεσε όσο ήμασταν πάνω στο βαγόνι;» 

«Η κόρη μου.» 

«Τι της είπες;» 

«Δεν πρόλαβα να της πω και πολλά, δυστυχώς. Εκείνη μού είπε ότι 
ήταν κοντά στον Σοβαρό.» 

«Σύμπτωση;» 

«Δεν ξέρω. Κάλεσε τη Σερφάντια, να δούμε αν μπορείς.» 

Ο Σκαρλάτος πάτησε ένα κουμπί πάνω στον πομπό του, και διαπί- 
στωσε ότι το σήμα δεν έφτανε ώς τη Μέλβερηθ. 

Η Χαρίκλεια’σαρ είδε, μέσα από τον οπτικό φακό της, το τρένο να 
σταματά στον σταθμό της μικρής πόλης. «Κατέβασέ μας κάπου εδώ,» 
είπε στον πιλότο. 

«Το μέρος είναι όλο ομίχλες. Θάναι επικίνδυνο,» αποκρίθηκε εκεί- 
νος, αλλά άρχισε να κατεβάζει το αεροπλάνο κάθετα σ’ένα σημείο 
νότια της μικρής πόλης το οποίο έμοιαζε να έχει χώρο για προσγείω- 
ση ενός τόσο μικρού σκάφους. 

«Η Χαμηλόνεφη δεν είναι αυτή η πόλη;» ρώτησε η Χαρίκλεια’σαρ. 

Η μισθοφόρος που καθόταν πλάι στον πιλότο πάτησε μερικά πλή- 
κτρα στην κονσόλα του αεροπλάνου, ελέγχοντας τον χάρτη που ήταν 
αποθηκευμένος στο σύστημα. «Ναι, κυρία,» είπε. «Η Χαμηλόνεφη εί- 
ναι.» 

Το αεροσκάφος προσγειώθηκε ομαλά. «Σβήσε τις μηχανές,» πρό- 
σταζε η Χαρίκλεια’σαρ, και ο πιλότος τις έσβησε. Η μάγισσα διέκοψε 
τη Μαγγανεία Κινήσεως και σηκώθηκε από το κάθισμά της. Άνοιξε 
μια πλαϊνή πόρτα και βγήκε απ’το αεροπλάνο. Οι μισθοφόροι την α- 
κολούθησαν. 

Η Χαρίκλεια έβγαλε το καθρεφτάκι από την τσάντα στον γοφό της 
και μουρμούρισε τα λόγια για το Ξόρκι Ανιχνεύσεως, φέρνοντας στο 
νου της το πρόσωπο του Σκαρλάτου. Σύντομα, μια κόκκινη κουκίδα 
παρουσιάστηκε πάνω στο κάτοπτρο. 

«Εδώ είναι,» είπε η μάγισσα. «Μέσα στην πόλη.» 

Δύο μισθοφόροι έβγαλαν τουφέκια από τους ώμους τους, δύο τρά- 
βηξαν πιστόλια. 

Ο Βασνάρος κοίταξε στον ουρανό. Η ομίχλη δεν έφτανε τόσο ψηλά 
ώστε να του τον κρύβει. Αλλά δεν μπορούσε να δει πουθενά το αερο- 
πλάνο που τους καταδίωκε. «Προσγειώθηκαν, μάλλον,» είπε, «και 
θάχουν αρχίσει να μας ψάχνουν. Ποιος είν' αυτός ο Νορβάλης’μορ 
που μπορεί να στέλνει αεροπλάνα να μας κυνηγάνε, Σκαρλάτε;» 

«Θα σου πω,» αποκρίθηκε ο Σκαρλάτος, που δεν είχε πάψει καθό- 
λου να βαδίζει και ο Βασνάρος τον ακολουθούσε γιατί έβλεπε ότι έ- 
μοιαζε να ξέρει πού πήγαινε. «Γι’αυτό ήρθα: για να σου πω για τον 
Νορβάλη’μορ και για τις ομοσπονδίες, επειδή μπορείς να μας βοηθή- 
σεις εναντίον του. Αλλά πρώτα πρέπει να τους ξεφύγουμε. Και νομίζω 
πως είμαστε τυχεροί, Λύκε. Εδώ πέρα υπάρχει ένα ιδανικό μέρος. Αμ- 

φιβάλλω, μάλιστα, ότι ακόμα κι οι μάγοι του Νορβάλη θα μπορούν να 
μας εντοπίσουν εκεί.» 

«Τι μέρος; Πώς ξέρεις εσύ αυτή την πόλη, Σκαρλάτε; Ερχόσουν όταν 
υπηρετούσες την Επανάσταση;» 

«Ναι, είχα περάσει κάμποσες φορές-» 

«Υπήρχε κρυφή βάση της Επανάστασης εδώ; Βάση που μπορεί ακό- 
μα να μας-;» 

«Όχι, δεν υπήρχε βάση. Αλλά δεν βλέπεις πώς είναι αυτή η πόλη, 
Λύκε; Είναι άψογη για επαναστάτες, μέσα στις ομίχλες της.» 

Ο Βασνάρος όφειλε να παραδεχτεί ότι ο Σκαρλάτος είχε κάποιο δί- 
κιο, όμως δεν μίλησε, αφήνοντάς τον να συνεχίσει· κι εκείνος είπε, 
ενώ βάδιζε σαν να ήξερε ακριβώς πού οδηγούσε τον Βασνάρο: «Πολ- 
λές φορές επαναστάτες είχαν κρυφτεί εδώ, όταν τους κυνηγούσαν 
πράκτορες της Παντοκράτειρας. Υπάρχει ένας ναΐσκος της Αρτάλης, 
μάλιστα, στη Χαμηλόνεφη ο οποίος λειτουργούσε ακόμα και κατά 
την περίοδο της Κατοχής, που οι ιέρειες της θεάς ήταν κυνηγημένες. 
Το πιστεύεις;» 

«Τα πάντα είναι δυνατά...» 

«Και υπάρχει κι ένας βωμός του Κάρτωλακ, γιατί οι περιοχές είναι 
άγριες και οι κάτοικοι κάνουν προσφορές στον Αρχοντα της Πλάσης.» 

«Τι σχέση έχουν αυτά μ’εμάς τώρα;» 

«Το σημαντικότερο, όμως,» συνέχισε ο Σκαρλάτος σαν να μην είχε 
μιλήσει ο Βασνάρος, «είναι ότι λίγο πιο έξω από τη Χαμηλόνεφη βρί- 
σκεται ένας μικρός ναός της Λόρκης. Κι αυτό το μέρος είναι ακόμα 
καλύτερο για να κρυφτεί κανείς απ’ό,τι η ίδια η ομιχλιασμένη πόλη.» 

«Γιατί;» 

«Γιατί πρέπει να ξέρεις ακριβώς ποια σημάδια ν’ακολουθήσεις για να 
φτάσεις εκεί. Κι επιπλέον, βρίσκεται μέσα σε ενδοδιάσταση. Δεν εξη- 
γείται αλλιώς η... παράξενη θέση του.» 

Η Χαρίκλεια’σαρ κρατούσε το καθρεφτάκι της μπροστά της καθώς 
πλησίαζε τη Χαμηλόνεφη μαζί με τους τέσσερις μισθοφόρους. Παρα- 
τηρούσε πώς κινείτο η κόκκινη κουκίδα επάνω στο κάτοπτρο, ενώ 
διατηρούσε το Ξόρκι Ανιχνεύσεως με λίγη νοητική προσπάθεια παρό- 

τι το μυαλό της ήταν αρκετά κουρασμένο ύστερα από μια ώρα συνε- 
χούς εργασίας στο κέντρο ισχύος του μεταβαλλόμενου σκάφους. 

Ο Σκαρλάτος πήγαινε προς τα ανατολικά, χωρίς να σταματά πουθε- 
νά. Έμοιαζε να θέλει να διασχίσει την πόλη και να βγει στους πρόπο- 
δες των βουνών. 

«Από εδώ,» είπε η Χαρίκλεια’σαρ στους μισθοφόρους, αρχίζοντας 
να τους οδηγεί γύρω από τη νότια άκρη της Χαμηλόνεφης. «Αν βια- 
στούμε, θα βγούμε μπροστά τους.» Το έδαφος ήταν τραχύ κάτω 
απ’τα παπούτσια της, και σκέφτηκε ότι είχε κάνει ανοησία που δεν 
είχε φορέσει μπότες. Αλλά, βέβαια, δεν ήξερε πώς θα εξελισσόταν 
τούτη η καταραμένη υπόθεση! Νόμιζε ότι θα τελείωνε γρήγορα: ότι ο 
Σκαρλάτος, η Σερφάντια, και ο Βασνάρος θα σκοτώνονταν στον Σο- 
βαρό μέσα στην έκρηξη. Η Χαρίκλεια απλώς περίμενε εκεί κοντά μαζί 
με μερικούς μισθοφόρους για να βεβαιωθεί, για να πλησιάσει μετά και 
να δει τα πτώματά τους, να τα φωτογραφίσει με την κρυφή φωτο- 
γραφική μηχανή μέσα στο δαχτυλίδι της. Ο Νορβάλης’μορ θα ήθελε, 
σίγουρα, αποδείξεις ότι ήταν νεκροί, και η Χαρίκλεια σκόπευε να του 
τις φέρει. 

Έχοντας τελειώσει με τον ενοχλητικό Σκαρλάτο και τη Μαύρη Δρά- 
καινα, θα πετούσε για Αντχορκ ώστε να αναφέρει την επιτυχία της 
στον Νορβάλη και να γίνει πιο σημαντική στα μάτια του απ’ό,τι ήδη 
ήταν. Οι δύο αντίπαλές της - η Χοαρκίδα’χοκ και η Τζακλίν’νιρ - θα 
υποβιβάζονταν κατευθείαν ύστερα από μια τέτοια επιτυχία της Χαρί- 
κλειας. Ο Νορβάλης είχε μάθει για τα σχέδια της Αρχόντισσας της Ύ- 
γκρας και ήθελε πολύ να τα χαλάσει. Η Χαρίκλεια θα του έδινε αυτή 
τη νίκη. Ο Σκαρλάτος ήταν πολύ σημαντικός πράκτορας των πολιτι- 
κών εχθρών του. 

Η κατάσταση, όμως, είχε ανατραπεί. Ούτε ο Σκαρλάτος ούτε η Σερ- 
φάντια ούτε ο Βασνάρος είχαν σκοτωθεί όταν η βόμβα εξερράγη, και 
οι δύο άντρες εξακολουθούσαν να είναι ζωντανοί. 

Σύντομα, σκέφτηκε η μάγισσα, θα το διορθώσουμε αυτό. Οα τους 
έφτανε ακόμα κι αν έπρεπε να διασχίσει δάση ολόκληρα - παρότι α- 
πεχθανόταν την ύπαιθρο. Γι’ακόμα μια φορά, παραλίγο να παραπα- 
τήσει πάνω σε μια πέτρα! 

«Ποια 'παράξενη θέση’ του;» ρώτησε ο Βασνάρος. 

«Θα δεις.» 

Πλησίαζαν την ανατολική άκρη της πόλης, όπου υπήρχε ένα χαμηλό 
ξύλινο τείχος. Σταμάτησαν πίσω από τη γωνία ενός σπιτιού, βλέπο- 
ντας έναν πολιτοφύλακα να περνά μέσα στην αραιή ομίχλη, με το 
τουφέκι του στον ώμο κι ένα σπαθί να κρέμεται από τη ζώνη του. 
Φορούσε πέτσινο θώρακα και μεταλλικό κράνος. 

«Υπάρχει πύλη κάπου εδώ;» ρώτησε ο Βασνάρος, που δεν μπορούσε 
να δει καμία πύλη. 

«Όχι.» 

«Θα σκαρφαλώσουμε;» 

«Ναι.» 

«Πάντα έτσι πάνε στον ναό της Λόρκης;» 

«Συνήθως. Δεν θεωρείται νόμιμος από τις αρχές της πόλης. Φοβού- 
νται τη Λόρκη.» 

Ο Σκαρλάτος έτρεξε πρώτος προς το τείχος· φτάνοντας εκεί, πήδη- 
σε, πιάστηκε από την άκρη του, και τραβήχτηκε επάνω, καβαλώντας 
το. Ο Βασνάρος τον μιμήθηκε, νιώθοντας το σώμα του να διαμαρτύ- 
ρεται, να πονά. Τελικά, σκέφτηκε, είχαν διαφορά αυτά τα δέκα χρό- 
νια μεταξύ τους· είχαν μεγάλη διαφορά. 

Ο Σκαρλάτος πήδησε απ’την άλλη μεριά του τείχους, και ο Βασνά- 
ρος τον ακολούθησε. Τα γόνατά του πόνεσαν, κι ο πόνος διαπέρασε 
τη μέση κι ολόκληρη τη ράχη του. Μούγκρισε, παραπάτησε. 

Ο Σκαρλάτος τον έπιασε. «Είσαι καλά, Λύκε;» 

«Γέρος είμαι. Πάμε.» 

Και καθώς βάδιζαν μες στην ύπαιθρο, προσέχοντας τις πέτρες, τα 
μπλεγμένα χόρτα, και τους θάμνους, ρώτησε: «Είσαι σίγουρος ότι ο 
μάγος δεν θα μπορεί να μας εντοπίσει στον ναό της Λόρκης;» 

«Σου λέω, είναι ενδοδιάσταση εκεί. Τέτοιες ανιχνευτικές μαγείες, 
απ’ό,τι ξέρω, δεν μπορούν να σε βρουν όταν είσαι σε άλλη διάσταση.» 

Ο Βασνάρος μούγκρισε καταφατικά. «Κι εγώ έτσι ξέρω.» 

Μετά από λίγο, ενώ κι οι δύο προχωρούσαν σιωπηλά, ο Σκαρλάτος 
σταμάτησε απότομα. Ο Βασνάρος συνοφρυώθηκε. Είχε ακούσει κάτι; 

Κοίταξε τριγύρω, και προς τα νότια, όπου κοίταζε κι ο Σκαρλάτος, 
διέκρινε κάτι φιγούρες μες στη νύχτα. Πέντε πρέπει να ήταν. 

«Οι άνθρωποι του Νορβάλη’μορ;» 

«Μάλλον,» είπε ο Σκαρλάτος. 

Πρόλαβε δεν πρόλαβε να τελειώσει τα λόγια του και ένας δυνατός 
φακός άναψε πάνω σ’ένα από τα τουφέκια που κρατούσαν οι μισθο- 
φόροι αντίκρυ τους. Το φως έπεσε καταπάνω στον Βασνάρο και στον 
Σκαρλάτο. Χωρίς καθυστέρηση, έτρεξαν κι οι δύο μες στη βλάστηση, 
ανάμεσα στα δέντρα. Πυροβολισμοί αντήχησαν πίσω τους, θραύσμα- 
τα ξύλου πετάχτηκαν, κομμάτια από φυλλωσιές αειθαλών δέντρων. 

«Πολύ αργά,» είπε ο Βασνάρος, καθώς κρύβονταν πίσω από κάτι 
μεγάλους βράχους τυλιγμένους σε μούσκλια που η υγρή οσμή τους 
ήταν πολύ έντονη στα ρουθούνια του. 

«Όχι,» αποκρίθηκε ο Σκαρλάτος. «Τώρα είμαστε κοντά. Το θυμάμαι 
καλά το μέρος.» 

«Μες στη νύχτα;» 

«Δεν έχω αμνησία, Λύκε.» 

Ο Σκαρλάτος κινήθηκε γρήγορα, κι ο Βασνάρος τον ακολούθησε, μη 
μπορώντας παρά να τον θαυμάσει. Η μνήμη του πρέπει να ήταν εκ 
φύσεως καλή· ή πρέπει να την είχε αναπτύξει πολύ στα ταξίδια του, 
ώστε να θυμάται τους τόπους απ’όπου περνούσε. Με τόσες κρυψώ- 
νες, κατά την περίοδο της Επανάστασης, αυτό σίγουρα θα του ήταν 
χρήσιμο. 

Τα πυροβόλα των εχθρών τους κροτάλιζαν ξανά, αλλά αστοχούσαν. 
Μες στη νύχτα και στην ομίχλη δεν ήταν εύκολο να πετύχεις δυο αν- 
θρώπους που έτρεχαν. 

Ο Σκαρλάτος κοίταζε τους βράχους γύρω τους και τώρα είπε: «Να 
το ένα,» αγγίζοντας μια μεγάλη πέτρα. Επάνω της ο Βασνάρος διέκρι- 
νε στο φεγγαρόφωτο ένα σημάδι χαραγμένο. Δε νόμιζε ότι το είχε 
ξαναδεί πουθενά αλλού. 

«Τι είν’ αυτό;» 

«Της Λόρκης,» εξήγησε ο Σκαρλάτος, καθώς συνέχιζαν να τρέχουν. 
«Δε χρησιμοποιείται μες στις πόλεις· οι περισσότεροι εκεί δεν το ξέ- 
ρουν.» 

Λίγο παρακάτω, άγγιξε μια άλλη μεγάλη πέτρα. «Το δεύτερο,» είπε, 
κιακουγόταν ικανοποιημένος με τον εαυτό του. 

Πυροβολισμοί, αλλά τελείως άστοχοι. 

Προχωρώντας γρήγορα, βγήκαν σύντομα ανάμεσα από τις πέτρες: 
βρέθηκαν σε μια περιοχή πολύ πυκνή σε αειθαλή δέντρα. 

«Εξακολουθούμε να είμαστε στο σωστό δρόμο;» ρώτησε ο Βασνά- 
ρος. 

«Ναι.» Ακουγόταν βέβαιος. 

Πλάι σ’ένα δέντρο, γονάτισε και παραμέρισε το χορτάρι, αποκαλύ- 
πτοντας το κάτω μέρος μια πέτρας. Άναψε τον φακό πάνω στο ρολόι 
του και τη φώτισε, γιατί εδώ, μες στη βλάστηση, το φεγγαρόφωτο 
δεν έφτανε τόσο δυνατό. «Το τρίτο σημάδι.» 

«Πόσα έχουμε ακόμα;» 

«Άλλα δύο.» Ο Σκαρλάτος ορθώθηκε, σβήνοντας τον φακό στο ρο- 
λόι του. Βάδισε ξανά. 

Ο Βασνάρος τον ακολούθησε. Πίσω τους δεν ακούγονταν πυροβο- 
λισμοί τώρα. Τους είχαν χάσει οι διώκτες τους; «Σου λένε προς τα πού 
να κατευθυνθείς; Σαν οδοδείκτες;» 

«Ναι. Αλλά πολύ υποψιασμένοι οδοδείκτες, έχε υπόψη.» 

Ο Βασνάρος δεν το αμφέβαλλε. Και καθώς προχωρούσαν μες στο 
δάσος είχε την αίσθηση ότι κάτι άλλαζε. Δεν μπορούσε να πει τι ακρι- 
βώς, αλλά ήταν σίγουρος γι’αυτό, όπως όταν είσαι σίγουρος ότι ονει- 
ρεύεσαι... Ωστόσο, καμία διαφορά στο περιβάλλον δεν διακρινόταν. 
Τα πάντα ήταν, κατά βάση, ίδια. 

Ο Σκαρλάτος βρήκε το επόμενο σημάδι χαραγμένο στις πέτρες μιας 
πηγής που ανάβλυζε νερό. Το φώτισε με τον φακό του, δείχνοντάς το 
στον Βασνάρο. Τα σημάδια έμοιαζαν μεταξύ τους, παρατήρησε εκεί- 
νος. Το καθένα ήταν σαν μια ελαφριά παραλλαγή του άλλου. 

«Κάτι έχει αλλάξει,» είπε. 

«Είμαστε μες στην ενδοδιάσταση,» αποκρίθηκε ο Σκαρλάτος. 

«Γι’αυτό δεν μας κυνηγάνε;» 

«Πρέπει να μας έχουν χάσει, λογικά. Δεν είναι εύκολο να φτάσεις 
εδώ αν δεν ξέρεις πώς.» 

Μετά από λίγο ακόμα βάδισμα πλησίασαν μια πέτρινη στήλη που 
ήταν γεμάτη διαφόρων ειδών λαξεύματα τα οποία έμοιαζαν ιερατι- 
κής φύσης. Ο Σκαρλάτος έψαξε κάπου στη μέση της και βρήκε το ση- 
μάδι που ήθελε - έμοιαζε κι αυτό με παραλλαγή των προηγούμενων, 
πρόσεξε ο Βασνάρος. 

«Προς τα εκεί,» είπε ο Σκαρλάτος, και βάδισε χωρίς δισταγμό. 

Η κόκκινη κουκίδα εξαφανίστηκε ξαφνικά από το καθρεφτάκι της - 
πράγμα... εξωφρενικό. Τι είχε συμβεί; Ο Σκαρλάτος δεν ήταν μάγος· 
δεν μπορούσε να της κρυφτεί με κάποιο ξόρκι. Το μόνο που δικαιο- 
λογούσε την εξαφάνιση της κόκκινης κουκίδας ήταν αν είχε σκοτω- 
θεί, ή αν η Χαρίκλεια είχε χάσει τη νοητική της προσήλωση στο Ξόρκι 
Ανιχνεύσεως. 

«Τον χτύπησε κανένας σας;» ρώτησε τους μισθοφόρους. 

«Ποιον;» 

«Κάποιον απ’τους δυο τους.» 

«Δε νομίζω, κυρία.» Και οι υπόλοιποι ένευσαν. Ένας άλλος είπε: «Δεν 
τους έχουμε πετύχει.» Και η μοναδική γυναίκα ανάμεσά τους πρό- 
σθεσε: «Αλλά δεν φαίνονται πουθενά τώρα.» 

Η Χαρίκλεια αναστέναξε. Ίσως να είχε χάσει την προσήλωσή της 
στο ξόρκι χωρίς να το καταλάβει. Δεν ήταν, άλλωστε, του τάγματος 
των Διαλογιστούν Ερευνήτρια ήταν. Φέρνοντας στο νου της το πρό- 
σωπο του Σκαρλάτου, επανέλαβε το Ξόρκι Ανιχνεύσεως έχοντας το 
βλέμμα της εστιασμένο στο καθρεφτάκι. 

Τίποτα δεν έγινε. Σαν ο Σκαρλάτος να ήταν νεκρός, ή πολύ μακριά 
από εδώ. Αλλά ούτε το ένα μπορεί να συνέβαινε ούτε το άλλο. 

Η Χαρίκλεια θα προσπαθούσε να εντοπίσει τον Βασνάρο, αλλά ήταν 
σίγουρη ότι θα αποτύχαινε. Δεν ήξερε την όψη του το ίδιο καλά. Τον 
Σκαρλάτο τον είχε μελετήσει κοιτάζοντας φωτογραφίες· και τον είχε 
συναναστραφεί και κάμποσες φορές στο παρελθόν, ειδικά όταν υπη- 
ρετούσαν την Επανάσταση. Τον Βασνάρο δεν τον είχε δει ποτέ από 
κοντά, και ούτε το είχε θεωρήσει απαραίτητο να μελετήσει φωτο- 
γραφίες του. Το ήξερε ότι θα συναντούσε τον Σκαρλάτο και τη Σερ- 

φάντια στον Σοβαρό επειδή είχε υποκλέψει την τηλεπικοινωνία μαζί 
του με Ξόρκι Τηλεπικοινωνιακής Υποκλοπής. 

Αναστέναξε. «Πού τους είδατε να κατευθύνονται προτού εξαφανι- 
στούν;» ρώτησε τους μισθοφόρους. 

«Προς τα εκεί.» Ο άντρας φώτισε με τον δυνατό φακό επάνω στο 
τουφέκιτου. 

«Ναι...» μουρμούρισε η Χαρίκλεια’σαρ. Κι εκείνη προς τα εκεί τους 
είχε δει - μέσω του καθρέφτη της - να πηγαίνουν προτού εξαφανι- 
στούν. «Και μετά;» ρώτησε τους μισθοφόρους. «Πού πήγαν μετά;» 

«Δεν...» Ο άντρας με το τουφέκι κόμπιασε. 

«Χάθηκαν,» είπε η μισθοφόρος, ανασηκώνοντας τους ώμους. 

Ο μισθοφόρος που ήταν οδηγός/πιλότος και κρατούσε πιστόλι είπε: 
«Σαν τα σκοτάδια να τους κατάπιαν, κυρία.» 

«Μπορεί να μας έχουν στήσει ενέδρα,» υπέθεσε ο άντρας με το 
τουφέκι. 

«Αποκλείεται,» είπε η Χαρίκλεια. «Θα τους έβρισκα με τη μαγεία 
μου. Εκτός...» Ήταν δυνατόν ο Σκαρλάτος να είχε μαζί του κάποια 
συσκευή που μπλόκαρε ανιχνευτικά ξόρκια; Αν ήταν έτσι, τότε δεν θα 
μπορούσε να της κρύβεται για πολύ, μάλλον. Η συσκευή κάποια στιγ- 
μή θα ξόδευε τη μπαταρία της. 

Αλλά ώς τότε ίσως ο Σκαρλάτος και ο Βασνάρος να είχαν απομα- 
κρυνθεί τόσο ώστε να είναι πέρα από την εμβέλεια του Ξορκιού Ανι- 
χνεύσεως. 

«Πλησιάστε το μέρος όπου εξαφανίστηκαν,» πρόσταξε η Χαρίκλει- 
α’σαρ. «Με προσοχή.» 

«Μια ηχοβομβίδα θα ήταν το καλύτερο, κυρία,» είπε ο μισθοφόρος 
με το τουφέκι. 

«Ναι,» συμφώνησε ο πιλότος. 

«Εντάξει,» ένευσε η Χαρίκλεια. 

Η μισθοφόρος θηκάρωσε το πιστόλι της και τράβηξε μια ηχητική 
βόμβα από τη ζώνη της. Πάτησε ένα κουμπί επάνω της και την πέταξε 
προς τα εκεί όπου είχαν εξαφανιστεί ο Σκαρλάτος και ο Βασνάρος. Το 
ηχητικό κύμα έφτασε ώς την περιοχή όπου στέκονταν οι μισθοφόροι 
και η Χαρίκλεια’σαρ, αλλά πολύ ασθενικό, ανίκανο να τους βλάψει. 

«Τώρα!» είπε ο πιλότος, και οι τρεις οπλισμένοι άντρες και η γυναίκα 
έτρεξαν καταπάνω στο σημείο όπου υπέθεταν πως ίσως να τους πε- 
ρίμεναν τα θηράματά τους. 

Η Χαρίκλεια, με πιστόλι στο χέρι, τους ακολουθούσε σιωπηλά, προ- 
σεχτικά, νιώθοντας τις πέτρες άτσαλες και ενοχλητικές κάτω απ’τα 
λεπτά παπούτσια της. 

Όταν έφτασε κοντά τους, ο πιλότος τής είπε: «Δεν είναι εδώ, κυρί- 
α.» 

Φώτιζαν γύρω-γύρω, αλλά δεν τους έβλεπαν πουθενά. Σαν η ίδια η 
ύπαιθρος να τους είχε καταπιεί. 

ΠΕΡΑΣΜΑΤΑ ΚΑΙ 
ΑΝΑΔΙΠΛΩΣΕΙΣ 


Οι δρόμοι γίνονταν ολοένα και πιο δύσβατοι όσο απομακρύνονταν 
από τη Μέλβερηθ κατευθυνόμενοι προς τα βορειοανατολικά. Ακόμα 
και το όχημα της Χριστίνας, που ήταν για την ύπαιθρο, διαμαρτυρό- 
ταν και τρανταζόταν. Ο Θόας είχε ενεργοποιήσει την οθόνη στην 
κονσόλα και ένας χάρτης φαινόταν μέσα της ο οποίος τους έδειχνε τη 
θέση τους ως κόκκινη κουκίδα. 

«Είσαι σίγουρος ότι είναι ακρίβειας;» τον ρώτησε η Βατράνια. 

Εκείνος ανασήκωσε τους ώμους. «Σωστά φαίνεται να είναι ρυθμι- 
σμένος. Και λογικά, αν το σκεφτείς, εκεί δεν πρέπει να είμαστε τώ- 
ρα;» 

Οι προβολείς του οχήματος έσκιζαν τα σκοτάδια της νύχτας, απο- 
καλύπτοντας βράχους, βλάστηση, και ανοιχτούς τόπους. Οι σιδηρο- 
δρομικές γραμμές βρίσκονταν στα ανατολικά τους και άλλες φορές 
διακρίνονταν πιο εύκολα, άλλες φορές πιο δύσκολα, άλλες φορές χά- 
νονταν τελείως μέσα στο άγριο τοπίο. 

Το όχημα τραντάχτηκε ξανά- 

Ο Αργύριος ανακάτευε την Τράπουλα της Πανούργου Κυράς μέσα 
στα χέρια του, κι ένα φύλλο τού έπεσε. Κοίταξε κάτω για να το βρει, 
καθώς ήταν καθισμένος στο ένα από τα δύο μεγάλα αντικριστά καθί- 
σματα στην πίσω μεριά του οχήματος. Το τραπουλόχαρτο είχε πέσει 
πάνω σε μια θήκη για κιάλια η οποία βρισκόταν πάνω σ’έναν σάκο. 

«Μάλλον δεν είμαστε οι μόνοι τρελοί που τριγυρίζουν σε τούτα τα 
μέρη μες στη νύχτα,» άκουσε ο Αργύριος τον Θόα να λέει, καθώς έ- 
πιανε το φύλλο και έβλεπε ότι ήταν τα Μάτια της Λόρκης. Έστρεψε 
το βλέμμα του και είδε ότι ο φίλος της Βατράνιας αναφερόταν σε κάτι 

φώτα που φαίνονταν αντίκρυ τους: φώτα άλλων οχημάτων - δύο 
οχημάτων, μάλλον. 

Ο Μπαλαντέρ της Λόρκης είχε την αίσθηση ότι δεν ήταν απλή σύ- 
μπτωση το γεγονός ότι αυτή τη στιγμή κρατούσε τα Μάτια της Λόρ- 
κης στο χέρι του - τα οποία είχε βρει πάνω σ’ένα ζευγάρι κιάλια - ενώ 
ο Θόας έδειχνε δυο οχήματα μες στη νύχτα. 

«Δεν είναι τελείως εγκαταλειμμένα τα μέρη, Θόα,» είπε η Βατράνια. 

Ο Αργύριος έκρυψε το φύλλο μες στην τράπουλα, έπιασε τη θήκη 
με τα κιάλια από κάτω, τα τράβηξε έξω, και τα έφερε στα μάτια του, 
κοιτάζοντας τα οχήματα αντίκρυ τους. Ήταν πράγματι δύο: ένα τε- 
τράκυκλο κι ένα δίκυκλο. Κι επάνω στο δίκυκλο καθόταν κάποιος 
που είχε ένα τουφέκι περασμένο λοξά στην πλάτη. Στο κεφάλι φο- 
ρούσε κράνος. 

Ο Αργύριος κατέβασε τα κιάλια. «Είναι οπλισμένοι,» είπε. 

Η Βατράνια γύρισε να τον κοιτάξει. «Τι;» 

«Ένα δίκυκλο κι ένα τετράκυκλο είναι· κι αυτός πάνω στο δίκυκλο 
έχει ένα μεγάλο τουφέκι στην πλάτη. Νομίζω πως είναι οι άνθρωποι 
που κυνηγάνε τον πατέρα σου.» 

Η Βατράνια αισθάνθηκε τις τρίχες της να ορθώνονται. «Γαμήσου...» 
μουρμούρισε στρέφοντας το βλέμμα της μπροστά, έξω από το τζάμι, 
στα δύο οχήματα που φαίνονταν αντίκρυ. 

«Εντάξει,» είπε ο Θόας, «δεν είναι σίγουρο.» 

Η Βατράνια γύρισε ξανά στον Αργύριο. «Δος μου τα κιάλια.» 

Εκείνος τής τα έδωσε, και η Βατράνια κοίταξε στο βάθος. «Έχεις δί- 
κιο. Κουβαλά τουφέκι.» 

«Μπορεί νάναι κυνηγοί, για όνομα των θεών!» γέλασε ο Θόας, αν 
και το γέλιο του ήταν νευρικό. 

«Κυνηγοί;» Η Βατράνια κατέβασε τα κιάλια. «Αυτή την ώρα;» 

Ο Θόας ανασήκωσε τους ώμους. «Μπορεί νάναι περίεργοι κυνη- 
γοί...» 

«Μη λες μαλακίες, γαμώτο! Αυτοί είναι. Αυτά τα καθάρματα που κυ- 
νηγάνε τον πατέρα μου!» 

«Μη σου μπαίνουν τώρα τίποτα τρελές ιδέες, εντάξει; Καλύτερα να 
μείνουμε μακριά τους.» 

Η Βατράνια στράφηκε στον Αργύριο, κοιτάζοντας τον ερωτηματι- 
κά. 

«Ας τους ακολουθήσουμε,» είπε εκείνος, ενώ στο μυαλό του ήταν τα 
Μάτια της Λόρκης. «Μάλλον θα μας οδηγήσουν εκεί που θέλουμε να 
πάμε.» 

«Στον πατέρα μου; Μα δεν μπορεί να ξέρουν πού είναι!» 

«Ίσως και να ξέρουν...» είπε αινιγματικά ο Μπαλαντέρ της Λόρκης. 

«Ο πρώτος σταθμός του τρένου είναι στη Χαμηλόνεφη,» είπε η Βα- 
τράνια. «Αν δεν σταματήσουν εκεί, θα συνεχίσουμε να τους ακολου- 
θούμε;» 

«Ας φτάσουμε πρώτα στη Χαμηλόνεφη και βλέπουμε,» αποκρίθηκε 
ο Αργύριος, συλλογισμένα. «Η Λόρκη θα μας καθοδηγήσει.» 

«Υπέροχα...» μουρμούρισε ο Θόας. 

Έφτασαν σ’ένα μικρό ξέφωτο ανάμεσα δέντρα, λουσμένο από το 
φεγγαρόφωτο. Στο κέντρο του ήταν ένα οικοδόμημα καμωμένο από 
πέτρα και ξύλο, με δύο λίθινες στήλες εκατέρωθεν της εισόδου του, 
πάνω από την οποία ήταν λαξεμένο ένα σύμβολο που ο Βασνάρος 
αναγνώριζε: εφτά βούλες - δύο πάνω, τρεις στη 
μέση, δύο κάτω - ενωμένες με ευθείες γραμμές 
έτσι ώστε να σχηματίζουν ένα Ζ. Ήταν ένα σύμ- 
βολο γνωστό στον υπόκοσμο της Σεργήλης. Το 
χάραζαν στις πόρτες σπιτιών για να δείξουν ότι 
κάποιος μέσα ήταν ιερέας ή ιέρεια της Λόρκης, ή 
ότι ο χώρος ήταν ιερός για τη θεά της απάτης. Ποτέ δεν το είχε δει 
τόσο μεγάλο, να βρίσκεται περήφανα πάνω από μια είσοδο σαν να 
επρόκειτο για σημαντικό έμβλημα. 

«Ο ναός της Λόρκης;» 

«Προφανώς,» αποκρίθηκε ο Σκαρλάτος. 

«Είναι εγκαταλειμμένος;» Δεν φαινόταν κανένα φως από το εσωτε- 
ρικό του οικοδομήματος. 

«Την τελευταία φορά που ήμουν εδώ, μια ιέρεια έμενε στον ναό, και 
δε νομίζω να τον εγκατέλειψε. Να εύχεσαι, βασικά, να μην τον έχει 
εγκαταλείψει,» πρόσθεσε βαδίζοντας προς την είσοδο. 

Να εύχεσαι; Τι εννοούσε ο Σκαρλάτος; 

Πλησίασαν την είσοδο του ναού ανάμεσα στις δυο λίθινες στήλες, 
που ήταν γεμάτες ιερατικά λαξεύματα, και ο Βασνάρος είδε ότι ήταν 
μια δίφυλλη, ξύλινη πόρτα που σε κάθε φύλλο της υπήρχε ξανά το 
σύμβολο της Λόρκης, όπως και από πάνω της, αλλά πιο μικρό. 

Ο Σκαρλάτος έσπρωξε το ένα φύλλο και αυτό άνοιξε τρίζοντας. 
Μπήκε πρώτος, ανάβοντας τον φακό στο ρολόι του, και ο Βασνάρος 
τον ακολούθησε. 

Η αίθουσα ήταν σκοτεινή. Το φως του παλιού επαναστάτη φανέ- 
ρωσε κολόνες, φανέρωσε σκόνες και χώματα στο πάτωμα, φανέρω- 
σε έναν βωμό. 

«Είναι κανείς εδώ;» ρώτησε ο Σκαρλάτος, δυνατά. 

Καμία απάντηση. 

«Ιερότατη;» 

Καμία απάντηση, ξανά. 

«Δε μ’αρέσει αυτό,» είπε ο Σκαρλάτος στον Βασνάρο, και βγήκε από 
τον ναό. Τράβηξε ένα ξιφίδιο από τη ζώνη του, έκοψε ένα κλαδί από 
ένα δέντρο στα όρια του μικρού ξέφωτου, το άναψε με τον αναπτήρα 
του, και ξαναμπήκε στο σκοτεινό οίκημα. «Για να μη χαλάω ενέργεια 
από το ρολόι μου,» εξήγησε. «Δεν έχει και τόση πολλή, όταν χρησιμο- 
ποιείς συνέχεια τον φακό.» 

Ο Βασνάρος ένευσε. Όσο ο Σκαρλάτος είχε πάει ν’ανάψει τον δαυ- 
λό, εκείνος στεκόταν στο κατώφλι του ναού και αφουγκραζόταν τί- 
ποτα, όμως, δεν ακουγόταν από μέσα. Το μέρος πρέπει να ήταν 
πραγματικά εγκαταλειμμένο. 

Ο Σκαρλάτος τώρα βάδισε φωτίζοντας τα σκοτάδια. 

Ο Βασνάρος είχε το πιστόλι του στο χέρι, παρότι ήξερε ότι λίγες 
σφαίρες τού απέμεναν και δεν είχε άλλο γεμιστήρα. «Μόνη της έμενε 
αυτή η ιέρεια;» 

«Ναι.» 

«Δε φοβόταν ότι κάτι μπορεί νάρθει να τη φάει εδώ;» 

«Δεν υπάρχουν επικίνδυνα θηρία στην ενδοδιάσταση, Λύκε.» 

«Ή, τουλάχιστον, μέχρι στιγμής δεν υπήρχαν...» μουρμούρισε ο 
Βασνάρος. 

Δεν άργησαν να βρουν την ιέρεια της Λόρκης - ή ό,τι απέμενε 
απ’αυτήν. Ένα πτώμα. Βρισκόταν σ’ένα δωμάτιο πίσω από τον σηκό 
του ναού, γεμάτο ράφια με βιβλία και βαζάκια που περιείχαν βοτάνια. 
Ήταν καθισμένη στην πολυθρόνα πίσω απ’το γραφείο, με το κεφάλι 
της γερμένο στο πλάι. Μια μακάβρια φιγούρα με αραιά άσπρα μαλλιά 
και σαπισμένο λευκό-ροζ δέρμα. Έντομα σκαρφάλωναν επάνω της. Η 
μυρωδιά ήταν απαίσια. 

«Ο Νεκροφύλακας ήρθε εδώ πριν από εμάς, μαντατοφόρε,» παρα- 
τήρησε ο Βασνάρος. 

«Γαμώ τα κέρατα του Κάρτωλακ...!» καταράστηκε ο Σκαρλάτος - κι 
επέστρεψε στον σηκό, φωνάζοντας: «Είναι κανείς εδώ; Είναι κανείς 
εδώ; Ερχόμαστε ζητώντας βοήθεια από την Κυρά της Τύχης! Δεν εί- 
μαστε ληστές!» 

Γ ι’ακόμα μια φορά, καμία απάντηση δεν πήρε. 

Ο Βασνάρος, που τον είχε ακολουθήσει, είπε: «Μου φαίνεσαι... υ- 
πέρμετρα ταραγμένος... Δεν ήταν θεία σου ή τίποτα τέτοιο, έτσι;» 

Ο Σκαρλάτος στράφηκε να τον αντικρίσει, και η όψη του ήταν πολύ 
σκοτεινή μες στο φως του δαυλού του. «Όχι, Λύκε, δεν ήταν θεία μου 
ή τίποτα τέτοιο. Αλλά ήταν η μόνη που μπορούσε να μας βγάλει από 
εδώ.» 

Ο Βασνάρος τον κοίταξε ερωτηματικά, πραγματικά μην καταλαβαί- 
νοντας τι ήθελε να πει. 

«Δε μπορείς να βγεις από την ενδοδιάσταση χωρίς τη βοήθειά της,» 
εξήγησε ο Σκαρλάτος. 

«Θ’ακολουθήσουμε αντίστροφα τον δρόμο απ’όπου-» 

Ο Σκαρλάτος κουνούσε το κεφάλι του. «Δε γίνεται, Λύκε. Δε δου- 
λεύει έτσι το πράγμα. Είναι μονόδρομος - δε μπορείς να τον ακολου- 
θήσεις αντίστροφα.» 

«Και τι έκανε η ιέρεια;» 

«Τραγουδούσε. Όταν τραγουδούσε μ’έναν συγκεκριμένο τρόπο, τό- 
τε έφευγες άνετα από δω, όποια κατεύθυνση κι αν ακολουθούσες.» 

«Κι αν εμείς αρχίσουμε τώρα να προχωράμε μες στο δάσος, τι θα γί- 
νει;» 

«Θα επιστρέφουμε συνέχεια στα ίδια μέρη.» 

«Δε μπορεί...» 

«Μπορεί,» τον διαβεβαίωσε ο Σκαρλάτος. «Η ενδοδιάσταση εκτείνε- 
ται περίπου τριακόσια μέτρα γύρω απ’τον ναό.» 

«Μα... φαίνεται σαν... σαν να είμαστε κανονικά στη Σεργήλη!» είπε ο 
Βασνάρος κοιτάζοντας έξω από ένα παράθυρο του ναού. Εξακολου- 
θούσε, όμως, να έχει εκείνη την αίσθηση ότι βρισκόταν μέσα σε όνει- 
ρο, ότι η πραγματικότητα ήταν - κάπως - για κάποιο λόγο - ανεπαί- 
σθητα, ίσως - διαφορετική. 

«Ναι,» αποκρίθηκε ο Σκαρλάτος, «έτσι φαίνεται. Αλλά δεν είμαστε. 
Τούτο το μέρος είναι αποκλεισμένο από την υπόλοιπη διάσταση. 
Μπορείς να δεις απέξω, μα δεν μπορείς να βγεις. Όταν φτάνεις στα 
όριά του, επιστρέφεις πίσω σαν να είχες βαδίσει μέσα σε καθρέφτη 
και να είχες βγει ακριβώς σ’αυτό που αντανακλά ο καθρέφτης. Κατα- 
λαβαίνεις;» 

«Τόχεις δοκιμάσει;» ρώτησε ο Βασνάρος, στρεφόμενος να τον αντι- 
κρίσει ξανά. 

«Ναι, παλιότερα. Από περιέργεια.» 

«Και τι προτείνεις να κάνουμε τώρα;» 

«Δεν έχω ιδέα, Λύκε. Δεν έχω ιδέα...» Ο δαυλός έτριζε στο χέρι του 
Σκαρλάτου, φτύνοντας καπνό και σπίθες. 

Η Χαρίκλεια’σαρ σκούπισε με το γαντοφορεμένο χέρι της τις πευκο- 
βελόνες από έναν μεγάλο βράχο και κάθισε πάνω του, ενώ οι μισθο- 
φόροι βάδιζαν ολόγυρά της, φωτίζοντας και κοιτάζοντας με τα κιάλια 
τους, προσπαθώντας να εντοπίσουν τον Σκαρλάτο και τον Βασνάρο. 

Η μάγισσα ήταν βέβαιη ότι δεν θα τους έβρισκαν έτσι. Είχε την αί- 
σθηση ότι κάτι δεν πήγαινε καθόλου καλά εδώ. Πώς ήταν δυνατόν ο 
Σκαρλάτος να είχε εξαφανιστεί; Είχε όντως κάποια συσκευή που τον 
έκρυβε; Η Χαρίκλεια ήταν έτοιμη να κάνει ένα Ξόρκι Ενεργειακής Ανι- 
χνεύσεως - για να εντοπίσει τη συσκευή από την κατανάλωση της 
ενέργειας, αν ακόμα βρισκόταν εντός εμβέλειας - όταν ο ένας από 
τους μισθοφόρους της είπε: 

«Κυρία. Βρήκαμε κάτι περίεργο-» 

(Σώπα.' σκέφτηκε ειρωνικά η Χαρίκλεια) 

«-κάτι που θα έπρεπε ήδη να το είχαμε κοιτάξει, βασικά. Τα ίχνη 
τους στο έδαφος... εξαφανίζονται κι αυτά.» 

Τα μάτια της στένεψαν μέσα απ’την κουκούλα της κάπας της. «Τι 
εννοείς, εξαφανίζονται τα ίχνη;» 

«Χάνονται τελείως, κυρία, σαν να πέταξαν. Ελάτε να δείτε κι εσείς.» 

Η Χαρίκλεια’σαρ σηκώθηκε από τον βράχο, ακολουθώντας τον. Ο 
μισθοφόρος φώτισε στο έδαφος, δείχνοντάς της τα χνάρια. «Βλέπε- 
τε;» 

Η μάγισσα ένευσε. «Ναι, όντως...» 

«Παρακάτω» - ο μισθοφόρος φώτισε λίγο πιο πέρα, προς όλες τις 
κατευθύνσεις - «δεν υπάρχει τίποτα. Μόνο κάτι που πετά θα μπο- 
ρούσε να το κάνει αυτό, μα την Αρτάλη.» 

«Αν είχαν πετάξει, όμως,» παρενέβη η μισθοφόρος, πλησιάζοντας, 
«θα τους είχαμε δει.» 

«Ναι, απλώς λέω...» 

Αποκλείεται να πέταξαν, σκέφτηκε η Χαρίκλεια, αλλά... Γ ια στάσου. 
Το Ξόρκι Ανιχνεύσεως δεν μπορεί να δρει τον Σκαρλάτο... και δεν είναι 
νεκρός... και τα ίχνη του χάνονται απρόσμενα... 

Οταν κάποιος μπει σε άλλη διάσταση, δεν μπορείς να τον εντοπίσεις με 
μαγεία. Και, γενικά, οι περισσότερες μέθοδοι ανίχνευσης αδρανοποι- 
ούνταν όταν κάποιος δεν βρισκόταν στην ίδια διάσταση με τον ανι- 
χνευτή. Μονάχα ελάχιστοι τρόποι υπήρχαν για να εντοπίσεις κάποιον 
που είχε πάει σε άλλη διάσταση, και δεν ήταν εύκολοι. 

Αλλά είναι δυνατόν εδώ να υπάρχει διαστασιακη' δίοδος; απόρησε η 
Χαρίκλεια’σαρ. Οι διαστασιακές δίοδοι φαίνονταν. Ήταν φανερές αλ- 
λοιώσεις επάνω στην πραγματικότητα. «Δεν καταλαβαίνω...» μουρ- 
μούρισε, βηματίζοντας, συλλογισμένη. 

Οι μισθοφόροι ήταν τώρα σιωπηλοί γύρω της. 

Μόνο μία εξήγηση ίσως να υπάρχει! Η Χαρίκλεια’σαρ έπαψε να βημα- 
τίζει. Ύψωσε τα γαντοφορεμένα χέρια της διαγράφοντας μαγικά 
σύμβολα με τα δάχτυλά της ενώ υποτονθόρυζε λόγια στη γλώσσα της 
μαγείας. Έκανε ένα Ξόρκι Εντοπισμού Διαστασιακής Αλλοιώσεως, δι- 
ευρύνοντας και αλλάζοντας τις αισθήσεις της με τέτοιο τρόπο ώστε 

να μπορεί να ανιχνεύσει κρυφές αλλοιώσεις της πραγματικότητας 
στον γύρω χώρο. 

Και όντως, κάτι ένιωσε. Κάτι υπήρχε εδώ. 

Μια αναδίπλωση... παρατήρησε η Χαρίκλεια’σαρ. 0 χώρος είναι δι- 
πλωμένος σαν κομμάτι χαρτί. Και η περιοχή της αναδίπλωσης δεν ήταν 
μικρή. Ήταν σαν να είχες διπλώσει ολόκληρο σωλήνα, σαν να τον εί- 
χες γυρίσει ανάποδα με ανείπωτο τρόπο, αδύνατον να περιγράφει με 
απλά λόγια ή με απλά σχήματα. 

«Ενδοδιάσταση...» μουρμούρισε η Χαρίκλεια’σαρ διακόπτοντας το 
ξόρκι της. «Αλλά πώς μπήκαν;» Αν όντως υπήρχε ενδοδιάσταση εδώ, 
κανονικά δεν θα έπρεπε να μπορούν να μπουν. Δεν υπήρχε φυσιολο- 
γική δίοδος. Αν υπήρχε θα ήταν εμφανής. Θα μπορούσε ο καθένας να 
την ακολουθήσει. Πρέπει, όμως, να είναι εφικτό να ακολουθηθεί , αλλά 
με κάποιο κόλπο πιθανώς. Κάποιο κόλπο που η Χαρίκλεια δεν γνώριζε. 

«Τι συμβαίνει, κυρία;» 

Η μάγισσα έκανε νόημα στον μισθοφόρο να μην την ενοχλεί. «Σκέ- 
φτομαι!» είπε απότομα, βηματίζοντας ξανά. Αν η διαστασιακή δίοδος 
ήταν αναδιπλωμένη, τότε θα παρουσιαζόταν πάλι αν η Χαρίκλεια έ- 
στρωνε την αναδίπλωση. Και μπορούσε να το κάνει. Αλλά δεν γινόταν 
αμέσως, ούτε εύκολα πάντα. Πρώτα θα έπρεπε να χρησιμοποιήσει 
Μαγγανεία Αναλύσεως Διαστασιακής Αλλοιώσεως, ώστε να καταλά- 
βει πλήρως πώς ακριβώς ήταν αυτή η αναδίπλωση. Και μετά θα έπρε- 
πε να χρησιμοποιήσει Ξόρκι Μετασχηματισμού Διαστασιακής Αλ- 
λοιώσεως, για να ανοίξει το διπλωμένο πέρασμα. 

Τ ι άλλο μπορούσε να κάνει; 

Τίποτα. Δε νόμιζε ότι υπήρχε άλλος τρόπος για ν’ακολουθήσουν τον 
Σκαρλάτο. 

Είπε στους μισθοφόρους: «Πρέπει να μπήκαν σε κάποια ενδοδιά- 
σταση. Αλλά δεν θα είναι απλό να την ανοίξω. Θα χρειαστεί ώρα. Τα 
μάτια σας δεκατέσσερα όσο δουλεύω.» 

«Μάλιστα, κυρία.» 

Η Χαρίκλεια’σαρ ξεκίνησε τη Μαγγανεία Αναλύσεως Διαστασιακής 
Αλλοιώσεως, που ήταν και το πιο σημαντικό μέρος της δουλειάς της. 

Αν το μυαλό της δεν καταλάβαινε πολύ καλά πώς ήταν η αναδίπλωση, 
δεν πρόκειται ποτέ να κατάφερνε να την ανοίξει. 

ΑΚΟΛΟΥΘΩΝΤΑΣ ΤΟΝ 
ΜΠΑΛΑΝΤΕΡ 


Τα οχήματα που έβλεπαν αντίκρυ τους, μέσα στη νύχτα, έστριψαν 
ανατολικά. 

Ο Θόας, κοιτάζοντας τον χάρτη στην οθόνη της κονσόλας, είπε: «Α- 
πό εδώ πρέπει να πηγαίνουν προς τη Χαμηλόνεφη.» 

«Κυνηγάνε λοιπόν τον πατέρα μου,» συμπέρανε η Βατράνια. 

«Όχι, απλώς έστριψαν προς τη Χαμηλόνεφη.» 

Η Βατράνια γύρισε να κοιτάξει τον Αργύριο, πίσω τους, αλλά εκείνος 
ήταν σιωπηλός, έχοντας τα κιάλια στα μάτια του και ατενίζοντας το 
σκοτεινό τοπίο. 

Ο Θόας έστριψε ανατολικά όταν έφτασε στο ίδιο σημείο που είχαν 
φτάσει και τα δύο οχήματα. Και τώρα δεν τα έβλεπαν πουθενά. 

«Πού εξαφανίστηκαν;» είπε η Βατράνια, ανήσυχα. 

«Δεν εξαφανίστηκαν,» αποκρίθηκε ο Αργύριος κατεβάζοντας τα 
κιάλια του. «Απλώς εδώ δεν έχει ορατότητα. Θα τους δούμε παρακά- 
τω.» 

Ο Θόας οδήγησε με προσοχή κάτω από μια γέφυρα, πάνω από την 
οποία περνούσαν οι σιδηροδρομικές γραμμές. Ήταν γεμάτη αναρρι- 
χώμενα φυτά, και μέσα από μια τρύπα της η Βατράνια ήταν σίγουρη 
ότι είδε τα μάτια κάποιου ζώου να γυαλίζουν. 

Όταν βρέθηκαν στην άλλη μεριά της γέφυρας αντίκρισαν πάλι τα 
φώτα των δύο άγνωστων οχημάτων. Κατευθύνονταν προς τα βόρεια. 

«Πλησιάζουν τη Χαμηλόνεφη,» είπε ο Αργύριος. 

Η Βατράνια κοίταξε το ρολόι στον καρπό της. Ήταν έντεκα η ώρα 
πια - δυο ώρες αφότου είχαν ξεκινήσει. Θα ήταν καλά ο πατέρα της; 
Θα ήταν κάπου εδώ γύρω; 


112 



Η ΚΟΡΗ ΤΗΣ ΙΕΡΕΙΑΣ ΚΑΙ ΤΟΥ ΛΥΚΟΥ 


«Να ξαναχρησιμοποιήσω τον πομπό σου;» ρώτησε τον Μπαλαντέρ 
της Λόρκης. 

Εκείνος τής τον έδωσε χωρίς να μιλήσει, και η Βατράνια κάλεσε τον 
τηλεπικοινωνιακό πομπό του πατέρα της. Δεν μπορούσε να πιάσει 
καθόλου το σήμα του. Το ξαναπροσπάθησε μετά από λίγο, καθώς ο 
Θόας οδηγούσε μέσα σε χαμηλές ομίχλες· πάλι, όμως, δεν μπορούσε 
να πιάσει το σήμα του Βασνάρου. «Πρέπει να τον έχει κλειστό, ή να 
του έχει σπάσει.» 

Στο βάθος, μες στη νύχτα, μετά από τα φώτα των δύο οχημάτων, 
διακρίνονταν τα φώτα μιας μικρής πόλης, μισοτυλιγμένης στην κα- 
ταχνιά. 

«Η Χαμηλόνεφη;» ρώτησε η Βατράνια. 

«Ναι,» είπε ο Αργύριος. 

Η Χαρίκλεια’σαρ ήταν πλήρως απορροφημένη στον κόσμο όπου είχε 
οδηγήσει την αντίληψή της η Μαγγανεία Αναλύσεως Διαστασιακής 
Αλλοιώσεως. Το μυαλό της έβλεπε σχηματισμούς και γεωμετρίες που 
έμοιαζαν με όνειρο, και προσπαθούσε να τις αποκωδικοποιήσει, να 
τις κατανοήσει. Ήταν επικίνδυνο, ακόμα και για μια έμπειρη μάγισσα 
σαν τη Χαρίκλεια’σαρ· υπήρχε πάντα μια μικρή πιθανότητα να τρελα- 
θείς. Αλλά, ως Ερευνήτρια, η Χαρίκλεια έβρισκε τη διαδικασία συναρ- 
παστική. Ήταν η εξερεύνηση του σύμπαντος. 

Δεν άκουσε τον τηλεπικοινωνιακό πομπό ενός από τους μισθοφό- 
ρους της όταν αυτός κουδούνισε, παρότι βρισκόταν κοντά του. Ο 
νους της ήταν αλλού. 

Ο άντρας τράβηξε τον πομπό από την τσέπη του και είπε: «Ναι;» - 
αλλά ούτε τούτο, φυσικά, η Χαρίκλεια το άκουσε· τίποτα από αυτά 
δεν υπήρχε τώρα για εκείνη. 

«Εμείς είμαστε,» απάντησε μια φωνή στον μισθοφόρο, η οποία α- 
κούστηκε αρκετά δυνατή από το μεγάφωνο ώστε να φτάνει στ’αφτιά 
και των άλλων τριών μισθοφόρων γύρω του. «Ήρθαμε από τη Μέλβε- 
ρη9. Προσπαθούσαμε να σας ξανακαλέσουμε πιο πριν, αλλά το σήμα δεν 
έφτανε. Πού είστε; Μες στη Χαμηλόνεφη;» 

Ο μισθοφόρος τού απάντησε. 

«Καί τι γίνεται; Τους ψάχνετε;» 

«Τους έχουμε χάσει, και η κυρία προσπαθεί να κάνει κάτι με τη μα- 
γεία της για να τους βρούμε. Ελάτε γρήγορα, πάντως· ίσως να σας 
χρειαστούμε.» 

Πλησίασαν τα άκρα της ενδοδιάστασης - ή, τουλάχιστον, το μέρος 
όπου ο Σκαρλάτος έλεγε πως έπρεπε να ήταν τα άκρα της - και ο 
Βασνάρος δεν μπορούσε να διακρίνει καμία διαφορά. Το μόνο που 
έβλεπε ήταν ένα νυχτερινό δάσος. «Ξημερώνει εδώ;» ρώτησε. 

«Ναι, κανονικά.» 

Συνέχισαν να βαδίζουν και, ύστερα από λίγο, αντιλήφτηκαν ότι εί- 
χαν επιστρέφει στο ίδιο μέρος. «Καταλαβαίνεις τώρα τι εννοώ;» είπε ο 
Σκαρλάτος. «Δε μπορείς να βγεις. Δεν υπάρχει τρόπος.» Ακουγόταν 
φοβισμένος. 

Πήγαν πάλι στον ναό της Λόρκης· δεν ήταν καθόλου δύσκολο να 
φτάσουν εκεί. «Αφού δεν φαίνεται ότι θα φύγουμε γρήγορα,» είπε ο 
Βασνάρος, «άρχισε τουλάχιστον να μου λες τι συμβαίνει μ’αυτόν τον 
Νορβάλη’μορ.» 

Ο Σκαρλάτος γέλασε μουντά. «Αν δε βγούμε από δω, Λύκε, θα πε- 
θάνουμε.» 

«Έχεις καμία ιδέα για να βγούμε;» 

Ο Σκαρλάτος κοίταξε ολόγυρα. «Όχι,» παραδέχτηκε. 

«Πες μου, τότε, για τον Νορβάλη’μορ.» Ο Βασνάρος κάθισε σε μια 
πέτρα κοντά στην είσοδο του ναού. 

Ο Σκαρλάτος κάθισε στο έδαφος, με την πλάτη πάνω στη μία από 
τις δύο πέτρινες στήλες εκατέρωθεν της εισόδου. «Ο Νορβάλης’μορ 
είναι ένας μάγος του τάγματος των Τεχνομαθών - όπως, άλλωστε, 
φαίνεται από την κατάληξη του ονόματος του. Το επίθετό του είναι 
Ντέρνιλοφ. Είναι πολιτικό πρόσωπο στην Αντχορκ, με αρκετά μεγάλη 
επιρροή. Έχει άμεση σχέση με την ομοσπονδία που διαμορφώνεται 
σ’εκείνα τα μέρη. Πολλοί λένε, μάλιστα, ότι ο Νορβάλης Ντέρνιλοφ 
είναι που ξεκίνησε την όλη ιστορία με τις ομοσπονδίες και μετά ακο- 
λούθησαν οι πολιτικοί της Νέσριβεκ. Τέλος πάντων δεν έχει αυτό με- 
γάλη σημασία. Το θέμα είναι πως ο Νορβάλης’μορ είναι επικίνδυνο 

πρόσωπο - και λόγω πολιτικής επιρροής, και λόγω μαγικών γνώσε- 
ων, και λόγω των μεθόδων που ακολουθεί.» 

«Εννοείς το ότι βάζει βόμβες σε καφετερίες και στέλνει μισθοφό- 
ρους να κυνηγάνε κόσμο;» 

«Εκτός των άλλων, ναι.» Ο Σκαρλάτος άναψε τσιγάρο. «Ο Νορβάλης 
θέλει η Ομοσπονδία της Αντχορκ να εκτείνεται όσο το δυνατόν πε- 
ρισσότερο - ακόμα και ώς τη Μέλβερηθ. Προσπαθεί ήδη να πείσει τον 
Πολιτειάρχη σας να συμφωνήσει μαζί του σ’αυτό, υποσχόμενος να 
τον κρατήσει στη θέση του Πολιτειάρχη για πολλά, πολλά χρόνια α- 
κόμα. 

»Αν συμβεί τέτοιο πράγμα, Λύκε, αν η Ομοσπονδία της Αντχορκ α- 
πλώνεται ώς τη Μελβερηθ και, πιθανώς, πέρα απ’αυτήν, τότε η δύ- 
ναμή της θα είναι τεράστια. Οα είναι η ισχυρότερη ομοσπονδία στη 
Σεργήλη. Πολλοί το φοβούνται αυτό - και όχι χωρίς καλό λόγο. Οι πο- 
λιτικοί που είναι συγκεντρωμένοι γύρω από τον Νορβάλη’μορ είναι 
μια πολύ επικίνδυνη κλίκα. 

»Η Αρχόντισσα Καρλάνη θέλει να τους αποτρέψει απ’το να πάρουν 
τη Μέλβερηθ υπό τον έλεγχό τους - γιατί ούτε την Ύγκρας τη συμφέ- 
ρει αυτό, ούτε τη Μέλβερηθ, ούτε κανέναν. Εκείνο που χρειάζεται, 
λοιπόν, είναι να ασκήσουμε πιέσεις στον Πολιτειάρχη της Μέλβερηθ 
ώστε να μη δεχτεί τις προτάσεις του Νορβάλη’μορ. Εγώ ο ίδιος τού 
έχω μιλήσει, ως διπλωματικός αντιπρόσωπος της Αρχόντισσας της 
Ύγκρας, μα δεν είμαι σίγουρος ότι τα λόγια μου θα αποδειχτούν αρ- 
κετά, Λύκε. Γι’αυτό χρειαζόμαστε εσένα. 

«Θέλουμε να επηρεάσεις τους ανθρώπους των δρόμων εναντίον της 
Ομοσπονδίας της Αντχορκ, ώστε να δημιουργηθεί ένα ρεύμα ανάμε- 
σα στον κόσμο το οποίο θα ασκήσει πιέσεις στον Πολιτειάρχη. Θέ- 
λουμε να τους κάνεις να ζητούν να φτιαχτεί η Ομοσπονδία της Μέλ- 
βερηθ-» 

«Όχι η Ομοσπονδία της Ύγκρας;» 

Ο Σκαρλάτος κούνησε το κεφάλι αρνητικά. «Η Αρχόντισσα Καρλάνη 
δεν έχει επεκτατικές βλέψεις. Απλώς δεν θέλει νάχει πάνω απ’το κε- 
φάλι της έναν κολοσσό που ξεκινά απ’τις ακτές της θάλασσας και τε- 
λειώνει νότια της Μέλβερηθ. Προτιμά να έχει από πάνω της την Ομο- 

σπονδία της Μέλβερηθ, με την οποία θα μπορεί καλύτερα να δια- 
πραγματευτεί. Οι πολιτικές δυνάμεις στην περιοχή θα είναι πολύ πιο 
ισορροπημένες έτσι. 

»Για όλους θα είναι καλύτερα, Λύκε. Με πιστεύεις, δεν με πιστεύεις;» 

«Σε πιστεύω,» αποκρίθηκε ειλικρινά ο Βασνάρος. Καταλάβαινε ότι, 
αναμφίβολα, μια ομοσπονδία που εκτεινόταν από τις ακτές της θά- 
λασσας ώς τα νότια της Μέλβερηθ θα ήταν πανίσχυρη, και πολύ επι- 
κίνδυνη αν την έλεγχαν τα λάθος άτομα. Και τώρα, μάλλον, τα άτομα 
ήταν όντως λάθος. Ο, τι πολιτικές σκοπιμότητες κι αν υπήρχαν, ήταν 
απλά εγκληματικό να βάζεις έτσι μια βόμβα μέσα στον Σοβαρό. 

«Ολα τούτα, όμως,» είπε ο Σκαρλάτος, «είναι ασήμαντα τώρα για 
εμάς, Λύκε...» Κι έμοιαζε προβληματισμένος. Εννοούσε, προφανώς, 
επειδή βρίσκονταν κλεισμένοι στην ενδοδιάσταση. 

«Αποκλείεται να μην υπάρχει τρόπος να φύγουμε,» είπε ο Βασνά- 
ρος. «Τι τραγούδι ήταν αυτό που τραγουδούσε η ιέρεια; Δε θα μπο- 
ρούσαμε να το τραγουδήσουμε κι εμείς;» 

«Λογικά, θα μπορούσαμε - αν το ξέραμε. Αν και, βέβαια, είμαι φάλ- 
τσος μέχρι αηδίας...» 

«Ούτε για να σώσεις τη ζωή σου δεν μπορείς να τραγουδήσεις;» Ο 
Βασνάρος σηκώθηκε απ’την πέτρα όπου καθόταν. 

«Πολύ το φοβάμαι, Λύκε.» Και ο Σκαρλάτος σηκώθηκε. 

«Πάμε να ψάξουμε μες στον ναό. Ίσως να υπάρχουν γραμμένες 
πουθενά οι νότες του τραγουδιού.» 

Ο Σκαρλάτος έκοψε ακόμα ένα κλαδί, με το ξιφίδιό του, για να το 
ανάψει ως δαυλό. 

Τα δύο οχήματα πλησίαζαν τη Χαμηλόνεφη έχοντας κόψει ταχύτητα. 

«Σβήσε τα φώτα σου,» είπε ο Αργύριος στον Θόα, «γιατί εδώ ίσως να 
μας δουν.» 

Ο Θόας τα έσβησε, αν και δεν του άρεσε καθόλου αυτό. Δεν θεω- 
ρούσε το φεγγαρόφωτο αρκετό για να τον οδηγεί μέσα στην αραιή 
ομίχλη. 

Τα δύο οχήματα σταμάτησαν τελικά κάπου νότια της Χαμηλόνεφης, 
κοντά σ’ένα μικρό αεροπλάνο. 

«Τι θέλει αυτό το αεροπλάνο εδώ;» είπε ο Θόας, πατώντας το φρέ- 
νο. 

Εκείνος που ήταν πάνω στο δίκυκλο κατέβηκε, και ο Θόας παρατή- 
ρησε: «Δεν είναι άντρας. Νόμιζα πριν ότι ήταν άντρας.» 

«Την πλάτη της βλέπαμε μόνο, και το τουφέκι της,» είπε η Βατράνι- 
α. 

Ένας άντρας - σίγουρα άντρας - βγήκε από το εσωτερικό του τε- 
τράκυκλου οχήματος, και μαζί με τη γυναίκα ζύγωσαν το αεροπλάνο, 
κοίταξαν μέσα του, και μετά επέστρεψαν στα σχήματά τους. Έβαλαν 
πάλι τους τροχούς σε κίνηση κι έφυγαν, κατευθυνόμενοι βορειοανα- 
τολικά. 

«Να τους ακολουθήσω;» ρώτησε ο Θόας. 

«Εννοείται!» είπε η Βατράνια. 

Ο Θόας σκέφτηκε: Κοίτα να δεις που στο τέλος θα σκοτωθούμε εδώ 
πέρα... Πάτησε το πετάλι και οδήγησε, με προσοχή, στο κατόπι των 
δύο οχημάτων, εξακολουθώντας νάχει τα φώτα του σβηστά. «Δε 
φαίνεται να σκοπεύουν να μπουν στην πόλη...» 

«Όχι,» είπε ο Αργύριος, «δεν πάνε προς την πόλη. Πάνε στα ανατο- 
λικά της.» 

«Εκεί πρέπει νάναι ο πατέρας μου,» είπε η Βατράνια. «Πρέπει να 
κρύβεται.» 

«Και πώς θα τον βοηθήσουμε εμείς οι τρεις;» έθεσε το ερώτημα ο 
Θόας. «Αυτοί είναι όλοι επαγγελματίες φονιάδες, Βατράνια.» 

«Δε δίστασες να με βοηθήσεις στην Ακριανή,» του θύμισε. 

«Εκείνοι ήταν κάτι συμμορίτες. Ετούτοι είναι επαγγελματίες.» 

«Αλλά δεν μας έχουν δει.» 

«Δεν μας έχουν δει ακόμα.» 

Ο Αργύριος τούς διέκοψε: «Υπομονή. Το αναγνωρίζω αυτό το μέ- 
ρος.» 

Η Βατράνια στράφηκε να τον κοιτάξει. «Έχεις ξανάρθει;» 

«Υπάρχει ένας ναός της Λόρκης εδώ. Αλλά δεν μπορεί να φτάσει 
σ’αυτόν ο καθένας. Πρέπει να ξέρεις ποια σημάδια ν’ακολουθήσεις.» 

«Νομίζεις ότι ίσως εκεί νάχει κρυφτεί ο πατέρας μου;» 

«Γνωρίζει τούτα τα μέρη;» 

Η Βατράνια συνοφρυώθηκε. «Δεν είμαι σίγουρη...» 

Ο Θόας πάτησε το φρένο, βλέποντας τα δύο οχήματα να σταματά- 
νε. Η γυναίκα κατέβηκε απ’το δίκυκλο, και πέντε άλλοι βγήκαν απ’το 
τετράκυκλα. Οι τρεις είχαν τουφέκια στους ώμους, και δύο κρατού- 
σαν πιστόλια στα χέρια. 

«Γαμήσου...» μουρμούρισε ο Θόας. «Έτσι και μας δουν, μπορούν να 
μας θερίσουν στη στιγμή.» 

Οι έξι μισθοφόροι, εγκαταλείποντας τα σχήματά τους, άρχισαν να 
βαδίζουν μες στο έρημο τοπίο. 

«Γιατί άφησαν τα οχήματα;» είπε η Βατράνια. 

«Δε βλέπεις πόσα δέντρα έχει από δω και πέρα; Δε βλέπεις τι κοτρό- 
νες έχει;» είπε ο θόας. «Μόνο να βαδίσεις μπορείς. Το τετράκυκλο δεν 
περνά.» 

«Πρέπει κι εμείς να κατεβούμε, δηλαδή;» 

«Αν επιμένεις να τους ακολουθήσουμε.» 

Ο Αργύριος είπε πριν από τη Βατράνια: «Θα τους ακολουθήσουμε,» 
κι ανοίγοντας μια από τις πίσω πόρτες βγήκε. Μαζί του είχε τα κιάλια 
της Χριστίνας, καθώς κι έναν σάκο με κάτι άλλα πράγματα που είχε 
βρει στο όχημα. 

Ο Θόας σκέφτηκε: Η Χριστίνα θα τσαντιστεί αν της χάσουμε τα πράγ- 
ματά της. Αλλά δεν είπε τίποτα στον Αργύριο. Ήταν τέτοια η κατά- 
σταση, που τι να του έλεγε; Επιπλέον, τον ψιλοφοβόταν ο τύπος α- 
ποκλείεται να ήταν τελείως με τα καλά του. 

Η Βατράνια και ο Θόας τον ακολούθησαν μέσα στο νυχτερινό τοπίο, 
παραπατώντας κι οι δύο πάνω στις πέτρες και στα χόρτα. Μπορεί να 
ήταν αλητόπαιδα, αλλά ήταν αλητόπαιδα της πόλης· η ύπαιθρος τούς 
δυσκόλευε αρκετά, ειδικά μες στο σκοτάδι. Ο Αργύριος, αντιθέτως, 
έμοιαζε να κινείται άνετα σαν λύκος των βουνών. 

«Από τα Φέρνιλγκαν είν’ ο άνθρωπος;» μουρμούρισε ο Θόας. 

Ο Αργύριος τούς κοίταξε πάνω απ’τον ώμο του. «Μην ανάψετε κά- 
να φακό,» τους προειδοποίησε. 

«Δεν έχουμε φακό μαζί μας, φίλε,» του είπε ο Θόας. 

«Βρήκα έναν στο όχημα.» Ο Αργύριος άγγιξε τον σάκο που είχε πά- 
ρει μαζί του. 

Ο Θόας αναστέναξε. «Προσπάθησε, τουλάχιστον, να μην τα σπάσεις 
ή τα χάσεις αυτά τα πράγματα - είναι της αδελφής μου, και θα τσαντι- 
στεί. Μαζί μου.» 

«Μην ανησυχείς.» 

«Σταμάτα πια να φοβάσαι τόσο την αδελφή σου!» είπε η Βατράνια 
στον Θόα. 

«Δεν τη φοβάμαι!» 

«Τότε γιατί-;» 

«Σσσσς.'» τους έκανε επιτακτικά ο Αργύριος. «Οι ήχοι ακούγονται 
μακριά μες στη νυχτερινή ύπαιθρο.» 

Αυτό ήταν αρκετό για να τους βουβάνει και τους δύο. Περισσότερο 
από την αδελφή του Θόα, και η Βατράνια και εκείνος φοβόνταν τους 
μισθοφόρους. Έμοιαζαν επικίνδυνοι. Ήταν επικίνδυνοι, αναμφίβολα. 

Αφού διέσχισαν μια όχι και τόσο μεγάλη απόσταση μέσα στην ύ- 
παιθρο, οι έξι μισθοφόροι έφτασαν σ’ένα μέρος όπου βρίσκονταν άλ- 
λοι πέντε άνθρωποι. Οι τέσσερις ήταν σίγουρα μισθοφόροι σαν αυ- 
τούς. Ο πέμπτος - ή, ίσως, η πέμπτη: δύσκολο να πεις αν επρόκειτο 
για γυναίκα ή άντρα, έτσι κουκουλωμένος με μαύρη κάπα όπως ήταν 
- στεκόταν ακίνητος με τρόπο που φάνταζε αφύσικος, λες κι ήταν 
υπνωτισμένος. 

Οι μισθοφόροι άρχισαν να μιλάνε αναμεταξύ τους, αλλά η Βατράνια 
κι ο Θόας δεν μπορούσαν ν’ακούσουν τι έλεγαν από εκεί όπου είχαν 
γονατίσει για να τους παρακολουθούν, πίσω από κάτι πέτρες. 

«Τι συμβαίνει;» ψιθύρισε η Βατράνια στον Αργύριο. 

«Δεν είμαι σίγουρος,» αποκρίθηκε εκείνος, «αλλά έχω μια υποψία.» 

«Τι υποψία;» 

«Βρισκόμαστε στον δρόμο για τον ναό της Λόρκης. Ο πατέρας σου, 
πράγματι, πρέπει να έχει πάει εκεί... και προσπαθούν ίσως να τον ε- 
ντοπίσουν.» 

Ο Θόας ρώτησε: «Γ ιατί στέκονται, τότε;» 

«Το μονοπάτι που οδηγεί στον ναό είναι αόρατο, φίλε μου. Μπο- 
ρούν να το ακολουθήσουν μόνο όσοι γνωρίζουν τα σημάδια της Λόρ- 
κης στο τοπίο. Αν δεν γνωρίζεις τα σημάδια, δεν μπορείς να φτάσεις 
στον ναό. Ο ναός δεν βρίσκεται στη Σεργήλη ακριβώς - βρίσκεται 

σ’έναν χώρο που οι περισσότεροι μάγοι, υποθέτω, θα αποκαλούσαν 
'ενδοδιάσταση’. Κι αυτή εκεί, με την κουκούλα, πρέπει νάναι μάγισσα 
που προσπαθεί να εντοπίσει, ίσως, κάποιο τρόπο για να μπει στην 
ενδοδιάσταση.» 

«Είσαι σίγουρος ότι είναι γυναίκα;» είπε η Βατράνια. 

«Για γυναίκα μου μοιάζει.» 

«Και μπορεί όντως να μπει σ’αυτή την ενδόσταση;» 

«Ενδοδιάσταση,» τη διόρθωσε ο Αργύριος. «Και δεν ξέρω αν μπορεί 
να μπει ή όχι. Εκείνο που ξέρω είναι ότι μπορείς να μπεις μόνο ακο- 
λουθώντας τα σημάδια της Λόρκης.» 

«Ας μπούμε λοιπόν! Να δούμε αν ο πατέρας μου είναι εκεί.» 

«Δε γίνεται. Οι μισθοφόροι είναι στον δρόμο μας.» 

«Και τι θα κάνουμε; Θα καθίσουμε και θα περιμένουμε, γαμώτο; 
Μπορεί ο πατέρας μου να κινδυνεύει!» 

«Αν έχει μπει στην ενδοδιάσταση; Όχι, δεν το νομίζω. Υπάρχει μια 
ιέρεια στον ναό εκεί. Αρκετά γριά και αρκετά παράξενη, αλλά φιλική 
κατά βάθος. Είχε, μάλιστα, βοηθήσει πολλούς επαναστάτες να κρυ- 
φτούν, τον καιρό της Κατοχής.» 

«Πρέπει κάπως να τους διώξουμε από κει,» είπε η Βατράνια, «και να 
μπούμε στην ενδόσταση.» Κρατούσε το πιστόλι της στο χέρι, κι ανα- 
ρωτιόταν πόσους θα προλάβαινε να πυροβολήσει προτού την καθα- 
ρίσουν. Ήταν δέκα μισθοφόροι συγκεντρωμένοι εκεί πέρα, μα τα 
μαλλιά της Λόρκης! 

Ο Αργύριος είπε: «Υπάρχει μια φωτοβολίδα μες στον σάκο μου. Ί- 
σως να τους τραβούσε την προσοχή μακριά από εδώ...» 

Η Βατράνια συνοφρυώθηκε. «Και μόλις έχουν απομακρυνθεί θα 
μπούμε στην ενδόσταση;» 

«Ναι. Θυμάμαι πού είναι τα σημάδια.» 

«Ας το κάνουμε, τότε!» 

Ο Αργύριος έβγαλε τη φωτοβολίδα απ’τον σάκο. «Θα σ’την πληρώ- 
σω μετά,» είπε στον Θόα. 

Εκείνος ρουθούνισε. «Καλά, άμα ζήσουμε, το συζητάμε.» 

«Αφού δεν είναι μάγοι, πώς μπήκαν στην ενδοδιάσταση;» 

«Ούτε η κυρία δεν ξέρει ακριβώς.» 

«Κάποιο κόλπο πρέπει να γνωρίζουν.» 

«Και πόση ώρα θα κάνει ν’ανοίξει το πέρασμα, για να μπούμε κι ε- 
μείς;» 

«Δε μας είπε.» 

«Ώς τότε δεν θάχουν φύγει μακριά οι δυο τους; Πόσο μεγάλη είν’ 
αυτή η ενδοδιάσταση;» 

«Πού θες να ξέρουμε, ρε;» 

«Είπα μήπως σας το είπε η κυρία.» 

«Μάγισσα είναι, όχι μάντισσα.» 

«Οι μάγοι τα ανιχνεύουν κάτι τέτοια, εξυπνάκια.» 

«Φως!» Η μισθοφόρος με το τουφέκι στον ώμο - αυτή που πριν ή- 
ταν πάνω στο δίκυκλο - έδειξε προς τα βόρεια. 

«Σαν από φωτοβολίδα...» 

«Πηγαίντε να δείτε εσείς οι τέσσερις, κι εμείς θα μείνουμε δω με την 
κυρία.» 

Η Χαρίκλεια’σαρ δεν φαινόταν να έχει πάρει είδηση τι γινόταν. Μέ- 
σα απ’την κουκούλα της, τα μάτια της ήταν κατάλευκα, χωρίς κόρες, 
τα χείλη της πιεσμένα, τα μάγουλά της τσιτωμένα, το μέτωπό της αυ- 
λακωμένο· έμοιαζε να βλέπει κάποιο πολύ έντονο όνειρο ενώ στεκό- 
ταν όρθια. 

«Να μην την ειδοποιήσουμε;» 

«Θες να τη διακόψουμε;» 

«Είναι σημαντικό, δεν είναι;» 

Οι μισθοφόροι κοιτάχτηκαν αναμεταξύ τους, αναποφάσιστοι προς 
στιγμή. Ύστερα ο πιλότος του αεροσκάφους είπε: «Πρέπει να την ει- 
δοποιήσουμε,» κι άγγιξε τον ώμο της μάγισσας, κουνώντας την ελα- 
φρά. «Κυρία... Κυρία!» 

Η Χαρίκλεια’σαρ βλεφάρισε, και τα μάτια της δεν ήταν πλέον κατά- 
λευκα· οι κόρες είχαν εμφανιστεί ξανά. Τα χείλη της είχαν χαλαρώσει, 
το ίδιο κι ολόκληρο το πρόσωπό της. «Δε σας είπα να μη 
μ’ενοχλήσετε;» έκανε, θυμωμένη. 

«Δείτε, κυρία.» Ο πιλότος τής έδειξε το φως. 

«Τι...;» 

«Ίσως νάναι αυτοί,» είπε η μισθοφόρος. 

Η Χαρίκλεια κοίταξε τους ανθρώπους γύρω της. «Ήρθατε κι εσείς...» 
παρατήρησε, βλέποντας τους μισθοφόρους από τη Μέλβερηθ. 

«Ναι, κυρία, πριν από λίγο.» 

«Να πάμε να ερευνήσουμε;» τη ρώτησε ο πιλότος. 

Η Χαρίκλεια πρόσταξε τους νεοαφιχθέντες να πάνε και να την ενη- 
μερώσουν τηλεπικοινωνιακά. 

Οι έξι μισθοφόροι έτρεξαν. 

«Γαμώτο!» είπε η Βατράνια. «Δε φεύγουν όλοι!» 

Ο Αργύριος - που είχε απομακρυνθεί για λίγο, ώστε να πετάξει τη 
φωτοβολίδα εκεί όπου ήθελε - είχε μόλις επιστρέφει. «Μόνο η φιάλη 
μάς απομένει τώρα. Συμφωνείτε, έτσι;» Έβγαλε από τον σάκο μια ε- 
νεργειακή φιάλη που είχε πάρει μαζί του από το όχημα της Χριστίνας, 
η οποία ήταν στον πίσω χώρο ως ρεζέρβα. 

Ο Θόας αναστέναξε. «Αφού την ξεκινήσαμε που την ξεκινήσαμε τη 
μαλακία...» 

«Ναι, γρήγορα!» είπε η Βατράνια. 

Ετοίμασαν κι οι τρεις τα πιστόλια τους. Ύστερα, ο Αργύριος πέταξε 
τη φιάλη προς τα εκεί όπου στέκονταν οι τέσσερις μισθοφόροι και η 
μάγισσα - κι αμέσως την πυροβόλησαν καθώς την έβλεπαν να κα- 
τρακυλά. Οι σφαίρες τους έσπασαν το δοχείο, ενεργειακά υγρά πετά- 
χτηκαν έξω, και οι σπινθήρες τα πυροδότησαν- Έκρηξη! Χόρτα και 
θάμνοι άρπαξαν φωτιά. 

Η Χαρίκλεια’σαρ τρόμαξε ακούγοντας τους πυροβολισμούς, προσπά- 
θησε να καλυφτεί πίσω από τους μισθοφόρους καθώς εκείνοι έβγα- 
ζαν τα όπλα τους- 

Έκρηξη: το νυχτερινό τοπίο φωτίστηκε. 

Η βλάστηση πυρπολήθηκε. Γλώσσες φωτιάς άρχισαν να χορεύουν. 

Οι πυροβολισμοί συνεχίζονταν. 

«Πίσω!» είπε ένας μισθοφόρος. «Πίσω! Μακριά!» 

Η Χαρίκλεια’σαρ απομακρύνθηκε μαζί τους από το σημείο όπου εί- 
χαν εξαφανιστεί ο Βασνάρος και ο Σκαρλάτος, απορώντας ποιοι ήταν 

αυτοί που τους επιτίθονταν. Σύμμαχοι του Σκαρλάτου; Κι αν ναι, πώς 
τους είχαν βρει; Ή μήπως ήταν σύμμαχοι του Βασνάρου; Αλλά και πά- 
λι - πώς τους είχαν βρει; 

Καθώς η μάγισσα και οι μισθοφόροι υποχωρούσαν αποπροσανατο- 
λισμένοι, ο Αργύριος έτρεξε μέσα στο νυχτερινό τοπίο και η Βατράνια 
κι ο Θόας τον ακολούθησαν. Πέρασαν πίσω από τις φωτιές και τους 
καπνούς και μπήκαν σ’ένα μέρος όλο μεγάλες πέτρες, κάμποσα μέ- 
τρα πιο πέρα από εκεί όπου, πριν, στέκονταν η μάγισσα και οι μισθο- 
φόροι. 

Ο Αργύριος, σκυμμένος για να μη δίνει στόχο, κοίταξε πάνω σ’έναν 
μεγάλο βράχο. «Ναι, εδώ είναι,» μουρμούρισε. Και προς τη Βατράνια 
και τον Θόα: «Πίσω μου! Ακριβώς πίσω μου.» Προχώρησε ακλουθώ- 
ντας την κατεύθυνση που υποδείκνυε το σημάδι πάνω στην πέτρα. 

Οι μισθοφόροι πρέπει να είδαν τις τρεις σκιερές μορφές τους (πα- 
ρότι ήταν σκυμμένοι όλοι τους) γιατί άρχισαν να τους πυροβολούν. Ο 
Αργύριος, η Βατράνια, και ο Θόας έριξαν επίσης μερικές πιστολιές, 
στα τυφλά, απλά και μόνο για να αποθαρρύνουν τους εχθρούς τους. 

Και σύντομα βρέθηκαν σ’έναν τόπο γεμάτο πυκνή αειθαλή βλάστη- 
ση, έχοντας αφήσει τις μεγάλες πέτρες πίσω τους. Οι πυροβολισμοί 
ακούγονταν τώρα σαν από αφάνταστα μεγάλη απόσταση. 

Κοιτάζοντας πάνω απ’τον ώμο της, η Βατράνια μπορούσε να δει τις 
φλόγες και τους καπνούς απόμακρα, πολύ απόμακρα - σαν όνειρο, 
σχεδόν, είχε την παράξενη εντύπωση. Αισθανόταν τα ρούχα της να 
κολλάνε από τον ιδρώτα, και η αναπνοή της ήταν γρήγορη και κοφτή. 
Δε θυμόταν ποτέ ξανά στη ζωή της να έχει νιώσει τόσο ταραγμένη, 
παρότι είχε βρεθεί σε πολλά κυνηγητά μέσα στη Μέλβερηθ. Η ύπαι- 
θρος την αγρίευε. Το ίδιο και οι άγνωστοι μισθοφόροι. Και ανησυχού- 
σε πολύ για τον πατέρα της. 

Ο Αργύριος είπε: «Πρέπει να είμαστε ασφαλείς τώρα. Πρέπει να εί- 
μαστε μες στην ενδοδιάσταση. Το σημάδι που κοίταξα πριν είναι το 
δεύτερο, ουσιαστικά, που πρέπει ν’ακολουθήσεις. Αλλά λίγο μετά 
απ’αυτό είναι που ξεκινά η ενδοδιάσταση, αν ακολουθήσεις ακριβώς 
την πορεία που ακολουθήσαμε. Το πρώτο σημάδι είναι ένας απλός 
οδοδείκτης.» 

«Δηλαδή, τώρα είμαστε μέσα στην ενδόσταση;» 

«Ένδοδιάσταση’ τη λένε, Βατράνια,» της είπε ο Θόας. 

Εκείνη τον αγριοκοίταξε. 

Ο Αργύριος τής απάντησε: «Ναι.» 

«Δε φαίνεται τίποτα το διαφορετικό,» είπε η Βατράνια, παραξενε- 
μένη. 

«Ναι, αυτή την εντύπωση δίνει. Εκτός αν είσαι πολύ, πολύ προσε- 
χτικός. Θα διαπιστώσεις τότε ότι αισθάνεσαι διαφορετικά εδώ.» 

«Σαν μέσα σε όνειρο...» μουρμούρισε η Βατράνια. 

«Ακριβώς.» 

Ο Αργύριος, λίγο παρακάτω, γονάτισε πλάι σ’ένα δέντρο, παραμέ- 
ρισε το χορτάρι, και, ανάβοντας τον φακό της Χριστίνας, κοίταξε το 
σημάδι της Λόρκης που ήταν χαραγμένο πάνω σε μια πέτρα. «Εντά- 
ξει,» είπε καθώς σηκωνόταν όρθιος, «σε καλό δρόμο βρισκόμαστε.» 

«Κι αν αυτοί οι μισθοφόροι έρθουν πίσω μας;» ρώτησε ο Θόας. 

«Δεν ξέρουν τα σημάδια που πρέπει ν’ακολουθήσουν. Το μόνο που 
μ’ανησυχεί είναι η μάγισσά τους. Γι’αυτό κιόλας πρέπει να ειδοποιή- 
σουμε την ιέρεια του ναού και τον Βασνάρο. Ελάτε.» 

Ο Θόας και η Βατράνια βάδισαν πίσω του μέσα στο δάσος. 

ΠΛΟΚΑΜΙΑ ΤΟΥ ΜΥΑΛΟΥ 


«Που πήγαν;...» μουρμούρισε ένας μισθοφόρος, κατεβάζοντας το 
τουφέκιτου, συνοφρυωμένος. 

Ένας άλλος φώτιζε με τον φακό πάνω στο δικό του τουφέκι. «Δε 
φαίνονται πουθενά.» 

« Εξαφανίστηκαν ,» είπε ο πιλότος, «όπως κι οι άλλοι.» Κι έστρεψε το 
βλέμμα του στη Χαρίκλεια’σαρ. 

Αδύνατον. 1 σκέφτηκε η μάγισσα. Πώς μπαίνουν ο’αυτή την ενδοδιά- 
σταση, όταν εμείς δεν μπορούμε ούτε παν να δούμε τη δίοδο; Έκανε ένα 
Ξόρκι Εντοπισμού Ζωτικής Ενέργειας, προσπαθώντας ν’απλώσει τις 
αισθήσεις της όσο πιο μακριά μπορούσε. Εντόπισε, με το μυαλό της, 
τους μισθοφόρους γύρω της· εντόπισε τους μισθοφόρους που έρχο- 
νταν από πίσω (αυτούς που είχαν πάει να δουν τι ήταν το ξαφνικό 
φως, λίγο πιο πριν)· εντόπισε διάφορα μικρά ζώα του δάσους. Αλλά 
δεν εντόπισε κανέναν άνθρωπο προς τη μεριά όπου είχαν πάει οι 
τρεις σκοτεινές φιγούρες. 

«Μπήκαν στην ενδοδιάσταση...» μουρμούρισε. «Κάπως, μπήκαν 
στην ενδοδιάσταση...» 

Οι μισθοφόροι που είχαν πάει να δουν τι ήταν εκείνο το φως λίγο 
πιο πριν επέστρεψαν τώρα. «Τι συμβαίνει;» ρώτησε ένας. «Πώς άναψε 
αυτή η φωτιά; Γιατί πυροβολούσατε;» 

«Κάποιοι μάς επιτέθηκαν,» αποκρίθηκε ο πιλότος. «Αλλά μετά έφυ- 
γαν...» 

Η Χαρίκλεια’σαρ είπε στους μισθοφόρους να έρθουν μαζί της, και, 
περιτριγυρισμένη απ’αυτούς, πλησίασε το σημείο όπου οι τρεις ά- 
γνωστοι είχαν εξαφανιστεί. Τίποτα δεν φαινόταν. «Τι σας λένε τα ίχνη 
τους;» ρώτησε. 

Οι μισθοφόροι κοίταξαν στη γη πάλι, και ένας είπε: «Εξαφανίζονται 
στο ίδιο σημείο όπου εξαφανίστηκαν και των άλλων, κυρία.» 

«Ναι,» συμφώνησε η μισθοφόρος που είχε έρθει μαζί με το όχημα 
της Χαρίκλειας. 

«Τι κάνουν;» μουρμούρισε η Χαρίκλεια’σαρ, μονολογώντας. «Πώς 
μπαίνουν στην ενδοδιάσταση;» Και πιο δυνατά: «Τους είδατε να κά- 
νουν τίποτα συγκεκριμένο εδώ;» 

Αμήχανη σιωπή για λίγο. Ύστερα: «Απλώς έτρεχαν,» αποκρίθηκε 
ένας από τους μισθοφόρους. 

Η Χαρίκλεια’σαρ αναστέναξε. «Σβήστε τις φλόγες,» πρόσταξε. Η 
φωτιά και οι καπνοί πλησίαζαν επικίνδυνα. 

Ο Βασνάρος και ο Σκαρλάτος έψαχναν για ώρα μέσα στον ναό της 
Λόρκης, αναζητώντας κάποιο βιβλίο με τραγούδια, ή τίποτα παρό- 
μοιο, αλλά δεν έβρισκαν κάτι που να τους ενδιαφέρει, κάτι που να 
τους φαίνεται ότι μπορεί να ήταν το τραγούδι που χρησιμοποιούσε η 
ιέρεια για να ανοίγει τον δρόμο της εξόδου. Το μόνο που βρήκαν ήταν 
μια λύρα που το μαύρο ξύλο της ήταν λαξεμένο σαν όμορφη, γυμνή 
γυναίκα με όψη που έμοιαζε, για κάποιο λόγο, διαβολική. Απεικόνιση 
της Λόρκης, ίσως; αναρωτήθηκε ο Βασνάρος. Ο Σκαρλάτος τού είπε 
ότι μ’αυτή τη λύρα η ιέρεια έπαιζε το τραγούδι. Αλλά τούτο δεν βοη- 
θούσε και πολύ. 

Ο Βασνάρος ρώτησε: «Μήπως ήταν η λύρα και όχι το τραγούδι που 
άνοιγε τον δρόμο;» 

Ο Σκαρλάτος κούνησε το κεφάλι αρνητικά. «Όχι, Λύκε, το τραγούδι 
ήταν, είμαι σίγουρος.» 

«Θα μπορούσαμε να δοκιμάσουμε.» Ο Βασνάρος διέτρεξε τα δάχτυ- 
λά του επάνω στις χορδές της λύρας, βγάζοντας έναν παράτονο ήχο. 

«Δεν είναι η λύρα, σου λέω, Λύκε: το τραγούδι είναι - σίγουρα πράγ- 
ματα.» 

Και συνέχισαν την αναζήτησή τους, εξερευνώντας κάθε γωνιά του 
ναού. 

Ο Βασνάρος ήταν που είδε πρώτος, από ένα παράθυρο, ότι κάποιοι 
έρχονταν προς τον οίκο της Λόρκης. Συνοφρυώθηκε, παραξενεμένος. 
Δε μπορεί... σκέφτηκε. Αλλά το ήξερε πως δεν έκανε λάθος. Η μία από 

τους τρεις ήταν η κόρη του! Οι άλλοι δύο ήταν άντρες, και άγνωστοι 
για εκείνον. 

«Σκαρλάτε!» φώναξε. «Έλα δω!» 

Ο Σκαρλάτος πλησίασε καθώς ο Βασνάρος βάδιζε προς την είσοδο 
του ναού, που και τα δύο φύλλα της ήταν ανοιχτά τώρα. «Ποιοι είν’ 
αυτοί;» 

«Η κόρη μου.» 

«Τ ι;» 

Ο Βασνάρος βγήκε στο κατώφλι, ανάμεσα στις δύο πέτρινες στήλες 
με τα ιερατικά λαξεύματα. 

«Μπαμπά!» αναφώνησε η Βατράνια χαμογελώντας. 

Ο Βασνάρος και ο Σκαρλάτος τούς περίμεναν να έρθουν πιο κοντά. 
«Τι κάνεις εδώ;» ρώτησε ο πρώτος την κόρη του. «Πώς βρέθηκες ε- 
δώ;» 

«Εσένα έψαχνα, φυσικά!» Τον αγκάλιασε. «Ο Αργύριος είχε δίκιο! 
Ήρθες όντως στον ναό...» 

«Ποιοι είν’ αυτοί;» ρώτησε ο Βασνάρος κοιτάζοντας τους αγνώστους 
πάνω από τον ώμο της. 

«Αυτός,» είπε η Βατράνια, αφήνοντας τον πατέρα της από την α- 
γκαλιά της, «είναι ο Θόας, που σου έλεγα.» 

Ο Θόας έμοιαζε αμήχανος μπροστά στον Τρελό Λύκο της Μέλβερηθ - 
δεν ήξερε αν έπρεπε να χαμογελάσει, να του δώσει το χέρι, να πει 
χαίρω πολύ, ή απλά να μείνει ακίνητος. 

Η Βατράνια δεν τον περίμενε να κάνει τίποτα. «Κι αυτός είναι ο Αρ- 
γύριος. Αυτός, ουσιαστικά, μας έφερε εδώ. Είναι ο Μπαλαντέρ της 
Λόρκης. Το είχε καταλάβει ότι έχεις μπλεξίματα και μας βοήθησε να 
σε εντοπίσουμε.» 

Ο Βασνάρος συνοφρυώθηκε, μην καταλαβαίνοντας τι εννοούσε η 
κόρη του. «Γνωριζόμαστε;» ρώτησε τον Αργύριο. 

«Όχι,» αποκρίθηκε εκείνος. «Δεν έχουμε ποτέ συναντηθεί.» 

«Ο Μπαλαντέρ της Λόρκης;» έκανε ο Σκαρλάτος. 

Ο Αργύριος τον κοίταξε ερωτηματικά. 

«Είσαι ο Μπαλαντέρ της Λόρκης;» 

«Ναι.» 

Ο Σκαρλάτος γέλασε. «Έχω ακούσει για σένα! Νόμιζα... νόμιζα ότι 
ήσουν μύθος, βασικά. Ένας τύπος που περιφέρεται στη Σεργήλη, δή- 
θεν προσωποποίηση του τραπουλόχαρτου Μπαλαντέρ της Λόρκης, 
της Τράπουλας της Πανούργου Κυράς. Ένας παράξενος άντρας που 
καθοδηγείται από την ίδια τη Λόρκη.» 

«Ελπίζω να χάρηκες για τη γνωριμία,» είπε ο Αργύριος, υπομειδιώ- 
ντας. «Πώς σε λένε;» 

«Σκαρλάτος Τόλανριφ. Έχω κι εγώ ταξιδέψει πολύ, για διάφορες 
δουλειές. Γ ιατί είσαι εδώ;» 

«Η Κυρά της Τύχης μ’έφερε. Συνάντησα τη Βατράνια έξω από τον 
Σοβαρό και τη βοήθησα να σας εντοπίσει. Πού είναι η ιέρεια του 
ναού;» 

Η όψη του Σκαρλάτου σκοτείνιασε γι’ακόμα μια φορά. «Είναι νεκρή, 
φίλε μου. Και πολύ φοβάμαι ότι, τώρα που είσαι εδώ, παγιδεύτηκες 
μαζί μας.» 

«Νεκρή;» 

«Μπορείς να τη δεις, αν θέλεις. Στο γραφείο της. Από φυσικό θάνα- 
το, όπως φαίνεται. Δεν είναι χτυπημένη.» 

«Ποιος από τους δυο σας ήξερε πώς να έρθει εδώ;» ρώτησε ο Αργύ- 
ριος. 

«Εγώ,» είπε ο Σκαρλάτος. 

«Ξέρεις και πώς να φύγεις;» 

«Αυτό είναι το πρόβλημά μας: μόνο η ιέρεια ήξερε το τραγούδι που 
ανοίγει τον δρόμο της εξόδου.» 

Η Βατράνια κοίταξε τον Αργύριο. «Τι λέει;» 

«Έχει δίκιο,» της είπε ο Μπαλαντέρ της Λόρκης. «Η ιέρεια έπαιζε με 
τη λύρα της προκειμένου να φύγεις. Αλλιώς το δάσος σε κρατά συνε- 
χώς παγιδευμένο γύρω απ’τον ναό.» Στράφηκε στον Σκαρλάτο και 
τον Βασνάρο. «Υπάρχει, όμως, κι ένα άλλο πρόβλημα τώρα. Σας κυνη- 
γάνε κάποιοι μισθοφόροι, όπως σίγουρα θα ξέρετε...» 

«Ναι,» είπε ο Βασνάρος. «Τους συναντήσατε;» 

«Αναγκαστήκαμε να τους προσπεράσουμε-» 

«Ας πούμε 'προσπεράσουμε’,» τον διέκοψε ο Θόας. 

Ο Βασνάρος τον κοίταξε ερωτηματικά. 

Ο Θόας καθάρισε τον λαιμό του, νευρικά. «Ήταν... κάπως θερμό ε- 
πεισόδιο.» 

«Οι μισθοφόροι,» παρενέβη ο Αργύριος, «έχουν μαζί τους μια μά- 
γισσα. Την είδαμε να κάνει κάτι στα άκρα της ενδοδιάστασης. Δεν ξέ- 
ρω τι ακριβώς, αλλά υποθέτω ότι προσπαθούσε κάπως να την ανοί- 
ξει.» 

Ο Βασνάρος ρώτησε τον Σκαρλάτο: «Μπορεί να γίνει αυτό;» 

Εκείνος ανασήκωσε τους ώμους. «Πού να ξέρω; Δεν είμαι μάγος.» 
Και ρώτησε τον Αργύριο: «Είσαι σίγουρος για τη μάγισσα;» 

«Δε νομίζω να έκανε κάτι άλλο εκεί όπου στεκόταν.» 

«Πώς ήταν, εμφανισιακώς;» 

«Φορούσε κάπα και κουκούλα - δε φαινόταν καθαρά.» 

«Ίσως να είναι μία από τις τρεις μάγισσες του Νορβάλη’μορ...» είπε 
ο Σκαρλάτος, σκεπτικά. 

«Ποιες μάγισσες του Νορβάλη’μορ;» ρώτησε ο Βασνάρος. 

«Τρεις μάγισσες συνεργάζονται πολύ στενά μαζί του - κάποιοι λένε, 
μάλιστα, πως είναι και ερωμένες του. Η μία ονομάζεται Τζακλίν’νιρ, 
και είναι του τάγματος των Βιοσκόπων - δε νομίζω αυτή να βρίσκεται 
εδώ: οι Βιοσκόποι δεν ειδικεύονται στο να σκαλίζουν τα άκρα ενδοδι- 
αστάσεων. Η άλλη ονομάζεται Χοαρκίδα’χοκ, ανήκει στο τάγμα των 
Διαλογιστών, και μπορεί να είναι αυτή που είδε ο Αργύριος, αν και δεν 
είμαι σίγουρος ότι θα είχε τη δύναμη ν’ανοίξει το διαστασιακό πέρα- 
σμα που οδηγεί εδώ: οι Διαλογιστές ασχολούνται με το μυαλό, κυρί- 
ως. Η τελευταία ονομάζεται Χαρίκλεια’σαρ, και είναι του τάγματος 
των Ερευνητών. Αυτή ίσως να μπορούσε ν’ανοίξει το πέρασμα. Οι Ε- 
ρευνητές όλο με τέτοια πράγματα καταπιάνονται, εξάλλου.» 

«Υποθέτεις, δηλαδή, ότι πιθανώς νάναι η Χαρίκλεια’σαρ;» είπε ο 
Βασνάρος. 

«Για να σκαλίζει την ενδοδιάσταση... Δε νομίζω, πάντως, ότι είναι 
εύκολο να την ανοίξεις. Ακολουθώντας τα σημάδια της Λόρκης έρχο- 
νται οι πάντες εδώ.» 

Ο Αργύριος ένευσε. «Ναι, έτσι ξέρω κι εγώ. Αλλά τώρα, αν αυτή η 
μάγισσα μπορεί να δημιουργήσει άνοιγμα κάπως, καλύτερα να φεύ- 

γουμε από την άλλη μεριά. Έχει καμία δεκαριά μισθοφόρους μαζί 
της.» 

«Κι εμείς τρόπο να φύγουμε ψάχνουμε,» είπε ο Σκαρλάτος, «αλλά 
δεν υπάρχει πουθενά στον ναό κανένα έγγραφο με νότες ή τίποτα 
παρόμοιο.» 

«Πάμε μέσα,» είπε ο Αργύριος, και περνώντας ανάμεσα από τον 
Βασνάρο και τον Σκαρλάτο μπήκε στον ναό της Λόρκης. Δε μπορεί η 
Κυρά της Τύχης να τον εγκατέλειπε εδώ μέχρι που να πεθάνει· ήταν 
βέβαιος. Το αισθανόταν. Υπήρχε τρόπος να βγουν από την ενδοδιά- 
σταση. 

Οι μισθοφόροι άρχισαν να σβήνουν τις φλόγες ρίχνοντας χώμα επά- 
νω τους από την υγρή γη της υπαίθρου. Εν τω μεταξύ, η Χαρίκλει- 
α’σαρ έκανε πάλι τη Μαγγανεία Αναλύσεως Διαστασιακής Αλλοιώσε- 
ως, στέλνοντας το μυαλό της σ’έναν κόσμο όλο παράξενες γεωμετρί- 
ες και μυστηριώδεις κώδικες. Δεν ήταν μακριά απ’το να κατανοήσει 
τη φύση της αναδίπλωσης, προτού την ενοχλήσουν πιο πριν, και τώ- 
ρα δεν άργησε να βρει πάλι τον δρόμο της από εκεί όπου τον είχε α- 
φήσει. Ο χρόνος έχασε το νόημά του για τη Χαρίκλεια’σαρ, καθώς ο 
νους της εξερευνούσε κάθε ιδιομορφία και μυστήριο της διαστασια- 
κής αλλοίωσης... 

Όταν νόμιζε πως δεν υπήρχε πια τίποτα γι’αυτήν που να μην ξέρει, 
διέκοψε τη μαγγανεία και επανήλθε στη συμβατική πραγματικότητα, 
νιώθοντας αρκετά κουρασμένη. Τα μάτια της έβλεπαν τους μισθοφό- 
ρους και τους βράχους γύρω της και, προς στιγμή, το μυαλό της ανα- 
ρωτιόταν ποια μπορεί να ήταν η διαφορά ανάμεσα στους ανθρώπους 
και τις πέτρες. Τα πράγματα που ανέκαθεν ήξερε τής έμοιαζαν αλλό- 
κοτα τώρα. Αλλά αυτό δεν την ανησυχούσε· ήταν παρενέργεια της 
μαγγανείας. Σύντομα θα διαλυόταν. 

«Σβήσατε τη φωτιά;» ρώτησε. 

«Ναι. Έχει περάσει πολλή ώρα, κυρία.» 

Ένας άλλος είπε: «Είναι μετά τα μεσάνυχτα τώρα.» 

«Δε συνέβη τίποτ’ άλλο, έτσι;» ρώτησε η Χαρίκλεια. 

«Όχι.» 

«Δεν είδατε κανέναν ύποπτο να πλησιάζει...;» 

«Όχι. Και κοιτούσαμε πολύ προσεχτικά.» 

Η Χαρίκλεια ακόμα αναρωτιόταν ποιοι μπορεί να ήταν εκείνοι οι 
τρεις που είχαν έρθει πριν και είχαν επιτεθεί. Γνωστοί του Βασνάρου 
ή του Σκαρλάτου; Ήταν κι αυτοί απεσταλμένοι της Αρχόντισσας της 
Ύγκρας; 

Μόνο ένας τρόπος υπάρχει για να μάθουμε. «Λοιπόν,» είπε στους μι- 
σθοφόρους. «Νομίζω πως μπορώ τώρα να μας βάλω στην ενδοδιά- 
σταση. Είστε έτοιμοι;» 

«Μάλιστα, κυρία.» Κρατούσαν όλοι τα όπλα τους. 

Η Χαρίκλεια’σαρ στράφηκε προς τα εκεί όπου κανονικά έπρεπε να 
ήταν η διαστασιακή δίοδος και ξεκίνησε να αρθρώνει τα λόγια για το 
Ξόρκι Μετασχηματισμού Διαστασιακής Αλλοιώσεως, ενώ τα γαντο- 
φορεμένα χέρια της διέγραφαν μαγικά σύμβολα στον αέρα. Το μυαλό 
της απλώθηκε σαν αόρατα πλοκάμια μέσα από το κεφάλι της· αόρα- 
τα πλοκάμια που το καθένα είχε στο πέρας του ακόμα περισσότερα 
αόρατα πλοκάμια. Τα πλοκάμια έπιασαν διάφορες άκριες και σημεία 
της αναδίπλωσης και τα τράβηξαν προς τα δω και προς τα κει, προς 
κατευθύνσεις που δεν μπορούσαν να περιγραφούν με λόγια, προς 
μεριές που μονάχα η νόηση μάγων εξειδικευμένων σε διαστασιακά 
φαινόμενα μπορούσε να αντιληφτεί. Ο «σωλήνας» που ήταν γυρισμέ- 
νος ανάποδα - το μέσα έξω, το πίσω μπρος - άρχισε να παίρνει άλλο 
σχήμα. Και, σε λίγο, η Χαρίκλεια’σαρ νόμιζε πως του είχε δώσει ακρι- 
βώς τη μορφή που όφειλε να έχει. 

Διέλυσε το ξόρκι της και βλεφάρισε. Είδε πως κάτι στραφτάλιζε α- 
ντίκρυ της. Ο αέρας έμοιαζε να κυρτώνει προς ένα συγκεκριμένο ση- 
μείο, σαν να ήταν ύφασμα που κάνει ζάρες· και σ’εκείνο το σημείο, ο 
χώρος λαμπύριζε λες κι ήταν γεμάτος με μικροσκοπικά άστρα. 

Η διαστασιακή δίοδος είχε ανοίξει! 

Η Χαρίκλεια στράφηκε στους μισθοφόρους. 

«Αυτό είναι, κυρία;» 

Η μάγισσα τράβηξε το πιστόλι της, ρυθμίζοντάς το στην ηχητική 
λειτουργία. «Ναι. Ελάτε πίσω μου,» πρόσταξε, και μπήκε μέσα στον 
χώρο που στραφτάλιζε. 

Οι μισθοφόροι την είδαν να εξαφανίζεται μπροστά στα μάτια τους. 
Η ίδια είδε μυριάδες μικροσκοπικά φώτα να την περιτυλίγουν και να 
στροβιλίζονται προς στιγμή γύρω της· ύστερα ήταν πάλι στην ύπαι- 
θρο και, κοιτάζοντας πάνω από τον ώμο της, μπορούσε να ατενίσει 
τους μισθοφόρους - αλλά όχι και τη διαστασιακή δίοδο. Η δίοδος δεν 
υπήρχε από εδώ. Ήταν μονόδρομη. Η Χαρίκλεια δεν το περίμενε αυ- 
τό· δεν το είχε προβλέψει. 

Οι μισθοφόροι, παρότι φαινομενικά κοντά της, της έμοιαζαν, για 
κάποιο λόγο, απόμακροι. Ένας απ’αυτούς βάδισε προς το μέρος της, 
μια σκιά τον τύλιξε - η οποία δεν ήταν φανερό από πού προερχόταν - 
και ύστερα παρουσιάστηκε ξανά. Είχε μπει κι αυτός στην ενδοδιά- 
σταση. Στα χέρια του ήταν το τουφέκι του. Έδειχνε παραξενεμένος. 

«Κυρία... τι...;» Κοίταζε ολόγυρα. 

«Στην ενδοδιάσταση είμαστε,» τον διαβεβαίωσε η Χαρίκλεια’σαρ. 

Ακόμα ένας μισθοφόρος ήρθε. 

Ο πρώτος είπε: «Δε μοιάζει... δε μοιάζει νάχει διαφορά.» 

«Κι όμως έχει,» είπε η Χαρίκλεια’σαρ. «Και δυστυχώς δεν υπάρχει 
άμεσος δρόμος επιστροφής.» 

Το τελευταίο φάνηκε να παραξενεύει και τους δύο μισθοφόρους, 
ενώ κι άλλοι περνούσαν τη δίοδο κι έμπαιναν. 

Σίγουρα όμως υπάρχει έξοδος κάπου, σκέφτηκε η Χαρίκλεια. Αλλιώς ο 
Σκαρλάτος και οι υπόλοιποι δεν θα έρχονταν εδώ. 

Όταν όλοι οι μισθοφόροι είχαν μπει στην ενδοδιάσταση, η μάγισσα 
αποφάσισε να δοκιμάσει να δει τι θα γινόταν αν προσπαθούσε να 
βγει από τούτο το μέρος. Βάδισε προς τα εκεί απ’όπου είχε έρθει— 

-και ξαφνικά βρέθηκε πάλι μπροστά στους μισθοφόρους της, σαν ο 
χώρος να είχε περιστραφεί ολόγυρά της. 

Οι μισθοφόροι την κοίταζαν σαστισμένοι. Στην αρχή έβλεπαν την 
πλάτη της· μετά, απρόσμενα, την έβλεπαν ανφάς, να τους ζυγώνει. 

Η Χαρίκλεια’σαρ χαμογέλασε μέσα από την κουκούλα της. «Τι είδα- 
τε;» τους ρώτησε. 

Της απάντησαν. 

«Αυτό συμβαίνει,» τους εξήγησε, «επειδή η ενδοδιάσταση εκεί τε- 
λειώνει. Μπορεί να μοιάζει σαν να είμαστε ακόμα στη Σεργήλη, αλλά 

δεν είμαστε. Είμαστε σε μια αναδίπλωση μέσα στη Σεργήλη.» Έπιασε 
την άκρη της κάπας της και τη δίπλωσε, δημιουργώντας πτυχώσεις. 
«Καταλαβαίνετε;» 

«Και... πώς θα βγούμε, κυρία;» ρώτησε ένας από τους μισθοφόρους. 

«Από άλλη μεριά, όχι από εδώ.» Δε μπορεί να μην υπάρχει έξοδος. 
«Δείτε τώρα στο χώμα για ίχνη.» 

Οι μισθοφόροι υπάκουσαν και αμέσως βρήκαν πατημασιές. Άρχι- 
σαν να τις ακολουθούν, αφήνοντας πίσω τους το μέρος με τις μεγά- 
λες πέτρες και μπαίνοντας σ’έναν τόπο γεμάτο πυκνή αειθαλή βλά- 
στηση. 

ΤΟ ΤΡΑΓΟΥΔΙ ΤΟΥ 
ΚΟΡΥΔΑΛΛΟΥ 


Ο Αργύριος βάδισε μέσα στον σηκό του ναού, φωτίζοντας με τον φα- 
κό της Χριστίνας, κοιτάζοντας τριγύρω, τους τοίχους, τις κολόνες, τον 
βωμό, το πάτωμα, το ταβάνι: τα λαξεύματα που υπήρχαν επάνω σε 
πολλές από αυτές τις επιφάνειες. Ήταν σιωπηλός και καρτερικός. 
Έμοιαζε να περιμένει κάτι να του αποκαλυφθεί από μόνο του. 

Οι υπόλοιποι τον είχαν ακολουθήσει μες στον ναό, και ο Σκαρλάτος 
είπε: «Ας συνεχίσουμε να ψάχνουμε κι εμείς.» 

«Έχουμε ήδη ψάξει κάθε γωνιά,» διαφώνησε ο Βασνάρος. «Τι άλλο 
απομένει να ψάξουμε; Αν είναι να βρεθεί κάτι, αυτός θα το βρει»· κοί- 
ταξε τον Αργύριο. «Φαίνεται να ξέρει περισσότερα από εμάς. Γνώριζε 
τα σημάδια για νάρθει σε τούτο το μέρος, και πιθανώς να γνωρίζει κι 
άλλα σημάδια της Λόρκης. Ίσως τα λαξεύματα εδώ μέσα να μπορούν 
να του φανερώσουν το τραγούδι.» 

Ο Σκαρλάτος έδειχνε προβληματισμένος. «Προτείνεις, δηλαδή, να 
καθίσουμε απλά και να περιμένουμε...» Το έλεγε σαν να μην του άρε- 
σε καθόλου. 

«Δε νομίζω ότι μπορούμε να κάνουμε τίποτα καλύτερο, Σκαρλάτε.» 
Και προς τη Βατράνια: «Πώς ακριβώς σας έφερε αυτός σ’εμάς;» Ήταν 
καταφανές ότι αναφερόταν στον Αργύριο. «Και πώς βρέθηκες εσύ 
στον Σοβαρό, μικρή; Τι δουλειά είχες εκεί, μα τα πόδια της Λόρκης;» 

Η Βατράνια τού τα είπε όλα, χωρίς να παραλείψει καμία λεπτομέ- 
ρεια, ενώ ο Μπαλαντέρ της Λόρκης εξακολουθούσε να βαδίζει μέσα 
στον ναό, έχοντας τώρα φύγει από τον σηκό, τριγυρίζοντας στους 
άλλους χώρους. 

Μερικά φώτα στο ταβάνι, ξαφνικά, άναψαν. 

«Τι...» έκανε ο Βασνάρος. 

Ο Αργύριος βγήκε από μια πόρτα. «Γιατί δεν είχατε ανάψει τα φώτα 
ώς τώρα;» ρώτησε. «Οι μηχανισμοί λειτουργούν, δεν είναι χαλασμέ- 
νοι· μόνο ενεργειακή φιάλη χρειαζόταν ν’αλλάξεις, και υπάρχουν κά- 
μποσες εδώ.» 

Ο Βασνάρος και ο Σκαρλάτος αλληλοκοιτάχτηκαν. Ο δεύτερος ανα- 
σήκωσε τους ώμους, τελικά. «Δεν το σκεφτήκαμε.» 

«Και καλύτερα να τα σβήσεις,» είπε ο Βασνάρος στον Αργύριο, «ειδι- 
κά αφού μπορεί σύντομα να έχουμε παρέα τους μισθοφόρους του 
Νορβάλη’μορ.» 

Ο Μπαλαντέρ της Λόρκης κατένευσε. Επέστρεψε στο δωμάτιο πλάι 
στον σηκό και τα φώτα έσβησαν πάλι. 

Η Βατράνια είχε σχεδόν τελειώσει με τη διήγησή της και τώρα την 
ολοκλήρωσε, εξηγώντας πώς ήρθαν στη Χαμηλόνεφη και μπήκαν 
στην ενδόσταση- 

(«Ενδοδιάσταση, μικρή,» τη διόρθωσε ο Βασνάρος. 

«Αυτό, τέλος πάντων.») 

Ο Θόας ήταν σιωπηλός, νιώθοντας ακόμα αμήχανος κοντά σ’έναν 
ζωντανό μύθο σαν τον Τρελό Λύκο της Μέλβερηθ. Δεν πίστευε ότι 
ποτέ στη ζωή του θα τον συναντούσε. Πόσω μάλλον ότι θα πηδιόταν 
με την κόρη του! Τι γνώμη, άραγε, να είχε ο Βασνάρος γι’αυτόν; Μέχρι 
στιγμής δεν του είχε πει τίποτα ιδιαίτερο. Αλλά ούτε τον είχε αγριο- 
κοιτάξει κιόλας ή τίποτα τέτοιο. Λες να τον συμπαθούσε; 

Ο Βασνάρος είπε: «Αυτός ο τύπος, δηλαδή, δεν είναι ιερέας αλλά εί- 
ναι κάτι σαν... τι; μάντης;» Λοξοκοίταζε τον Αργύριο, ο οποίος περι- 
φερόταν ξανά μέσα στον σηκό. 

«Υποθέτω,» αποκρίθηκε η Βατράνια στον πατέρα της. 

«Δεν καταλαβαίνω, όμως, γιατί τον ενδιαφέρει για εμάς...» 

«Σου είπα: λέει πως κάτι μεγάλο συμβαίνει στη Σεργήλη και εσύ θα 
παίξεις κάποιο σημαντικό ρόλο σ’αυτό.» 

«Ναι, εντάξει, αλλά γιατί τον ενδιαφέρει;» επέμεινε ο Βασνάρος. «Τι 
έχει να κερδίσει;» 

Ο Σκαρλάτος κάπνιζε ένα τσιγάρο, στεκόμενος παραδίπλα, χτυπώ- 
ντας το πόδι του νευρικά στο έδαφος. Τώρα στράφηκε και είπε: «Αν 
οι μύθοι αληθεύουν για τον Μπαλαντέρ της Λόρκης, δεν έχει τίποτα 

να κερδίσει. Είναι ένας ιερός περιηγητής της Κυράς της Τύχης. Κάνει 
πράγματα που σ’άλλους μοιάζουν τρελά.» 

«Αποκλείεται, πάντως, να είναι εναντίον μας, μπαμπά,» είπε η Βα- 
τράνια. «Αν ήταν εναντίον μας θα μας είχε ήδη προδώσει στη μάγισσα 
και τους μισθοφόρους της.» 

«Αυτό είναι αλήθεια,» παραδέχτηκε ο Βασνάρος. 

Ο Αργύριος, εν τω μεταξύ, συνέχιζε να βαδίζει μες στον σηκό του 
ναού της Λόρκης παρατηρώντας τα ιερατικά σημάδια στους τοίχους, 
στον βωμό, στις κολόνες. Τα λόγια του Βασνάρου, της Βατράνιας, και 
του Σκαρλάτου τα άκουγε μόνο αποσπασματικά - δεν τον απασχο- 
λούσαν. Περίμενε καθοδήγηση από την Κυρά του. Σε κάποια στιγμή, 
βγήκε στο κατώφλι του ναού και κοίταξε τα λαξεύματα επάνω στις 
πέτρινες στήλες εκατέρωθεν της εισόδου. Ώς τώρα, τίποτα δεν του 
είχε δώσει κανένα στοιχείο για το τραγούδι που άνοιγε τον δρόμο της 
εξόδου από την ενδοδιάσταση, αν και καταλάβαινε τα ιερατικά σύμ- 
βολα και τα ιδεογράμματα που έβλεπε - δεν ήταν κάτι το άγνωστο 
γι’αυτόν: είχε συναναστραφεί πολλούς ιερωμένους της Λόρκης, και 
είχε ταξιδέψει σε πολλά μέρη της Σεργήλης - είχε αντικρίσει θαυμαστά 
πράγματα της Απατηλής Κυράς που άλλοι δεν θα τον πίστευαν αν 
τους τα έλεγε. 

Πού είναι κρυμμένο το τραγούδι; αναρωτήθηκε - και, αφήνοντας την 
είσοδο του ναού, πήγε πάλι στο δωμάτιο όπου βρισκόταν η νεκρή 
ιέρεια: η Πολύανθη. Την ήξερε από παλιά, όταν είχε ξανάρθει εδώ. 
Ήταν συμπαθητική γυναίκα, αν και πολλοί τη θεωρούσαν δύστροπη. 
Μεγάλη σε ηλικία: ο Αργύριος δεν γνώριζε πόσο μεγάλη ακριβώς, αλ- 
λά τώρα πλέον, αν ζούσε, πιθανώς να πλησίαζε τα εκατό. Δε θάπρεπε 
να τον παραξενεύει που είχε πεθάνει. Κι όμως, ο θάνατός της, για κά- 
ποιο λόγο, του φάνταζε παράξενος. Δεν πίστευε πραγματικά ότι ποτέ 
μπορούσε να πεθάνει η Πολύανθη, η ιέρεια του κρυφού ναού. 

Αλλά το τέλος της φαινόταν, τουλάχιστον, ήσυχο. Είχε ξεψυχήσει 
στο γραφείο της, μ’ένα βιβλίο ανοιχτό μπροστά της: Γ νώσεις από τον 
Απατηλό Κόσμο - ένα ιερατικό κείμενο της Λόρκης. Τον ευχαριστούσε 
τον Αργύριο το γεγονός ότι η Πολύανθη είχε πεθάνει έτσι, ήρεμα, 
μάλλον ευτυχισμένη, υπηρετώντας τη θεά. 

Είχε κοιτάξει και πριν τις ανοιχτές σελίδες του βιβλίου, μήπως μέσα 
από αυτές η Κυρά της Τύχης τού δώσει κάποιο στοιχείο, μα τίποτα 
δεν του είχε αποκαλυφθεί. Τώρα, τις κοίταξε ξανά: και το αποτέλε- 
σμα ήταν, δυστυχώς, το ίδιο. 

Ο Αργύριος έφυγε από το δωμάτιο όπου βρισκόταν η νεκρή· πήγε 
πάλι στον σηκό. Η Βατράνια, ο Βασνάρος, ο Θόας, και ο Σκαρλάτος 
εξακολουθούσαν να μιλάνε αναμεταξύ τους. Ο Αργύριος κοίταξε τα 
λαξεύματα σ’έναν τοίχο για τρίτη φορά- 

Ένας θόρυβος διέκοψε την ανάγνωσή του. 

Ένας θόρυβος που του θύμιζε μουσική. 

Στράφηκε και είδε ότι ένα πουλί - ένας κορυδαλλός με όμορφο λο- 
φίο - είχε προσγειωθεί πάνω στον βωμό (μπαίνοντας από κάποιο α- 
νοιχτό παράθυρο, πιθανώς) και τον χτυπούσε με το ράμφος του, 
ρυθμικά. 

Σαν τραγούδι... σκέφτηκε αυθόρμητα ο Αργύριος. Και μετά: Ψάχνου- 
με να βρούμε ένα τραγούδι! 

Κανείς άλλος δεν είχε δώσει σημασία στο μικρό πτηνό - μονάχα ο 
Μπαλαντέρ της Λόρκης. Ο οποίος τώρα πλησίασε γρήγορα τον βωμό 
στο κέντρο του σηκού. Ο κορυδαλλός φτερούγισε, φεύγοντας. 

Ο Αργύριος είχε ξανακοιτάξει τον βωμό, αλλά ίσως κάτι να του είχε 
διαφύγει. Παρατήρησε πάλι, προσεχτικά, τα σημάδια στις πλευρές 
του. Τι έλεγαν; Δεν έλεγαν, πάντως, κανένα τραγούδι. Αλλά... για στά- 
σου μια στιγμή! Μπορούσες να τα διαβάσεις και αλληγορικά, δεν 
μπορούσες; Ο Αργύριος τα διάβασε αλληγορικά, και τώρα του μιλού- 
σαν για μια κρυψώνα η οποία άνοιγε από την επάνω δεξιά γωνία. 

Το βλέμμα του πήγε στην επάνω δεξιά γωνία του βωμού από το ση- 
μείο όπου στεκόταν. Στην κορυφή της, όπως και στις άλλες γωνίες, 
υπήρχε μια μπρούντζινη σφαίρα. Ο Αργύριος την άγγιξε, προσπάθησε 
να τη γυρίσει. Και η σφαίρα γύρισε. 

Και, μαζί της, γύρισε ένα μεγάλο μέρος της επίπεδης επιφάνειας του 
βωμού, αποκαλύπτοντας μια κρυψώνα. 

Αυτό τράβηξε την προσοχή του Θόα, ο οποίος είπε: «Δείτε!» κι οι 
άλλοι στράφηκαν στον Αργύριο. Πλησίασαν. 

«Τι βρήκες εκεί;» ρώτησε ο Βασνάρος. 

«Αυτό βλέπω κι εγώ τώρα,» αποκρίθηκε ο Μπαλαντέρ της Λόρκης. 

Μέσα στην κρυψώνα ήταν μια παλιά καραμπίνα, σφαίρες για την 
καραμπίνα, δύο ξιφίδια, μερικά τιμαλφή, και ένα σημειωματάριο. Ο 
Αργύριος πήρε στα χέρια του το σημειωματάριο και το ξεφύλλισε. Δεν 
περιείχε και πολλά πράγματα πέρα από νότες. 

Χαμογέλασε. «Το τραγούδι.» 

«Μπορείς να το παίξεις;» ρώτησε ο Σκαρλάτος. «Γιατί εμείς είμαστε 
τελείως φάλτσοι.» 

«Δεν ξέρω μουσική,» αποκρίθηκε ο Αργύριος, «αλλά θα το προσπα- 
θήσω.» Κρατώντας το σημειωματάριο ανοιχτό μπροστά του, διάβασε 
το τραγούδι με προσοχή, ελπίζοντας η Κυρά της Τύχης να τον συντρέ- 
ξει, γιατί δεν γνώριζε πώς να παίζει κανένα μουσικό όργανο - πόσω 
μάλλον λύρα. Στην αρχή δεν καταλάβαινε τίποτα - μετά, όμως, καθώς 
παρατηρούσε, δεν άργησε να συνειδητοποιήσει πως οι νότες δεν ήταν 
συνηθισμένες, δεν ήταν σαν άλλες νότες που είχε δει. Γύρισε τις σελί- 
δες ανάποδα και διαπίστωσε ότι οι «νότες» ήταν, ουσιαστικά, τα σύμ- 
βολα της Τράπουλας της Πανούργου Κυράς. Το καθένα απ’αυτά αντι- 
στοιχούσε και σε ένα τραπουλόχαρτο. 

Ο Αργύριος - ξαφνιάζοντας κι ο ίδιος τον εαυτό του - άρχισε να κα- 
ταλαβαίνει. Ή έτσι νόμιζε, τουλάχιστον. Διάβασε για λίγο ακόμα το 
τραγούδι, και μετά βάδισε προς την ξύλινη λύρα και έβαλε τα χέρια 
του στις χορδές της δοκιμάζοντας να παίξει. Ο ήχος, αρχικά, δεν του 
έμοιαζε σωστός, αλλά συνέχισε να προσπαθεί και, σταδιακά, του 
φαινόταν ολοένα και σωστότερος... 

Ενόσω ο Αργύριος σκάλιζε τη λαξευτή λύρα, ο Βασνάρος είδε σε κά- 
ποια στιγμή, από την ανοιχτή είσοδο του ναού, φώτα να έρχονται 
από το δάσος. «Οι μισθοφόροι!» 

Ο Σκαρλάτος τράβηξε το πιστόλι του. «Γ αμώτο!» γρύλισε. 

«Πρέπει να φύγουμε,» είπε η Βατράνια στον Αργύριο - «τώρα.» 

Ο Θόας πήρε την καραμπίνα από την κρυψώνα κι άρχισε να βάζει 
σφαίρες μέσα. 

«Δε μπορούμε να τους αντιμετωπίσουμε, μικρέ,» του είπε ο Βασνά- 
ρος. «Δεν έχουμε αρκετά πυρομαχικά μαζί μας, κατά πρώτον.» 


138 



Η ΚΟΡΗ ΤΗΣ ΙΕΡΕΙΑΣ ΚΑΙ ΤΟΥ ΛΥΚΟΥ 


Ο Αργύριος είπε: «Σηκώστε τη λύρα και πάμε να φύγουμε απ’την 
πίσω μεριά του ναού.» 

Κανείς δεν διαφώνησε μ’αυτό. Η Βατράνια και ο Θόας σήκωσαν τη 
λύρα ανάμεσά τους (ήταν αρκετά μεγάλη - και αρκετά βαριά, διαπί- 
στωσαν) και ακολούθησαν τον Μπαλαντέρ της Λόρκης προς ένα από 
τα δωμάτια πίσω από τον σηκό. 

«Εκεί πρέπει να έχουν πάει,» είπε ο μισθοφόρος, δείχνοντας το οικο- 
δόμημα που φαινόταν στο ξέφωτο του δάσους. «Εκεί οδηγούν τα ί- 
χνη.» 

Η Χαρίκλεια’σαρ έβλεπε κάποια μικρά φώτα στο εσωτερικό του, και 
μια παράξενη μουσική ερχόταν από εκεί. 

«Τι είναι;» ρώτησε ένας άλλος μισθοφόρος. «Ναός;» 

«Μοιάζει με ναό,» είπε μια μισθοφόρος. 

Η Χαρίκλεια’σαρ πρόσταζε: «Πλησιάστε πυροβολώντας, γιατί πιθα- 
νώς να μας έχουν δει και να μας επιτεθούν ξανά.» 

Καθώς έβγαιναν από ένα απ’τα πίσω παράθυρα του ναού, άκουσαν 
πυροβολισμούς από την άλλη μεριά. 

«Μάλλον δεν τους ενοχλεί που αυτός είναι ιερός τόπος,» παρατήρη- 
σε ο Θόας, ενώ εκείνος κι η Βατράνια κουβαλούσαν τη λύρα ανάμεσά 
τους. 

«Γρήγορα!» είπε ο Βασνάρος. «Αφήστε τις κουβέντες!» Είχε στο χέρι 
του το πιστόλι του, αλλά είχε ήδη καταναλώσει τουλάχιστον τις μισές 
σφαίρες και δεν είχε άλλο γεμιστήρα. Αν αναγκαστούμε να τους αντι- 
μετωπίσουμε ανοιχτά, την έχουμε γαμήσει, σκεφτόταν. Αυτοί πρέπει 
νάχουν μαζί τους από πέντε γεμιστήρες ο καθένας - το λιγότερο. 

Ο Αργύριος τούς οδήγησε προς το δάσος, ενώ εξακολουθούσαν να 
έχουν τον ναό για κάλυψη από τους κυνηγούς τους. Όταν έφτασαν 
στο πέρας του ξέφωτου, μπαίνοντας ανάμεσα στα δέντρα, οι πυρο- 
βολισμοί σταμάτησαν. 

«Μας είδαν;» ψιθύρισε ο Θόας. 

«Δε νομίζω,» είπε ο Σκαρλάτος. «Αλλά σίγουρα θα μας ακούσουν αν 
αρχίσουμε πάλι να πειραματιζόμαστε με τη λύρα...» Κοίταξε τον Αρ- 
γύριο, μοιάζοντας να αμφιβάλλει για τις μουσικές ικανότητες του. 

«Πάμε πιο μακριά,» είπε εκείνος, και βάδισε ξανά μες στη βλάστηση. 
«Το σκοτάδι και η Κυρά της Τύχης θα μας κρύψουν από τα μάτια 
τους.» 

«Δε φαίνονται πια φώτα μέσα,» παρατήρησε ένας μισθοφόρος, όταν 
έπαψαν να πυροβολούν. 

«Ίσως να κρύβονται,» είπε ένας άλλος. 

«Ή ίσως να βγήκαν από την πίσω μεριά,» είπε ένας τρίτος. 

Η Χαρίκλεια’σαρ ήταν κουρασμένη πλέον από τη χρήση της μαγείας 
της και δεν νόμιζε ότι μπορούσε να κάνει Ξόρκι Εντοπισμού Ζωτικής 
Ενέργειας για να δει αν άνθρωποι βρίσκονταν μες στον ναό. Ή, μάλ- 
λον, μπορούσε να κάνει το ξόρκι αλλά όχι και ν’απλώσει τις αισθήσεις 
της ως το σκοτεινό οικοδόμημα. Απείχε κάμποση απόσταση. 

«Πλησιάστε με προσοχή,» πρόσταξε· και οι μισθοφόροι ζύγωσαν 
τον ναό σκυμμένοι, με τα τουφέκια και τα πιστόλια τους υψωμένα, 
ενώ εκείνη έμεινε στη θέση της, γονατισμένη πίσω από έναν θάμνο. 

Είδε τους μισθοφόρους να εισβάλουν από την είσοδο του οικοδο- 
μήματος, φωτίζοντας το εσωτερικό του. Αλλά δεν άκουσε ούτε πυ- 
ροβολισμούς ούτε κραυγές. 

Η μισθοφόρος που είχε έρθει με το δίκυκλο τής έκανε νόημα να 
πλησιάσει, και η Χαρίκλεια’σαρ εγκατέλειψε την κρυψώνα της και 
μπήκε κι εκείνη στον ναό. 

«Δε φαίνεται νάναι κανείς εδώ,» είπε ένας μισθοφόρος. 

«Αλλά σίγουρα κάποιοι ήταν πριν από λίγο,» πρόσθεσε ένας άλλος, 
δείχνοντας στο έδαφος. «Βήματα πάνω στις σκόνες.» 

Η Χαρίκλεια’σαρ, παρότι κουρασμένη, αποφάσισε να κάνει το Ξόρκι 
Εντοπισμού Ζωτικής Ενέργειας. Τουλάχιστον, έτσι θα έβρισκε αν κά- 
ποιος κρυβόταν εδώ γύρω. Μουρμούρισε τα λόγια και οι αισθήσεις 
της διευρύνθηκαν, εξερευνώντας. Αλλά μόνο μικρές μορφές ζωής ε- 
ντόπισε, πέρα από τους μισθοφόρους της: τρωκτικά, κατά πάσα πι- 
θανότητα. Διέκοψε το ξόρκι. 

Μια μελωδία άρχισε ν’ακούγεται από το δάσος. 

«Το τραγούδι που ακουγόταν και πριν,» παρατήρησε η μισθοφόρος 
που ήταν εξαρχής μαζί με τη Χαρίκλεια’σαρ. 

Ο Αργύριος είπε: «Ώς εδώ. Μετά θα φτάσουμε στα άκρα της ενδοδιά- 
στασης, και ξέρετε τι γίνεται εκεί, έτσι;» 

«Ξέρουμε,» αποκρίθηκε ο Σκαρλάτος. 

«Αφήστε κάτω τη λύρα.» 

Η Βατράνια και ο Θόας την άφησαν στο χώμα και στα χόρτα, με 
προσοχή. Ο Αργύριος διάβασε το τραγούδι γι’ακόμα μια φορά, φωτί- 
ζοντάς το με τον φακό της Χριστίνας. Ύστερα, έβαλε τα χέρια του 
στις χορδές της λύρας κι άρχισε να παίζει. 

«Δε βλέπω να γίνεται τίποτα...» μουρμούρισε ο Θόας, ανήσυχα. 

«Δε συμβαίνει τίποτα το φανερό,» του είπε ο Σκαρλάτος· «απλά βα- 
δίζεις και βγαίνεις από την ενδοδιάσταση ενώ αντηχείτο τραγούδι.» 

«Ας βαδίσουμε, λοιπόν.» 

«Περίμενε. Θα μας πει, υποθέτω.» Έδειξε τον Αργύριο με το βλέμμα 
του. 

Εκείνος συνέχιζε να σκαλίζει τις χορδές της λύρας με τα δάχτυλά 
του, αρκετά επιδέξια. Η μελωδία που απλωνόταν στο δάσος δεν έ- 
μοιαζε παράτονη σε κανέναν τους. Ήταν ήπια και μυστηριακή, αλλά, 
συγχρόνως, διεγερτική για τις αισθήσεις μ’έναν ανεξήγητο τρόπο. 

«Το παίζει σωστά;» ρώτησε η Βατράνια τον Σκαρλάτο. 

«Νομίζω. Δεν είμαι σίγουρος. Έχω χρόνια να το ακούσω.» 

Ύστερα από λίγο, ο Βασνάρος είπε: «Έρχονται!» δείχνοντας προς τα 
πίσω. Σκιερές φιγούρες ζύγωναν, κουβαλώντας δυνατά φώτα, κρα- 
τώντας μακριά πυροβόλα. «Αν είναι να κάνεις κάτι, Αργύριε, κάν’ το 
τώρα, προτού μας γαζώσουν.» 

Ο Μπαλαντέρ της Λόρκης είπε: «Σηκώστε τη λύρα ξανά και βαδίστε 
μαζί μου.» 

Ο Θόας και η Βατράνια τη σήκωσαν ανάμεσά τους, και προχώρησαν 
μαζί με τον Αργύριο καθώς εκείνος συνέχιζε να παίζει. 

0 Βασνάρος και ο Σκαρλάτος ακολούθησαν ενώ συγχρόνως κοίτα- 
ζαν πίσω. Είδαν τους μισθοφόρους να έρχονται πιο γρήγορα τώρα - 
ν’αρχίζουν να τρέχουν - και να πυροβολούν. 

«Τρεξτε!» φώναξε ο Βασνάρος. «Τρίξτε!» 

Και όλοι τους έτρεξαν. Ο Αργύριος δεν επαψε καθόλου να παίζει. 

Οι πυροβολισμοί, απρόσμενα, ακούγονταν σαν να έρχονταν από 
πολύ, πολύ μακριά, και η κατεύθυνσή τους ήταν αβέβαιη. 

Ο Βασνάρος κοιτάζοντας πίσω δεν μπορούσε πλέον να δει τους μι- 
σθοφόρους ούτε τα φώτα τους. «Βγήκαμε!» είπε. «Πρέπει να βγήκαμε 
απ’την ενδοδιάσταση.» 

Ο Αργύριος σταμάτησε να παίζει τη λύρα. «Ναι,» συμφώνησε, «βγή- 
καμε.» Το ένιωθε. Εκείνη η ονειρική αίσθηση που είχε μέσα στην εν- 
δοδιάσταση τον είχε εγκαταλείψει. 

Η Χαρίκλεια’σαρ τούς είδε να τρέχουν, και πρόσταζε τους μισθοφό- 
ρους της: «Σκοτώστε τους! Σκοτώστε τους όλους!» 

Τουφέκια και πιστόλια κροτάλιζαν, διαλύοντας κορμούς και φυλ- 
λωσιές, γεμίζοντας τη νύχτα με λάμψεις. 

Η Χαρίκλεια κοίταζε τις σκιερές φιγούρες που απομακρύνονταν, και 
η μία απ’αυτές σίγουρα έπαιζε κάποιο τραγούδι χρησιμοποιώντας ένα 
μουσικό όργανο που άλλοι δύο κρατούσαν ανάμεσά τους. Γιατί το 
έκαναν αυτό; Τι ήταν, τρελοί; Τι νόημα είχε; 

Ύστερα, ξαφνικά, η Χαρίκλεια είχε την εντύπωση πως τα θηράματά 
της βρίσκονταν πολύ μακριά, παρότι δεν νόμιζε ότι είχαν αντικειμενι- 
κά απομακρυνθεί και τόσο. 

«Σταματήστε να ρίχνετε!» πρόσταζε. «Σταματήστε να ρίχνετε!» 

Οι μισθοφόροι σταμάτησαν. «Φεύγουν, κυρία.» 

«Βγήκαν από την ενδοδιάσταση,» είπε εκείνη. Και, ανάβοντας έναν 
φακό, φώτισε λίγο παρακάτω, στο έδαφος, και είδε σφαίρες συγκε- 
ντρωμένες. «Οι σφαίρες γυρίζουν πίσω...» μουρμούρισε. Αλλαξε ρύθ- 
μιση στο πιστόλι της - από ηχητικό σε πυροβόλο - το ύψωσε, και πά- 
τησε τη σκανδάλη. Είδε τη σφαίρα να φτάνει ώς ένα σημείο και μετά 
να επιστρέφει, αλλά όχι με την ίδια ταχύτητα, αποδυναμωμένη, πέ- 
φτοντας αμέσως στη γη. 

Κάποιος μισθοφόρος το παρατήρησε επίσης. «Τι στο...;» 

Η Χαρίκλεια βάδισε προς το πέρας της ενδοδιάστασης- 
-και επέστρεψε εκεί όπου στεκόταν πριν, αντικρίζοντας τους μι- 
σθοφόρους της, σαν να είχε βαδίσει μέσα σε καθρέφτη. Από την άλ- 
λη, κοιτάζοντας πάνω απ’τον ώμο της, ατένισε τους ανθρώπους που 
κυνηγούσε ν’απομακρύνονται μέσα στο νυχτερινό τοπίο. 

«Τι συμβαίνει, κυρία; Δε μπορούμε να τους ακολουθήσουμε;» 

«Το τραγούδι...» είπε η Χαρίκλεια’σαρ. «Το καταραμένο τραγούδι 
τούς έβγαλε απ’την ενδοδιάσταση! Και μας άφησαν παγιδευμένους 
εδώ πέρα!» Χτύπησε το πόδι της, οργισμένα, στη γη. Και πόνεσε. Η 
σόλα του παπουτσιού της ήταν πολύ λεπτή για τούτα τα άτσαλα ε- 
δάφη. 

ΤΟ ΤΕΛΕΥΤΑΙΟ ΧΑΡΤΙ ΤΟΥ 
ΜΠΑΛΑΝΤΕΡ 


«Έχετε αφήσει μακριά το όχημά σας;» ρώτησε ο Σκαρλάτος. 

«Όχι,» αποκρίθηκε ο Αργύριος. «Αλλά πρώτα πρέπει να πάω να χα- 
ράξω δυο προειδοποιητικά σημάδια.» 

«Τι προειδοποιητικά σημάδια;» είπε η Βατράνια. 

«Για να μην πάει κανένας τυχαίος στην ενδοδιάσταση και παγιδευ- 
τεί εκεί. Χωρίς τη λύρα και χωρίς γνώση της μελωδίας, δεν θα μπορεί 
να φύγει.» 

«Η μάγισσα, δηλαδή, και οι μισθοφόροι της είναι νεκροί; Θα πεθά- 
νουν της πείνας εκεί μέσα;» 

«Υπάρχουν κάμποσα τρόφιμα ακόμα στο κελάρι του ναού,» είπε ο 
Αργύριος. «Και ίσως η μάγισσα να βρει τρόπο ν’ανοίξει την ενδοδιά- 
σταση, αφού την άνοιξε για να μπουν.» 

«Αυτό,» τον διέκοψε ο Σκαρλάτος, «σημαίνει πως καλύτερα να φεύ- 
γουμε, όχι να πηγαίνουμε να χαράζουμε σημάδια.» 

«Δε φεύγω αν δεν χαράξω τα προειδοποιητικά σημάδια,» είπε από- 
λυτα ο Μπαλαντέρ της Λόρκης. 

Και οι άλλοι δεν ήθελαν να τον αφήσουν μόνο του - τους είχε σώ- 
σει, ουσιαστικά - αν δεν ήταν αυτός, δεν θα είχαν γλιτώσει - έτσι τον 
ακολούθησαν, και σύντομα έφτασαν στο μέρος με τις μεγάλες πέ- 
τρες. Ανάμεσά τους τώρα διέκριναν κάτι να λαμπυρίζει παράξενα. 
Πλησίασαν προς τα εκεί και είδαν ότι ο αέρας ζάρωνε αφύσικα και γέ- 
μιζε με μικροσκοπικά φωτάκια σαν άστρα. 

«Τι σκατά είν’ αυτό;» είπε ο Βασνάρος. 

«Το πέρασμα που δημιούργησε η μάγισσα, μάλλον,» αποκρίθηκε ο 
Αργύριος. 

«Μπορούν, επομένως, να επιστρέφουν από εδώ!» είπε ο Σκαρλάτος. 
«Πάμε να φύγουμε! Τώρα.» 

Ο Αργύριος βάδισε γρήγορα ώς την πέτρα όπου ήταν χαραγμένο το 
δεύτερο σημάδι της Λόρκης και τράβηξε το ξιφίδιό του. 

«Είναι ενεργειακό;» τον ρώτησε ο Σκαρλάτος, που τον είχε ακολου- 
θήσει μέχρι εκεί, όπως κι οι υπόλοιποι. 

«Όχι.» 

«Πάρε το δικό μου, τότε. Βιάσου, γαμώτο!» Του έδωσε το ξιφίδιό 
του. 

Ο Αργύριος το πήρε στο χέρι του, πάτησε το κουμπί κάτω από τη 
λαβή, και η ατσάλινη λεπίδα γυάλισε από την ενέργεια που άρχισε να 
τη διατρέχει ενδυναμώνοντάς την. 

Καθώς ο Μπαλαντέρ της Λόρκης χάραζε το σημάδι του πάνω από 
το άλλο σημάδι στη μεγάλη πέτρα, οι υπόλοιποι κοίταζαν προς το 
στραφταλίζον σημείο στον αέρα που διακρινόταν ανάμεσα από τους 
βράχους, περιμένοντας από στιγμή σε στιγμή να δουν τους μισθοφό- 
ρους να βγαίνουν από κει μέσα. Είχαν τα πιστόλια τους υψωμένα, έ- 
τοιμοι να πυροβολήσουν. 

Αλλά κανείς δεν ήρθε. 

Ο Αργύριος είπε: «Πάμε και στο πρώτο σημάδι,» απενεργοποιώντας 
την ενεργειακή λειτουργία του ξιφιδίου και βαδίζοντας. 

Οι άλλοι τον ακολούθησαν ξανά. 

«Παράξενο που δεν έχουν βγει ακόμα,» είπε ο Σκαρλάτος. «Ή μας 
ψάχνουν, μην έχοντας καταλάβει ότι φύγαμε απ’την ενδοδιάσταση, 
ή... ή αυτή η δίοδος είναι μονόδρομη, όπως όταν ακολουθείς τα ση- 
μάδια.» 

«Μπορεί,» είπε ο Αργύριος. 

Όταν έφτασαν στην πέτρα όπου ήταν χαραγμένο το πρώτο σημάδι, 
δεν μπορούσαν πλέον να δουν τον αέρα που στραφτάλιζε· τον έκρυ- 
βαν οι βράχοι. Ο Μπαλαντέρ της Λόρκης πάτησε πάλι το κουμπί στο 
ενεργειακό ξιφίδιό και χάραξε το σημάδι του πάνω από το προηγού- 
μενο σημάδι. 

«Τελείωσε η μπαταρία,» είπε στον Σκαρλάτο, επιστρέφοντάς του το 
όπλο. 

«Μικρό το κακό. Μπορούμε τώρα να φύγουμε;» 

«Ναι.» 

Πήγαν εκεί όπου είχαν αφήσει το όχημα της Χριστίνας. Τα οχήματα 
των μισθοφόρων - ένα τετράκυκλο κι ένα δίκυκλο - δεν ήταν μακριά, 
και ο Σκαρλάτος πρότεινε να τα ανατινάξουν, αν υπήρχε καμία επι- 
πλέον ενεργειακή φιάλη. 

«Υπάρχει άλλη μία,» αποκρίθηκε ο Αργύριος, και κοίταξε ερωτημα- 
τικά τον Θόα. 

Εκείνος είπε: «Ύστερα απ’όλ’ αυτά νομίζεις ότι θα σας πω όχι;» και 
χαμογέλασε. Μα τους θεούς, σκέφτηκε, όσο κι αν θύμωνε η Χριστίνα, 
θα άξιζε για ό,τι είχε ζήσει. Είχε συναντήσει τον ίδιο τον Τρελό Λύκο 
της Μέλβερηθ, μπλεγμένος σε μια περίεργη κατάσταση μαζί του! Είχε 
μπει σ’έναν μυστηριώδη τόπο στους πρόποδες της Ραχοκοκαλιάς και 
είχε βγει από εκεί με τρόπο που κανείς δεν θα τον πίστευε όταν το 
διηγιόταν! 

Ο Αργύριος έβγαλε την επιπλέον ενεργειακή φιάλη απ’την πίσω με- 
ριά του οχήματος της Χριστίνας και την έδωσε στον Σκαρλάτο. 

Εκείνος είπε: «Έχουμε αρκετή ενέργεια για να επιστρέφουμε στη 
Μέλβερηθ, έτσι;» 

«Πρέπει να το ελέγξουμε αυτό,» αποκρίθηκε ο Θόας. Μπήκε στο 
όχημα και το ενεργοποίησε. Κοίταξε τον δείκτη ενέργειας. «Στο τριά- 
ντα-έξι τοις εκατό είναι,» ανέφερε στους άλλους γυρίζοντας για να 
τους κοιτάξει έξω από την πόρτα. 

«Λογικά, πρέπει να επαρκεί για να φτάσουμε στη Μέλβερηθ,» είπε ο 
Σκαρλάτος. «Οριακά, βέβαια.» Με τη φιάλη στα χέρια, απομακρύνθη- 
κε, λέγοντας στους άλλους να μείνουν στη θέση τους - ή, μάλλον, κα- 
λύτερα να μπουν στο όχημα του Θόα και να κάνουν λίγο πίσω. 

Πλησίασε το τετράκυκλο των μισθοφόρων κι έβαλε επάνω στην 
οροφή του την ενεργειακή φιάλη. Ύστερα έσπρωξε το δίκυκλο έτσι 
ώστε ν’ακουμπά στο τετράκυκλο. 

Οι άλλοι είχαν ήδη μπει στο όχημα της Χριστίνας και ο Θόας το είχε 
οδηγήσει μερικές δεκάδες μέτρα προς τα πίσω. Ο Σκαρλάτος απομα- 
κρύνθηκε απ’τα οχήματα των μισθοφόρων τρέχοντας. Στράφηκε, 
σημάδεψε με το πιστόλι του, κρατώντας το με τα δύο χέρια, και πυ- 

ροβόλησε. Οι σφαίρες του διέλυσαν τη φιάλη, πυροδοτώντας τα ε- 
νεργειακά υγρά της. Η έκρηξη φώτισε τη νύχτα, και ο Σκαρλάτος έπε- 
σε στη γη για να μην τον χτυπήσει κανένα απ’τα κομμάτια που τινά- 
ζονταν ολόγυρα. 

Σηκώθηκε όρθιος ξανά και έτρεξε ώς το τετράκυκλο του Θόα. Ο 
Βασνάρος τού άνοιξε μια από τις πίσω πόρτες και εκείνος μπήκε. Τα 
οχήματα των μισθοφόρων είχαν μετατραπεί σε φλέγόμενα ερείπια. 

«Φεύγουμε,» είπε ο Σκαρλάτος. «Τώρα.» 

Ο Θόας έβαλε τους τροχούς σε κίνηση, στρίβοντας προς τα νότια. 

«Υπάρχει κι ένα μικρό αεροπλάνο προσγειωμένο λίγο παρακάτω,» 
τους θύμισε η Βατράνια, καθισμένη στη θέση του συνοδηγού. 

«Μας έχουν, όμως, τελειώσει οι ενεργειακές φιάλες,» είπε ο Θόας. 

«Δε μπορούμε να το σαμποτάρουμε κάπως αλλιώς; Δεν ήταν κλει- 
δωμένο - οι μισθοφόροι μπήκαν μέσα του για λίγο, προτού πάνε να 
βρουν τη μάγισσα και τους άλλους μισθοφόρους.» 

«Ας του ρίξουμε μια ματιά,» είπε ο Σκαρλάτος. 

«Όπως νομίζετε,» μουρμούρισε ο Θόας. Ποιος είμαι εγώ που θα δια- 
φωνήσω; πρόσθεσε νοερά. Ήταν μαζί με τον Τρελό Λύκο της Μέλβε- 
ρηθ, την κόρη του Τρελού Λύκου, έναν παλιό επαναστάτη, και έναν 
περίεργο ιερέα-περιηγητή της Λόρκης που ήταν προσωποποίηση ενός 
τραπουλόχαρτου! Εγώ είμαι ένας τελείως μαλάπας αλητοδιαβάτης που 
τυχαία βρέθηκε εδώ. Ωστόσο δεν μπορούσε παρά να χαμογελάσει 
μ’αυτές τις σκέψεις. Του άρεσε τούτη η παράξενη παρέα. 

Δεν άργησαν να φτάσουν στο αεροπλάνο που ήταν προσγειωμένο 
νότια της Χαμηλόνεφης. Μέσα στη μικρή πόλη, πίσω από τις ομίχλες, 
φαινόταν μια κάποια αναστάτωση να συμβαίνει - πρέπει να είχαν δει 
τη φωτιά προς τα ανατολικά. 

Ο Σκαρλάτος και ο Βασνάρος βγήκαν απ’το όχημα του Θόα λέγο- 
ντας στους άλλους να μείνουν μέσα. Μπήκαν στο αεροπλάνο και κοί- 
ταξαν στο εσωτερικό του. Ο Βασνάρος αμέσως κατάλαβε ότι ήταν 
μεταβαλλόμενο σκάφος. Αυτό το κάθισμα με τα καλώδια και τα κυ- 
κλώματα ήταν, αναμφίβολα, κέντρο ισχύος, για να κάθεται κάποιος 
μάγος και να κάνει Μαγγανεία Κινήσεως προκειμένου οι μηχανές να 
λειτουργούν σωστά. 

«Μεταβαλλόμενο.» 

Ο Σκαρλάτος ένευσε. «Ναι.» Πλησίασε τις θυρίδες όπου βρίσκονταν 
τοποθετημένες δύο ενεργειακές φιάλες και τις έβγαλε από τη θέση 
τους, παίρνοντάς τες μαζί του. «Πάμε έξω.» 

Βγήκαν και ακούμπησε τις φιάλες δίπλα στο μικρό αεροσκάφος. 
Ανέβηκαν στο όχημα του Θόα και άνοιξε ένα από τα πίσω παράθυρα. 

«Οδήγα μακριά, μικρέ!» είπε, αλλάζοντας γεμιστήρα στο πιστόλι 
του και σημαδεύοντας τις φιάλες. 

Ο Θόας πάτησε το πετάλι ξανά - και, καθώς το όχημα απομακρυνό- 
ταν από το αεροπλάνο, ο Σκαρλάτος πυροβόλησε τις ενεργειακές 
φιάλες, σπάζοντάς τες καιπροκαλώντας έκρηξη. 

Φεύγοντας, έβλεπαν τα συντρίμμια του μεταβαλλόμενου σκάφους 
να φλέγονται μες στις ομίχλες της βαθιάς νύχτας. 

«Με συγχωρείς που σ’έμπλεξα σε τούτη την παλιοϊστορία, Λύκε,» είπε 
ο Σκαρλάτος. Εκείνος, ο Βασνάρος, και ο Αργύριος ήταν καθισμένοι 
στην πίσω μεριά του οχήματος ενώ ο Θόας το οδηγούσε προς τα νό- 
τια, προς τη Μέλβερηθ, μέσα από τα άτσαλα μονοπάτια. Ήταν σιω- 
πηλός, όπως και η Βατράνια. Παρότι ήταν οι νεότεροι απ’όλους, έ- 
μοιαζαν πιο κουρασμένοι από τους μεγαλύτερους. 

«Δεν περίμενα ότι θα αγρίευε τόσο το πράγμα,» συνέχισε ο Σκαρλά- 
τος. «Δεν περίμενα ότι θα μας έριχναν βόμβα μες στον ίδιο τον Σοβα- 
ρό, μα τα κέρατα του Κάρτωλακ! Δεν ξέραμε καν ότι οι άνθρωποι του 
Νορβάλη’μορ μάς παρακολουθούσαν εμένα και τη Σερφάντια, αν και 
το υποπτευόμασταν, βέβαια.» 

«Εντάξει,» αποκρίθηκε ο Βασνάρος· «δεν είπα ότι έφταιγες εσύ, μα- 
ντατοφόρε· είπα τέτοιο πράγμα;» 

«Εγώ όμως σε έμπλεξα.» 

«Χωρίς πρόθεση. Άρα, όλα καλά, παρότι είσαι λεχρίτης όπως πά- 
ντα.» Ο Βασνάρος δεν χαμογελούσε αλλά αστειευόταν. 

Ο Σκαρλάτος χαμογέλασε. Ύστερα σοβάρεψε. «Αν από δω και πέρα 
δεν θες ν’ασχοληθείς άλλο με την υπόθεση, το καταλαβαίνω απόλυ- 
τα, και δεν τρέχει τίποτα.» 

Ο Βασνάρος ήταν σιωπηλός για μερικές στιγμές, συλλογισμένος. 
Έπειτα ρώτησε τον Αργύριο, από περιέργεια καθαρά: «Εσύ τι λες; Τι 
να κάνω;» 

«Τι ξέρω εγώ, Βασνάρε; Εγώ είμαι απλά ο Μπαλαντέρ.» 

«Ήρθες για να με σώσεις.» 

«Δε σου εξήγησε η κόρη σου;» 

«Μου εξήγησε, αλλά ακόμα δεν το καταλαβαίνω.» 

«Δε με εκπλήσσει.» 

«Μου είπε ότι ερχόσουν να βοηθήσεις ένα άτομο που θα παίξει ση- 
μαντικό ρόλο σε κάποιες μεγάλες αλλαγές στη Σεργήλη.» 

«Ναι,» είπε ο Μπαλαντέρ της Λόρκης, μονολεκτικά, έχοντας την 
πλάτη του ακουμπισμένη στο κάθισμα του οχήματος και την κου- 
κούλα της κάπας του σηκωμένη στο κεφάλι, μοιάζοντας κουρασμέ- 
νος, σχεδόν μισοκοιμισμένος. 

«Αν αποφασίσω να μην ασχοληθώ με την υπόθεση των ομοσπον- 
διών, δεν σ’ενδιαφέρει;» τον ρώτησε ο Βασνάρος. 

«Δεν ξέρω καν τι είναι η υπόθεση των ομοσπονδιών που αναφέ- 
ρεις.» 

Ο Σκαρλάτος γέλασε καθώς άναβε τσιγάρο. «Σ’το είπα, Λύκε: μην 
περιμένεις να καταλάβεις τον Μπαλαντέρ της Λόρκης. Εγώ νόμιζα ότι 
ήταν μύθος, ότι δεν υπήρχε. Αλλά ο πραγματικός είναι ακόμα πιο πα- 
ράξενος, μου φαίνεται.» Ρούφηξε καπνό και, μειδιώντας, τον έβγαλε 
απ’τα ρουθούνια. 

Ο Βασνάρος αναστέναξε - κι ακούστηκε σαν γρύλισμα. «Αυτός ο 
Νορβάλης’μορ είναι αναμφίβολα επικίνδυνος,» είπε στον Σκαρλάτο. 

«Ξαναπές το, Λύκε.» 

«Και το παίρνω πάντα προσωπικά όταν μου ρίχνουν βόμβες και με 
κυνηγάνε για να με σκοτώσουν.» 

«Αυτό σημαίνει ότι θα μας βοηθήσεις;» 

«Θα το σκεφτώ.» 

Ο Αργύριος είπε: «Τώρα πιθανώς να σε θέλουν νεκρό, ούτως ή άλ- 
λως.» 

Ο Βασνάρος συνοφρυώθηκε. «Ξέρεις κάτι που δεν ξέρουμε... Μπα- 
λαντέρ;» Η ζωή του τον είχε διδάξει να είναι καχύποπτος με τον οποι- 

ονδήποτε· ακόμα, ορισμένες φορές, και μ’αυτούς που τον είχαν μόλις 
βοηθήσει να σωθεί. Οι άνθρωποι σε τούτη τη διάσταση είχαν πολλές 
σκοπιμότητες. 

Ο Αργύριος γέλασε μέσα απ’την κουκούλα του. «Κοινή λογική είναι. 
Τώρα θα σε φοβούνται.» 

Λεν έχεις άδικο, Μπαλαντέρ. Συνη'θως έτσι σκέφτονται όσοι είναι 
μπλεγμένοι σε τέτοια πράγματα. Ο Βασνάρος έμεινε σιωπηλός στο υ- 
πόλοιπο του ταξιδιού, και οι σκέψεις του ήταν στραμμένες στην κόρη 
του. Αν κινδύνευε εκείνος από τον Νορβάλη’μορ, τότε ίσως να κινδύ- 
νευε και η Βατράνια εξαιτίας του. 

Ήταν περασμένες τρεις όταν επέστρεψαν στη Μέλβερηθ. Η πόλη ή- 
ταν ήσυχη. Οι δρόμοι της σκοτεινοί. Ο δείκτης ενέργειας στην κονσό- 
λα του οχήματος είχε πέσει στο 12%. 

Ο Θόας ρώτησε: «Πού θέλετε να σας πάω;» 

«Μισό λεπτό,» είπε ο Σκαρλάτος και, βγάζοντας τον τηλεπικοινωνι- 
ακό πομπό του, πάτησε ένα κουμπί. «Παράξενο...» μουρμούρισε βλέ- 
ποντας τις ενδείξεις στη μικρή οθόνη. 

«Τι;» ρώτησε ο Βασνάρος. 

«Η Σερφάντια... Την καλώ αλλά δεν πιάνω το σήμα της. Σαν νάχει 
τον πομπό της κλειστό. Αλλά γιατί;» Η όψη του Σκαρλάτου φανέρωνε 
μόνο ανησυχία. Και φόβο. 

«Θα τη βρούμε,» του είπε ο Βασνάρος κι έσφιξε τον ώμο του. «Θα τη 
βρούμε. Κάπου μες στην πόλη θα είναι.» 

Ο Σκαρλάτος ένευσε, αν και δεν έμοιαζε βέβαιος. Και ο φόβος δεν 
είχε φύγει απ’την όψη του. 

Δε μπορεί νάναι νεκρή, σκέφτηκε ο Βασνάρος. Οι Μαύρες Δράκαινες 
ήταν ζωντανός θρύλος. Δεν ήταν εύκολο να τις σκοτώσεις. 

Στράφηκε στον Θόα. «Πήγαινέ μας στο Απλωμα.» 

Φτάνοντας έξω από την πολυκατοικία του Βασνάρου άνοιξαν τις 
πόρτες και κατέβηκαν από το όχημα. Ο Θόας έμεινε μέσα, λέγοντας 
στη Βατράνια πως θα την έβλεπε σύντομα. Κι επίσης μέσα έμεινε ο 
Αργύριος. 

«Δεν έρχεσαι εσύ;» τον ρώτησε ο Βασνάρος. «Μπορώ να σε φιλοξε- 
νήσω για μια νύχτα.» 

«Ευχαριστώ,» αποκρίθηκε ο Μπαλαντέρ της Λόρκης, «αλλά η δου- 
λειά μου εδώ τελείωσε. Ίσως να ξανασυναντηθούμε, Βασνάρε· ή ίσως 
όχι.» 

«Όπως νομίζεις. Σου χρωστάω, πάντως· να το θυμάσαι. Και δεν ξε- 
χνάω εύκολα.» 

«Θα το θυμάμαι.» 

Ο Βασνάρος έκλεισε την πίσω πόρτα του οχήματος, και ο Θόας έβα- 
λε τους τροχούς του σε κίνηση, φεύγοντας. 

Ο Σκαρλάτος κάλεσε ξανά τη Σερφάντια με τον πομπό του, καθώς 
εκείνος, η Βατράνια, και ο πατέρας της έμπαιναν στην πολυκατοικία 
κι ανέβαιναν με τον ανελκυστήρα προς το διαμέρισμα του δεύτερου 
ορόφου. 

«Πάλι δεν πιάνω σήμα,» παρατήρησε ο Σκαρλάτος, προβληματισμέ- 
να. 

«Θα σε καλέσει εκείνη μόλις μπορέσει,» του είπε ο Βασνάρος ξε- 
κλειδώνοντας την εξώπορτα του σπιτιού του κι ανάβοντας το φως 
στο καθιστικό. «Ίσως να της τελείωσε η μπαταρία, ή να της έπεσε 
κάπου ο πομπός, ή να της έσπασε.» 

«Θες να σε πετάξω κάπου;» ρώτησε ο Θόας τον Αργύριο. Και καλύτερα 
να είναι κάπου κοντά, πρόσθεσε νοερά. Αυτός ο τύπος τον φρίκαρε. 
Επιπλέον, δεν είχε πολλή ακόμα ενέργεια μέσα στο όχημα, κι έπρεπε 
να το επιστρέφει στη Χριστίνα. 

«Μέχρι το σπίτι σου.» 

«Μέχρι το σπίτι μου;» απόρησε ο Θόας. 

«Απ’ό,τι κατάλαβα, η αδελφή σου θα είναι θυμωμένη που πήρες το 
όχημά της. Μπορώ να σε βοηθήσω να ξεμπλέξεις, νομίζω.» 

«Με τρομάζεις έτσι όπως το λες αυτό, φίλε.» 

Ο Αργύριος γέλασε. «Μην ανησυχείς.» 

Ο Θόας αναστέναξε. «Καλά,» είπε. «Ας δούμε...» 

Οδήγησε ώς τους Συλλέκτες και πλησίασε τη μονοκατοικία όπου 
έμενε μαζί με την αδελφή του. Μ’ένα σήμα από την κονσόλα του ο- 

χήματος έκανε τη συρόμενη πόρτα της αυλής ν’ανοίξει και οδήγησε, 
αργά, προς το γκαράζ, που ήταν ανοιχτό. Έβαλε το τετράκυκλο μέσα 
και έκλεισε τη μηχανή του. Η ένδειξη ενέργειας ήταν στο η7° τώρα. Ο 
Θόας έσβησε την κονσόλα και όλα τα φώτα μαζί. 

«Εντάξει,» είπε, «δεν είναι ανάγκη να-» 

Από τον καθρέφτη του οχήματος είδε μια σκιερή φιγούρα να έρχε- 
ται στην είσοδο του γκαράζ, και στο χέρι της ήταν ένα πιστόλι. Η Χρι- 
στίνα. 

Ο Θόας άνοιξε την πόρτα του και βγήκε. «Εγώ είμαι, Χριστίνα. Μην 
τρομάζεις. Και συγνώμη που πήρα το όχημα, αλλά-» 

«Εγώ έφταιγα για όλα, δυστυχώς,» παρενέβη ο Αργύριος βγαίνοντας 
από μια πίσω πόρτα του τετράκυκλου. «Χίλια συγνώμη, κυρία.» Κατέ- 
βασε την κουκούλα της κάπας του. 

Η Χριστίνα τον κοίταξε συνοφρυωμένη. «Ποιος είσαι εσύ;» ρώτησε, 
μάλλον απότομα. Αλλά το πιστόλι της ήταν κατεβασμένο. Γενικά, δεν 
τα πήγαινε καλά με τα όπλα (σ’αντίθεση με τον Θόα), όμως αυτό το 
μικρό πυροβόλο το είχαν κρυμμένο κάτω από τις μαξιλάρες του κα- 
ναπέ στο σαλόνι, για κάθε ενδεχόμενο. Οι Συλλέκτες δεν ήταν η πιο 
άγρια συνοικία της Μέλβερηθ, αλλά ούτε και η πιο ακίνδυνη. 

«Ονομάζομαι Αργύριος-» 

«Και τι κάνεις με τον αδελφό μου; Του πουλάς τίποτα;» 

Ο Αργύριος γέλασε. «Όχι, δεν πουλάω τίποτα. Απλώς μου χρω- 
στούσε μια χάρη επειδή τον είχα βοηθήσει τις προάλλες να ξεμπλέξει 
από μια παλιοϊστορία σ’ένα μπαρ. Με ρώτησε 'Τι θέλεις;* και του είπα 
ότι ήθελα να χρησιμοποιήσω ένα όχημα, αν είχε, για να πάω να δω 
κάτι συγγενείς μου που μένουν βόρεια της Μέλβερηθ, σε κάτι τόπους 
που είναι λιγάκι άγριοι. Αν προκλήθηκαν οι οποιεσδήποτε ζημιές, ζη- 
τώ χίλια συγνώμη ξανά. Ελπίζω αυτά να είναι αρκετά.» Έβγαλε ένα 
χαρτονόμισμα των πενήντα ήλιων- 

Των πενήντα η'λιων, μα τα πόδια της Λόρκης! Τι ήταν αυτός ο τύπος, 
τέλος πάντων; αναρωτήθηκε ο Θόας. Κολυμπούσε στους ήλιους; Μό- 
νο κάτι βαθύπλουτοι παλαβοί τα πετούσαν έτσι τα πενηντάρικα! 

Η Χριστίνα κοίταξε το χαρτονόμισμα με κάποια καχυποψία. 

Ο Αργύριος χαμογέλασε φιλικά. «Δεν είναι από ύποπτες δραστηριό- 
τητες, σας διαβεβαιώνω.» 

Η όψη της Χριστίνας μαλάκωσε. Ασφάλισε το πιστόλι της και το πέ- 
ρασε μέσα στο παντελόνι της. «Δε μπορώ να δεχτώ τόσα λεφτά.» 

«Όχι, σας παρακαλώ, δεν είναι πολλά.» Ο Αργυριος συνέχισε να τεί- 
νει το πενηντάρικο προς το μέρος της. 

Η Χριστίνα έσμιξε τα χείλη, διατακτική. Τελικά χαμογέλασε, αν και 
κάπως βεβιασμένα, και πήρε το χαρτονόμισμα. «Ευχαριστώ, αλλά δεν 
χρειαζόταν.» 

«Μην το λέτε. Σας τρομάξαμε. Φεύγω τώρα, και σας εύχομαι καλό 
βράδυ.» Στράφηκε στον Θόα, σφίγγοντας τον ώμο του προς στιγμή. 
«Αντίο, μικρέ, και να προσέχεις.» Του έκλεισε το μάτι. 

Ο Θόας δεν μπόρεσε παρά να χαμογελάσει. «Αντίο... Μπαλαντέρ,» 
είπε δίνοντάς του το χέρι του. 

Αντάλλαξαν μια χειραψία και, μετά, ο Αργύριος έφυγε από τη μονο- 
κατοικία. 

«Γιατί τον είπες 'Μπαλαντέρ’;» ρώτησε η Χριστίνα. 

«Είναι χαρτοπαίχτης,» αποκρίθηκε ο Θόας, γελώντας. 

Το βλέμμα της αγρίεψε. «Αυτή ήταν η μεγαλύτερη σαχλαμάρα που 
έχεις κάνει.» 

Ο Θόας ετοιμάστηκε ν’ακούσει πολλά ώς το πρωί. 

ΓΙΑ ΤΟ ΜΕΛΛΟΝ 


Την επόμενη μέρα, από τα ξημερώματα κιόλας, ο Σκαρλάτος κάλεσε 
ξανά τη Σερφάντια, αλλά εκείνη δεν απαντούσε. 

«Κάτι τής έχει συμβεί, Λύκε· δεν υπάρχει άλλη εξήγηση,» είπε. «Ούτε 
εγώ μπορώ να την καλέσω, ούτε εκείνη έχει καλέσει ακόμα εμένα. 
Λογικά, αν ήταν καλά, θα με είχε καλέσει.» 

Βρίσκονταν στο σαλόνι του διαμερίσματος του Βασνάρου, έχοντας 
όλοι ξυπνήσει νωρίς. Η Βατράνια είχε φτιάξει μερικές τηγανίτες και 
καφέ. Μόνο τους καφέδες είχαν αγγίξει μέχρι στιγμής. 

Ο Βασνάρος, καθισμένος σε μια από τις καρέκλες του τραπεζιού, 
όφειλε να παραδεχτεί ότι ο Σκαρλάτος είχε δίκιο: όλα έδειχναν πως η 
Σερφάντια είχε πάθει κάτι κακό. Αλλά δεν το είπε. Προτίμησε να πει: 
«Θα ψάξουμε γι’αυτήν.» 

«Και πώς θα τη βρούμε, γαμώτο, μέσα σ’ολόκληρη τη Μέλβερηθ;» 
έκανε απότομα ο Σκαρλάτος, που ήταν όρθιος, βηματίζοντας πέρα- 
δώθε, με τον τηλεπικοινωνιακό πομπό του ακόμα στο χέρι. 

«Ξεχνάς ότι ξέρω πολλούς ανθρώπους εδώ; Γι’αυτό δεν ήρθες να 
μου μιλήσεις; Αν είναι μέσα στην πόλη θα την εντοπίσω, σ’το υπό- 
σχομαι.» Και, μετά, το βλέμμα του πήγε προς τη Βατράνια, που ήταν 
καθισμένη στον καναπέ, με τα πόδια της διπλωμένα από κάτω της. 
Είχε μόλις απλώσει το χέρι της για να πάρει μια τηγανίτα από το τρα- 
πεζάκι και να τη δαγκώσει. 

«Αλλά,» συνέχισε ο Βασνάρος στρέφοντας ξανά τη ματιά του στον 
Σκαρλάτο, «πρέπει πρώτα να μετακομίσουμε. Αν έχω γίνει στόχος 
των ανθρώπων του Νορβάλη’μορ ύστερα απ’ό,τι συνέβη, καλύτερα 
θα ήταν να εξαφανιστώ.» 

Ο Σκαρλάτος ένευσε αμίλητα. «Θα ήταν συνετό, όντως.» 

«Κι εσύ, μικρή,» είπε ο Βασνάρος στη Βατράνια, «θα έρθεις μαζί μου. 
Δε μπορείς να μείνεις εδώ.» 

«Δηλαδή, έχουμε μπλέξει;» ρώτησε η κόρη του. 

«Θα δούμε. Αλλά καλύτερα να είμαστε προσεχτικοί για αρχή.» 

«Θα πεις στη μαμά ότι θα φύγουμε; Θα της πεις πού θα πάμε;» 

Ο Βασνάρος κούνησε το κεφάλι αρνητικά. «Όχι. Και εκείνη θα είναι 
πιο ασφαλής έτσι και εμείς.» 

«Κι αν έρθουν να τη βρουν στον ναό;» 

«Δε νομίζω να πειράξουν μια αρχιέρεια της Αρτάλης, ακόμα κι αν 
καταφέρουν να τη συνδέσουν μ’εμένα. Το πολύ-πολύ να βάλουν κα- 
νέναν κατάσκοπό τους έξω απ’τον ναό, για να παρακολουθεί μήπως 
έρθω.» 

«Ναι,» είπε ο Σκαρλάτος. «Να μην πλησιάσεις εκεί: τουλάχιστον, όχι 
τις επόμενες μέρες. Και με συγχωρείς και πάλι, Λύκε, που-» 

«Μην αρχίσουμε τις ίδιες σαχλαμάρες,» τον διέκοψε ο Βασνάρος. 
Και σηκώθηκε από την καρέκλα του. «Μικρή, ας ετοιμαζόμαστε.» 

«Ξέρεις πού θα πάμε; Έχεις κάτι στο μυαλό σου;» 

«Έχω πολλά μέρη στο μυαλό μου.» 

Πριν από το μεσημέρι βρίσκονταν σ’ένα υπόγειο της Σκιστής, όχι και 
τόσο μακριά από το Απλωμα. Ο Βασνάρος το είχε ήδη υπόψη του, και 
το μόνο που χρειαζόταν για να το κάνει νέο σπίτι του ήταν να μιλήσει 
σε μια παλιά γνωστή του. Δεν ήταν αποθήκη· ήταν κανονικό διαμέρι- 
σμα, αλλά κάτω από τη γη. Ήλιος δεν έμπαινε, και υπήρχε μια διαρκή 
μυρωδιά κλεισούρας. 

«Θα μείνουμε για πάντα εδώ;» ρώτησε η Βατράνια, που δεν της ά- 
ρεσε καθόλου τούτο το μέρος· της έφερνε κατάθλιψη. 

«Φυσικά και όχι. Αλλά για τώρα είναι ό,τι μας χρειάζεται,» είπε ο 
Βασνάρος, καθώς άφηναν τα πράγματά τους πάνω και γύρω από τον 
φθαρμένο καναπέ του καθιστικού. Στράφηκε στον Σκαρλάτο. «Θα 
φάμε κάτι και μετά θα ξεκινήσουμε την αναζήτησή μας για τη Σερφά- 
ντια.» 

«Σ’ευχαριστώ για όλα, Λύκε.» Είχε ξανακαλέσει τη σύζυγό του άλλες 
τρεις φορές τουλάχιστον, αλλά ποτέ δεν έπιανε το σήμα της. 

«Δεν έχω κάνει τίποτα ακόμα,» είπε ο Βασνάρος. 

Πήγαν σ’ένα εστιατόριο στη Σκιστή και παράγγειλαν μεσημεριανό: 
ψητό κατσίκι με πράσινη σαλάτα και ντομάτες, συνοδευμένα με μια 
καράφα κόκκινο κρασί. Η Βατράνια πεινούσε σαν λύκαινα: καταβρό- 
χθισε ό,τι υπήρχε στο πιάτο της, και πήρε κι ένα κομμάτι απ’το πιάτο 
του πατέρα της, ο οποίος δεν έμοιαζε να ενδιαφέρεται και τόσο πολύ 
για το φαγητό του. Άραγε, αναρωτήθηκε η Βατράνια, όσο μεγαλώνεις 
τόσο λιγότερο θες να τρως; 

Μετά το γεύμα άρχισαν να αναζητούν τη Σερφάντια, πηγαίνοντας 
στο Κέντρο και ρωτώντας τους ανθρώπους που ο Βασνάρος γνώριζε 
εκεί: από οδηγούς επιβατηγών οχημάτων μέχρι περιπτεράδες, κλε- 
φτρόνια, παιδιά της πέτρας, και συμμορίτες. Ώς το σούρουπο κατά- 
φεραν να πληροφορηθούν ότι η Σερφάντια ήταν νεκρή: οι μισθοφό- 
ροι του Νορβάλη’μορ την είχαν σκοτώσει· κάποιος τούς είχε δει από 
ένα παράθυρο μιας πολυκατοικίας και το είχε πει σ’έναν άλλο που το 
είχε πει σ’έναν άλλο που το είχε πει σ’έναν άλλο. Το πτώμα της το είχε 
πάρει η Χωροφυλακή, αλλά όχι προτού κάτι κλεφτρόνια το ληστέ- 
ψουν. Γι’αυτό κιόλας ο πομπός της δεν λειτουργούσε· πρέπει τα κλε- 
φτρόνια να τον είχαν απενεργοποιήσει, για ασφάλεια, ώστε αργότε- 
ρα να τον πουλήσουν με την ησυχία τους - στο Παζάρι της Παρα- 
γκούπολης, κατά πάσα πιθανότητα. 

Ο Σκαρλάτος οργίστηκε. Έμοιαζε έτοιμος να σκοτώσει ανθρώπους. 
Ύστερα η θλίψη πήρε τη θέση της οργής μέσα του, και δάκρυα γυάλι- 
σαν στις άκριες των ματιών του, καθώς οι τρεις τους κάθονταν σ’ένα 
μπαρ του Κέντρου κοντά στις σιδηροδρομικές γραμμές. 

«Τα καθάρματα!...» είπε πνιχτά. «Και να φανταστείς ότι η Χαρίκλει- 
α’σαρ ήταν κάποτε στο πλευρό μας... αν ήταν όντως αυτή που ήταν 
μαζί με τους μισθοφόρους.» 

«Τι εννοείς 'στο πλευρό μας’;» ρώτησε ο Βασνάρος. 

«Ήταν με την Επανάσταση, Λύκε. Είχε αγωνιστεί εναντίον της Πα- 
ντοκράτειρας για να ελευθερώσουμε τη Σεργήλη.» 

«Δεν την είχα ακούσει ποτέ...» 

«Ήταν στις περιοχές της Άντχορκ.» 

«Οι καιροί αλλάζουν,» είπε ο Βασνάρος. 

«Ναι,» συμφώνησε ο Σκαρλάτος ανάβοντας τσιγάρο, «σίγουρα αλ- 
λάζουν.» 

Η Βατράνια τούς παρακολουθούσε με ενδιαφέρον. Για εκείνη δεν 
σήμαινε τίποτα ο θάνατος αυτής της Σερφάντιας - δεν την είχε δει 
ποτέ της - αλλά την ενθουσίαζε το γεγονός ότι τους άκουγε να μιλάνε 
για την Επανάσταση. Γ ι α την Επανάσταση, μα τους θεούς! Την είχαν 
ζήσει. 

«Θα το μετανιώσουν αυτό, Λύκε,» είπε ο Σκαρλάτος, φυσώντας κα- 
πνό. «Θα το μετανιώσουν πικρά.» 

«Μην κάνεις τίποτα ανόητο, τώρα,» τον προειδοποίησε ο Βασνάρος. 

«Μην ανησυχείς: δεν πρόκειται να γίνουν ανόητα πράγματα.» Τα 
μάτια του στραφτάλιζαν επικίνδυνα επάνω στο χρυσόδερμο πρόσω- 
πό του, σαν καλογυαλισμενες λεπίδες. 

Η Βατράνια μπορούσε να τον φανταστεί να πολεμά πράκτορες της 
Παντοκράτειρας με ακριβώς αυτό το άγριο βλέμμα! Γ ιατί να μην είχα 
γεννηθεί μερικά χρόνια πιο πριν; σκεφτηκε. Τι έκαναν τόσο καιρό η μα- 
μά κί ο μπαμπάς; 

Μετά σκεφτηκε ότι ίσως να ήταν λιγάκι αναίσθητη. Ο άνθρωπος εί- 
χε μόλις μάθει ότι σκοτώθηκε η γυναίκα του, κι εκείνη έπαιρνε την 
πρεζα της με φανταστικούς ηρωισμούς του παρελθόντος. Ένιωσε 
κάπως άσχημα. Αλλά όχι για πολύ. 

Όταν επέστρεψαν στο υπόγειο διαμέρισμά τους στη Σκιστή, προ- 
τού καν καθίσουν, ο Βασνάρος είπε στον Σκαρλάτο: «Θα σε βοηθήσω 
τελικά. Θα σας βοηθήσω εναντίον του Νορβάλη’μορ.» 

Ο παλιός επαναστάτης ξεροκατάπιε - καθάρισε τον λαιμό του. «Κοί- 
τα, Λύκε... για ό,τι έγινε, με τη Σερφάντια... δεν ήταν... Μην το δεις ότι 
είσαι υποχρεωμένος να μας βοηθήσεις επειδή-» 

«Σταμάτα να λες ανοησίες, μαντατοφόρε! Μ’έχεις τσαντίσει!» Ο 
Βασνάρος τον αγριοκοίταζε. 

Η όψη του Σκαρλάτου έμεινε ουδέτερη - τα μάτια του φανέρωναν 
ακόμα, ανάμικτα, θλίψη και οργή. 

Ο Βασνάρος είπε: «Ο Νορβάλης’μορ παραλίγο να με σκοτώσει. Και 
πιθανώς να με κυνηγήσει τώρα, ούτως ή άλλως. Και η Σερφάντια... 
δεν την ήξερα καλά αλλά τη θεωρούσα φίλη μου. Ήταν γεννημένη 

στη Μέλβερηθ, άλλωστε. Όπως και νάχει, αυτός ο γαμιόλης δεν 
μ’αρέσει καθόλου. Δεν θέλω να πάρει τον έλεγχο της πόλης μου. Η 
Μέλβερηθ θα κάνει τη δική της ομοσπονδία, Σκαρλάτε. Σ’το υπόσχο- 
μαι.» 

Ο παλιός επαναστάτης ένευσε. «Σ’ευχαριστώ, Λύκε,» είπε με ξερή 
φωνή. 

«Μπορείς να στείλεις μήνυμα στην Αρχόντισσα της Ύγκρας από ε- 
δώ;» 

«Φυσικά και μπορώ.» 

«Πες της να μας δώσει μισθοφόρους. Έχω την αίσθηση ότι θα μας 
χρειαστούν.» 

«Κι εγώ το ίδιο.» 

«Από αύριο ξεκινάμε την εκστρατεία μας εναντίον αυτού του γα- 
μιόλη της Άντχορκ,» είπε ο Βασνάρος. «Οι πιέσεις που θα δημιουργη- 
θούν μέσα στη Μέλβερηθ θα είναι τόσο μεγάλες που θα αναγκάσουν 
τον Πολιτειάρχη εδώ να φτιάξει τη δική μας ομοσπονδία - αν θέλει να 
συνεχίσει να είναι Πολιτειάρχης.» 

«Είσαι σίγουρος, Λύκε;» Ο Σκαρλάτος κάθισε κουρασμένα στον 
φθαρμένο καναπέ. 

«Στην κοινωνία, οι άνθρωποι των δρόμων έχουν συχνά τη χειρότε- 
ρη μοίρα απ’όλους,» του είπε ο Βασνάρος. «Αλλά επάνω τους στέκο- 
νται οι υπόλοιποι. Όταν η βάση τραντάζεται, τραντάζεται και η κο- 
ρυφή.» 

Ο Σκαρλάτος κατάφερε να χαμογελάσει. «Σε κάποιο βιβλίο θα το 
διάβασες αυτό, καριόλη.» 

«Όχι,» είπε ο Βασνάρος. «Απλώς είμαι παρατηρητικός.» 

Και η Βατράνια χαμογελούσε. Ο μπαμπάς της, ως συνήθως, ήταν 
γαμάτος. Πήγε να πάρει ένα μπουκαλάκι Κρύο Ουρανό από το ψυγείο. 
Αυτό το ψητό κατσίκι το μεσημέρι την είχε φουσκώσει, τελικά. 

Μια φωτιά ήταν αναμμένη μες στη νυχτερινή ύπαιθρο. Πλάι της κα- 
θόταν μια γυναίκα, κουλουριασμένη στην κάπατης, με την κουκούλα 
στο κεφάλι. Ο άνεμος σφύριζε, και η γυναίκα είχε, πριν από λίγο, βά- 
λει έναν μικρό ξύλινο τοίχο από τη μεριά που φυσούσε, για να μη 

σβήσουν οι φλόγες. Κοντά της κρατούσε μια παλιά καραμπίνα, γιατί 
σε τούτα τα μέρη βορειοδυτικά της Μέλβερηθ οι ληστές δεν ήταν ά- 
γνωστο φαινόμενο. Επάνω στη λαβή του όπλου ήταν χαραγμένα δυο 
σημάδια για τύχη και ευστοχία. Δυο σημάδια που ορισμένοι, αν τα 
αναγνώριζαν, θα τα θεωρούσαν βλάσφημα ίσως. Ήταν σημάδια της 
Λόρκης. 

Η γυναίκα δεν ήταν από τους ανθρώπους που έβλεπαν με κακό μάτι 
την Κυρά της Τύχης. Το ακριβώς αντίθετο, μάλιστα. Και τώρα προ- 
σευχόταν η Λόρκη να τη συντρέξει: να τη βοηθήσει να περάσει τη νύ- 
χτα: και να τη βοηθήσει να περάσει και την επόμενη μέρα, ώσπου να 
φτάσει στη Μέλβερηθ. Όταν έφτανε εκεί... θα έβλεπε τι θα έκανε. 
Ήταν μεγάλη πόλη· σίγουρα θα έβρισκε κι άλλους πιστούς της Λόρ- 
κης. 

Ένας λύκος ακούστηκε ν’αλυχτά από μακριά, και η γυναίκα ρίγησε. 
Μετά από λίγο, ένα όχημα φάνηκε να περνά, διασχίζοντας έναν χω- 
ματόδρομο, φωτίζοντας την ύπαιθρο με τους προβολείς του. Η γυ- 
ναίκα δεν κινήθηκε από τη θέση της. 

Μια σκοτεινή ανθρώπινη μορφή φάνηκε να έρχεται μέσα από τη 
νύχτα, βαδίζοντας χωρίς βιάση, τραβώντας ένα άλογο πίσω της από 
τα γκέμια. Η γυναίκα έπιασε σφιχτά την καραμπίνα, αλλά δεν τη σή- 
κωσε. Όχι ακόμα. 

Ο άγνωστος βάδισε προς το μέρος της. Πλησίαζε τη φωτιά της· δεν 
υπήρχε αμφιβολία. 

Η γυναίκα ύψωσε την καραμπίνα της, σημαδεύοντάς τον. «Τι θέ- 
λεις;» φώναξε. 

Ο άντρας σήκωσε τα χέρια του, φιλικά. «Δεν είμαι ληστής, ούτε κα- 
κοποιός. Απλώς ένας οδοιπόρος.» Το άλογό του χρεμέτισε. «Να καθί- 
σω;» 

Η γυναίκα τον κοίταξε καχύποπτα. Ύστερα κατέβασε την καραμπί- 
να της. «Κάθισε,» είπε διστακτικά. 

Ο άντρας πήρε θέση αντίκρυ της, πλάι στη φωτιά. Το άλογό του άρ- 
χισε να μασουλά το χορτάρι που φύτρωνε ανάμεσα στις πέτρες. 

«Το όνομά μου είναι Αργύριος.» Κατέβασε την κουκούλα της κάπας 
του, φανερώνοντας μακρύ, γαλανόδερμο πρόσωπο με σγουρά γκρίζα 
μαλλιά. 

Η γυναίκα τον κοίταξε συνοφρυωμένη. Ύστερα χαμογέλασε. «Ξέ- 
ρεις κάτι; Όταν σε είδα να πλησιάζεις, δεν περίμενα ότι θα ήσουν τό- 
σο μεγάλος. Σε υπολόγιζα γύρω στα τριάντα.» 

Ο Μπαλαντέρ της Λόρκης γέλασε. «Έπεσες έξω τριάντα χρόνια, φο- 
βάμαι. Πώς σε λένε;» 

«Πολύανθη.» 

Ο Αργύριος χαμογέλασε σαν να είχε ακούσει κάποιο αστείο. 

Η Πολύανθη συνοφρυώθηκε ξανά. «Συμβαίνει κάτι;» 

«Τίποτα. Απλώς ήξερα κάποτε κάποια που την έλεγαν Πολύανθη-» 

«Κοίτα, φίλε, αν ήρθες εδώ για να... για...» 

«Ήταν ιέρεια της Λόρκης.» 

Η Πολύανθη έμεινε σιωπηλή και κοκαλωμένη σαν να της είχε απο- 
καλύψει κάτι το τρομερό. 

«Όπως κι εσύ, μάλλον,» είπε ο Αργύριος. 

«Πώς... πώς το ξέρεις; Ποιος σ’το είπε; Σ’έστειλαν απ’τη Νίρντημ;» Η 
Πολύανθη έμοιαζε έτοιμη να τιναχτεί πάνω και ν’αρχίσει να τρέχει· 
έσφιγγε την καραμπίνα μες στα χέρια της. 

«Δεν είμαι εχθρός σου. Και κανείς δεν μ’έστειλε εδώ πέρα απ’την 
Κυρά μας της Τύχης. Δεν ήξερα ακριβώς γιατί είχα έρθει, μέχρι στιγ- 
μής, αλλά τώρα κατάλαβα. Το όνομά σου μου είπε όλα όσα χρειαζό- 
μουν να ξέρω. Δεν υπάρχουν συμπτώσεις, Πολύανθη.» 

Η ιέρεια τον ατένισε τώρα με στενεμένα μάτια. «...Τι είσαι;» είπε. 
«Είσαι δαίμονας της Λόρκης;» 

Ο Αργύριος γέλασε. «Ελπίζω πως όχι!» Και τη ρώτησε: «Γιατί είσαι 
εδώ, μες στις ερημιές, Πολύανθη; Συνέβη κάτι στη Νίρντημ;» 

«Γνωρίζεις τη Νίρντημ;» 

«Μια μικρή πόλη προς τα βόρεια.» 

«Με πολύ κακούς κατοίκους,» πρόσθεσε η Πολύανθη. 

Ο Αργύριος ύψωσε το φρύδι του ερωτηματικά. 

«Λίγο έλειψε να με λιντσάρουν.» 

«Γιατί;» 

«Είχα στήσει έναν βωμό της Λόρκης σε καλυμμένο μέρος. Μέσα 
στον πίσω κήπο ενός σπιτιού. Δεν ξέρω αν κάποιο κάθαρμα με πρό- 
δωσε, ή αν με παρακολούθησαν πάντως μαθεύτηκε. Η ιέρεια της Αρ- 
τάλης πρόσταξε να με διώξουν αμέσως από την πόλη γιατί η παρου- 
σία μου δυσαρεστούσε τη θεά της. Η καταραμένη! Και κανείς δεν α- 
ντέδρασε! Όλοι τους είναι καθάρματα!» 

«Σε μικρές πόλεις συμβαίνουν αυτά,» είπε ο Μπαλαντέρ της Λόρκης. 
«Και σε μεγάλες συμβαίνουν άλλα - χειρότερα, πιθανώς.» 

Η Πολύανθη αναστέναξε, και δεν είπε τίποτα. 

«Θα ήθελες ν’αναλάβεις έναν άλλο ναό;» τη ρώτησε ο Αργύριος. 

Η Πολύανθη τον ατένισε καχύποπτα ξανά. 

Οι μισθοφόροι είχαν καταφέρει μετά βίας να επιβιώσουν τις μέρες 
που βρίσκονταν κλεισμένοι στην ενδοδιάσταση. Τα τρόφιμα στο κε- 
λάρι του μικρού ναού ήταν λίγα, και κανείς δεν φαινόταν να έρχεται 
εδώ· το μέρος ήταν εγκαταλειμμένο. Μόνο μια γριά πρέπει κάποτε να 
ζούσε στον ναό, αλλά τώρα ήταν νεκρή. Το πτώμα της οι μισθοφόροι 
το είχαν κάψει για να μην πάθουν καμία μόλυνση. 

Προσπαθούσαν συνεχώς να βρουν κανένα ζώα για να σκοτώσουν, 
ώστε να το φάνε, αλλά τίποτα μεγαλύτερο από σαύρες, τρωκτικά, 
και μικρά πουλιά δεν υπήρχε εδώ γύρω. Τα τρόφιμα στο κελάρι του 
ναού ήταν προτιμότερα. Για την ώρα. 

Η μάγισσα μελετούσε τα όρια της ενδοδιάστασης. Η όψη της έκανε 
τις τρίχες των μισθοφόρων να ορθώνονται όταν εξασκούσε τη μαγεία 
της· τα μάτια της ήταν κενά, οι κόρες εξαφανισμένες. Πάσχιζε να βρει 
τρόπο για να φύγουν, αλλά δεν έμοιαζε να τα καταφέρνει. Έτρωγε 
λίγο, έπινε λίγο, κοιμόταν λίγο. Διαρκώς δούλευε, με το μυαλό της. 

Χτες τρελάθηκε. Αρχισε να χτυπιέται και να ουρλιάζει και να προ- 
σπαθεί να δαγκώσει τα δάχτυλά των χεριών της. Οι μισθοφόροι ανα- 
γκάστηκαν να τη δέσουν για να μη βλάψει τον εαυτό της. Τους απει- 
λούσε και τους έβριζε, και έλεγε και διάφορες ασυναρτησίες που δεν 
έβγαζαν κανένα νόημα· μερικές φορές, μάλιστα, μιλούσε σε γλώσσες 
άγνωστες, και οι μισθοφόροι φοβόνταν ότι ίσως να έκανε κάποιο 

ξόρκι εναντίον τους. Τελικά, τη φίμωσαν. Δεν μπορούσαν να συνεν- 
νοηθούν μαζί της. 

Και συζητούσαν τώρα τι να κάνουν, πώς να τη συνεφέρουν. Εκτός 
των άλλων - εκτός του ότι ήταν η αντιπρόσωπος του εργοδότη τους 
- ήταν η μόνη που μπορούσε ίσως να τους βγάλει από εδώ. 

«Στο τέλος θα τρελαθούμε κι εμείς σαν αυτήν. Θ’αρχίσουμε να τρώ- 
με τα χέρια μας,» είπε ένας μισθοφόρος. 

«Μη λες μαλακίες, που να σε δαγκώσ’ η Λόρκη!» 

«Αν δεν αρχίσουμε να τρώμε τα χέρια μας, θ’αρχίσουμε να τρώμε ο 
ένας τον άλλο,» είπε η μισθοφόρος που είχε έρθει με το δίκυκλο. «Α- 
φού δεν υπάρχει έξοδος από εδώ, ακόμα και τα μικρά ζώα που βλέ- 
πουμε να τριγυρίζουν θάναι περιορισμένα.» 

«Κάποιοι έρχονται!» 

Οι μισθοφόροι βγήκαν από τον ναό, βλέποντας δύο ταξιδιώτες να 
ζυγώνουν μέσα από το δάσος. Ο ένας τραβούσε ένα άλογο πίσω του, 
επάνω στο οποίο ήταν φορτωμένο κάτι αρκετά μεγάλο, τυλιγμένο με 
δέρματα. Κι οι δύο ταξιδιώτες φορούσαν κάπες και κουκούλες. 

«Ποιοι είστε;» ρώτησε ένας μισθοφόρος τραβώντας το πιστόλι του. 
«Πώς ήρθατε εδώ; Πώς μπορούμε να βγούμε από εδώ;» 

«Το πώς ήρθαμε δεν σας ενδιαφέρει,» αποκρίθηκε ο Μπαλαντέρ της 
Λόρκης. «Αλλά θέλετε να φύγετε, έτσι δεν είναι;» 

Πολλοί μισθοφόροι μίλησαν συγχρόνως: «Ξέρεις πώς να βγούμε;» 
«Ναι - πες μας πώς να βγούμε!» «Υπάρχει έξοδος;» «Είσαι μάγος;» 

«Δεν είναι μια μάγισσα μαζί σας;» ρώτησε ο Αργύριος, ήρεμα. 

«Πώς το ξέρεις;» «Ναι, είναι...» «Τρελάθηκε η μάγισσα, φίλε.» 

Ο Αργύριος κοίταξε τον τελευταίο μισθοφόρο ερωτηματικά. 

«Μελετούσε τα όρια της ενδοδιάστασης, και τρελάθηκε. Την έχουμε 
δέσει για να μη φάει τα χέρια της.» 

Ο Μπαλαντέρ της Λόρκης κατέβασε τη λύρα από τη ράχη του Ανε- 
μοπόδη. Έβγαλε τα δέρματα από πάνω της. «Καθώς θα παίζω ένα 
τραγούδι,» είπε στους μισθοφόρους, «θ’αρχίσετε να πηγαίνετε προς 
τα άκρα της ενδοδιάστασης και θα βγείτε.» 

Οι μισθοφόροι δεν φάνηκε να τον πιστεύουν: δεν κινήθηκαν από τις 
θέσεις τους· τον ατένιζαν άγρια ή παραξενεμένα. 

«Δε με καταλαβαίνετε;» 

«ΜΑΣ ΔΟΥΛΕΥΕΙΣ;» γκάριξε ένας, υψώνοντας το πιστόλι του και ση- 
μαδεύοντας τον. «Πες μας πώς να βγούμε - τώρα! Πες μας!» 

«Ε!» του φώναξε ένας άλλος μισθοφόρος. «Τι κάνεις εκεί; Ήρεμα! 
Κατέβασε το όπλο! Δεν είν’ εχθρός μας. Κατέβασε το, λέμε.» 

Ο πρώτος μισθοφόρος κατέβασε το πιστόλι του, εξακολουθώντας 
να κοιτάζει άγρια τον Αργύριο. Βρισκόταν στα πρόθυρα υστερίας. 

Ο Μπαλαντέρ είπε ξανά: «Καθώς θα παίζω ένα τραγούδι με τη λύρα 
μου, θα μπορείτε να φύγετε. Απλώς βαδίζοντας. Τίποτ’ άλλο δεν 
χρειάζεται. Και τη μάγισσα να την πάρετε μαζί σας - μην την αφήσετε 
εδώ.» 

Οι μισθοφόροι αλληλοκοιτάχτηκαν τελικά, ένας είπε στον Αργύριο: 
«Εντάξει»· κι ένας άλλος: «Φρόντισε, όμως, να μας έχεις πει αλήθεια,» 
απειλητικά. 

Μπήκαν στο εσωτερικό του ναού κι όταν βγήκαν τραβούσαν τη μά- 
γισσα μαζί τους. Τα χέρια της ήταν δεμένα πίσω από την πλάτη της, 
και ήταν φιμωμένη. Μούγκριζε και πάλευε. Ήταν εκτός εαυτού, σαν 
θηρίο. Στα μάτια της έβλεπες μόνο παραφροσύνη. 

«Τη νεκρή που ήταν εδώ τι την κάνατε;» ρώτησε ο Αργύριος. 

«Εννοείς τη γριά που ήταν μέσα;» 

«Ναι.» 

«Την κάψαμε, τι να την κάνουμε;» 

«Εντάξει. Πηγαίνετε.» 

Ο Μπαλαντέρ της Λόρκης άρχισε να παίζει τη λύρα, και οι μισθοφό- 
ροι, τραβώντας τη μάγισσα μαζί τους, έφυγαν από το ξέφωτο και συ- 
νέχισαν να βαδίζουν μες στο δάσος. 

Όταν τα δάχτυλα του Αργύριου άφησαν τις χορδές του μουσικού 
οργάνου, η Πολύανθη κατέβασε την κουκούλα της κάπας της. «Με 
τρομάζει τούτο το μέρος,» είπε. 

«Αν δεν θέλεις να μείνεις, δεν είσαι υποχρεωμένη. Αλλά αυτός είναι 
ένας ναός όπου περνάνε αρκετοί πιστοί της Κυράς μας, και δεν θα ή- 
ταν καλό να εγκαταλειφθεί.» 

«Ναι...» είπε η Πολύανθη συλλογισμένα, κοιτάζοντας τα λαξεύματα 
στις πέτρινες στήλες εκατέρωθεν της εισόδου, κοιτάζοντας το δάσος 

ολόγυρα. «Απλώς... είναι τόσο έρημα εδώ. Αγριεύομαι. Η προηγούμε- 
νη ιέρεια έμενε τελείως μόνη;» 

«Από μια ηλικία και μετά, ναι.» 

«Δεν ξέρεις κανέναν άλλο πιστό που μπορεί να θέλει νάρθει να μεί- 
νει μαζί μου;» 

«Κάποιον θα βρούμε, αναμφίβολα.» 

«Οι κάτοικοι της Χαμηλόνεφης είναι φιλικοί;» 

«Αρκεί να μην τους πεις ευθέως ότι είσαι ιέρεια της Λόρκης, και να 
μην εξασκήσεις τη λατρεία της Κυράς μας μες στην πόλη τους.» 

Η Πολύανθη ήταν σιωπηλή για μερικές στιγμές. Ύστερα είπε: «Θα το 
δοκιμάσω να μείνω εδώ... και βλέπουμε.» 

Ο Μπαλαντέρ της Λόρκης ένευσε, ευχαριστημένος. 

ΠΟΛΙΤΙΚΟΙ ΑΓΩΝΕΣ 


Ο Βασνάρος άρχισε να μιλά σε κόσμο προτού έρθουν οι μισθοφόροι 
από την Ύγκρας. Είχε γνωστούς από τη μια άκρη της Μέλβερηθ ώς 
την άλλη, και ήρθε πρώτα σε επαφή με εκείνους που πίστευε ότι θα 
τους ενδιέφερε περισσότερο το θέμα της ομοσπονδίας: που θα είχαν 
πρόβλημα με τον έλεγχο της Άντχορκ πάνω απ’τα κεφάλια τους: που 
θα ήθελαν να έχουν τη δίκη τους ομοσπονδία εδώ στη Μέλβερηθ. Ο 
Βασνάρος έφτασε στο σημείο να συγκρίνει την προετοιμαζόμενη Ο- 
μοσπονδία της Άντχορκ ακόμα και με τους Παντοκρατορικούς. Αν και 
ήξερε ότι αυτό ήταν, ξεκάθαρα, υπερβολή. Ορισμένες φορές χρειάζο- 
νται υπερβολές προκειμένου να πετύχεις εκείνο που θέλεις. 

Κανείς απ’αυτούς με τους οποίους μιλούσε δεν γνώριζε από πριν για 
τις ομοσπονδίες που ετοιμάζονταν απ’άκρη σ’άκρη της Σεργήλης. 
Παρότι επρόκειτο για ένα ζήτημα τεράστιο, ήταν συγχρόνως κρυφό - 
για την ώρα, τουλάχιστον. Μόνο όσοι ασχολούνταν άμεσα με τα με- 
γάλα πολιτικά θέματα γνώριζαν γι’αυτό. Οι άνθρωποι των δρόμων 
δεν είχαν ιδέα. Ούτε και οι περισσότεροι άνθρωποι γενικά. 

Το γεγονός ότι κρατιόταν κρυφό κάτι το τόσο σημαντικό έκανε 
πολλούς να σκεφτούν ότι αναμφίβολα κάποια ύπουλη δραστηριότη- 
τα συνέβαινε, και επομένως δεν έπρεπε να αφήσουν τα πράγματα να 
ολοκληρωθούν όπως σχεδιάζονταν. Ήταν προφανές, έλεγαν, ότι κά- 
ποιοι επιτήδειοι προσπαθούσαν να θέσουν τη Μέλβερηθ υπό την κυ- 
ριαρχία τους, ώστε να επωφελούνται απ’αυτήν. Ήταν, άλλωστε, μια 
από τις μεγαλύτερες πόλεις της Σεργήλης, και εδώ συναντιόνταν τέσ- 
σερις σιδηροδρομικές γραμμές που πήγαιναν προς βορρά, νότο, ανα- 
τολή, και δύση. Η Μέλβερηθ ήταν κέντρο. Ένα κέντρο που πολλοί θα 
ήθελαν να έχουν στο χέρι. Τόσοι ήλιοι περνούσαν από εδώ. Και τόσες 
πληροφορίες. 

0 Βασνάρος δεν δυσκολεύτηκε να πείσει αρκετό κόσμο ότι οι πολι- 
τικοί της Άντχορκ - ειδικά κάποιος που ονομαζόταν Νορβάλης’μορ 
Ντερνιλοφ - είχαν κακό στο μυαλό τους. Τους έκανε όλους καχύπο- 
πτους με την εξάπλωση της Ομοσπονδίας της Άντχορκ ώς τη Μέλβε- 
ρηθ. Μίλησε με οδηγούς επιβατηγών οχημάτων, με αρχηγούς συμμο- 
ριών, με αερομεταφορείς γρυποκαβαλάρηδες, με υποψιασμένους 
χωροφύλακες, με μαγαζάτορες υπόγειων καταστημάτων, με ζητιά- 
νους και κλεφτρόνια, με φρουρούς και μισθοφόρους, με ιερωμένους 
των δρόμων (της Λόρκης, φυσικά), με μάγους που έκαναν ύποπτες 
δουλειές στη Μέλβερηθ, ακόμα και μ’έναν οδηγό τρένου. 

Οι μισθοφόροι από την Ύγκρας ήρθαν εν τω μεταξύ και τον συνό- 
δευαν σε πολλές από αυτές τις συναντήσεις, αλλά αθέατοι, απλά για 
να βρίσκονται σε μέρος απ’όπου μπορούσαν να βοηθήσουν σε περί- 
πτωση που οι άνθρωποι του Νορβάλη’μορ τύχαινε να του επιτεθούν. 
Ο Σκαρλάτος ήταν επίσης κρυμμένος ανάμεσάτους. 

Η Βατράνια πήγαινε συνήθως μαζί με τον πατέρα της. Ήθελε να 
γνωρίσει τον κόσμο που γνώριζε κι εκείνος, και ο Βασνάρος, αν και 
φοβόταν γι’αυτήν, δεν της το αρνήθηκε. Τι να έκανε; Να την κρατού- 
σε κλειδωμένη στο υπόγειο διαμέρισμα στη Σκιστή; Επιπλέον, ίσως 
ήταν καλύτερα να την έχει μαζί του παρά να τριγυρίζει μόνη της 
σ’άλλα μέρη. Δεν ήταν άγνωστο στη Μέλβερηθ πως ήταν κόρη του. 

Μια νύχτα, όμως, κινδύνεψαν κι οι δυο τους. 

Είχε περάσει ένας μήνας από τότε που ξεκίνησαν την εκστρατεία 
τους εναντίον του Νορβάλη’μορ, και ακόμα ο Βασνάρος μιλούσε σε 
διάφορους ανθρώπους. Οι εντάσεις μέσα στη Μέλβερηθ είχαν αρχίσει 
να διαφαίνονται: οι κατάσκοποι διάφορων πολιτικών πρέπει οπωσ- 
δήποτε να είχαν ακούσει αυτά που λέγονταν στους δρόμους - λόγια 
εναντίον κάποιας Ομοσπονδίας της Άντχορκ που προετοιμαζόταν και 
είχε σκοπό να «καταπιεί» (όπως ισχυρίζονταν πολλοί) τη Μέλβερηθ - 
και δημοσιογράφοι είχαν, επίσης, πληροφορηθεί από διάφορες πηγές 
τι φήμες κυκλοφορούσαν: γράφτηκαν άρθρα στην Πολίτική Συνείδηση 
και στην Άτρομο Πολιτεία τα οποία ζητούσαν, εμμέσως, από τον Πο- 
λιτειάρχη μια απάντηση. Ήταν όντως αλήθεια ότι προετοιμαζόταν 
ομοσπονδία από τους πολιτικούς της Άντχορκ; Και όντως σκόπευαν 

να κάνουν τη Μέλβερηθ ένα απλό μέρος αυτής της ομοσπονδίας - μια 
πόλη υποχείριο της Αντχορκ; 

Ο Πολιτειάρχης πρέπει να ανησυχούσε, και όχι μόνο αυτός. 

Καθώς ο Βασνάρος και η Βατράνια έφευγαν από το κατάστημα ενός 
εμπόρου στο Χαμηλό Παζάρι, στα δυτικά της Μέλβερηθ, δέχτηκαν 
επίθεση από καλά οπλισμένους μπράβους. Όχι ανθρώπους του δρό- 
μου. Έμοιαζαν καλοντυμένοι, και κρατούσαν πιστόλια. Προσπάθη- 
σαν να τους σκοτώσουν, και ο Βασνάρος τραυματίστηκε στη συ- 
μπλοκή. Η Βατράνια πανικοβλήθηκε βλέποντάς τον να πέφτει αιμό- 
φυρτος στα πόδια της. Το πιστόλι της πυροβόλησε τους εχθρούς ενώ 
δάκρυα θόλωναν τα μάτια της και μια άγρια κραυγή έβγαινε απ’τα 
χείλη της. 

Είδε έναν από τους μπράβους να σωριάζεται από τη σχεδόν τυχαία 
ριπή της. 

Είδε έναν άλλο να πετάγεται απρόσμενα μέσα απ’τα σκοτάδια - να 
βρίσκεται ξαφνικά πολύ κοντά της! Αλλά έπεσε χτυπημένος από πί- 
σω, μ’ένα ξιφίδιο να προεξέχει από την πλάτη του. Κι αυτή τη φορά 
δεν ήταν ο Θόας που είχε έρθει να τη βοηθήσει: ήταν ο Σκαρλάτος και 
οι μισθοφόροι από την Ύγκρας. Τα πιστόλια τους κροτάλισαν μες στη 
νύχτα, φωτίζοντάς την, γεμίζοντας τον δρόμο με σφαίρες, κάλυκες, 
και θάνατο. Δύο μπράβοι τράπηκαν σε φυγή· οι υπόλοιποι ήταν νε- 
κροί στο οδόστρωμα. Ο Σκαρλάτος κυνήγησε αυτούς που έφευγαν, 
πυροβολώντας με το πιστόλι του, τελειώνοντας τον γεμιστήρα. 

Η Βατράνια δεν είδε αν τους σκότωσε· δεν την ενδιέφερε· μόνο για 
τον πατέρα της την ένοιαζε. «Βοηθήστε τον!» είπε στους μισθοφό- 
ρους. «Βοηθήστε τον!» 

Οι άνθρωποι της Αρχόντισσας της Ύγκρας - καφετόδερμοι οι πε- 
ρισσότεροι: φανερά προερχόμενοι από μέρη κοντά στις ερήμους, ή, 
ίσως, κι από τις ίδιες τις ερήμους - σήκωσαν τον Βασνάρο και τον πή- 
γαν σ’ένα μικρό φορτηγό, όπου τον έβαλαν να ξαπλώσει. Η Βατράνια 
φυσικά τούς ακολούθησε, και είδε μια μάγισσα να κρατά το χέρι της 
υψωμένο πάνω απ’το τραύμα του (που ήταν στα πλευρά) και να 
μουρμουρίζει παράξενα λόγια. Ύστερα είπε: «Δεν είναι σοβαρό, αλλά 

πρέπει να βγάλουμε τη σφαίρα. Τώρα. Και καλύτερα μακριά από δω. 
Δεν ξέρεις ποιος μπορεί να παρουσιαστεί πάλι.» 

«Θάρθω μαζί σας!» δήλωσε η Βατράνια ανάμεσα από τους μισθο- 
φόρους. 

Η μάγισσα - που, σ’αντίθεση με τους άλλους, είχε κατάλευκο δέρμα 
σαν πανί και μαλλιά πράσινα και κοντά - την κοίταξε σαν να ήταν έ- 
τοιμη να διαφωνήσει. Αλλά, προτού μιλήσει, η Βατράνια πρόσθεσε: 
«Είναι πατέρας μου. Θα έρθω μαζί σας. Δεν φεύγω.» 

«Εντάξει, έλα.» 

Οι πόρτες του μικρού φορτηγού έκλεισαν - ο Σκαρλάτος ήταν ήδη 
εδώ - και ο οδηγός ενεργοποίησε τη μηχανή κι έφυγαν, με ταχύτητα. 
Σύντομα η Χωροφυλακή θα μαζευόταν σε τούτους τους δρόμους. 

Ο Βασνάρος δεν ήταν αναίσθητος· είχε τις αισθήσεις του αλλά δεν 
βρισκόταν σε πλήρη εγρήγορση. Μουρμούριζε ακατανόητα πράγμα- 
τα, και δεν μπορούσε να κινηθεί. Ήταν άνθρωπος πάνω από εξήντα 
χρονών δεν ήταν τώρα να τρώει σφαίρες στα πλευρά. Θα τους σκο- 
τώσω όλους αν τον αφήσουν να πεθάνει! σκέφτηκε η Βατράνια. 

Η μάγισσα, γονατισμένη πλάι στον Βασνάρο, σκυμμένη από πάνω 
του, του είπε: «Ηρέμησε τώρα· ξεκουράσου, ξεκουράσου»· και μουρ- 
μούρισε πάλι τα λόγια για κάποιο ξόρκι περνώντας συγχρόνως το 
χέρι της μπροστά από το πρόσωπό του. Τα βλέφαρα του Βασνάρου 
έκλεισαν και φάνηκε να πέφτει σε βαθύ ύπνο. 

Η μάγισσα έσκισε τα ρούχα του μ’ένα κοφτερό στιλέτο ώστε να 
φανερωθεί το τραύμα στα πλευρά του. Έβγαλε μια σύριγγα από την 
τσάντα της και του έκανε ένεση πλάι στην πληγή. Ύστερα, χρησιμο- 
ποιώντας νυστέρι και λαβίδα τράβηξε τη σφαίρα από μέσα του, ενώ η 
Βατράνια παρακολουθούσε χωρίς να αποστρέψει καθόλου το βλέμ- 
μα. Ήθελε να δει τα πάντα. Το αίμα δεν την τρόμαζε· ήταν κόρη του 
Τρελού Λύκου της Μέλβερηθ. 

Η μάγισσα έντυσε το τραύμα του Βασνάρου με επίδεσμο αφού έβα- 
λε επάνω του μια αλοιφή και ένα φύλλο από κάποιο φυτό. Μετά υ- 
ποτονθόρυσε παράξενα λόγια ξανά, κρατώντας το χέρι της κοντά 
στην πληγή. Και ένευσε, μοιάζοντας ικανοποιημένη. 

«Εντάξει;» ρώτησε η Βατράνια. 

«Θα αναρρώσει,» τη διαβεβαίωσε η μάγισσα. 

Τις ημέρες που ακολούθησαν, η Βατράνια δεν άφησε τον πατέρα 
της να πάει να μιλήσει σε κανέναν. Ακόμα κι όταν μπορούσε να ση- 
κωθεί και να βαδίσει με κάποια άνεση, τσακώθηκε μαζί του ώστε να 
μη βγει καθόλου από το σπίτι. 

(Το οποίο τώρα δεν ήταν εκείνο το υπόγειο στη Σκιστή. Είχαν πλέον 
μετακομίσει. Ζούσαν στον τέταρτο όροφο μιας πολυκατοικίας στο 
Κέντρο. Ήταν καλό μέρος για απόδραση, την είχε διαβεβαιώσει ο πα- 
τέρας της: Αν κάποιοι προσπαθούσαν να τους στριμώξουν εδώ, μπο- 
ρούσαν άνετα να πηδήσουν σε μια γειτονική οροφή, καθώς και σε 
διάφορα γειτονικά μπαλκόνια. Τα οικοδομήματα του Κέντρου ήταν 
κοντά το ένα με το άλλο.) 

«Η δουλειά μας πρέπει να συνεχιστεί, μικρή!» είπε ο Βασνάρος, α- 
γριοκοιτάζοντάς την, κουνώντας θυμωμένα προς το μέρος της το βι- 
βλίο που διάβαζε τελευταία για να περνά την ώρα του - ένα μυθιστό- 
ρημα με τίτλο Οι Προκλητικές Συνευρέσεις του Κυρίου Ζαμούνδου. «Δε 
μπορούμε να την αφήσουμε στη μέση, τώρα που την έχουμε ξεκινή- 
σει!» 

«Θα πάω εγώ, τότε,» δήλωσε η Βατράνια. «Θα πάω εγώ και θα μιλή- 
σω σ’αυτ-» 

«Δε μπορείς να πας εσύ-» 

«Γιατί όχι; Ξέρω τι θα τους πεις! Και θα έχουν ήδη ακούσει για την 
ομοσπονδία, δεν μπορεί να μην έχουν ακούσει. Πες μου ποιοι είναι 
και θα πάω να τους μιλήσω. Και πες μου κι έναν τρόπο για να με πι- 
στέψουν ότι είμαι κόρη σου.» 

Ο Βασνάρος ήταν διατακτικός να συμφωνήσει αλλά, τελικά, συμ- 
φώνησε. Της είπε τα ονόματα κάποιων ανθρώπων και πού βρίσκο- 
νταν, και πώς θα την αναγνώριζαν σίγουρα ως κόρη του, δίχως καμία 
αμφιβολία. 

(Στον Σκαρλάτο, κρυφά από τη Βατράνια, είπε: «Αν αφήσεις να της 
κάνουν κακό αυτοί οι καριόληδες του Νορβάλη’μορ, θα σε σκοτώσω, 
μαντατοφόρε.») 

Έτσι η Βατράνια συνέχισε το έργο του πατέρα της μέσα στη Μέλβε- 
ρηθ, διαβεβαιώνοντας ανθρώπους των δρόμων ότι όσα είχαν ακούσει 

ήταν αλήθεια για την Ομοσπονδία της Αντχορκ, ο ίδιος ο Βασνάρος, ο 
Αγωνιστής των Δρόμων, γνώριζε γι’ αυτήν και είχε αντιμετωπίσει τα 
τσιράκια του πρωτεργάτη της, ενός μάγου ονόματι Νορβάλη’μορ 
Ντέρνιλοφ. 

Ο Θόας, σε αρκετές από αυτές τις συναντήσεις, πήγαινε μαζί με τη 
Βατράνια. Ήθελε γι’ακόμα μια φορά να βρεθεί μπλεγμένος στις υπο- 
θέσεις του Τρελού Λύκου της Μέλβερηθ (ήταν σαν κάτι βγαλμένο από 
μύθο!), και αμέσως είχε προθυμοποιηθεί να συνοδέψει την κόρη του 
όταν εκείνη τού είπε τι είχε συμβεί. 

«Στη μητέρα σου έχεις ξαναμιλήσει;» τη ρώτησε, ένα απόγευμα, ενώ 
κάθονταν στη γωνία μιας καφετέριας, καπνίζοντας εξωδιαστασιακά 
τσιγάρα εισαγμένη από τη Σάρντλι. 

«Ο μπαμπάς, νομίζω, της έχει μιλήσει τηλεπικοινωνιακά.» Η Βατρά- 
νια φύσηξε καπνό προς τα δίπλα. «Τσακώθηκαν, βασικά. Τους άκου- 
γα.» 

«Το γνωρίζει ότι τώρα ο πατέρας σου έχει τραυματιστεί;» 

«Δεν ξέρω.» 

Ο Θόας, όμως, ήταν σαν να έλεγε κάτι που ήδη βρισκόταν στο μυα- 
λό της Βατράνιας: ότι ίσως θα έπρεπε κάποια στιγμή στο σύντομο 
μέλλον να πάει να μιλήσει με τη μητέρα της. Να συμφιλιωθεί, ίσως, 
μαζί της. Γ ιατί στους δρόμους της Μέλβερηθ, ειδικά έτσι όπως εξελίσ- 
σονταν τα πράγματα, οτιδήποτε μπορούσε να συμβεί. Η Βατράνια 
δεν το θεωρούσε πιθανό να σκοτωθεί αύριο - αισθανόταν αρκετά 
αθάνατη και ηρωική, επί του παρόντος - αλλά αν - αν - κάτι άσχημο 
συνέβαινε δεν ήθελε να είναι τσακωμένη με τη μητέρα της. 

Παράξενο. Πρώτη φορά αισθανόταν έτσι. 

Είχε αρχίσει να μεγαλώνει τόσο πολύ; αναρωτήθηκε. 

«Αισθάνεσαι καλύτερα, μου είπαν.» 

Η Χαρίκλεια ήταν καθισμένη στην πολυθρόνα της, τυλιγμένη σ’ένα 
μακρύ μαύρο σάλι, φορώντας μόνο ένα λεπτό μεσοφόρι από μέσα. 
Προς στιγμή είχε ξεχάσει ποιος την είχε επισκεφτεί και ξαφνιάστηκε 
από την ερώτηση. Βλεφαρίζοντας έστρεψε αργά τα μάτια της επάνω 
του. 

Ο Νορβάλης. Ντυμένος, ως συνήθως, απλά αλλά όχι φτηνά. Μαύρο 
γυαλιστερό σακάκι, λευκό πουκάμισο με μεγάλους γιακάδες· τα μανι- 
κετόκουμπα του πουκαμίσου στραφτάλιζαν καθώς έβγαιναν από τις 
άκρες του σακακιού. Τα αραιά ξανθά μαλλιά του μάγου ήταν καλο- 
χτενισμένα, το μούσι του καλοψαλιδισμένο επάνω στο γαλανόδερμο 
πρόσωπό του. 

Η Χαρίκλεια αναρωτήθηκε με ποια από τις άλλες δύο να κοιμόταν 
όλο αυτό τον καιρό. Ή, μήπως, και με τις δύο συγχρόνως; 

«Δεν ήρθες να με δεις,» του είπε, κατηγορικά. 

Ο Νορβάλης έπιασε μια καρέκλα από δίπλα και, φέρνοντάς την κο- 
ντά της, κάθισε. «Ήρθα. Δεν το θυμάσαι;» 

Έλεγε αλήθεια; 

Η Χαρίκλεια κούνησε το κεφάλι της αρνητικά. «Όχι,» είπε αδύναμα. 

Ο Νορβάλης αναστέναξε. «Το υποψιαζόμουν. Μάλλον δεν καταλά- 
βαινες ότι δεν ήταν όνειρο. Αλλά τώρα νομίζω πως όντως είσαι καλύ- 
τερα.» 

«Ναι,» αποκρίθηκε εκείνη. Της είχαν πει ότι προσπαθώντας να ερευ- 
νήσει τα όρια της ενδοδιάστασης κοντά στη Χαμηλόνεφη είχε τρελα- 
θεί και πήγαινε να δαγκώσει τα χέρια της, να τα φάει. Οι μισθοφόροι 
είχαν αναγκαστεί να τη δέσουν. Η ίδια δεν θυμόταν τίποτα από αυτά. 
Θυμόταν μόνο ότι είχε συναντήσει εκεί, στην ενδοδιάσταση, μια πολύ 
παράξενη κυρία που το δέρμα της στραφτάλιζε σαν ασήμι και τα 
μαλλιά της ήταν μαύρα, σγουρά, και μακριά ώς τα γυμνά πόδια της. 
Γελούσε συχνά, σαν να έκρυβε ατέρμονα μυστικά πίσω από τα αινιγ- 
ματικά μάτια της, και μιλούσε στη Χαρίκλεια για διάφορα μυστήρια... 
για διάφορα τόσο μαγευτικά μυστήρια. (Αλλά τώρα εκείνη ούτε αυτά 
τα θυμόταν.) Μετά, κάτι δαιμονικές σκιές είχαν αρπάξει τη Χαρίκλεια 
και προσπαθούσαν να την τραβήξουν μακριά από την παράξενη κυ- 
ρία - δεν την άφηναν να συζητήσει μαζί της! Και η παράξενη κυρία 
ήταν έτοιμη ήδη να της αποκαλύψει πώς να ξεκλειδώσει την ενδο- 
διάσταση: η Χαρίκλεια ήταν σίγουρη. 

Κάποιος καιρός είχε περάσει - αμφίβολο πόσος ακριβώς - και διά- 
φοροι άνθρωποι παρουσιάζονταν κοντά της και της μιλούσαν. Ανά- 
μεσά τους ήταν, κατά περιόδους, και η παράξενη κυρία· και όποτε 

αυτή εμφανιζόταν πάντα οι άλλοι έμοιαζαν να ανησυχούν για κάποιο 
λόγο. Η Χαρίκλεια αναρωτιόταν πού ακριβώς να ήταν. Σίγουρα, όχι 
ακόμα στην ενδοδιάσταση. Εκείνη ήταν που την είχε ανοίξει και είχαν 
βγει; Νόμιζε ότι βρισκόταν σε κάποιο δωμάτιο, ξαπλωμένη ίσως, ή 
καθισμένη· άλλες φορές πάλι νόμιζε ότι περιφερόταν στους δρόμους 
μεγάλων πόλεων, ή σε ερημικούς επαρχιακούς δρόμους. Η παράξενη 
κυρία, τότε, ήταν συνήθως μαζί της. 

Όταν η Χαρίκλεια’σαρ συνήλθε, της είπαν ότι ήταν αρκετές μέρες 
υπό την επίβλεψη ψυχιάτρων οι οποίοι προσπαθούσαν να επικοινω- 
νήσουν μαζί της αλλά δεν τα κατάφερναν παρά ελάχιστες μόνο φο- 
ρές. Της έδιναν φάρμακα που διαλύουν τις παραισθήσεις. Όμως οι 
παραισθήσεις της πρόσφατα είχαν διαλυθεί. Μπορούσε τώρα να επι- 
κοινωνήσει με οποιονδήποτε, και καταλάβαινε πάντα πού βρισκόταν. 

«Τι έγινε σ’εκείνο το μέρος, Χαρίκλεια, θυμάσαι;» τη ρώτησε ο Νορ- 
βάλης. «Κοντά στη Χαμηλόνεφη. Αν δεν σε ενοχλεί να μου πεις.» 

Η Χαρίκλεια χαμογέλασε. «Γιατί να με ενοχλεί;» 

Ο Νορβάλης ανασήκωσε τους ώμους, σιωπηλά. 

«Τι σου είπαν οι μισθοφόροι;» 

«Ότι έχασες την επαφή σου με το περιβάλλον ύστερα από μελέτη 
της ενδοδιάστασης. Ότι πίεσες πολύ τον εαυτό σου.» 

Η Χαρίκλεια ένευσε. «Έψαχνα τρόπο για να βγούμε. Χρησιμοποιού- 
σα Ξόρκια Εντοπισμού Διαστασιακής Αλλοιώσεως για να βρω κάποιο 
σημείο της ενδοδιάστασης που να μπορώ ν’ανοίξω. Στην αρχή δεν 
έβρισκα τίποτα. Μετά εντόπιζα διάφορα... παράδοξα πράγματα. Με 
είχαν παραξενέψει, πολύ. Αρχισα να τα μελετάω, και να προσπαθώ 
να τα κατανοήσω με Μαγγανεία Αναλύσεως Διαστασιακής Αλλοιώ- 
σεως. Και τότε... είδα... Δεν...» Κούνησε το κεφάλι. «Δε θυμάμαι ακρι- 
βώς,» είπε ψέματα. 

«Εντάξει,» αποκρίθηκε ο Νορβάλης σφίγγοντας το χέρι της. «Μην 
πιέζεις τον εαυτό σου. Απλώς ρώτησα.» 

Η Χαρίκλεια τράβηξε πίσω το χέρι της, ενοχλημένη. «Δεν θυμάμαι,» 
είπε απότομα. «Αν θυμόμουν θα σου έλεγα.» 

«Δεν το αμφιβάλλω, αγάπη μου.» 

Ύστερα ήπιαν μαζί ένα ποτήρι Γλυκό Κρόνο, συζητώντας για την 
κατάσταση στην Αντχορκ και για όσα ακούγονταν να συμβαίνουν στη 
Μέλβερηθ. Η Αρχόντισσα της Ύγκρας είχε καταφέρει να ξεκινήσει 
εκεί κάποιον αναβρασμό στα χαμηλά στρώματα της κοινωνίας ο ο- 
ποίος ανησυχούσε τον Νορβάλη. Θα προκαλούσε προβλήματα στα 
σχέδιά του, νόμιζε, αν γινόταν τόσο σημαντικός ώστε να μπορεί να 
επηρεάσει την απόφαση του Πολιτειάρχη. «Ο άνθρωπος είναι εξουσι- 
οφρενής,» είπε στη Χαρίκλεια. «Αν πιστέψει ότι απειλείται η θέση του, 
ότι θα χάσει τις επόμενες εκλογές, δεν πρόκειται να έχουμε τη συναί- 
νεσή του.» 

«Και τότε;» 

«Θα δούμε.» 

Θταν ο Νορβάλης’μορ έφυγε, η Χαρίκλεια’σαρ στράφηκε στον κα- 
ναπέ όπου καθόταν η παράξενη κυρία με το γυαλιστερό δέρμα και τα 
μακριά, σγουρά μαύρα μαλλιά που έπεφταν ώς τα γυμνά πόδια της. 

Η παράξενη κυρία γέλασε, και είπε: Αυτός ο φίλος σου, ο Νορβάλης, 
έχει πλάκα! Φαντάσου τι μπορεί να κάνει στη Σεργη'λη. Μπορεί να κά- 
νει... τόσα πολλά! 

Είναι, παρεμπιπτόντως, καλός στο κρεβάτι; ρώτησε. Χα-χα-χα-χα-χα... 
Η παράξενη κυρία ύψωσε το ποτήρι που κρατούσε (τι ποτό ήταν αυ- 
τό που περιείχε;) και ήπιε μια μικρή γουλιά, υπομειδιώντας, ενώ τα 
μάτια της στραφτάλιζαν. 

«Ακόμα δεν μου έχεις πει ποια είσαι,» παρατήρησε η Χαρίκλεια, α- 
νάβοντας τσιγάρο. 

Δεν έχεις καθόλου φαντασία; αποκρίθηκε η παράξενη κυρία. Χα-χα- 
χα-χα-χα-χα... Ήταν εύθυμη, ομολογουμένως. 

Η Χαρίκλεια σηκώθηκε από την καρέκλα της, βηματίζοντας ξυπόλυ- 
τη μέσα στο δωμάτιο, καπνίζοντας, φυσώντας τον καπνό μια απ’τα 
ρουθούνια μια απ’την άκρη του στόματος. Για μερικά λεπτά πήρε τα 
μάτια της από την παράξενη κυρία· ύστερα τα έστρεψε πάλι προς τον 
καναπέ. 

Η παράξενη κυρία εξακολουθούσε να είναι εκεί, αλλά τώρα κάπνιζε 
κι εκείνη, και δεν είχε ποτήρι στο χέρι της. 

«Δε μπορεί να είσαι η Λόρκη...» ψιθύρισε η Χαρίκλεια’σαρ. 

Η παράξενη κυρία γελούσε ξανά. 

«Δεν είσαι εδώ,» είπε η Χαρίκλεια. «0 Νορβάλης δεν σε εβλεπε. Ούτε 
μια στιγμή δεν σε είδε! Είσαι μες στο μυαλό μου!» 

Η παράξενη κυρία, υπομειδιώντας, αποκρίθηκε: Εγώ, εσύ, ο φίλος 
σου, το δωμάτιο - όλα στο μυαλό σου είναι. Μετά, εξαφανίστηκε μέσα 
στο κροσσωτό μοβ μαξιλάρι στη γωνία του καναπέ. 

ΔΕΙΠΝΟ ΣΤΟΝ ΤΕΤΑΡΤΟ 
ΟΡΟΦΟ 


Γνώριζε κρυφούς τρόπους για να μπαίνει και να βγαίνει από τον Ναό 
της Αρτάλης στο Απλωμα. Τους είχε χρησιμοποιήσει πολλές φορές 
όσο βρισκόταν εδώ ως δόκιμη. Τους είχε εφεύρει, βασικά. 

Απόψε, γλίστρησε μέσα από μια απ’αυτές τις μυστικές διόδους για 
να εισβάλει σαν κλέφτρα στο παλιό της σπίτι. Δεν ήθελε να περάσει 
από την κεντρική είσοδο, κυρίως επειδή υπήρχε ο φόβος ότι μπορεί 
να παρακολουθούσαν τον ναό κατάσκοποι του Νορβάλη’μορ. Βέβαια, 
αυτοί τον Βασνάρο μάλλον θα περίμεναν, όχι την κόρη του· αλλά, και 
πάλι, η Βατράνια δεν ήθελε να το ρισκάρει. Γ ιατί ήξερε πως ούτε ο πα- 
τέρας της θα ήθελε να το ρισκάρει. 

Δεν του είχε πει ότι θα ερχόταν εδώ απόψε. Καλύτερα έτσι, νόμιζε. 
Ήταν ακόμα τραυματισμένος και δεν χρειαζόταν να τον ανησυχήσει, 
έλεγε στον εαυτό της. Όμως στην πραγματικότητα αισθανόταν αμή- 
χανα να του πει ότι θα πήγαινε να προσπαθήσει να συμφιλιωθεί με τη 
μαμά. Δεν ήθελε να μάθει τη γνώμη του για ένα τέτοιο εγχείρημα. 

Η Βατράνια βάδισε αθόρυβα μέσα στους διαδρόμους του ναού, πί- 
σω από τον σηκό, περνώντας κοντά από τις πόρτες κοιτώνων, προ- 
σπαθώντας να αποφεύγει δόκιμες και ιέρειες. Κρυβόταν στις γωνίες 
και στις σκιές. Δεν δυσκολεύτηκε να φτάσει στα δωμάτια της Αρχιέ- 
ρειας. 

Είσαι σίγουρη; ρώτησε τον εαυτό της, στεκόμενη μπροστά στην 
κλειστή πόρτα της μητέρας της. Είσαι σίγουρη; Σίγουρη-σίγουρη; 

Σίγουρη-σίγουρη-σί γουρη; 

Μάλλον ναι. Πήρε μια βαθιά ανάσα και χτύπησε την πόρτα. 

«Ποιος είναι;» ακούστηκε η φωνή της μητέρας της από μέσα. Ωραία· 
δεν πρέπει να είχε κοιμηθεί ακόμα. 

Η Βατράνια χτύπησε ξανά. 

«Ποιος είναι;» επέμεινε η Αριστέα. 

Η Βατράνια χτύπησε για τρίτη φορά. 

Και άκουσε βήματα να πλησιάζουν την πόρτα - την είδε ν’ανοίγει λί- 
γο, μια χαραμάδα, επιφυλακτικά. Φάνηκε το ένα μάτι της Αριστέας. 
Γούρλωσε, ξαφνιασμένα. Στένεψε. 

Η πόρτα άνοιξε περισσότερο. «Τι θέλεις εδώ; Πώς μπήκες; Γιατί κα- 
νείς δεν με ειδοποίησε;» 

«Ήρθα κρυφά,» παραδέχτηκε η Βατράνια. 

Το βλέμμα της Αριστέας φανέρωνε θυμό. «Έπρεπε να το περιμένω! 
Μπαίνεις σαν κλέφτρα σ’έναν ιερό ναό...» 

«Με συγχωρείς, μαμά, αλλά δεν ήθελα να περάσω από την είσοδο. 
Για δική σου ασφάλεια, και για δική μου.» 

«Τι εννοείς;» 

«Δε σου έχει πει ο μπαμπάς τι κάνουμε;» 

Ο Αριστέα αναστέναξε. «Έλα μέσα.» Παραμέρισε από το κατώφλι. 

Η Βατράνια μπήκε στο μικρό καθιστικό της Αρχιέρειας της Αρτάλης. 
Ένα τζάκι ήταν αναμμένο στη γωνία, και μια γάτα κουλουριασμένη 
δίπλα του. Μια κατάλευκη γάτα, που άνοιξε ένα γυαλιστερό πράσινο 
μάτι, μπάνισε τη Βατράνια, έκλεισε το μάτι ξανά, χασμουρήθηκε, και 
συνέχισε τον ύπνο της. Το κατοικίδιο πρέπει να ήταν καινούργιο - η 
Βατράνια δεν το θυμόταν εδώ παλιότερα. 

«Δεν έπρεπε να σε είχε πάρει μαζί του,» είπε η Αριστέα, επικριτικά. 
Δεν υπήρχε αμφιβολία σε ποιον αναφερόταν. 

«Τουλάχιστον, εκείνος δεν με πέταξε στο δρόμο!» 

Προς στιγμή τα βλέμματά τους διασταυρώθηκαν σαν λεπίδες. Ύ- 
στερα και των δύο οι όψεις μαλάκωσαν. Η Βατράνια αισθάνθηκε τον 
θυμό της να την εγκαταλείπει, καθώς θύμιζε στον εαυτό της ότι δεν 
είχε έρθει εδώ για να τσακωθεί ακόμα μια φορά με τη μητέρα της. 

«Κοίτα, μαμά... συγνώμη... Δηλαδή, εκείνο που θέλω να πω είναι ότι 
καταλαβαίνω πως είχες άλλα στο μυαλό σου για εμένα. Δε λυπάμαι 
που δεν έμεινα να γίνω ιέρεια - δεν είμαι φτιαγμένη για ιέρεια της Αρ- 
τάλης - αλλά... δεν θα ήθελα να είμαστε έτσι, εσύ κι εγώ.» 

Η Αριστέα ήταν σιωπηλή για μερικές στιγμές· μονάχα τα ξύλα ακού- 
γονταν να τρίζουν μέσα στο τζάκι. Ύστερα δίπλωσε το φαρδύ νυχτι- 
κό της γύρω της και κάθισε σε μια καρέκλα. «Θα ήθελα να είχες αγα- 
πήσει την Αρτάλη,» είπε ήρεμα, «όμως ο δρόμος σου ήταν διαφορετι- 
κός. Δε μπορώ να κάνω κάτι για να το αλλάξω αυτό.» Σηκώθηκε α- 
πρόσμενα, απότομα, από την καρέκλα και ζύγωσε τη Βατράνια αγκα- 
λιάζοντάς την σφιχτά. «Ούτε εγώ θέλω να είμαστε τσακωμένες,» ψι- 
θύρισε έντονα στ’αφτί της. 

Η Βατράνια χαμογέλασε πάνω από τον ώμο της μητέρα της. «Με 
συγχωρείς, δηλαδή;» 

Η Αριστέα την άφησε από την αγκαλιά της. «Δε μπορώ να σε συγ- 
χωρέσω γιατί ποτέ δεν έκανες κάτι κακό, ουσιαστικά,» είπε. 
«Σ’αγαπώ, Βατράνια. Πάντα σ’αγαπούσα. Ακόμα κι όταν σ’έδιωξα. Το 
αμφιβάλλεις;» 

«Για λίγο, ναι, το αμφέβαλλα. Βασικά, ήμουν σίγουρη ότι με μισού- 
σες.» 

«Τι ανόητο κορίτσι που είσαι!» χαμογέλασε η μητέρα της, αγγίζο- 
ντας το μάγουλο της Βατράνιας, παραμερίζοντας μια τούφα μαύρα 
μαλλιά από εκεί. «Μοιάζεις τόσο στον πατέρα σου,» πρόσθεσε. 

Η Βατράνια χαμογέλασε. 

«Αλλά δεν θα έπρεπε να σε είχε πάρει μαζί του, σε μια τόσο επικίν- 
δυνη υπόθεση. Είναι απερίσκεπτος!» 

«Εγώ επέμεινα να πάω μαζί του,» είπε η Βατράνια, πράγμα που ήταν 
εν μέρει μόνο αλήθεια. Ο Βασνάρος αρχικά την είχε πάρει από το πα- 
λιό του διαμέρισμα αλλά, ύστερα, εκείνη όντως επέμενε να τον συνο- 
δεύει στις συναντήσεις του με διάφορους ανθρώπους μες στην πόλη. 
«Επιπλέον, έκανα καλά που τον ακολούθησα τελικά. Με χρειάστηκε. 
Είναι τραυματισμένος, μαμά. Χτυπήθηκε από μια σφαίρα. Παραλίγο 
να σκοτωθεί.» 

Το χέρι της Αριστέας πήγε στο στόμα της· ανησυχία καθρεπτίστηκε 
στα μάτια της. «Πού είναι τώρα;» 

«Στο σπίτι μας-» 

«Πού είναι το σπίτι σας;» 

«Καλύτερα να μην ξέρεις-» 

«Μη μου λες τις ίδιες ανοησίες που μου είπε κι εκείνος!» 

«Καλύτερα να μην ξέρεις, μαμά. Μπορεί να κινδυνέψεις κι εσύ.» 

«Γ ιατί μου το κάνεις αυτό;» είπε η Αριστέα, στα όρια τού να βάλει τις 
φωνές· δάκρυα γυάλιζαν στις άκριες των ματιών της, κι άρχισαν να 
κυλάνε διατακτικά στα κατάλευκα μάγουλά της. «Ανόητο κορίτσι! 
Γ ιατί;» 

«Σου εξήγησα, μαμά: μπορεί να κινδυνέψεις. Δε σου έχει πει ο μπα- 
μπάς για τον Νορβάλη’μορ;» 

«Μου έχει πει.» 

«Οι πράκτορές του είναι επικίνδυνοι άνθρωποι.» 

«Γι’αυτό δεν θα έπρεπε ποτέ να είχες- Πώς είναι ο Βασνάρος τώρα; 
Είναι...; Σηκώνεται; Μιλάει;» 

Η Βατράνια γέλασε. «Ναι, μαμά, εντάξει· δεν χτυπήθηκε και τόσο 
άσχημα. Είναι ο Τρελός Λύκος της Μέλβερηθ!» 

«Τι σαχλαμάρες είν’ αυτές;» έκανε απότομα η Αριστέα. «Ένας άν- 
θρωπος είναι, όπως όλοι μας. Μη μιλάς σαν νάχεις ακούσει γι’αυτόν 
μονάχα ιστορίες του δρόμου!» 

Η Βατράνια εξακολουθούσε να χαμογελά. «Είναι καλά. Πραγματικά, 
είναι καλά. Σηκώνεται, μιλάει, όλα κανονικά. Ήθελε, μάλιστα, να συ- 
νεχίσει την εκστρατεία μας στη Μέλβερηθ - αλλά δεν τον άφησα.» 

«Καλά έκανες,» είπε η Αριστέα. 

«Πήρα εγώ τη θέση του-» 

«Τι!» 

«Πηγαίνω εγώ και μιλάω σε κάποιους ανθρώπους. Μου λέει πού να 
πάω και-» 

«Δεν έχει μυαλό κανένας από τους δυο σας! Ούτε εσύ ούτε ο Βασνά- 
ρος!» 

Η Βατράνια αγνόησε τον ξαφνικό θυμό της μητέρας της· την αγκά- 
λιασε ξανά. «Σ’αγαπώ, μαμά. Μη νομίζεις ότι είμαι ακόμα θυμωμένη 
μαζί σου.» Και την εξέπληξε το γεγονός ότι αληθινά πίστευε αυτά τα 
λόγια. Πραγματικά, δεν αισθανόταν θυμωμένη με την Αριστέα. Το 
γεγονός ότι κάποτε, πριν από όχι και τόσο πολύ καιρό, η μητέρα της 
την είχε διώξει απ’τον ναό τής φάνταζε ασήμαντο τώρα. Τελείως α- 
νούσιο. Ήταν, άλλωστε, κάτι που έπρεπε να συμβεί αργά ή γρήγορα. 

Αφού δεν σκόπευε να γίνει ιέρεια, ήταν δυνατόν να συνεχίσει να μένει 
στον Ναό της Αρτάλης; 

Η Αριστέα τη φίλησε στο μάγουλο. «Να έρχεσαι να με βλέπεις.» 

«Θα έρχομαι.» 

«Και να τελειώσετε σύντομα μ’αυτή την ιστορία, εντάξει; Ο πατέρας 
σου είναι πολύ μεγάλος πια για να μπλέκεται σε τέτοιες παλιοϋποθέ- 
σεις· κι εσύ... εσύ είσαι πολύ μικρή ακόμα για να μπλέκεσαι σε τέτοιες 
παλιοϋποθέσεις.» 

Η Βατράνια μειδίασε. «Μεγαλώνω, όμως, γρήγορα.» 

Η Αριστέα την ατένισε σοβαρά. «Το φοβόμουν ότι θα έλεγες ξανά 
κάτι ανόητο,» είπε σκουπίζοντας, με τα δάχτυλα, τα δάκρυα από τις 
άκριες των ματιών της. 

Η κατάσταση δεν ήταν πλέον τόσο επικίνδυνη όσο όταν είχαν πρω- 
ταρχίσει να μιλάνε σε διάφορους ανθρώπους μαζί με τον Βασνάρο. Οι 
φήμες ήδη κυκλοφορούσαν στην πόλη, και κανείς δεν προσπαθούσε 
να στήσει καρτέρι στην κόρη του Τρελού Λύκου της Μέλβερηθ. Ή, αν 
το προσπαθούσε, αποτύχαινε οικτρά να την εντοπίσει. Ούτε η Βα- 
τράνια είδε ποτέ κανέναν, ούτε ο Θόας, ούτε ο Σκαρλάτος και οι μι- 
σθοφόροι από την Ύγκρας. 

Ολοένα και περισσότεροι άνθρωποι της Μέλβερηθ άκουγαν για τις 
ομοσπονδίες και για τις βλέψεις της Αντχορκ προς τα μέρη τους, και 
διαφωνούσαν με μια τέτοια πολιτική εξέλιξη. Κανείς δεν ήθελε να 
βρίσκονται κάτω από τον έλεγχο της Αντχορκ. Αν ο Πολιτειάρχης το 
επιχειρήσει αυτό, έλεγαν, είναι τελεί ωμένος.' Αν υπογράφει τέτοιο χαρτί, 
πρέπει κάποιος να πάει να τον καθαρίσει! 

Η άποψη να σχηματίσει η Μέλβερηθ τη δική της ομοσπονδία - όπως 
είχε προτείνει ο Βασνάρος, είτε ο ίδιος είτε μέσω της κόρης του, σε 
διάφορους - γινόταν σταδιακά και πιο δημοφιλής. Κάποιοι, μάλιστα, 
είχαν αρχίσει ήδη να κάνουν υποθέσεις σχετικά με το πόσο μεγάλη θα 
έπρεπε να είναι η Ομοσπονδία της Μέλβερηθ: από πού ώς πού θα έ- 
πρεπε να εκτείνεται. Οι περισσότεροι συμφωνούσαν ότι θα έπρεπε 
να εκτείνεται από τον ποταμό Σέρντιληθ στα δυτικά ώς τη Ραχοκο- 

καλιά της Σεργήλης στα ανατολικά - ορισμένοι πρότειναν να εκτείνε- 
ται από τη Βέλνημ, πέρα από τον Σέρντιληθ, ώς τη Ραχοκοκαλιά. 

Το βόρειο σύνορο της Ομοσπονδίας ήταν λογικό να είναι ο ποταμός 
Μέλκωθ, εκτός αν και η Αντχορκ είχε βλέψεις πέρα από τις όχθες του. 
Και προς τα νότια η Ομοσπονδία της Μέλβερηθ μπορούσε να απλώ- 
νεται ώς τις ερήμους! ισχυρίζονταν μερικοί. Αλλά πολλοί το θεωρού- 
σαν αυτό υπερφίαλο («Και η Ύγκρας θα ετοιμάζεται να φτιάξει δική 
της ομοσπονδία, δεν θα ετοιμάζεται;») και έλεγαν πως διακόσια, τρι- 
ακόσια χιλιόμετρα προς τα νότια ήταν λογικό - όμως όχι παραπέρα. 

Οι κατάσκοποι του τωρινού Πολιτειάρχη τα άκουγαν, φυσικά, όλα 
τούτα, καθώς και οι κατάσκοποι άλλων πολιτικών. Και οι δημοσιο- 
γράφοι δεν δίσταζαν να γράφουν στις εφημερίδες - στη Δι επαφή, 
στην Άτρομο Πολιτεία, στην Πολίτική Συνείδηση - για όσα φημολογού- 
νταν. Ακόμα και σε μερικούς ραδιοφωνικούς σταθμούς αναφέρθηκαν 
οι φήμες των δρόμων, και έγιναν διάφορες εικασίες από «υποψια- 
σμένα πρόσωπα» μέσα στ’αφτιά των πολιτών της Μέλβερηθ και των 
περαστικών που έτυχε να βρίσκονται τότε στην πόλη. Οι δύο τηλεο- 
πτικοί σταθμοί, όμως, ο Ιδίόκλητος και η Διέξοδος, έμεναν σιωπηλοί 
προς το παρόν σχετικά με το θέμα - ίσως κατόπιν αιτήματος του Πο- 
λιτειάρχη, είκαζαν σε διάφορα μέρη. 

Ο καιρός περνούσε, και οι εκλογές δεν ήταν και τόσο μακριά. Οι 
πιέσεις για τον Πολιτειάρχη εντείνονταν. Δεν ήθελε να παραδώσει τη 
θέση του στους αντιπάλους του. 

Ο Βασνάρος διάβαζε τις εφημερίδες και τα περιοδικά - άκουγε τι λε- 
γόταν στους ραδιοφωνικούς σταθμούς - άκουγε τι λεγόταν στους 
δρόμους. (Το τραύμα του είχε σχεδόν θεραπευτεί και μπορούσε να 
τριγυρίζει, αν και όφειλε να παραδεχτεί πως το σώμα του δεν ήταν 
πια για τέτοιες κακοποιήσεις.) Σκεφτόταν πως σίγουρα πρέπει να εί- 
χαν προκαλέσει στον Νορβάλη’μορ μεγάλο πρόβλημα. 

«Θα γίνει Ομοσπονδία της Μέλβερηθ, Λύκε, τι λες;» τον ρώτησε ο 
Σκαρλάτος, ένα βράδυ, που έτρωγαν στο διαμέρισμα του Βασνάρου, 
στον τέταρτο όροφο της πολυκατοικίας στο Κέντρο. Και δεν ήταν 
μόνο οι τρεις τους εδώ - ο Βασνάρος, ο Σκαρλάτος, και η Βατράνια - 
αλλά και ο Θόας. Και, επίσης, η Αριστέα. Ο Βασνάρος τούς είχε καλέ- 

σει για να τους κάνει το τραπέζι. Είχε, μάλιστα, φτιάξει το φαγητό ο 
ίδιος με λίγη βοήθεια από τη Βατράνια. Αν ήξερε πού ήταν τώρα εκεί- 
νος ο περίεργος τύπος, ο Αργύριος, ο Μπαλαντέρ της Λόρκης, θα τον 
είχε καλέσει κι αυτόν. Δυστυχώς, όμως, δεν τον είχε ξαναδεί ύστερα 
από τη νύχτα που συναντήθηκαν στη Χαμηλόνεφη. Ούτε η Βατράνια 
τον είχε ξαναδεί, ούτε ο Θόας, ούτε κανείς άλλος. Ήταν σαν φάντα- 
σμα. Σαν δαίμονας της Λόρκης. 

«Αν ο Πολιτειάρχης μας δεν συμφωνήσει να γίνουμε υποτελείς της 
Άντχορκ,» αποκρίθηκε τώρα ο Βασνάρος στον Σκαρλάτο, «τότε αυτό 
είναι το πιο λογικό να συμβεί. Δεδομένου ότι παντού στη Σεργήλη δι- 
αμορφώνονται ομοσπονδίες...» 

«Δεν υπάρχει αμφιβολία για τις ομοσπονδίες,» είπε ο Σκαρλάτος. 
«Το ξέρω από καλές πηγές.» 

«Η Μέλβερηθ, λοιπόν, δεν μπορεί να μείνει χωρίς τη δική της ομο- 
σπονδία, σε μια τέτοια κατάσταση. Σίγουρα το καταλαβαίνεις καλύ- 
τερα από εμένα. Είσαι καλύτερος στην πολιτική.» 

Ο Σκαρλάτος γέλασε. «Αυτοί που είναι καλύτεροι στην πολιτική 
σπάνια το αντιλαμβάνονται - δεν τόχεις ακούσει, Λύκε;» 

«Φήμες.» 

Ο Θόας, που είχε πλέον πάρει αρκετό θάρρος με τον Βασνάρο, είπε: 
«Αν ο Αγωνιστής των Δρόμων έβαζε υποψηφιότητα για Πολιτειάρχης, 
όλη η πόλη θα τον ψήφιζε - είναι βέβαιο.» 

Η Βατράνια γελούσε. «Ναι.» 

«Μη λέτε βλακείες, κουτάβια,» μούγκρισε ο Βασνάρος, αλλά υπο- 
μειδιώντας, καθώς έπινε μια γουλιά από το Σεργήλιο κρασί του. 

«Οι άνθρωποι των δρόμων οπωσδήποτε θα τον ψήφιζαν,» είπε ο 
Σκαρλάτος. «Αυτοί όμως που έχουν... άλλα συμφέροντα... δεν ξέρω 
γι’αυτούς.» Κάπνιζε το τσιγάρο του συλλογισμένα. 

Ο Βασνάρος ένευσε. «Ευτυχώς που δεν έχω τέτοιες βλέψεις.» 

Η Αριστέα, που ήταν ώς τώρα σιωπηλή, σκούπισε τα χείλη με την 
πετσέτα της. «Ευτυχώς,» είπε, «που φαίνεται να είσαι πιο μυαλωμένος 
από την κόρη σου.» 

«Κόρη μου;» 

«Κόρη μας, εννοούσα, φυσικά.» 

